
I. 

»KUNPA  JO  OLISIMME  NEW  YORKISSA!» 

NÄIN  olimme  jo  monta  monituista  kertaa  ehti- 
neet huokaista  noina  yhtenätoista  pitkänä  päi- 
vänä ja  yhtä  monena  vielä  pitempänä  yönä, 
jotka  me  kaksi  olimme  viettäneet  seitsemänsadan  vento- 
vieraan ihmisen  parissa  tuossa  heiluvassa,  keinuvassa  ja 
rytisevässä  laivassa,  joka  Göteporin  satamassa  oli  ko- 
honnut eteemme  mustana  jättiläismäisenä  otuksena, 
mutta  joka -valtameren  rannattomassa  erämaassa  osoit- 
tautuikin pieneksi  ja  turvattomaksi  lastuksi.  Meri  oli 
»vanhan  maan»  satamasta  lähdettäessä  ollut  rauhalli- 
nen ja  tyyni,  mutta  kerran  liikkeelle  päästyään  Pohjan- 
meren myrskyissä  ei  se  ollut  hetkeksikään  laskeutunut 
lepoon. 

Eipä  sentähden  ole  vaikeata  kuvitella  riemuamme, 
kun  noustessamme  kannelle  yhdentenätoista  aamuna 
kuulimme  lokkien  kirkuvan  laivan  mastoissa  ja  näimme 
niiden  tähystelevän  keittiömestarin  hylkäämiä  maku- 
paloja vaahtoavasta  vanavedestä.  Sillä  emmehän 
totta  totisesti  olleet  yhteentoista  vuorokauteen  näh- 
neet ainoatakaan  elävää  olentoa  uivan  hotellimme 
ulkopuolella.  Lokkien  huudot  ilmaisivat  pettämättö- 
mästi,  että  lähestyimme  uuden  maailman  mannerta. 

»Mutta  katsos,  mitä  nuo  ovat?»  ja  me  ihmettelimme 
pieniä  vaaleanpunaisia  joitakin,  jotka  painautuivat 
keulasta  päin   laivan  sivuja  vasten. 

»Nehän  ovat  perhosia,  vaaleanpunaisia  perhosia,  ja 
miten  kauniita!» 

Siinä  oli  toinen  tervehdys  maasta,  jota  jo  rakastimme 
vain  sentakia,  että  se  oli  maata  eikä  kylmää,  kosteaa, 
vierasta  merta. 

Taivaanrannan  takaa  alkoi  häämöittää  —  ei  maata, 
vaan  nelikulmaisia  muotoja,  jotka  arvasimme  taloiksi, 
Ne  olivat  utuisia  ja  vaaleanpunaisia  nekin. 

Atlantti  oli  loppunut  ja  Amerikka  alkanut.  Meri- 
ilma  oli  muuttunut  lämpimäksi,  hiveleväksi  henkäyk- 
seksi, jossa  olimme  tuntevinamme  vihreiden  lehtien 
tuoksua  ja  höyryävän  asfaltin  lemua.  Aurinkokin 
paistoi  ensi  kerran  kahteen  viikkoon  täydeltä  terältä 
ja  sen  säteet  tunkeutuivat  viluiseen  ihoon  saaden 
aikaan  suloisen  hyvänolon  tunteen  koko  raukeassa  ja 
jäykistyneessä  ruumiissa. 

Mutta  kauan  ei  tätä  haaveilua  jatkunut,  sillä  lai- 
van saavuttua  satama-altaaseen,  josta  kaupunkia  ei 
lainkaan  näkynyt  tiheän  kivihiilisavun  vuoksi,  alkoi- 
vat maihinnousumuodollis uudet,  jotka  meidänkin,  toi- 
sen luokan  matkustajien  mielestä  kestivät  pienen 
ikuisuuden. 

Laivan  kylkeen  pysähtyi  pieni  likainen  hinaaja. 
Siitä  nousi  khakipukuisia  amerikkalaisia  viranomaisia, 
jotka  neuvottelivat  kapteenin  kanssa  käsittämättö- 
mällä nenä-äänellään.  Sitten  meidät  ajettiin  kannen 
alle  ja  kaikki  ulko-ovet  pönkitettiin  huolellisesti.  Nyt 
varmaankin  oli  alkava  se  pelätty  lääkärintarkastus, 
joka  on  niin  monen  toivorikkaan  siirtolaisen  palautta- 
nut tyhjin  toimin  »vanhaan  maahan».  Pitkissä  käytä- 
vissä kannen  alla  järjestäytyi  jono,  alkaen  vähitellen 
virrata  ylöspäin  kerros  kerrokselta.  Nopeastihan  tämä 
tarkastus  sujuukin.  Nousimme  eteishalliin,  seura- 
simme virtaa,  joka  solui  avonaisesta  ovesta  kannelle. 
Ovenpielessä  seisoi  epäilyttävän  näköinen  khakipukui- 
nen  amerikkalainen  viranomainen,  teräksinen  katse 

iski  jokaiseen  ohikulki- 
jaan ja  kädessä  nap- 
sahti pieni  askelten  las- 
kija joka  kerta,  kun  uusi 
lammas  livahti  karsi- 
nasta pihalle.  Siis  silmä- 
diagnoosi,  lääkärintar- 
kastus ja  väenlasku  sa- 
massa hengenvedossa  — 
teräksinen  katse  ja  etu- 
sormen painahdus  — 
muuta  ei  tarvittu.  Pys- 
tyisimmekö koskaan  seu- 
raamaan tällaista  tem- 
poa? 

Tyytyväisinä  »kiiras- 
tulen» onnellisesta  läpäi- 
semisestä laskeuduimme 
ruokasaliin  nauttimaan 
laivan  viimeistä  ateriaa, 
ensimmäistä,  joka  todella 
olisi  maistunut,  laivan 
seisoessa  paikallaan  tyy- 
nellä     redillä.  Mutta 

kokkimestari  oli  valinnut  aamiaisajan  liiankin  hyvin. 
Tuskin  näet  oli  istuuduttu  pöytään,  kun  koneet 
alkoivat  jäDeen  jvmistä,  ja  laiva  lähti  hiljalleen  solu- 
maan Hudsonjoen  suuta  kohti.  Ruokasalin  ikkunat 
olivat  katon  rajassa  ja  niistä  näkvi  vain  sakeaa  savua, 
jonka  takana  tiesimme  ihmekaupungin  olevan.  Kurot- 
tauduin tuon  tuostakin  kurkistamaan  ikkunasta  näh- 
däkseni, milloin  savu  haihtuisi,  ja  lopulta  sainkin  pal- 
kan vaivoistani.  »New  ^  ork  näkyy!»  huusin,  ja  kaikki 
ruokavieraat,  nekin,  joille  näkv  oli  \  annastaan  tuttu. 


\  apauden  patsas  on  s oiht uineen 
sijoitettu  pienalle  saarelle  .  New 
Yorkin  satamaan.  Sen  sisällä  on 
kiertoportaat,  joita  myöten  pääsee 
onttoon  päähän  saakka.  "\  uonna 
1923  löydettiin  päästä  varasjouk- 
kueen  kätkö. 

ryntäsivät  katsomaan  Manhattanin  pilvenpiirtäjien 
mahtavaa  silhuettia,  joka  jylhänä  ja  salaperäisenä 
häämöitti  ohuen  usvailman  pehmentämänä. 

»Tuossa  kohoaa  Woolworth  Building,  tuossa  on 
Singerin  toimitalo  ja  tuolla  Equitable  Building»,  jotka 
valokuvista  ennestään  tuttuina  nyt  olivat  muuttuneet 
todellisuudeksi.  Ateria  jäi  tietenkin  useimmilta  kos- 
kematta, ja  me  ryntäsimme  kannelle  kapsäkkeinemme 
ja  faneerilaatikoinemme.  Nyt  kai  heti  pääsisimme 
maihin. 

Mutta  mitä  vielä.  Laiva  oli  tosin  laskenut  laituriin 
tai  oikeammin  suunnattoman  suuren  lauttamakasiinin 
kylkeen,  joka  oli  toisesta  päästään  rannassa  kiinni. 
Makasiinin  mustassa  aaltolevykatossa  oli  aukko  ja 
siihen  hävisivät  lukemattomat  matka- arkut,  joita  jät- 
tiläismäiset nostokurjet  purkivat  laivamme  kidasta. 
Tavarat  pääsivät  maihin,  mutta  niiden  omistajat  eivät. 
Heitä  odotti  pitkällinen  ja  kiusallinen  passintarkastus 
suuressa  salongissa. 

Eteishallissa  oli  tungosta  ja  hälinää.  Hälinän  kes- 
kuksena oli  roistotyyppi,  jonka  jokainen  tuntee  ame- 
rikkalaisista filmeistä:  rento  asento,  nystyräiset  nyr- 
kit pullistelivat  housuntaskuja  ja  kilistelivät  hopeoita, 
likaisenruskea  olkihattu  takaraivolla,  otsatukka  ohi- 
molla, katse  tylsä  ja  tympeä,  purukumia  jauhava  kar- 
kea suu,  paita  valkea,  kaulus  raitainen,  kravatti  kir- 
java, housut  nahkaremmin  kannattamat.  Hän  näytti 
toimivan  tulkkina  kieltä  taitamattomien  tulokkaiden 
ja  vastaanottoviranomaisten  välillä,  mutta  mikäli  sain 
selvää  hänen  mongerruksestaan,  ei  miehellä  ollut  pal- 
joakaan käsitystä  mistään  kielestä.  Onneksi  saimme 
passimme  leimatuiksi  ilman  hänen  suosiollista  apuaan. 
Mutta  sittenkään  eivät  asiat  olleet  lopullisessa  järjes- 
tyksessä.   Kaikki  yksinäiset  naismatkustajat  oli  näet 

koottu  musiikkisalonkiin  erään  ruotsia  puhuvan  nais- 
ihmisen hoteisiin.  Tuon  tuostakin  huudettiin  jokin 
skandinavialainen  nimi  ja  onnellinen  nimen  omistaja 
sai  lähteä  tuntemattomia  kohtaloita  kohti  saatuaan 
neidiltä  maihinnousukortin.  Vain  ne  pääsivät  maihin, 
joita  oli  joku  sukulainen  tai  tuttu  vastassa.  Moni  tyttö- 
lapsi näkyi  jo  salongin  nurkassa  itkeä  tuhruttavan. 
kun  ei  odotettua  vastaanottajaa  ruvennut  kuulumaan. 
Lohdutukseksi  neiti  selitti,  että  »orvot»  pääsisivät  hänen 
kanssaan  viimeiseksi  maihin  ja  majoitettaisiin  turva- 
kotiin, kunnes  heidät  saataisiin  tyydyttävästi  sijoite- 
tuiksi. Tuohon  turvakotiin  emme  ainakaan  me  menisi, 
sen  varmasti  päätimme,  ja  minä  rohkaisin  mieleni  ja 
esitin  neidille  englanniksi,  että  suomalainen  tyttö  se 
ja  se  saisi  lähteä 
minun  kanssani 
maihin.  Neiti  kään- 
tyi kutsumaan  tyt- 
töä nimeltä,  mutta 
hänhän  seisoi  tie- 
tenkin hymyillen 
vierelläni.  Hymy 
tarttui  neidinkin 
virallisiin  piirtei- 
siin ja  toivon  häive 
väreili  mielessäm- 
me. Täytyihän  nei- 
din huomata,  että 
tyttö  ja  minä  tun- 
simme toisemme 
hyvin.  Hän  kumar- 
tui ottamaan  pöy- 
dältä maihinnousu 
lippua  ja  minä  pu- 


Valtamerilaiva  >>pili  i  uus  s  aan». 

ristin  rohkaisevasti  toverini  kättä.  Ojentaessaan  kort- 
tia kysäisi  neiti:  »Your  name,  please?»  kumartuen 
merkitsemään  nimeäni  tarkastuskirjaansa.  Sanoin  ni- 
meni, mutta  hän  ei  tietenkään  käsittänyt  sen  tavaa- 
mista. Vedin  esille  passini,  josta  hän  saattoi  sen  mu- 
kavasti jäljentää.  Mutta  sitä  minun  ei  olisi  pitänyt 
tehdä. 

»Mitä  ihmettä!  Te  olette  matkustajana  samalla  lai- 
valla.   Ette  olekaan  tullut  maista  vastaan?» 

Ei,  enhän  toki,  enhän  ollut  sitä  väittänytkään.  — 
Mutta  olimmeko  sitten  edes  naimisissa?  —  Emme, 
kihloissa  vain. 

»Kihloissa  vain»,  kiihtyi  neiti,  »kihloissa  voi  olla 
kuka  tahansa  tähän  maailman  aikaan.»  —  Näytin  sor- 
muksiamme. 

»Sormukset  eivät  merkitse  mitään,  eivät  vhtään 
mitään.  Hyvänen  aika,  tehän  olette  saattanut  tutus- 
tua tyttöön  vasta  laivalla  ja  nyt  yritätte  viedä  hänet 
maihin,  muka  morsiamenanne.  Ja  milloin  aiotte  sitten 
mennä  naimisiin?  Huomennako?» 

Olin  neidin  sanatulvasta  aivan  tyrmistynyt.  Sanoin: 

»Naimisiinko?  Emme  vielä  oikein  tiedä,  ehkä  pian- 
kin, ehkä  myöhemmin,  asianhaaroista  riippuen,  mutta 
mitä  se  oikeastaan  tähän  asiaan  kuuluu,  please?» 

»Mitäkö  kuuluu?  My  goodness,  nuori  mieskö  veisi 
maihin  laivalla  tapaamansa  tytön,  jolla  ei  maassa  ole 
omaisia  eikä  yhtään  ainoata  tuttavaa?  Sellaista  val- 
lattomuutta eivät  siirtolaisviranomaiset  voisi  milloin- 
kaan sallia  —  mihin  sellaiset  tytöt  joutuisivatkaan!» 

Tuntui  kuin  olisimme  täydellisessä  umpikujassa. 
Neidin  sanatulva  oli  riistänyt  meiltä  kaiken  toivon. 
Mutta  päätin  kuitenkin  yrittää  jotakin,  nyt  kun  näytti 
siltä,  että  voisin  saada  sananvuoron.  Selitin,  että  olin 
Columbia-yliopiston   stipendiaatti,   että   tulisin  asu- 

maan  yliopistolla,  että  meillä  oli  se  ja  se  tuttava  New 
\  orkissa,  joka  asui  siellä  ja  siellä,  että  morsiameni 
asuisi  toistaiseksi  tämän  tuttavan  luona,  että  meillä 
oli  toisiakin  tuttavia  täällä,  joille  olimme  kirjoittaneet 
tulostamme,  mutta  emme  pvvtäneet  vastaan,  koska 
luulimme  sen  tarpeettomaksi,  sillä  osasimmehan  eng- 
lantia ja  olihan  meillä  osoite  ja  asunto,  kuten  sanottu. 
Tämä  puhe  ei  taitanut  olla  aivan  vaikutusta  vailla, 
mutta  maihin  emme  kuitenkaan  päässeet,  ennenkuin 
neiti  itsekin  lähti  liikkeelle  noiden  hylättyjen  tyttöjen 
kanssa. 

Seisoimme  tavaroillemme  suuressa  tullihallissa.  ja 
se  oli  meistä  jo  suuri  edistysaskel,  vaikka  vielä  tunsim- 
mekin  olevamme  ruotsalaisen  neidin  vankeja.  ^  orrnu- 
pukuiset  isovatsaiset  tullimiehet  tarkastivat  välin- 
pitämättömästi vähät  tavaramme.  Taas  neiti  tulla  lie- 
hutteli siihen  ja  kvsvi  jotakin  ruotsalaista  tyttöä, 
jonka  hän  oli  tungoksessa  kadottanut  näkyvistään. 
En  tiennyt  neuvoa,  mutta  koetin  taivuttaa  häntä  vii- 
meisen kerran.  Ehdotin,  että  saisimme  luvan  mennä 
kortteeriimme  tavaroillemme  ja  sitten  tulla  jäljestä- 
päin ilmoittautumaan  hänen  toimistoonsa,  että  todella 
olimme  tallella  ja  jotta  he  voisivat  tarkastaa  antamani 
osoite-  ynnä  muut  tiedot  oikeiksi.  Ja  ajatelkaa,  neiti 
myöntyi  lopulta  tähän,  ehkä  siksi,  että  ehdotus  oli 
käytännöllinen  ja  säästi  tarpeettomia  kuljetuskustan- 
nuksia. Mutta  hän  laittoi  meidät  matkaan  kaikella 
huolella:  tilasi  makasiinin  ulkopuolelle  sitruunankel- 
taisen auton,  istutti  meidät  kapsäkkeinemme  siihen, 
antoi  osoitelipun  luotettavan  näköiselle  ajajalle  ja 
käski  ajaa  suorinta  tietä  määräpaikkaan,  huutaen 
vielä  jälkeemme,  ettemme  unohtaisi  kontrollikäyntiä. 
Ja  niin  vierimme  vihdoinkin  New  Yorkin  katuvilinään 
vapaina  ja  onnellisina. 

Ensimmäiset  askelet  Amerikan 
maaperällä. 

Sitruunankeltainen  auto  hurisi  pitkin  asfalttikatuja, 
joita  reunustivat  likaiset  ja  ränstyneet  kolmikerrok- 
siset talot.  Hylättyjä  sanomalehtiä,  vihannesten  varsia 
ja  pölyä  ajelehti  kaikkialla  tuulen  mukana,  ja  katu- 
käytävillä palloa  leikkivät  (ihmeteltävän  hyvin  pue- 
tut) lapset  peittyivät  tuon  tuostakin  paksuun  tomu- 
pilveen.  Tämä  oli  meille  ventovierasta  maailmaa, 
mutta  tunsimme  olomme  kuitenkin  kodikkaaksi  hämä- 
rän auton  turvissa,  kuljettajan  leveän  selän  takana. 
Nyökkäsimme  toisillemme  yhteisymmärryksemme 
merkiksi:  nyt  olemme  joka  tapauksessa  lopultakin 
New  Yorkissa  ja  meri  on  jossakin  kaukana  olematto- 
missa. 

Kun  hetken  kuluttua  jälleen  katsoimme  ulos  auton 
lasi-ikkunoista,  oli  äskeinen  likainen  näköalakin  ole- 
mattomissa: kadut  olivat  täynnä  autoja  ja  autobus- 
seja,  jotka  ajoivat  kolmessa  rivissä  kumpaankin  suun- 
taan. Katu  oli  paljon  leveämpi  kuin  äsken,  mutta 
auton  ikkunasta  ei  kuitenkaan  voinut  nähdä,  miten 
monta  kerrosta  taloissa  oli,  sillä  auton  katto  leikkasi 
näköalan  poikki,  vaikka  kuinka  olisi  yrittänyt  kur- 
kistaa. Huomasimme,  että  ajo  kävi  nyt  hitaammin 
kuin  alussa  ja  automme  pysähtyi  tuon  tuostakin  pit- 
kään jonoon  keskellä  kadun  risteystä  kohoavan  valo- 
tornin käskystä  ja  ohitsemme  soljui  loppumaton  auto- 
jono toiselta  samanlaisten  talovuorien  rajoittamalta 
sivukadulta.  Sisään  tunkeutui  bensiinikaasujen  kit- 
kerää hajua  ja  kuuman  asfaltin  lemua.  Tajusimme, 
että  nämä  näyt,  äänet  ja  tuoksut  olivat  suurkaupun- 
gin tunnusmerkkejä,  jotka  aikaa  myöten  kävisivät 
meille  niin  tutuiksi  ja  rakkaiksi,  että  niitä  kaiholla 

»Yellow  Taxi»,  luotettavin  newyorkilainen  vuokra-auto. 

muistelisimme  vuosia  myöhemmin  keväisessä  Helsin- 
gissämme. Oli  mukavaa  ajaa  vilistää  suuressa  autossa, 
tuhansien  samanlaisten  joukossa  tässä  tasaisesti  kuhi- 
sevassa muurahaiskeossa,  jossa  kukaan  ei  meitä  tun- 
tenut. 

Mutta  katsellessamme  jälleen  ulos  maailmaan  oli 
maisema  muuttunut:  Näimme  vain  kellastuneita 
ruohokenttiä  ja  tuuheita  lehtipuumetsiköitä,  joiden 
lomitse  kimalteli  järviä  ja  lorisevia  puroja.  Auto  ajoi 
taas  kovempaa  vauhtia  kiemurtelevia  asfalttiteitä, 
jotka  oli  kahtia  jaettu  valkoisella  viivalla,  joten  vas- 
taantulevat autot  hurahtivat  ohitse  ilman  torven 
tärähdystäkään.  Missä  olimme  ja  niihin  oli  kaupunki 
jäänyt?  Nurmikolla  näkyi  ihmisiä  siellä  täällä  pie- 
nissä ryhmissä  eväskoreineen  ja  viltteineen,  kuten 
ainakin  sunnuntaisin  Seurasaaressa,  ja  kirjavapukui- 
set  lapset  juoksivat  ja  telmivät  puiston  sivuteillä  ja 
kentillä.   Niin,  puisto  tämä  ilmeisesti  oli,  olimmehan 

nähneet  sen  kartallakin,  Central  Parkin,  mutta  emme 
olleet  kuvitelleetkaan  sitä  näin  suureksi,  sillä  meistä 
tuntui,  että  ainakaan  puoleen  tuntiin  emme  nähneet 
oikeasta  New  Yorkista  vilahdustakaan. 

Puisto  loppui  viimeinkin  ja  kaupunki  alkoi.  Jälleen 
matalampia  taloja  eikä  niin  paljon  kauppoja.  Ajoimme 
ristiin  rastiin  kadulta  toiselle,  kunnes  auto  pysähtyi 
hiljalleen.  Kuljettaja  kääntyi  avaamaan  ovea  ja  toisti 
osoitteen,  jonka  ruotsalainen  neiti  oli  hänelle  antanut: 
36  West  120  th  Street.  Kuinka  ihmeessä  hän  oli  tänne 
löytänyt  kaikkien  noiden  labyrinttien  kautta!  (Vielä 
samana  iltana  saimme  kokea,  ettei  mikään  ollut  sen 
helpompaa  maailmassa  kuin  löytää  jokin  osoite  New- 
Yorkissa.)  Ennenkuin  maksoin  kyydin,  silmäilin  taloa, 
jonka  eteen  olimme  pysähtyneet.  Se  oli  vain  kolmi- 
kerroksinen, mutta  koko  pitkän  kadunvälin  pituinen, 
ikkuna  ikkunan  vieressä  ja  ovi  oven  vieressä.  Lähim- 
män oven  yläpuolella  oli  todella  36,  mutta  seuraavassa 
oli  jo  38,  40  j.n.e.,  siis  eri  taloja  sittenkin,  jotka  olivat 
kuin  toisiinsa  valetut,  kaikki  yhdennäköisiä  ja  vain 
kahden  ikkunan  levyisiä  kukin.  Maksoin  auton,  otin 
tavarat  ulos.  Olimme  nyt  lopullisesti  omine  nokki- 
nemme maailmalla,  pitkän  suklaanruskean  kasarmin 
edessä. 

Nousin  pari  porrasta  ylempänä  olevalle  ulko-ovelle 
ja  painoin  sähkökelloa.  »Jo  tulee»,  sanoin  ja  odotin 
askelten  lähestymistä.  Raskas  ovi  avautui  sisäänpäin 
ja  hämärässä  seisoi  laiha,  hiukan  kumara,  harmaakas- 
voinen  mies  paitahihasillaan. 

»Is  Mr.  Koivumäki  living  here?»,  kysyin. 

»Oh,  yes»,  oli  hiukan  venyttelevä  vastaus.  »Please 
get  in».  Otimme  tavaramme  ja  astuimme  puolipimeään 
eteiseen. 

»Akka  hoi,  ota  valoa»,  huusi  kumara  mies  alakertaan. 

»Tekö  olettekin  herra  Koivumäki?»  sanoin  suomeksi. 

»Oh,  yes»,  oli  taas  vastaus.  »Ja  tuo  paalan  avain 
tullessasi!»  huusi  mies  pimeyteen. 

»Olen  Aho  Helsingistä.  Oletteko  saanut  kirjeemme? 
Sisarenne  sanoi,  että  teillä  on  talo  ja  huoneita  vuokrat- 
tavana, ja  niin  tulimme  suoraan  tänne.» 

»Oh,  yes  ...  I  see»,  kumarteli  paitahihasillaan  oleva. 
»Mestari  Aho,  kyllä  muistan.» 

»Akka»  oli  tuonut  avaimen  ja  me  astuimme  korkeaan, 
hämärään  huoneeseen,  jota  mies  oli  sanonut  paalaksi. 

»Missis  Aho  ja  mestari,  olkaa  hyvät  ja  istukaa, please», 
laverteli  isäntämme  osoittaen  kuluneita  nahkatuoleja. 
Ikkuna  oli  kattoon  asti  ja  pitsiverhoilla  peitetty.  Ovea 
vastassa  oli  takantapainen  puukehys  ja  sen  päällä 
peili,  taka-osan  erottivat  paksut  punaiset  verhot  ja 
siellä  näkyi  olevan  isot  vanhanaikaiset  parisängyt. 
Valkeasta  katosta  oli  pudonnut  isoja  kappaleita  rap- 
pausta.    Huone  teki  kolkon  ja  tympeän  vaikutuksen. 

»Yes,  mestari  Aho»,  esitteli  isäntä,  »tämä  on  meidän 
paras  ruuma  ja  tämä  on  kyllä  nyt  vapaana». 

Vilkaisimme  toisiimme  ja  kattoon  ja  minä  sanoin: 

»Mutta  tämä  tuntuu  vähän  pimeältä.  Eikö  teillä 
ole  muita  huoneita  vapaina?» 

»Yes,  tämä  on  kadun  puolella,  mutta  tämä  on  mei- 
dän suurin  ja  paras  ruuma.  On  meillä  vapaana  pääkki- 
paala  toplooralla,  mutta  se  on  pienempi.» 

»Mutta  mennään  nyt  kuitenkin  katsomaan.» 

Kapusimme  kapeita,  jyrkkiä  plyyshimaton  peittä- 
miä portaita  yläkertaan  (top  floor)  ja  astuimme  vaa- 
leaan huoneeseen,  johon  aurinko  paistoi  avonaisesta 
ikkunasta  ja  tuuli  heilutteli  pitsiverhoja. 

»Tämähän  on  hauska  huone»,  huudahdimme.  Siihen 
sopi  pari  rautasänkyä,  samanlainen  uunintapainen 
kuin   alakerrassakin,   pyöreä   pöytä,   pari  korituolia, 

Amerikassa  —  2 


*  18  * 


toilettipiironki  ja  trymoopeili.    Pieni  pesualkoovi  ja 
vaatekonttori  olivat  yhdellä  seinällä. 
»Paljonko  tästä  on  vuokraa?» 

»Kahdeksan  taalaa  viikossa»,  sanoi  isäntä.  »Hyvä 
ruuma  tämäkin  on.» 

»Tämän  me  otamme.  Maksetaanko  vuokra  etu- 
käteen?» 

»No,  kyllähän  siitä  ehditään  sopia»,  sanoi  isäntä, 
ilmeisesti  tyytyväisenä  saadessaan  uudet  vuokralaiset. 
»Minä  tuon  päkit  ylös.» 

»Tämä  on  siis  meidän  kotimme  nyt!» 

Katselimme  ikkunasta  pihalle.  Talojen  välinen 
aukea  oli  jaettu  aidoilla  paloihin,  joten  kullakin  oli 
oma  pieni  pihansa  ja  puutarhansa  pyykinkuivausnuo- 
rineen.  Aidoilla  juoksenteli  kissoja.  Ulkoa  kuului 
yksitoikkoista  veisuuta  ja  urkujen  soittoa,  sekoittuen 
katuliikenteen  kaukaiseen  humuun.  Meitä  uuvutti. 
Oli  hyvä  ja  raukea  olo,  niinkuin  raskaan  työn  jälkeen. 

Koputus  ovelle.  Tavarat  tulivat  kaikki  yhdellä 
kertaa.    Miehessä  oli  voimaa. 

»Miten  voisimme  herrasväkeä  palvella?»  sanoi  hän 
aivankuin  paras  kyyppari.  Tulevatko  kaikki  suoma- 
laiset noin  kohteliaiksi  Amerikassa?  Tai  oikeammin 
sanottuna:  Ollaanko  kaikkia  suomalaisia  kohtaan  noin 
kohteliaita?  —  »Saisimmeko  jotakin  tarjota?» 

»Kiitos,  ottaisimme  kyllä  mielellämme  kahvia,  jos 
se  käy  päinsä.» 

»Oh,  yes,  minä  kyllä  tuon,  aivan  kohta.»  Hän  meni. 
Olimme  kahden  ja  onnellisia.  Olisimmekohan  Waldorf 
Astoriassakaan  saaneet  parempaa  kohtelua  kuin  tässä 
roortiinghousissa?  Pois  matkan  tomut  ja  sitten  oiko- 
maan sängylle  lämpimään  auringonpaisteeseen.  Kissa 
naukahti  pihalla  ja  auton  torvi  törähti  jossakin  kau- 
kana.   Suloinen  raukeus,  torkahdus. 

New  York,  New  York,  mitä  olet  meille  vielä  tar- 
joava, paitsi  tätä  äärettömän  hyvää  kahvia,  kermaa  ja 
ihmeellistä  valkeata  leipää  suolaisen  voin  kanssa? 
Emme  milloinkaan  olleet  nauttineet  mistään  ateriasta 
niin  perin  pohjin.  Sillä  emmehän  kahteen  viikkoon 
olleet  kunnolla  svöneet,  saatikka  saaneet  oikeata  kah- 
via. 

Painumme  maan  uumeniin. 

Mutta  kahvi-idyllikään  ei  voinut  kestää  ikuisesti. 
Meidänhän  täytyi  täyttää  lupauksemme  ruotsalai- 
selle neidille  ja  käydä  »ilmoittautumassa»  hänen  toimis- 
tossaan. Koivumäki  tarjoutui  oppaaksemme  alku- 
matkalla. Kunhan  pääsisimme  sub-wayhin,  sitten 
kyllä  helposti  löytäisimme,  sanoi  hän. 

Oli  jo  tullut  pimeä.  New  Yorkissa  tulee  äkkiä  pimeä. 
Sehän  on  näet  yhtä  etelässä  kuin  Rooma.  Koivumäki 
oli  painanut  leveäreunaisen  huopahatun  silmilleen, 
vetänyt  takin  hiukan  kumarille  harteilleen  ja  muutta- 
nut jalkaansa  kiiltonahkakengät.  Hän  selitti,  että 
tämä  oli  asuntokatu  ja  siksi  niin  hiljainen.  Kaupat 
olivat  täällä  up-townissa  vain  joka  viidennellä  kadulla 
ja  sitten  pitkillä,  sivukatuja  leikkaavilla  avenyillä. 
Kohta  tulimmekin  120.  kadun  ja  5.  avenuen  kulmaan. 
5.  avenue  oli  leveä,  vilkasliikkeinen  katu  ja  talot  sen 
varrella  olivat  korkeampia  ja  alakerrat  täynnä  kaup- 
poja, jotka  ihmeeksemme  myöhäisestä  ajasta  huoli- 
matta olivat  kaikki  auki.  »Ne  ovat  jutkujen  kauppoja», 
selitti  oppaamme,  »ja  ne  pitävät  niitä  auki  niin  kauan 
kuin  tahtovat.»  —  Kauppojen  ulkopuolella  seisoskele- 
vista tyypeistä  käsitimme,  että  jutku  merkitsi  Abra- 
hamin    jälkeläistä.     Tulimme    taas  kadunkulmaan. 


*  20  * 


Lyhtytolpan  alla  seisoi  leveäharteinen  mies,  kädet 
syvällä  housuntaskussa  ja  olkihattu  silmillä,  märehtien 
purukumia.  Koivumäki  oikaisihe  hiukan,  muljautti 
vihaisesti  mieheen,  painautui  lähemmäksi  meitä,  ikään- 
kuin antaen  ymmärtää,  että  tuollaisia  hamppareita 
täällä  on  joka  kadunkulmassa.  Päästyämme  sivuitse 
hän  sanoi  matalalla  äänellä: 

»Ei  täälläpäin  iltasella  naiset  voikaan  yksin  kulkea. 
Ei  tiedä,  minne  joutuu,  ulkomaalainen  varsinkaan.» 

Meitä  puistatti  hiukan  ja  astuimme  juoksujalkaa 
kadun  poikki.  Tulimme  pieneen  puistoon,  jonka  ruo- 
hoa suojeli  rauta-aita. 

»Tätä  sanovat  suomalaiset  Pusu-Parkiksi»,  selitti 
Koivumäki,  ja  muutamat  yhteenpuristautuneet  parit 
penkeillä  puiden  suojassa  selvensivät  meille  nimen 
alkuperää. 

Puisto  loppui  ja  tulimme  kirkkaasti  valaistulle 
poikkikadulle,  josta  käännyimme  oikealle. 

»Tämä  on  125.  katu»,  selitti  Koivumäki,  »ja  tämän 
ja  Lexington  Avenuen  kulmassa  kolme  blockia  Eas- 
tiin on  subway- asema!» 

Katu  oli  leveä  ja  avara,  hyvin  valaistu  ja  kummalla- 
kin puolella  oli  jatkuvasti  kauppoja  ja  ravintoloita. 

»Täällähän  voimme  käydä  syömässä»,  sanoin. 

»Yes,  mutta  nämä  ovat  vähän  epäilyttäviä  paikkoja», 
sanoi  Koivumäki.  »Paras  käydä  vain  suomalaisessa 
ruokalassa.»  —  Kadulla  siis  ei  uskalla  kävellä  eikä 
ruokaloissa  käydä  syömässä. 

»Katso,  tuossa  on  kiinalainen  kauppa!»  Pysähdyimme 
ikkunan  eteen,  joka  oli  täynnä  kiinalaisia  tai  japanilai- 
sia tavaroita.  »Sinne  menemme  huomenna  katsomaan.» 

»Yes,  mutta  kiinalaiset  ovat  aika  koiria,  vievät  osta- 
jan pitkän  liikkeen  perälle,  sulkevat  oven,  lyövät  tain- 
noksiin ja  ryöstävät  rahat»,  selitti  Koivumäki. 

»Mitä  täällä  sitten  oikein  uskaltaa  tehdä?» 

»You  see,  Westin  puolella,  jossa  mekin  asumme, 
on  toista,  mutta  täällä  Eastissä,  jossa  on  niin  paljon 
roskaväkeä,  saa  varoa.  Ja  mustat  asuvat  tuolla  vähän 
ylempänä  127.  kadulla  ja  siitä  eteenpäin,  heistä  ei 
koskaan  tiedä,  milloin  saa  tikarin  niskaansa,  kun 
poliisi  on  kääntänyt  selkänsä.» 

Rosvopesä  siis.  Taas  värisytti.  Ohi  tallusteli  pitkä, 
musta,  mulkosilmäinen  neekeri,  ruskea  knalli  viistossa 
ja  punainen  kravatti  kaulassa.  Komea  näky,  mutta 
entä  tikari? 

Kuului  korvia  särkevä  rytinä  ja  tuhatsilmäinen  hir- 
viö rymisi  päittemme  ylitse:  kadun  yli  oli  teräspilarien 
varaan  rakennettu  rautatie,  joka  etäämmällä  syöksyi 
mustaan  tunneliin,  New  Yorkin  uumeniin. 

Pitäen  toisiamme  kädestä  juoksimme  rautatiesillan 
alitse  törähtelevien  autojen  lomitse.  Silmiämme  häi- 
käisi räikeä,  pyörivä  ja  sähisevä  valoreklaami,  sen  alla 
oli  lasiseiniä  mainoskuvineen  ja  sisäänkäytävä  vaude- 
viUeen,  josta  kuului  vimmattu  jazzin  rummutus.  Maa- 
lattuja, mustapukuisia,  nukkemaisia  tyttöjä  seisoskeli 
lippujonossa,  väljähousuisten,  olkihattuisten  nuoru- 
kaisten seurassa. 

»Tuolla  on  subway»,  ja  keskeltä  jalkakäytävää  aukeni 
kadun  alle  johtava  aukko.  Laskeuduimme  käytävään, 
jonka  lattia  oli  sementtiä  ja  seinät  valkeata  porsliinia, 
kuin  hienommissa  kylpyhuoneissa  meillä. 

»Tästä  lähtevät  junat  up-towniin.  Down-town 
junat  ovat  kerrosta  alempana.»  Laskeuduimme  toi- 
seen kerrokseen.  »Tästä  vasemmalta  radalta  lähtevät 
expressit,  oikealta  paikallisjunat».  Jouduimme  asema- 
halliin, jonne  päästiin  pistämällä  viiden  sentin  raha 
rautaportin  mekanismiin;  seinät  yhä  kaakelista  ja 
»125  th  Street»  upotettuna  mosaiikilla  kumpaankin 

seinään.  Kiskot  ulottui- 
vat pimeyteen  molempiin 
suuntiin.  Junien  jymi- 
nää kaikui  hallissa  ja 
olkihattuiset  miehet  pu- 
reskelivat purukumia  ju- 
naa odotellessaan. 

»Tähän  tulee  down- 
townin  expressi»,  selitti 
Koivumäki.  »Nousette 
siihen  ja  lähdette  pois 
42.  kadulla,  kävelette  2 
blockia  ylöspäin  ja  sit- 
ten olette  perillä.»  Aioin 
sanoa  »kiitos»,  mutta  hän 
oli  jo  kadonnut.  Äärettö- 
män helppoa  siis,  eikö 
totta?  Puristimme  tois- 
temme käsiä  ja  tuijotim- 
Subway.  me    pimeään  tunneliin. 

Sieltä  lähestyi  tärisyt- 
tävä jyminä,  kolme  valoa  ilmestyi  näkyviin,  pitkä 
rautainen  juna  syöksyi  halliin  ja  pysähtyi,  ovet  len- 
sivät auki,  ihmiset  ryntäsivät  sisään,  ovet  paukah- 
tivat kiinni,  vaunu  lennähti  vauhtiin  ja  syöksyi 
pimeään  putkeen.  Juna  oli  täynnä,  saimme  seistä 
käytävällä  ja  pidellä  remmeistä,  mutkissa  juna  heilah- 
teli, astuimme  istujien  varpaille.  Miehet  junassa  lues- 
kelivat lehtiä  ja  naiset  vahvistivat  huultensa  väriä  tai 
valkaisivat  puuterilla  nenäänsä. 

Tuijotimme  silmämme  sokeiksi  pimeän  tunnelin  sei- 
nään, joka  oli  vain  metrin  päässä  vaunun  ikkunasta, 
jottemme  ajaisi  42 :n  kadun  ohitse.  Lopulta  välähti 
pimeys    hohtavaksi    kaakelivalkeudeksi   ja  kirjavat 

mosaiikkikirjaimet  ilmoittivat:  »Grand  Central  42  nd 
Str».  Painuimme  ulos  ihmisvirran  mukana  ja  nousimme 
kadulle  lukemattomien  portaitten  ja  labyrinttikäytä- 
vien  kautta  ja  olimme  äkkiä  keskellä  yöllistä  New 
Yorkia,  joka  hohti  ja  säteili  valoreklaamien  loistossa. 
Katukilvessä  oli  »East  42  Street»  ja  toisella  puolella 
»Lexington  Ave».  Lähdimme  kulkemaan  pitkin  Le- 
xington  avenuen  leveätä  katukäytävää.  Useimmat 
kaupat  olivat  vielä  auki.  Edessämme  kulki  komea, 
omituisesti  puettu  mies,  hän  poikkesi  erääseen  kaup- 
paan. Kurkistimme  ikkunasta  sisään.  Mitä,  intiaaneja! 
Totisesti  punanahkoja.  jotka  tekivät  töitä,  mikä  höy- 
läsi, mikä  punoi  koreja,  mikä  koristeli  nahkalaukkuja. 
Sinne  poikkeaisimme  paluumatkalla!  Ei  kai  se  voisi 
olla  niin  vaarallista? 

Sivuutettuamme  pari  poikkikatua  löysimme  hel- 
posti etsimämme  numeron,  astuimme  toimistoon,  jossa 
emme  tavanneetkaan  samaa  neitiä  kuin  laivassa.  Esi- 
timme asiamme  ja  vastattuamme  muutamiin  mitättö- 
miin kysymyksiin  saimme  poistua.  Kadulle  tultuamme 
hengitimme  syvään  lämmintä  ilmaa.  Nyt  olimme  siis 
vapaat  tässä  vapauden  maassa,  jossa  meillä  ei  ollut 
velvollisuuksia  ketään  kohtaan  ja  jossa  kukaan  ei 
meistä  välittänyt.  Astuimme  reippaasti,  käsikädessä 
takaisinpäin,  etsien  intiaanikauppaa,  mutta  se  oli 
hävinnyt  kuin  taikavoimalla.    Se  oli  kai  suljettu. 


Appelsiini,  joki  ja  nurmikenttä 

ja  paljon  muuta  ihmeellistä  kuului  seuraavan  päivän 
kokemuksiimme.  Karttamme  osoitti,  että  seminaari, 
josta  olin  saanut  stipendin,  oli  lähellä  Hudson-joen 
rantaa  aivan  samalla  »leveysasteella»  kuin  Koivumäen 

talokin.  Lähdimme  siis  kulkemaan  omaa  katuamme 
länteen,  toivoen  lopulta  saapuvamme  joelle  ja  siten 
löytävämme  tulevan  opinahjoni. 

Kuten  jo  sanoin,  oli  katumme  asuntokatu  eikä  siinä 
niin  ollen  ollut  kauppoja  eikä  elokuvia.  Niinpä  siinä 
olikin  poikain  hyvä  pelata  pesäpalloa.  Ja  tyttöjen 
hypätä  ruutua  ja  mammojen  kuljetella  vauvojaan 
ulkoilmassa.  Sivuutettuamme  pari  leveätä  avenueta 
tulimme  kadulle,  jonka  yläpuolelle  oli  rakennettu 
teräksinen  ilmarata.  Se  piti  korviasärkevää  meteliä. 
Kulmassa  oli  »Lunch  Room»,  ja  nälkäisiä  kun  olimme, 
pistäysimme  sisään.  Seinät  olivat  valkeata  kaakelia, 
permanto  puna-mustista  laatoista  ja  sahajauholla 
peitetty.  Pöydät  olivat  lasia  ja  samoinkuin  hyllytkin 
täynnä  kulhoja  ja  kaikenlaista  valmista  ruokaa.  Suu- 
rissa tauluissa  luki,  mitä  mikin  annos  maksoi.  Valit- 
simme papumuhennosta,  riisiä  ja  tomaattia.  Pöydässä 
oli  jäävettä  ja  leipää.  Mainio  ateria  ilman  odottamista 
ja  ihnan  juomarahoja.  Tullessamme  kadulle  yllätti 
meidät  naisihminen,  joka  tervehti  meitä  äärettömän 
ystävällisesti,  miltei  syleillen,  ja  hänen  miehensä 
samoin.  Olimme  kuin  puulla  päähän  lyötyjä,  mutta 
lopulta  älysimme,  että  he  olivat  tulleet  samalla  laivalla 
New  Yorkiin,  mutta  emme  sittenkään  voineet  muistaa 
nähneemme  heitä,  vielä  vähemmin  vaihtaneemme 
sanaakaan  heidän  kanssaan.  Rouva  puhui  lakkaa- 
matta aivankuin  meidän  tapaamisemme  olisi  hänelle 
ollut  maailman  suurin  onni.  Sitten  hän  hyvästeli  äkkiä, 
yhtä  odottamatta,  ja  alkoi  miehineen  kavuta  rauta- 
portaita »elevatorin»  asemalle.  —  Näin  sydämellistä 
vastaanottoa  emme  todellakaan  olleet  odottaneet. 
Pienipä  tämä  New  York  onkin! 

Jatkoimme  matkaa  länteen  päin.  Katu  loppui, 
eteen  kohosi  jyrkkää  rinnettä  kohoileva  puisto,  gra- 

niittiportaitten  johtaessa  tasolta  toiselle.  Aukeamalla 
oli  juoma- allas,  josta  lakkaamaton  kirkas,  raikas  vesi- 
virta pursui  hopeisena  suihkuna  suoraan  janoisen  kulki- 
jan suuhun,  tai  silmään  kuten  meillä,  jos  oli  tottuma- 
ton asettumaan  kohdalle.  Asfalttiteillä  lapset  laskivat 
rullaluistimilla  mäkeä  taitavasti  kuin  parhaat  sirkus- 
taiteilijat. Ja  pörröhäntäiset  kesyt  oravat  hyppelivät 
päittemme  päällä  puusta  puuhun. 

Viimeiseltä  askelelta  alkoi  taas  katu,  ja  me  huoma- 
simme joutuneemme  aivan  yläilmoihin,  sillä  allamme 
levittäytyi  kattojen,  piippujen  ja  savupatsaiden  erä- 
maa silminkantamattomiin.  Keidasidylli  oli  loppunut, 
olimme  jälleen  maailman  toiseksi  suurimmassa  kau- 
pungissa. 

Taas  länteen  päin  —  kaupat  harvenivat  —  koulu- 
talot alkoivat  —  Broadway  sivuutettiin  ja  edessämme 
oli  harmaasta  kivestä  tehty  3 — 4-kerroksinen  gootti- 
lais  tyylinen  rakennus,  jonka  näkemiemme  kuvien 
perusteella  arvasimme  seminaariksi,  vaikka  nimikilpeä 
ei  missään  näkynytkään.  Astuimme  kauniista  kaari- 
portista sisälle,  ja  eteemme  aukeni  laaja  rehevänvihreä 
nurmikenttä,  räikeänä  vastakohtana  puistojen  kellas- 
tuneelle ruoholle.  Mutta  täällä  heittikin  pihalla  pyö- 
rivä suihku  keskeytymätöntä  sateen  vihinää  tuoreelle 
nurmikolle.  Pitkä,  musta,  vaaleapukuinen  neekeri- 
poika hoiteli  suihkua  ja  kuljetti  sitä  paikasta  toiseen. 
Suorakaiteen  muotoista  pihaa  ympäröivät  seminaarin 
vakavat,  lujat  ja  tyylikkäät  rakennukset,  ja  seiniä 
kiipesivät  tummanviheriät  köynnökset.  Vanha,  kun- 
nianarvoisa  Oxford   siirrettynä    Broadwayn  varrelle! 

Menimme  sisälle  pitkään  hämärään  käytävään, 
jonka  kummallakin  puolella  oli  numeroituja  ovia, 
nähtävästi  ylioppilaiden  huoneita.  Käytävän  päässä 
oli    toimisto,    jossa    meidät    otti  hymyillen  vastaan 

U.  T.  S. n  kaunis  porttaali,  joka  symbolisoi  koko  laitoksen 
harm oonista  henkeä. 

pieni,  tummasilmäinen  kiharatukkainen  mulatti.  Esi- 
tin itseni  ja  asiani  ja  sain  tietää,  että  huoneitten 
arvonta  toimitettaisiin  vasta  neljän  päivän  kuluttua 
eli  päivää  ennen  lukukauden  virallista  alkamista,  mutta 
että  saisin  kyllä  siihen  mennessä  asua  jossakin  vapaana 
olevassa  huoneessa.  —  Huoneen  numero  pantiin  muis- 
tiin, lappu  ovelle  ja  niin  olimme  jälleen  valmiit. 

Kuljimme  vieläkin  länteen.  Eteemme  aukeni  jyr- 
kän rinteen  alla  mahtava  Hudson- joki,  jonka  toinen 
ranta  häämöitti  aurinkoisessa  sumussa.  Ostimme  kau- 


*  27  * 


p astelijalta  kaksi  suurta  appelsiinia  ja  istuuduimme 
penkille  jyrkänteen  reunalle.  —  Aurinko  paahtoi, 
mutta  leuto  Hudsonilta  tuleva  tuulenhenki  vilvoitti. 
Katselimme  joella  kulkevia  vanhanaikaisia  siipilaivoja, 
imeskelimme  mehuisia  appelsiinejamme  ja  nautimme 
elämästä  ja  vapaudesta. 

* 

Asetuin  asumaan  U.T.S:n  »dormitoryyn»  (asunto- 
laan) huoneeseen  n:o  12  ja  pian  olin  yksi  tuhansista 
keltanokista.  Kesti  pari  viikkoa,  ennenkuin  perehdyin 
maan  ääntämistapaan,  mutta  kun  ensi  vaikeudet  oli 
voitettu,  tunsin  olevani  kuin  kotonani  tässä  kansain- 
välisessä veljeskunnassa,  jonka  työtavoista  nyt  koetan 
kertoa  vaikutelmani. 

II. 

YLIOPISTOISTA  JA  OPINNOISTA. 

Vaikka  New  York  ei  olekaan  siinä  määrin  ame- 
rikkalainen kaupunki  kuin  Lontoo  on  englanti- 
lainen ja  Pariisi  ranskalainen,  on  sen  yliopisto- 
elämä kuitenkin  tunnusomaista  koko  Amerikan  yli- 
opistoelämälle. Tämä  johtunee  siitä,  että  yliopisto- 
elämä Amerikassa  yleensä  on  pukeutunut  siksi  erikoi- 
siin ja  vakaantuneisiin  muotoihin,  ettei  näitä  muotoja 
voi  särkeä  New  Yorkinkaan  kansainvälinen  ilmapiiri. 
Samoin  kuin  muualla  Amerikassa  on  urheilulla  tääl- 
läkin ylioppilaiden  keskuudessa  tavattoman  tärkeä  osa. 
Kuten  yleensä  on  tapana,  asuvat  ylioppilaat  täälläkin 
yliopiston  omissa  suojissa,  samoinkuin  osaksi  professo- 
ritkin. Luokkajaon  tärkeys,  josta  seuraavassa  enem- 
män, on  New  Yorkissa  yhtä  ilmeinen  kuin  muuallakin 
ja  varsinaiset  opinnot  ovat  suurin  piirtein  katsoen  jär- 
jestetyt samaan  tapaan  kuin  muidenkin  kaupunkien 
johtavissa  yliopistoissa.  Kuitenkin  on  sanottava,  että 
New  Yorkissa  ollaan  uudenaikaisempia  kuin  sisämaassa 
ja  lännessä.  Kaikki  uudet  aatteet  kasvatus-  ja  yli- 
opistoalalla  saavat  alkunsa  ja  juurtuvat  täällä  nopeam- 
min kuin  vanhoillisemmissa  sivistyskeskuksissa. 

Columbia  University. 


New  Yorkissa  on  kolme  suurta  yliopistoa:  Ne^ 
York  University  Washington  Squarella,  keskellä  pii- 


Columbia-yliopiston  alue  (osittain)  lintuperspektiivistä. 

venpijrtäjäaluetta,  John  Hopkins  University  suuressa 
puistossa  kaupungin  pohjoispäässä  ja  Columbia  Uni- 
versity Broachvayn  varrella  Morningside  HihVissä 
lähellä  Hudson-joen  rantaa.  Näistä  on  viimeksimai- 
nittu suurin  sekä  rakennuksiltaan  että  ylioppilasluvul- 
taan,  ollen  siten  toinen  järjestyksessä  Amerikan  yli- 
opistoista. San  Fransiscon  yliopisto  on  näet  suurin. 
Columbia-yliopisto  käsittää  Broadwayn  ja  Amsterdam 
Avenuen  välillä  suorakaiteen  muotoisen  alueen,  jota 
rajoittaa  etelässä  114.  katu  ja  pohjoisessa  122.  katu. 
siis  kahdeksan  »blockia»  eli  kadunväliä,  mikä  vastaa 
laajuudeltaan  suunnilleen  suorakaidetta,  jonka  Alek- 
santerinkatu ja  Etelä-Esplanadinkatu  muodostavat 
Länsi-Heikinkadun  ja  Helenankadun  väliin.  Sitäpaitsi 
on  yliopistolle  kuuluvia  rakennuksia  tämän  alueen 
ulkopuolellakin.  Rakennukset  eivät  suinkaan  täytä 
koko  pinta-alaa,  vaan  välillä  on  pihoja,  puistikoita, 
ruohokenttiä  ja  stadion.  Ja  uusia  rakennuksia  nousee 
siellä  täällä  yhtä  mittaa.  Kullakin  tiedekunnalla  on 
omat  rakennuksensa,  jotka  sisältävät  paitsi  luento- 
huoneistoja,  laboratorioita,  seminaarikirjastoja  ja  eri- 
koismuseoita myös  professorien  työ-  ja  vastaanotto- 
huoneet.  Kerrosten  lukumäärä  vaihtelee  viidestä  seit- 

-emään.  Sitäpaitsi  on  suunnaton  kupoolikattoinen. 
teinppelimäinen  kirjasto,  gymnasio,  sisäurheilua  var- 
ten ja  siihen  yhdistetty  »cafeteria»  eli  ruokala,  kaksi 
klubirakennusta  ylioppilaille,  kirkko,  toimistotalo,  reh- 
torin eli  presidentin  talo  sekä  useita  asuinrakennuksia 
ylioppilaille.  Äskettäin  valmistui  uusi  14-kerroksinen 
asuinrakennus  yksinomaan  naisylioppilaita  varten. 

Tiedekunnat  ja  opinnäytteet. 

Vaikka  muilla  New  Yorkin  yliopistoilla  ei  olekaan 
näin  suurenmoisia  rakennuksia,  tarjoavat  ajanmukai- 
set ja  käytännölliset  luentohuoneet,  kirjastot  ja  labo- 
ratoriot kuitenkin  erinomaisen  tilaisuuden  hedelmällis- 
ten opintojen  harjoittamiseen.  Opetusta  annetaan  kai- 
kissa tavallisissa  yliopistoaineissa  ja  sitäpaitsi  insinööri- 
tieteessä, kaivosopissa,  sanomalehtimiesammatissa,  sai- 
raanhoidossa, kauppatieteissä,  maalauksessa,  musii- 
kissa y.m.  Oppiarvoista  on  alin  »Bachelor  of  Arts». 
jonka  saa  yliopiston  alaisena  toimivasta  collegesta; 
seuraava  arvo  on  »Master  of  Arts»,  joka  vaatimustensa 
puolesta  on  hiukan  korkeampi  kuin  meidän  kandi- 
daattitutkintomme ja  kolmas  on  tohtorin  tutkinto, 
jota  varten  on  kirjoitettava  painosta  julkaistu  väitös- 
kirja. Varsinaisessa  ammattikasvatuksessa,  kuten  insi- 
nöörien, lääkärien,  lakimiesten  ja  sanomalehtimiesten 
valmistamisessa  kiinnitetään  luonnollisesti  päähuomio 
ammattitietoihin  ja  käytännölliseen  taitoon.  Missä 
taas  tulee  kysymykseen  omakohtainen  ajatus-  ja  tut- 
kimustyö, kuten  kemiassa,  kielitieteessä  ja  filosofiassa, 
pidetään  tärkeimpänä  omaperäistä  metodia  ja  tieteelli- 
siä tuloksia. 

Tieteen  tähdet. 

Tieteellisyydestä  puhuttaessa  on  mielenkiintoista 
todeta,  ettei  tieteellisyys  Amerikassa  ole  lainkaan  sen 
huonommassa  asemassa  kuin  »vanhassa  maailmassa», 
vaikka  meillä  ylipäänsä  on  siitä  hyvin  huono  käsitys. 
Kaikkihan  tietävät,  että  kone-  ja  rakennustekniikan 
alalla  ei  Amerikkaa  voita  mikään  muu  maa.  Ja  Ame- 
rikastahan on  lähtöisin  kaikkien  aikojen  suurin  keksijä. 
Edison.  Mutta  puhtaasti  humanististenkin  tieteiden 
alalla  on  Amerikassa  »tähtiä»,  jotka  hyvin  menestyksel- 
lisesti kykenevät  kilpailemaan  eurooppalaisten  virka- 
veljiensä kanssa.  William  James-vainaja  nauttii  edel- 
leenkin kaikkialla  maailmassa  suurta  arvonantoa  psy- 
kologina ja  filosofina  ja  hänen  »uskonnollisen  koke- 
muksen» tutkimustaan  ei  kukaan  muu  tähän  mennessä 
ole  kyennyt  voittamaan.  Nykyjään  elävistä  filoso- 
feista on  omaperäisin  George  Santayana  Harvardin 
yliopistosta,  jonka  naturalistinen  filosofia  ja  uskonnon 
esteettinen  teoria  ei  voi  jättää  ketään  ajattelevaa 
ihmistä  välinpitämättömäksi  ja  jonka  paradokseilta 
kajahtavien  totuuksien  kanssa  tuskin  kukaan  muu 
kuin  Bertrand  Russell  kykenee  kilpailemaan.  Saman 
naturalistisen  suunnan  edustajia  on  prof.  John  Dewe\ 
Columbiasta,  joka  on  luonut  teoreettisen  pohjan  koko 
Amerikan  uudelle  kasvatusjärjestelmälle  ja  joka  itse 
toimii  tämän  järjestelmän  etevimmän  mallikoulun 
johtajana  New  Yorkissa.  Kielitieteen  alalla  Ameri- 
kassa on  sellaisia  nimiä  kuin  Whitney  ja  Charles 
R.  Lanman.  Edellinen  on  kirjoittanut  maailman  perus- 
teellisimman  sanskritin  kieliopin.  Viimeksimainittu 
on  seitsemäs  t  äky  mmenestä  ikävuodestaan  huolimatta 
sanskritin  professorina  Harvardin  yliopistossa  ja  jul- 
kaisee maailmankuulua  käännössarjaa  »Harvard  Orien- 

tai  Series»,  joka  laajuudessaan  ja  perinpohjaisuudes- 
saan kilpailee  Max  Miillerin  »The  Sacred  Books  of  the 
East'in»  kanssa.  Prof.  A.  W.  Williams- Jackson  Co- 
lumbiasta  taas  on  tunnustetusti  etevin  nykyjään  elä- 
vistä vanhan  Zend-Avestan  kielen  ja  uskonnon  tunti- 
joista ja  on  tehnyt  lukuisia  tutkimusmatkoja  Intiaan 
ja  Persiaan,  valokuvaten  m. m.  viimeksimainitussa 
maassa  ikivanhan,  ennen  tuntemattoman  kalliokirjoi- 
tuksen.  Prof.  Washburn  Hopkins  Yalesta  ja  Robert 
E.  Hume  Union  Theological  Seminarystä  taas  ovat 
maailmankuuluja  niiniä  vertailevan  uskontotieteen 
alalta.  Kun  nämä  ja  monet  muut  heidän  veroisensa 
miehet  edelleen  toimivat  opettajina  omissa  yliopistois- 
saan, on  luonnollista,  että  he  oppilaisiinsakin  istutta- 
vat saman  tieteellisen  hengen,  joka  heitä  itseäänkin  on 
inspiroinut. 

Itsenäinen    tutkimus    ja  keskustein 
luentojen  sijaan. 

Eräässä  suhteessa  voidaan  sanoa,  että  amerikkalai- 
nen yliopistotyö  on  omiaan  kasvattamaan  kykene- 
vämpiäkin  tiedemiehiä  kuin  eurooppalainen.  Tarkoi- 
tan sitä  suurta  huomiota,  mikä  pannaan  ylioppilaiden 
itsenäiseen  tutkimustyöhön,  jota  professorit  taitavasti 
ohjaavat.  Oppikurssia  ei  yleensä  voi  suorittaa,  ellei 
säännöllisesti  käy  luennoilla,  ja  luennoilla  kannattaa 
käydä,  sillä  niillä  oppii  paljon  sellaista,  mitä  kirjoista 
ei  milloinkaan  voi  oppia:  loogillista  ajattelua,  mieli- 
piteiden muodostamista  ja  niiden  täsmällistä  ja  tajut- 
tavaa ilmaisemista.  Mutta  ei  tässä  kyllin.  Oppilaan 
täytyy  sitäpaitsi  tutkia  esillä  olevaa  ainetta  alkuperäi- 
sistä lähdekirjoista  ja  esittää  tutkimustensa  tulokset 

joko  suullisessa  tai  kirjallisessa  esitelmässä,  joka  pide- 
tään jollakin  luentotunnilla  ja  jonka  johdosta  sitten 
keskustellaan.  Tämän  lisäksi  on  koko  luokka  jaettu 
useaan  pieneen  ryhmään  ja  kuhunkin  ryhmään  kuuluu 
4 — 7  jäsentä  riippuen  luokan  suuruudesta.  Kullekin 
ryhmälle  antaa  professori  määrättyjä  kohtia  luetta- 
vaksi määrätyistä  kirjoista,  jotka  käsittelevät  esillä 
olevaa  ainetta.  Nämä  ryhmät  pitävät  sitten  tuntien 
väliajoilla  kokouksia,  tavallisesti  päivällisaterian  yh- 
teydessä, ja  keskustelevat  aineesta  oman  lukemisensa 
perusteella.  Joku  ryhmän  jäsenistä  esittää  sitten  seu- 
raavalla tunnilla  keskustelun  tulokset,  jotta  koko  luo- 
kalla vuorostaan  olisi  tilaisuus  lausua  mielipiteensä 
asiasta.1  Siten  monet  tunnit  muodostuvatkin  enem- 
män keskustelutilaisuuksiksi  kuin  luennoiksi.  Pro- 
fessori luonnollisesti  toimii  puheenjohtajana  huoleh- 
tien siitä,  ettei  eksytä  pois  varsinaisesta  keskustelu- 
aiheesta. Tällä  tavoin  oppilaiden  omat  mielipiteet 
pääsevät  ilmentymään  ja  kehittymään,  ja  he  voivat 
todella  sulattaa  omaksi  vakaumuksekseen  ne  käsityk- 
set, joita  pitävät  arvokkaina.  Tämä  järjestelmä  herät- 
tää siten  jokaisen  oppilaan  henkilökohtaisen  mielen- 
kiinnon esillä  olevaan  aineeseen  ja  seurauksena  onkin, 
että  professoreilla  on  aina  täys  lukuinen  kuulijakunta 
tai  paremminkin  keskus telukunt a,  jolla  ei  ole  aikaa 
eikä  haluakaan  torkahtaa  tai  piirrellä  ukkoja  muistiin- 
panovihkoihinsa. 

Keskusteluvapaus  kehittää  omaa  arvostelukykyä  ja 
itsenäistä  ajattelua  samalla  kuin  se  tarjoaa  mainion 
tilaisuuden  vapaan  esitystaidon  harjoittelemiseen.  Oli 
muuten  mielenkiintoista  huomata,  miten  helposti  ame- 
rikkalaiset ylioppilaat  kykenivät  ilmaisemaan  aja- 
tuksensa vaikeimmistakin  filosofisista  ja  yhteiskun- 

1  Rs.  selostusta  tällaisesta  aamiaiskeskustelusta  luvussa  XVIII. 

Amerikassa  —  3 

nallisista  kysymyksistä.  Ei  mitään  tankkaamista  tai 
hapuilua,  ei  mitään  esiintymispelkoa.  Selitys  on  siinä, 
että  jo  amerikkalaisissa  kouluissa  ja  collegeissa  kiinni- 
tetään suurta  huomiota  tähän  tärkeään  kykyyn.  Esiin- 
tymiskyvyn kehittämiseksihän  järjestetään  vuosittain 
koko  maata  käsittäviä  väittelytilaisuuksia,  joissa  eri 
oppilaitosten  parhaat  kyvyt  väittelevät  julkisesti  esim. 
sellaisista  aineista  kuin  Abraham  Lincolnin  elämäntyö; 
Onko  Amerikan  liityttävä  kansainliittoon  vai  ei;  Onko 
kieltolaki  ollut  hyödyksi  vai  ei,  j.n.e. 

Tällainen  keskusteJumetodi  yhtäjaksoisten  luentojen 
sijasta  soveltuu  tietenkin  parhaiten  filosofian,  psyko- 
logian ja  uskontotieteen  opetukseen,  joissa  aineissa 
yksityisillä  mielipiteillä  on  eniten  ilmenemisen  mah- 
dollisuuksia. Mutta  sitä  käytetään  myös  menestyksellä 
kielitieteen,  kasvatusopin,  historian  ja  teologian  ope- 
tuksessa. Systeemihän  ei  itsessään  takaa  menestystä. 
Kaikki  riippuu  asianomaisen  opettajan  keskustelun - 
johtamiskyvystä,  ja  tässä  suhteessa  ovat  monet  suoras- 
taan mestareita. 

Mutta  eikö  tällainen  menetelmä  helposti  tee  ope- 
tusta hajanaiseksi  ja  jätä  monia  tärkeitä  asioita  koko- 
naan käsittelemättä?  Tämä  vaara  on  tietenkin  tarjolla, 
mutta  useimmat  professorit  välttävät  sen  siten,  että 
jakavat  oppilailleen  kurssin  alkaessa  yhtenäisen,  kone- 
kirjoitetun esitelmäsarjan,  jossa  koko  aine  on  huolelli- 
sesti käsitelty  loogillisessa  järjestyksessä  ja  sitäpaitsi 
varustettu  täydellisellä  lähdekirjaluettelolla.  Kun 
tähän  liitetään  oppilaan  omat  muistiinpanot  luen- 
noista, jotka  eivät  suinkaan  ole  konekirjoitettujen 
liuskojen  toisintoja,  sekä  muistiinpanot  keskusteluista 
ja  luetuista  kirjoista,  on  ilman  muuta  selvää,  miten 
äärettömän  rikkaan  ainehiston  huolellinen  oppilas  voi 
koota  yhdestä  ainoasta  luentokurssista. 

Lukukauden  lopussa  on  lisäksi  kolmen  tunnin  kir- 
jallinen tutkinto,  jossa  pannaan  huomiota  sekä  opittu- 
jen tosiasioiden  määrään  että  aineen  itsenäiseen  hallin- 
taan. Näin  ollen  pyrkii  opiskelu  olemaan  mahdolli- 
simman perinpohjaista  ja  yhdestä  ainoasta  luentokurs- 
sista saadut  tiedot  ja  vakaumukset  voivat  olla  hyö- 
dyksi oppilaan  koko  loppuiäksi. 

Keskustelumetodin  hyvistä  tuloksista  on  johduttu 
siihen  amerikkalaisissa  yliopistoissa  vallitsevaan  ylei- 
seen pyrkimykseen,  etteivät  professorit  saisi  pitää 
mitään  sellaisia  luentosarjoja,  joissa  annettavat  tiedot 
voi  yhtä  hyvin  saada  kurssikirjoista,  vaan  että  kaikissa 
luennoissa  tulisi  ilmetä  professorien  itsenäisen  tutki- 
mustyön uusia,  ennen  tuntemattomia  tuloksia  ja  että 
näiden  luentojen  avulla  koetettaisiin  ohjata  oppilaita 
samanlaiseen  itsenäiseen  tutkimustyöhön  eikä  vain 
mahdollisimman  suuren  tietomäärän  koneelliseen  ke- 
räämiseen. Tällainen  suunta  johtaa  tietenkin  yhtä- 
jaksoisten kateederiluentojen  vähentymiseen,  mutta 
sensijaan  se  kohottaa  yliopiston  yleistä  tieteellistä 
tasoa  ja  yhdistää  oppilaat  läheisempiin  suhteisiin 
opettajiensa  kanssa.  Kateederiluennoilla  ei  ylioppi- 
lailla lainkaan  ole  tilaisuutta  professorin  mielipiteit- 
ten arvostelemiseen  ja  omien  mielipiteittensä  esittä- 
miseen. Keskustelutunneilla  oppilaat  sensijaan  voi- 
vat vapaasti  esittää  omia  henkilökohtaisia  mielipitei- 
tään ja  siten  antaa  opettajillekin  monia  hedelmällisiä 
herätteitä. 

Seminaarit. 

On  sentähden  vallan  luonnollista,  että  seminaari- 
työ on  amerikkalaisessa  yliopistossa  aivan  erikoisessa 
suosiossa.  Niiden  järjestämiseen  pannaan  suurta  huolta 

U.  T.  S.  Broadwaylta  päin.    Tornissa  on  kirjavarasto. 
(Ei  siis  paljas  koristus!) 

ja  ne  tehostavat  huomattavalla  tavalla  edellämainittua 
läheistä  yhteistyötä  opettajien  ja  oppilaiden  välillä. 
Lukukauden  alussa  laaditaan  tarkka  ohjelma  seminaa- 
rin työlle  koko  lukukautta  varten.  Käsiteltävänä  ole- 
vasta aineesta  saavat  oppilaat  valita  mieleisensä  kysy- 
myksen, josta  heidän  on  pidettävä  esitelmä  ennakolta 
määrättynä  päivänä.  Ohjelma  käsittää  kunkin  esi- 
telmän aiheen,  esitelmän  pitäjän  nimen  ja  päivämää- 
rän ja  se  jaetaan  painettuna  kaikille  osanottajille. 

Pari  viikkoa  ennen  määräpäivää  on  asianomaisen  esi- 
telmöitsijän jätettävä  kaikille  osanottajille  monistettu 
luettelo  käyttämistään  tärkeimmistä  lähdekirjoista, 
jotta  jokaisella  olisi  tilaisuus  ennakolta  tutustua  ainee- 
seen, voidakseen  lausua  asiallisen  mielipiteensä  esitel- 
mää seuraavassa  keskustelussa.  Sitäpaitsi  valitaan 
jokaiselle  esitelmöitsijälle  erikoinen  vastaväittäjä,  joka 
varta  vasten  on  valmistautunut  arvostelemaan  esi- 
telmää. Kaikki  nämä  seikat  takaavat  jokaiselle  osan- 
ottajalle mahdollisimman  suuren  hyödyn  seminaarin 
kurssista.  Lisäksi  on  jokaisen  osanottajan,  mikäli 
mahdollista,  koneella  monistettava  esitelmänsä,  jotta 
kaikki  toiset  saavat  siitä  kappaleen. 

Itse  seminaaritilaisuus  kestää  tavallisesti  kaksi  tun- 
tia. Ensimmäinen  tunti  käytetään  esitelmän  luke- 
miseen, toinen  arvosteluun  ja  yleiseen  keskusteluun 
esillä  olevasta  aineesta.  Sopivin  väliajoin  käytetään 
jokin  tunti  yksinomaan  keskusteluun  seminaarin  pää- 
aineesta ja  käsitteiden  selvittelyyn  siihen  saakka  kuul- 
tujen esitelmien  perusteella.  Näiden  keskustelujen 
tarkoituksena  on  valmistaa  oppilaita  seminaarin  oh- 
jelmaan kuuluvaan  loppukokeeseen.  Tämä  koe  on 
jokaisen  osanottajan  kotona  laatima  kirjoitus  semi- 
naarin keskeisimmästä  aineesta,  jossa  on  esitettyjen 
eri  mielipiteiden  ja  oman  käsityksensä  perusteella  lau- 
suttava loppupäätelmä  esillä  olevasta  kysymyksestä. 
Näin  ei  ainoastaan  saada  todetuksi,  ovatko  oppilaat 
perusteellisesti  ja  mielenkiinnolla  ottaneet  osaa  semi- 
naarin työhön,  vaan  nähdään  myös,  missä  määrin  he 
ovat  kyenneet  sulattamaan  eri  mielipiteet  ja  muodos- 
tamaan niiden  perusteella  oman  yksilöllisen  vakaumuk- 
sensa asiasta.  Tällä  tavoin  rakennetaan  järjestelmälli- 
sesti perustusta,  jonka  tulisi  kestää  elämän  kovassa 
koulussa. 

Seurustelua  professorien  kanssa. 

Luentosaleissa  ja  seminaarihuoneissa  alulle  pantua 
läheistä  vuorovaikutusta  professorien  ja  ylioppilaiden 
välillä  tehostaa  henkilökohtainen  tutustuminen  pro- 
fessoreihin heidän  kotonaan  sekä  ylioppilaiden  ja  pro- 
fessorien keskinäisissä  illanvietoissa  ja  juhlissa.  Pro- 
fessorit, jotka  tavallisesti  asuvat  samassa  rakennus- 
ryhmässä, missä  ylioppilaitten  huoneet  ja  luentosalit- 
kin ovat,  järjestävät  lukukauden  alussa  määrätyt 
vastaanottopäivät,  jolloin  he  ovat  kotonaan  ainoastaan 
ylioppilaille  ja  toisille  opettajille  ja  jolloin  jokainen 
voi  vapaasti  mennä  ja  tulla  ilmoittamatta  ennakolta 
saapumisestaan.  Näissä  seurusteluilloissa  tarjoaa  talon 
emäntä  suklaata  tai  teetä,  joka  nautitaan  seisoaltaan, 
ja  joko  ylioppilaat  itse  tai  varta  vasten  kutsutut  tai- 
teilijat esittävät  pieniä  pirteitä  numeroita  läsnäolijain 
ratoksi.  Näissä  vapaissa  ja  erittäin  epävirallisissa 
tilaisuuksissa  saattaa  tutustua  sellaisiinkin  professo- 
reihin, joiden  luentoja  ei  ole  valinnut,  mutta  joiden 
aineista  kuitenkin  on  kiinnostunut.  Ylioppilaat  itse 
järjestävät  tuon  tuostakin  pieniä  illanviettoja  tilavaan 
musiikkihuoneeseen,  jonne  saa  tuoda  myös  vaimonsa 
ja  morsiamensa,  mikäli  sellaisia  on,  ja  ellei  ole,  niin 
muita  tuttaviaan.  Seurustelusta  kerron  tuonnempana 
tarkemmin. 

Urheilu. 

Ylioppilaiden  keskinäisistä  »seurustelutilaisuuksista» 
on  tietenkin  gymnasio  ja  potkupallokenttä  tärkein. 
Gymnasiossa  voimistellaan  ja  pelataan  basket-balFia. 
Kentällä  taas  harjoitellaan  kaikkia  urheilulajeja  ja 

valmistaudutaan  yliopistojen  välisiin  kilpailuihin.  Kai- 
kesta tästä  urheiluinnostuksesta  huolimatta  parhaat 
urheilijat  usein  ovat  parhaita  oppilaitakin.  Usein  näkee 
heidän  ontuvan  luennolle  polvi  siteessä,  ja  yliopiston 
»henki»-lääkärillä  on  aina  yllin  kyllin  työtä  jokaviikkoi- 
silla käynneillään.  Tarkempi  urheiluharrastusten  ku- 
vaus jääköön  sikseen,  sillä  senhän  on  jo  tehnyt  Tahkon 
voittamaton  kynä. 

Yhdistykset  ja  henkiset 
harrastukset. 

Mutta  urheilun  rinnalla  alkaa  henkisilläkin  harras- 
tuksilla ja  aatteellisilla  toveriseuroilla  jo  olla  tärkeä 
sija  amerikkalaisessa  yliopistoelämässä.  Ylioppilas- 
elämä, samoinkuin  opiskelukin,  on  erittäin  vilkasta, 
joustavaa  ja  vapaata,  vailla  kaikkea  muodollisuutta 
ja  kankeutta.  Toveripiirit  ovat  yleensä  kiinteämpiä 
kuin  meillä.  Amerikassahan  ei  ole  osakuntia  samassa 
merkityksessä  kuin  täällä.  Siellä  ovat  sensijaan  yhdis- 
täjinä vuosiluokat.  Samana  vuonna  kirjoihin  tulleet 
ylioppilaat,  olkoot  he  sitten  kotoisin  mistä  maailman 
kolkasta  tahansa,  liittyvät  heti  lukukauden  alussa 
yhteen,  pitävät  kokouksiaan,  valitsevat  virkailijansa 
ja  vetävät  yhtä  köyttä  koko  opintoaikansa,  vieläpä 
siitäkin  eteenpäin.  Toveruussiteet  eivät  näet  suinkaan 
katkea  heti,  kun  tutkinnot  on  suoritettu,  niinkuin 
meillä  tavallisesti  käy.  Ei,  tuo  »class»  eli  vuosiluokka 
pysyy  edelleen  sekä  keskenään  että  oman  yliopistonsa 
kanssa  yhteydessä  n. s.  alumnijärjestön  avulla.  Nämä 
alumnit  eli  entiset  opintotoverit  pitävät  vuosittain 
yhteisiä  kokouksia,  tavallisesti  yliopistonsa  avajaisten 
yhteydessä,  ja  elvyttävät  vanhoja  muistoja,  ottavatpa 

aktiivisesti  osaa  yliopistonsa  asioiden  pohtimiseenkin, 
varsinkin  sen  taloudelliseen  avustamiseen,  kukin  oman 
varallisuutensa  mukaan.  Ja  ennen  kaikkea  he  ovat 
sanomattoman  ylpeitä  siitä,  että  ovat  suorittaneet 
opintonsa  juuri  siinä  yliopistossa. 

Varsinaisen  yliopiston  piirissä  on  sitten  luokkajaon 
rinnalla  monta  muuta  harrastusryhmää,  joihin  voivat 
kuulua  eri  luokkienkin  jäsenet.  Lopuksi  on  olemassa 
yliopistojen  välisiäkin  yhdistyksiä,  joissa  huomattavan 
osan  muodostavat  ulkomaalaiset  ylioppilaat.  Varsin- 
kin maailmansodan  jälkeen  ovat  kansainväliset  yhdis- 
tykset alkaneet  voittaa  yhä  enemmän  alaa  Amerikan 
ylioppilaiden  keskuudessa.  Amerikkalaiset  ovat  aivan 
viime  vuosiin  saakka  olleet  verraten  eristettyinä 
muusta  maailmasta,  varsinkin,  mitä  tulee  henkisiin 
harrastuksiin.  Mutta  sodan  jälkeen  he  huomasivat, 
että  toisiakin  kansoja  on  olemassa,  joilta  voi  olla  jota- 
kin arvokasta  oppimista.  Ja  käytännön  miehinä  he 
ovat  heti  toteuttaneet  keksintönsä  ja  lähettävät  run- 
saasti ylioppilaita  opiskelemaan  Euroopan  yliopistoi- 
hin ja  kutsuvat  vuorostaan  stipendien  avulla  eurooppa- 
laisia ja  aasialaisia  ylioppilaita  opiskelemaan  Amerik- 
kaan molemminpuolisen  vuorovaikutuksen  aikaan- 
saamiseksi. Ja  tuloksena  on,  että  Amerikan  yliopistot 
nykyjään  ovat  hyvinkin  kansainvälisiä  kokoonpanol- 
taan. Tämä  pitää  etenkin  paikkansa  New  Yorkin  yli- 
opistoissa. Niinpä  toimiikin  New  Yorkissa  kaikkein 
kansainvälisin  klubi,  mutta  se  vaatiikin  oman  lukunsa. 


Mitä  presidentti  Butler  sanoo. 

Kaiken  tämän  monivivahteisen  henkisen  elämän  ja 
jatkuvien  laajennusten  ja  parannusten  sieluna  on  nuo^ 

Tri  Nicholas  Murray  Butler,  Columbian  presidentti. 

rekas  ja  tarmoa  säteilevä  tri  Nicholas  Murray  Butler, 
joka  lokakuussa  v.  1926  tuli  toimineeksi  25  vuotta 
Columbia-yliopiston  presidenttinä.  Tri  Butler  on  tun- 
nettu julkisena  henkilönä  ja  loistavana  puhujana  kaik- 
kialla Amerikassa,  onpa  hän  ollut  useampaan  otteeseen 
presidenttiehdokkaanakin,  mutta  lukuisista  houkutte- 
levista tarjouksista  huolimatta  hän  on  kuitenkin  pysy- 
nyt uskollisena  kasvattajatehtävälleen,  sillä  hänestä 
kasvattajan  työ  on  hedelmällisempää  kuin  poliitikon. 

»Yliopistotyö  on  julkista  palvelustyötä  vapauden 
merkeissä»,  sanoi  tri  Butler  eräässä  »The  New  York 
Times»in  haastattelussa  pari  vuotta  sitten.  »Se  ei  ole 
työtä  toisia  vastaan  kilpailijana,  vaan  työtä  yhdessä 
toisten  kanssa  toverina.  Ja  sentähden  se  on  rakentaa 
vaa  työtä.  Ja  se  on  työtä,  joka  jatkuvasti  kasvaa  ja 

kehittyy  sivistyksen  pukeutuessa  uusiin  muotoihin. 
Meidän  aikamme  on  erikoistumisen  aikaa.  Sentähden 
meillä  ei  ole  sellaisia  yleisneroja  kuin  Aristoteles,  Leo- 
nardo di  Vinci  ja  monet  muut.  Meillä  on  spesialisteja. 
Mutta  tämäkin  aika  on  loppumassa  ja  vielä  uudempi 
aika  on  syntymässä.  Tutkimusaineiden  väliset  aitauk- 
set alkavat  vähitellen  sortua.  Kuka  voi  enää  tarkal- 
leen sanoa,  missä  fysiikka  loppuu  ja  missä  kemia  alkaa. 
Ette  voi  tarkkaan  erottaa  edes  fysiikkaa  ja  biologiaa. 
Teillä  on  atomi,  teillä  on  solu.  Kuka  tänä  päivänä 
enää  uskaltaa  pitää  niitä  täydellisesti  toisistaan  riippu- 
mattomina? On  kehittymässä  uusi  käsitys  suurem- 
masta ykseydestä  kuin  mitä  ennen  voitiin  aavistaa- 
kaan, ja  tämän  ykseyden  julistaminen  tulee  olemaan 
nuoren,  vapaamielisen  ja  ennakkoluulottoman  tiede- 
miespolven  etuoikeutena.» 

»Onko  New  Yorkin  kansainvälinen  kokoonpano  vai- 
kuttanut tämän  vapaamielisen  hengen  kehittymiseen?» 
kysyy  haastattelija. 

»Epäilemättä»,  vastaa  tri  Butler,  »se  on  suuresti 
vaikuttanut  New  Yorkin  akateemiseen  arvovaltaan. 
Emme  milloinkaan  voi  tietää,  missä  ihmissielun  nerous 
milloinkin  pulpahtaa  esiin.  Italialaiset,  venäläiset, 
tsekkiläiset,  puolalaiset,  juutalaiset,  kaikki  he  päivästä 
päivään  rikastuttavat  meidän  sivistystämme.  Meillä 
on  nykyjään  noin  2000  ulkomaalaista  ylioppilasta.  Ja 
kaikkien  näiden  tuhansien  opiskelun,  tapahtukoon  se 
millä  alalla  tahansa,  koetamme  kohdistaa  yhteen,  kai- 
kille yhteiseen  päämäärään:  koko  ihmiskunnan  palve- 
lemiseen.» 

Sillä  aikaa  kuin  stipendejä  saaneet  »ihmiskunnan 
toivot»  syventyvät  tohtori  Butlerin  ja  muiden  yhtä 
etevien  opastajien  johdolla  tiedon  aarteisiin  puhtaissa, 
valoisissa  ja  hyvin  tuuletetuissa  luentosaleissa  ja  luku- 
huoneissa,  sillä  aikaa  saavat  onneansa  etsimään  läh- 
teneet siirtolaiset  repiä  kätensä  verille  kiskoakseen 
toimeentulonsa  tämän  jättiläismäisen  Grotte-myllyn 
onkaloissa. 

III. 

PAIKAN  HAUSSA. 

»  |T  TTän»  oli  mennyt  yliopistoonsa,  kaivautunut  työ- 
11  ||  hönsä  ja  asettautunut  hänelle  järjestettyyn  elä- 
-**-män  uomaan  kuin  myyrä  pesäänsä.  Missä  oli 
se  kolo,  jossa  minun  piti  nakertaa  henkeni  pitimiksi? 
Minullahan  ei  ollut  stipendiä,  oli  vain  rohkea,  seikkai- 
leva mieleni  ja  kaksi  tervettä  kättäni. 

Totuttuani  maanalaisen  junan  käyttöön  pistäysin 
kadun  alle  ja  kohosin  taas  pinnalle,  kun  arvelin  tar- 
peeksi ajaneeni  ja  näköalan  muuttuneen.  Yksinäisenä 
ja  »greeninä»,  s. o.  maan  tapoja  ja  kieltä  osaamatto- 
mana, kuljeskelin  pilvenpiirtäjien  keskellä.  Kiviröyk- 
kiöhirviöt  kohosivat  monikymmenkerroksisina  molem- 
min puolin  niin,  että  taivas  näkyi  vain  kapeana  sini- 
senä nauhana  kadun  yllä.  Tuostako  kiviröykkiöstä 
minun  siis  oli  leipäni  kiskottava.  Kovin  »pyöreältä» 
se  vain  näytti,  jotta  siitä  voisi  saada  kiinni,  käydä 
johonkin  laitaan  käsiksi.  Siltä  näytti  tilanne  kadulta 
katsottuna,  mutta  jos  onnistui  pääsemään  sisälle  johon- 
kin noista  hirviöistä,  näki,  että  siellä  oli  elämää  ja 
liikettä  kuin  parhaassa  muurahaispesässä.  Tuhannet 
ahkerat  kädet  ja  aivot  siellä  myivät  energiaansa,  ja 
tulevaisuuden  kuva  muuttui  toivorikkaammaksi. 

Vuokrarouvani  valmisteli  minua  hienoisesti  siihen 
käsitykseen,  että  palveluspaikka  oli  paras  ja  ainoa, 
johon  kielentaitamaton  voi  pyrkiä  ja  jossa  voi  par- 
haiten säästää.  Säästää  ■ —  se  oli  hänen  ihanteensa,  ja 
hyvin  hän  oli  sen  toteuttanutkin,  ollut  16  vuotta  New 

Yorkissa  käymättä  ainoas- 
sakaan teatterissa,  ooppe- 
rassa, näyttelyssä,  museos- 
sa, elokuvissa  tai  missään 
maksavassa  paikassa.  Taa- 
loja (dollareita)  oli  pankissa 
ja  toisia  tuli  roominghousen 
(vuokratalon)  välityksellä 
ja  syrjäistäkin  tuskastutta- 
valla keskeytymättömällä 
työllä. 

Uutta  —  nähdä  ja  oppia 
—  minulla  oli  oma  ahneu- 
teni. Sanakirjan  avulla 
tavailin  The  New  York 
Times'ista  paikka-ilmoituk- 
sia. Tuossa  haettiin  tai- 
teilijaa koruompeluliikkee- 
seen.  Se  sopi  minulle,  toi- 
minhan kotimaassa  piirtä- 
jänä. 

Painuin  kadun  alle  ja 
aikanani  nousin  taas  ylös 
ja  talon  löydettyäni  vielä- 
kin ylemmäksi  pienessä  li- 
kaisessa hississä.  Sommit- 
telin muutamia  oppimiani 
englantilaisia  sanoja  pariksi 
ensi  lauseeksi  ja  sydän  jys- 
kyttäen astuin  sisään.  Pie- 
ni, tumma  keikarin  näköi- 

»Taivas  näkyi  vain  kapeana  sini- 
senä nauhana  kadun  yllä.» 

nen  herrasmies  (ranskalainen)  otti  minut  vastaan, 
esitti  itsensä  isännäksi  ja  hyväksyi  minut  heti. 

Katsos  mokomaa,  onni  potkii!  —  Isäntäni  meni  pöy- 
tänsä luo,  otti  silkkisuikaleen,  puuteroi  sille  rei'itetyn 
paperin  läpi  jonkin  ruusunkuvan  ja  kantoi  sen  varo- 
vaisesti eteeni  pingoittaen  pieneen  kehykseen.  Pyysin 
kynää  piirtääkseni  kuvion  puuterin  jälkeä  pitkin, 
mutta  hän  sanoi,  että  »no,  no».  Se  on  nyt  ommeltava, 
mutta  varovasti,  ettei  puuteri  pölise.  Se  oli  minusta 
maailman  kahdeksas  ihme.  Ettei  puuteri  pölise,  johan 
se  lensi  tiehensä  minun  sisään-  ja  uloshengityksestäni. 
Koetin  kuitenkin.  Voi  tuskaa,  kädet  hikosivat,  neula 
kostui  ja  tarttui  kankaaseen  pölläyttäen  puuterit  tie- 
hensä. Olin  kuitenkin  painanut  ruusunkuvan  tajun- 
taani, piirtäjä  kun  olin,  ja  pisteiin  vain  summamuti- 
kassa. Onpas  tämä  päivä  pitkä!  Atelieri  oli  täynnä 
ompelevia  tyttöjä.  Tällä  työlläköhän  nuo  olivat  saa- 
neet ja  aikoivat  edelleenkin  saada  leipänsä  ja  vaat- 
teensa irti?  Tytöt  vilkuivat  aina  välillä  minuun,  mutta 
katse  oli  niin  verhottu,  etten  päässyt  perille  heidän  aja- 
tuksistaan, vai  lieneekö  verho  ollut  minun  silmissäni. 

Nyt  lähestyi  isäntäni.  Hän  vilkaisi  työtäni,  pal- 
jasti valkean  hammasrivinsä  pienten  tummien  viik- 
sien alla.  Se  taisi  olla  hymyä.  Hän  rupesi  puhumaan, 
näytti  siltä  kuin  odottaisi  vastausta.  Mutta  kun  sitä 
ei  tullut,  otti  kädet  avukseen  ja  esitteli  kovasti.  Minä 
en  kuitenkaan  päässyt  perille,  puhuiko  hän  työstäni 
vai  kauniista  ilmasta,  hymyilin  vain  ja  pudistin  pää- 
täni. Sisäisesti  en  kylläkään  hymyillyt.  Että  pitääkin 
ihmisen  olla  näin  tyhmä!  Olinhan  joskus  kotimaassa 
joutunut  ryssän  kanssa  käsin  puhumaan,  mutta  nämä 
ranskalais-amerikkalaiset  kädenliikkeet  .  .  !  Lopuksi 
hän  tarttui  minua  kädestä  ja  vei  yksitviseen  pieneen 
huoneeseensa. 

Siellä  hän  näytti  vasemman  käteni  nimetöntä,  jossa 
oli  sileä  sormus,  ja  rupesi  utelemaan,  oliko  minulla 
husband  (aviomies)  tai  sweetheart  (sulhanen). 

»O,  yes,  sweetheart.» 

Se  näytti  rohkaisevan  häntä,  en  ymmärrä  miksi. 
Hän  yritti  nipistää  leuastani  ja  lähestyä.  Vaistoni 
kielsi  minua  rupeamasta  liian  jyrkäksi,  kun  en  edes 
tullut  panneeksi  merkille,  mikä  ovista  johti  ateljeehen. 
Annoin  vain  pienen  luunapin  hänen  kädelleen  ja 
peräännyin  pudistellen  päätäni,  pitäen  kuitenkin 
hymyä  huulillani,  jotten  näyttäisi  pelkääväni.  Hän 
oli  ylen  tyytyväisen  näköinen  ja  vannotti  tulemaan 
huomisaamuna  klo  9. 

Polviani  hiukan  vapisutti,  kun  painoin  oven  jäljes- 
säni kiinni,  avata  en  aikonut  sitä  enää.  Suurkaupun- 
gin sykähtelyä,  tunsinhan  sen  »valkealta  kankaalta». 
Hyvin  hauska  tutustua,  varsinkin  kun  siitä  onnellisesti 
selviydyin. 

Seuraavana  aamuna  lähdin  talonemännän  kehoituk- 
sesta suomalaiseen  paikanvälitystoimistoon.  Miss  Seu- 
derling,  johtajatar,  istui  arvokkaana  pöytänsä  takana 
kysellen  asiallisesti  kysymyksiään. 

»Mitä  ennen  tehnyt?» 

»Yhtä  ja  toista.» 

»O,  yes,  varmaankin  yksinpalvelija.» 
»Niin,  yks inpalveli jaksi.   Minkälaisia  paikkoja  olisi 
tarjolla?» 

»Tässä  on  eräs  hyvin  helppo,  mies  vain  ja  —  lapsi, 
joka  harjoittelee  kävelyään,  pieni  kolmikerroksinen 
talo  ja  pyykki  pestävä  kotona.» 

»Kolmikerroksinen  talo  —  onko  se  siivottava  ja 
onko  ruoka  keitettävä?» 

»O,  yes,  luonnollisesti»,  ja  neiti  katsoi  minuun  sen 
näköisenä  kuin  epäilisi  järkeni  toimintaa. 

»Ja  missä  se  ryömivä  lapsi  on  sillä  aikaa  kuin  siivoan 
niitä  kolmea  kerrosta,  pesen  pyykkiä  ja  käyn  osta- 
massa ruokaa?  Ei  suinkaan  kukaan  ihminen  voi  sellai- 
sesta selviytyä?» 

Nyt  neiti  näytti  ymmärtävän  minut.  Hän  katsoi 
minuun  hiukan  ylimielisen  säälivästi,  kohautti  olka- 
päitään ja  kierrähti  ruuvituolissaan  selin  minuun  pal- 
velemaan toisia  asiakkaitaan. 

Helppo  paikka  —  täytyypä  pistäytyä  toisiin  toimis- 
toihin, niistä  ei  täällä  ole  pulaa,  löytyykö  yhtä  help- 
poja paikkoja  niistä. 

Jouduin  toimistoon,  jonka  omistaja  puhui  ruotsia. 
Toimistoon  kuului  kaksi  huonetta,  toisessa  istui  rou- 
van ja  toisessa  palkollisen  näköisiä  olentoja.  Asetuin 
viimeksimainittujen  joukkoon.  Pelkäsin  eroavani  hei- 
dän tyypistään,  minulla  kun  oli  Pariisista  ostetut  takki 
ja  hattu  ja  Tukholmasta  ostettu  50  kr.  nahkalaukku. 
Minä  erosinkin  toisten  joukosta,  mutta  en  vaatetuk- 
seni, vaan  kokoni  vuoksi,  olen  näet  165  sm  pitkä. 
Sen  huomasin  rouvain  katseesta.  Rouvat  tulivat  toi- 
sesta huoneesta  katsastukselle  ja  kaikki  olisivat  otta- 
neet kilvan  minut.  He  katsoivat  minua  kiireestä  kanta- 
päähän ja  heidän  tajunnassaan  näytti  vilahtavan, 
mihin  kaikkeen  he  voisivat  käyttää  minun  työvoi- 
maani, suuren  ja  terveen  näköisen  tytön.  Hevoskaup- 
paa, ajattelin.  Mutta  niinkuin  siinäkin  usein,  tulette 
tekin,  hyvät  rouvat,  tässä  pettymään.  Jospa  tietäi- 
sitte, että  suurin  osa  elämääni  on  kulunut  kynän  ja 
siveltimen  varressa. 

Eräs  hienon  näköinen  rouva  tahtoi  minut  väkisin, 
kohotti  palkkatarjouksensa  30:sta — 40:een  dollariin, 
sanoi  pitävänsä  suomalaisista.  Heillä  oli  suomalai- 
nen keittäjä  ja  minut  otettaisiin  sille  avuksi  kyökki- 
piiaksi  pesemään  patoja,  kuorimaan  juuriksia,  kyni- 

miiäii  kanoja  ja  kantamaan  hiiliä.  Laskin  heti,  mitä 
40  dollaria  on  Suomen  rahassa,  ja  seurasin  rouvaa 
autoon. 

Seisahduimme  Park- Avenuen  hienoimmalle  osalle 
erään  yksityisen  talon  eteen.  Sisälle  päästyä  rouvaa 
pyydettiin  jonnekin  sisähuoneisiin  puhelimeen  ja  mi- 
nulle osoitettiin  pientä  odotushuonetta.  Sain  rauhassa 
tarkastaa  vähän  ympäristöäni.  Halli,  johon  olimme 
tulleet,  oli  suuri  ja  kaunis,  takaosa  paria  porrasaskelta 
korkeampi  etuosaa,  parkettipermanto  kiilsi  ja  seinät 
olivat  jollakin  himmeällä  hillityllä  värillä  sivellyt. 
Astuin  pieneen  odotushuoneeseen,  siinä  oli  mahonkia 
ja  silkkipäällysteisiä  tuoleja.  Tästäkö  nyt  tulisi  minun 
kotini,  ensin  kylläkin  kyökinpuoli,  mutta  kuka  tietää, 
aikaa  myöten  ehkä  kohotettaisiin  tuollaiseksi  pitsipäi- 
seksi  kamarineidoksi  kuin  äskeinen  ovenavaaja.  Sai- 
sin kuljetella  pölynimijää  noilla  ihanilla  itämaisilla 
matoilla  ja  pyyhkiä  tomuja  antiikkisista  hopeakynt- 
tilänj aloista,  joutoaikoina  katselisin  Park  Avenuen  elä- 
mää pieniruutuisista  lyijypuitteisista  ikkunoista  ja 
sähkökellon  soidessa  rientäisin  niiaten  avaamaan  ovea 
New  Yorkin  rahaylimystölle.  Samassa  tuli  rouva  kes- 
keyttämään haaveeni  ja  selitti,  että  me  samana  iltana 
matkustaisimme  Bostoniin  kolmeksi,  ehkä  neljäksi 
kuukaudeksi. 

Bostoniin  —  mielessäni  välähti  4  X  30  —  120  pit- 
kää päivää  ja  iltaa  —  ennen  kaikkea  iltaa.  New  Yor- 
kissa olisi  omani,  jonka  kanssa  vapaailtoinani  unoh- 
taisimme kaikki  ikävät  kokemukset  ja  nauttisimme 
kaksinkerroin  seikkailun  romanttisesta  puolesta. 

»En  voi  matkustaa»,  sanoin.  Rouva  koetti  selittää, 
että  neljä  kuukautta  menee  hyvin  pian.  Uskon  kyllä, 
että  se  rouvalta  meneekin  pian  Bostonissa,  mutta  ei 
varmaankaan  yhtä  pian,  jos  rouva  joutuisi  esim.  johon- 

kin  Helsingin  keittiöön  kuorimaan  perunoita  siksi 
ajaksi.  Sitäpaitsi  oli  meillä  ainoastaan  8  kuukauden 
oloaika  New  Yorkissa,  ja  olimme  päättäneet  yhdessä 
tehdä  havaintomme  ja  yhdessä  niistä  nauttia. 

Rouva  oli  hyvin  pahoillaan  ja  samoin  minäkin.  Jos 
rouva  olisi  sanonut,  että  neiti  on  ystävällinen  ja  katse- 
lee talon  sisustusarkkitehtuuria,  olisin  minä  ollut  täy- 
dellisesti hyvitetty,  mutta  sitä  ei  rouva  tietenkään 
ymmärtänyt  tehdä.  Taakse  jäi  sekin,  niin  mielelläni 
kuin  olisinkin  viikon  tai  kaksi  palvellut  kyökkipiikana. 

Paikanhaku  oli  hirveän  jännittävää,  mutta  niin 
täynnä  uutuuden  viehätystä,  ettei  alakuloisuus  ehti- 
nyt painaa,  varsinkin  kun  oli  taskussa  tai  oikeammin 
sanottuna  laukussa  vielä  jokin  dollari.  Ajelin  ilma- 
radalla  kotiin  päin  ja  astuin  alas  125.  kadulla.  Ali- 
tajunnassani ailahti  jonkin  iloisen  asian  odotus.  Aivan 
oikein,  idea-assosiatio  toimi.  Tällä  kadullahan  riemas- 
tuin japanilaisen  kaupan  näkemisestä  ensimmäisenä 
iltanamme  New  Yorkissa.  Hain  kaupan  ja  astuin 
sisään  hiukan  pelonsekaisin  tuntein,  koska  vuokra- 
isäntäni oli  vähän  varoitellut.  Mutta  pelkoni  haihtui 
heti,  kun  näin  japanilaisen  nuorenmiehen  ystävällisen, 
melkeinpä  lempeän  olemuksen.  Selitin  hänelle,  että 
olin  tullut  Suomesta,  en  osannut  kieltä  enkä  ollut 
eläessäni  nähnyt  näin  paljon  japanilaista  taideteolli- 
suutta. Kiersin  ympäri  koko  pitkän  myymälähuo- 
neiston,  kyselin  hintoja  ja  koskettelin  jokaista  taiteelli- 
sempaa esinettä,  joukossa  oli  paljon  rihkamaakin,  jotta 
olisin  kohta  kyennyt  vaikka  myyjäksi  siihen.  Hymyi- 
limme  toisillemme  ja  sitä  suloisemmin,  mitä  vähem- 
män ymmärsimme  toistemme  englantia.  Lopuksi  ostin 
pari  rikinkeltaista  paperilyhtyä  vuokrakotimme  rumien 
lamppujen  peitoksi,  näytin  sormellani,  mitkä  kaikki 
tavarat  aioin  häneltä  talven  mittaan  ostaa.  Sitten 

hyvästelimme  tavataksemme  seuraavan  kerran  jo 
paljon  tutumpina.  Lempeät  vinot  silmät,  vartalo, 
jonka  asento  osoitti  palvelemaan  halukasta  olentoa, 
sekä  pelkkää  kaunista  ympärillä.    Keidas  .  .  . 

Täytyi  turvautua  jälleen  The  New  York  Timesiin. 
Se  ja  yleensä  amerikkalaiset  päivälehdet  ansaitsisivat 
oman  lukunsa,  mutta  niistä  kirjoittakoon  joku  toinen. 
Minä  vain  toivon  lukijan  saavan  jonkinlaisen  käsityk- 
sen, kun  sanon,  että  ihminen  esimerkiksi  sunnuntai- 
numero kainalossaan  muistutti  enemmän  tai  vähem- 
män muinoista  helsinkiläistä  sanomalehtipoikaa,  jonka 
muistavat  kaikki  muut  polvet,  paitsi  juuri  nouseva. 

Paikanhakupalsta  esille  siis! 

Paikkoja. 

Artists:  Artificial  flowers  —  taiteellisten  tekokukkien 
tekijä  —  siihen  minusta  ei  ole.  —  Taiteilija  nukke- 
tehtaaseen.  —  Sinne,  Beekmanstreet,  nimellinen  katu, 
eikä  numeroitu,  sen  täytyy  siis  olla  Manhattanin 
eteläkärjessä,  »in  the  little  old  New  York».  Maan  alle 
taas  ja  melkein  koko  tunniksi. 

Jos  olette  joskus  mennyt  johonkin  suureen  pimeään 
tullihuoneeseen  tai  mustaan  ja  nokiseen  varastomaka- 
siiniin, jossa  on  laatikko  laatikon  päällä  ja  pino  pinon 
vieressä,  saatte  käsityksen  tuosta  kaupunginosasta. 
Kadut  olivat  kapeita,  pitkiä,  lyhyitä,  suoria  ja  vääriä 
ilman  mitään  järjestystä.  Ilmaradat  kulkivat  kattojen 
päällä  ja  muodostivat  vähänkin  avarampiin  kadunris- 
teyksiin  nokisia  asemiaan  rautaisine  ylös-  ja  alastulo- 
portaineen.  Talot  sisälsivät  pelkkiä  tehtaita,  verstaita 
ja  varastosuojia.  Suuret  kuorma- autokaravaanit  liu- 
kuivat ohitseni,  katukäytävillä  ovien  vierillä  komeili- 


»Tuhannet  ahkerat  kädet  ja  aivot  siellä  myyvät  energiaansa». 

vat  korkeat  hatturasia-,  puulaatikko-  tai  peltiastia- 
pinot  odotellen  autoja,  jotka  veisivät  ne  seikkailuille 
ympäri  maapallon  —  navalle  tai  päiväntasaajalle, 
suurkaupunkiin  tai  hottentottien  kylään  —  yhden- 
tekevää. Joka  tapauksessa  pois  alta,  sillä  kolisevat 
peltihissit  sylkivät  suustaan  lakkaamatta  uutta  työn- 
tulosta  kuin  jauhava  mylly. 

Uskaltausin  lopulta  erääseen  sellaiseen  hissiin  nee- 
keripojan ohjattavaksi.  Ikävä,  ettei  lutherilaisilla  ole 
tapana  tehdä  ristinmerkkiä,  se  vahvistaisi  tällaisessa 
tilanteessa  paljon.  Suuri  musta  peltiovi  avattiin  ja 
minä  jouduin  tehtaaseen.  Eteeni  aukeni  loppumaton 
pölyn  ja  paperien  peittämä  lattia,  pitkät  pöydät,  joi- 
den kahden  puolen  istui  rivittäin  töhryisen  näköisiä 
tyttölapsia. 

Kukaan  ei  näyttänyt  kiinnittävän  minuun  mitään 
huomiota  aivan  kuin  olisin  taloon  kuulunut  tai  kuuluisi 
talon  tapoihin  alituinen  vierasten  käynti.  Kuljeskelin 
osastolta  osastolle  hakien  jotakin  arvokkaamman  nä- 
köistä olentoa,  jolle  voisin  esittää  asiani.  Eksyin  huo- 
neeseen, jossa  tuli  vastaani  tuttu  Ateneumin  kera- 
miikkitunti-tunnelma.  Hyllyt,  jotka  täyttivät  suurim- 
man osan  huonetta,  oli  ladottu  täyteen  kuivuvia  nuken- 
päitä  ja  tusinoittain  samanlaisia  kulki  maalaustakkei- 
hin  puettujen  neitosten  käsien  läpi,  jotka  piirsivät  nii- 
hin silmät,  huulet  ja  kulmakarvat.  Tuohonpa  ei  olisi 
luullut  taiteilijaa  tarvittavan.  Huulivärin  ja  kulmien 
tummentamisen  tunsi  ja  taisi  joka  tyttö. 

Esitin  asiani  eräälle  kiharatukkaiselle  nuorukaiselle. 
Hän  valitti,  että  kaikki  paikat  oli  juuri  täytetty  sillä 
osastolla,  mutta  jos  haluaisin  tehdä  muuta,  niin  ehkä 
oli  toisilla  tilaa.  Ali  right.  Hän  vei  minut  viereiseen 
saliin  ja  jätti  laihan,  arvostaan  kiinnipitävän  näköi- 
sen juutalaisneidin  huostaan. 

Kahden  minuutin  kuluttua  istuin  jo  minäkin  pitkän 
pöydän  ääressä  suuri  korillinen  nukkeja  vieressäni  ja 
röykkiö  nukenvaatteita  edessäni  pöydällä.  Miss  Lea 
(se  oli  overladyn  nimi)  toi  laatikollisen  nuppineuloja 
selittäen,  että  nuket  oli  puettava  ja  vaatteet  painet- 
tava nuppineuloilla  sahajauhoa  sisältäviin  vartaloihin 
kiinni.  Se  oli  kuin  leikkimistä  ja  tuntui  hauskalta, 
sillä  olinhan  kotona  harrastanut  nukeilla  leikkimistä 
niin  isoksi  tytöksi,  että  sitä  piti  lopulta  tehdä  salassa, 
jotta  välttyisi  tulemasta  naurunalaiseksi.  Nyt  saisin 
siis  vielä  elatuksenikin  siitä. 

Nukkeja  oli  suuria  ja  pieniä,  yksinkertaisempia  ja 
hienompia.  Huokeammiksi  tarkoitetut  puettiin  pelk- 
kään pumpulimekkoon,  mutta  loistonuket  vaatetet- 
tiin täydellisesti  hienon  hienoihin  pitseillä  ja  ruusuk- 
keilla koristettuihin  leninkeihin,  myssyihin,  silkkisuk- 
kiin ja  kiiltokenkiin.  Valitsin  kirjavasta  vaatekasasta 
yhteen  sopivia  värejä  ja  huolittelin  parhaan  makuni 
mukaan.  Tuo  nuppineulojen  painaminen  kovaan 
nukkeruhoon  ei  ollutkaan  mikään  helppo  asia  —  ei 
silti  kovin  mutkikaskaan  —  mutta  se  olisi  vaatinut 
vähintään  anturannahkaista  peukalonpäätä.  Painoin 
vuoroin  oikealla,  vuoroin  vasemmalla  peukalolla,  käy- 
tinpä  toisiakin  sormia  minkä  voin,  mutta  lepuuttaa 
niitä  sittenkin  täytyi. 

Käytin  leponi  ympäristöni  tarkasteluun.  Tytöt 
tekivät  kuumeisesti  työtä  kuin  olisivat  olleet  mukana 
jossakin  kilpailussa,  vaatteita  valikoimatta  he  puki- 
vat nukkejaan  ja  painelivat  nuppineulojaan  peukalon- 
päillään  aivan  kuin  jollakin  tunnottomalla  aseella. 
Kuului  yhtäjaksoinen  silkkipaperin  kahina,  kun  nuk- 
kien päistä  siepattiin  niitä  suojaava  tötterö  ja  heitet- 
tiin permannolle,  hissit  kolisivat,  suuret  juurikorit 
suhahtelivat   liukuratoja   kerroksesta   toiseen  vieden 

valmista  ja  tuoden  valmistettavaa.  Mary,  kaikkien 
juoksutettava,  raahasi  lakkaamatta  täysinäisiä  juuri- 
koreja  pitkin  permantoa,  niin  että  silkkipaperinietok- 
set  väistyivät  syrjään  kuin  auran  tieltä,  ja  aina  vain 
kuului  laulava:  »Mary  please  give  me  basket».  (Mary, 
ole  hyvä,  anna  minulle  kori.)  Silloin  tällöin  kuului 
pitkä  inisevä  ääni,  joka  lähti  kalleimpiin  nukkeihin 
asetetusta  mekanismista,  kun  nukke  puettaessa  kään- 
nettiin vatsalleen.  Miss  Lea  laski  koko  ajan  tusinoita 
ja  piti  kirjanpitoa.  Hän  vilkaisi  jäänharmailla  silmil- 
lään minuun,  eikä  hänen  tarvinnut  sitä  tehdä  kahdesti, 
ymmärsin  kyllä  tarkoituksen. 

Painuin  työhöni  jälleen.  Tämä  tahti  minua  vain 
mietitytti,  kun  kumminkin  tehtiin  tusinapalkalla  työtä 
eikä  siis  lepohetkellä  ryöstetty  työnantajalta  rahaa. 
Perästäpäin  olen  kuitenkin  ruvennut  arvioimaan,  että 
ehkä  amerikkalaiset  saavat  kiittää  juuri  työtahtiaan 
siitä,  ettei  heidän  tarvitse  laulaa:  »On  maamme  köyhä, 
siksi  jää,  jos  kultaa  kaipaa  ken.» 

Nyt  miss  Lea  lähti  jonnekin.  Työhönsä  uppou- 
tuneet tytöt  virkosivat  heti.  Pieni  mustasilmäinen 
espanjatar  hyppäsi  pöydälle  ja  tanssi  sen  päästä  pää- 
hän kuin  paras  balettityttö,  ehkä  tuleva  Broadwayn 
tähti  täällä  mahdollisuuksien  maassa.  Kahdelta  ty- 
töltä oli  varmaankin  jäänyt  riita  kesken,  koska  he 
olivat  heti  valmiina,  kynsien  ja  potkien  toisiaan. 
Parilla  taas  näytti  olevan  hauskaa  yhteistä  supista- 
vaa. Suklaat  ja  purukumit  vedettiin  esille,  Mary  toi 
vettä  mukilla,  josta  janoiset  vuoronperään  ryyppäsi- 
vät. Nämä  olivat  varmaankin  Etelä-Euroopasta  tullei- 
den siirtolaisten  vesoja,  sillä  amerikkalaisilla  näytti 
olevan  tartuttamisen  estäminen  äärimmäisyyteen  asti 
veressään.  Yksinpä  hevosten  juottokin  oli  järjestetty 
sitä  silmällä  pitäen.   Charles-poika,  joka  hoiteli  liuku- 

ratojen  toimintaa,  tuli 
»kaveeraamaan»  tyttö- 
jen luo. 

Siten  jatkui  päivä, 
jonka  vaihtelu  riippui 
miss  Lean  sisään-  ja 
uloskäymisestä.  Nel- 
jän tunnin  perästä  tuli 
aamiaistunti.  Minulle  se 
ainakin  oli  helpotus. 
Koettakaapa  istua  muu- 
tama tunti  kovalla,  kor- 
keajalkaisella selkäno- 
jattomalla  tuolilla  asen- 
toa muuttamatta.  Sel- 
käni oli  kuin  poikki 
mennyt.  Tytöt  ryntäsi- 
vät eväisiinsä  käsiksi, 
vetivät  esille  peltipurk- 
kinsa  ja  kuumensivat 
kaasuliekillä  lihaa,  pa- 
puja tai  makarooneja. 
Ovesta  ilmestyi  ränsty- 
neen  näköinen  ukko 
koppa  käsivarrellaan. 
Tytöt  hyökkäsivät  sinne 
ja  minäkin  kurkistin. 
Äijän  kopassa  veljeili- 
vät  suloisessa  sovussa 
pullat,  hedelmät,  mak- 
karat,   suolakurkut  ja 

paperittomat  suklaanpalaset.  Tytöt  koskettelivat  ja 
haistelivat  kaikkea  ja  valitsivat  lopuksi  kukin  ma- 
kunsa mukaan.  Minä  painuin  kadulle,  sillä  vesi  tuli 
kielelleni  enkä  kuitenkaan  iljennyt  ostaa. 


Kun  nämä  talot  tyhjenevät  klo  5  ip., 
syntyy  n.  s.   »rush   hour»  (tungos- 
tunti). 

Pieniä  ruokaloita  olikin  tuhkatiheässä.  Astuin  muu- 
tamaan, jonka  oveen  oli  tekstattu  »Ladies  invited». 
Isäntä  baarissaan  lausui  jonkin  rohkaisevan  sanan  ja 
minä  astuin  tiskin  luo  valitsemaan  ateriaani.  Ravin- 
tolan pöydät  olivat  melkein  kaikki  korkeita,  ulottuen 
seisovalle  miehelle  lähes  leukaan.  Istahtaminen  veisi 
aikaa,  nouseminen  samoin  ja  aika  on  rahaa.  Siis  syö- 
käämme seisten.  »Hurry,  hurry,  busy,  busy»,  (hoppu, 
hoppu,  kiire,  kiire)  sama  tahti  kauttaaltaan. 

Sain  sinä  päivänä  puetuksi  5  tusinaa  nukkeja  ja 
naapurini  sai  20  tusinaa.  Ensimmäisellä  viikolla  lähti 
nahka  sormistani,  mutta  toisella  kasvoi  puolta  pak- 
sumpi sijaan.  Kolmannella  viikolla  minusta  rupesi 
tuntumaan,  että  olin  kaiken  opittavani  oppinut,  ja 
arvelin,  että  enköhän  voisi  saada  15  dollaria  viikossa 
muuallakin  kokoon. 

Päätökseeni  vaikutti  vielä  »rush  hour»  subwaylla 
(tungostunti  maanalaisessa  junassa).  Alakaupunki  ja 
liikekeskukset  tyhjenivät  iltasella  ja  ahdinko  oli  suuri 
ilmassa,  maan  päällä  ja  sen  alla.  Varsinkin  alla,  sillä 
subway  oli  käytännöllinen  ja  joutuisa  kulkuväline. 
En  tiedä,  kumpi  oli  mukavampaa,  seisominen  vai 
istuminen  junassa.  Vaunun  täytti  lian  ja  hien,  parfy- 
mien  ja  neekerien  haju.  Ainoa  siedettävä  tai  melkeinpä 
välttämätön  haju  lähti  purukumista.  Subway  minulle- 
kin opetti  sen  käytön.  Sen  väkevä  peparmyntin  maku 
vilvoitti  edes  jonkin  verran  kitalakea  ja  antoi  aavis- 
tuksen siitä  kuinka  tärkeä  mahtoi  vesipisara  olla  rik- 
kaalle miehelle  siellä  pahassa  paikassa.  Seisoessa  jou- 
tui hengittämään  joko  toistensa  suuhun  tai  niskaan, 
seisominen  ja  kuumuus  tekivät  kaikkensa  saadakseen 
ihmisen  pyörtymään,  onneksi  oli  tungos  niin  suuri  ja 
puristus  niin  ankara,  ettei  siinä  mahtunut  eikä  päässyt 
kaatumaan,  joten  loukkaantumisen  vaara  oli  poissa,  ja 

aikanansa  saattoi  taas  virota.  Mutta  joutuapa  istu- 
maan! Ihmiset  seisoivat  seinänä  edessäsi  pitäen  riippu- 
vista nahkaremmeistä  ja  käännöksissä  keinahtivat 
vartalot  ylitsesi  tunneliksi,  ellei  joku  varaansa  pitä- 
mätön paksu  neekeri  rojahtanut  syliisi.  Tuskasi  ja 
tukehtumisen  tunteesi  on  varmaankin  verrattavissa 
kaivokseen  suljetun  työläisen  hätään. 

Nyt  oli  siis  otettava  työnhakuohjeeksi:  lyhyt  matka, 
ei  mitään  rushhour-tunnelmaa  enää.  Hauska  olisi 
nähdä  koteja  ja  perhe-elämää,  mutta  iltojen  piti  olla 
vapaita.  Etsin  ja  etsin.  Seuraavalla  kadulla  ilmoitet- 
tiin lastenhoitajan  paikkaa.  Olin  aina  pitänyt  kovin 
lapsista,  mutta  niiden  hoidosta  minulla  ei  ollut  vähää- 
kään vihiä,  sillä  meillä  oli  sisareni  kanssa  liian  vähän 
väliä,  jotta  olisin  kyennyt  häntä  aikoinani  hoitamaan. 
Suomessa  olivat  tosin  pääsemässä  valtaan  sivistyneet 
hoitajattaret,  mutta  ennen  otettiin  lapsen-»likoiksi» 
kaikkein  tietämättömimmät  ja  ymmärtämättömim- 
mät.  Mikähän  muoti  täällä  vallitsisi?  Seisoin  kadulla, 
ulko-ovella,  joka  oli  lukossa.  Katselin  pientä  tauluk- 
koa, jossa  olivat  talonasukkaiden  nimet  ja  niiden  koh- 
dalla sähkönappi.  Leff  —  kolmas  kerros  —  painoin 
nappia  ja  tartuin  ovenripaan.  Oven  aukaisi  näkymä- 
tön voima,  jota  johdettiin  pienen  nappulan  välityk- 
sellä kolmannesta  kerroksesta,  kuten  myöhemmin 
havaitsin.  Leffillä  oltiin  kohteliaita,  minut  vietiin 
»parloriin»,  ja  niin  aloitettiin  kaupanhieronta.  Minulle 
esiteltiin  kaksi  pientä  poikaa.  Heidän  hoitami- 
sensa, t.s.  syöttäminen,  ulkona  käyttäminen,  nukut- 
taminen ja  vaatteiden  kunnossapito  tulisi  minun  huo- 
lekseni. Lapset  heräsivät  klo  8  aamuJla  ja  pantiin 
nukkumaan  klo  6  illalla.  Palkkaa  luvattiin  dollari 
päivässä  ja  täysi  ylöspito.  Ali  right,  hyväksyin  ehdot, 
paitsi  etten  tahtonut  asua  heillä,  vaan  edelleenkin  pie- 

nessä  »pääkkiruumassani»  (back  room  =  perähuone). 
Olisi  kylläkin  ollut  edullisempaa  asua  kuin  maksaa 
vuokraa  huoneesta,  mutta  laskin,  että  minulle  jäi 
kylliksi  rahaa  huvituksiin,  (vaatteita  en  tarvinnut) 
ja  varmasti  vapaat  illat  seikkailuille  ja  löytöretkille. 

Nyt  saisin  nähdä  amerikkalaista  perhe-  ja  kotielä- 
mää. Rupesin  pukemaan  pientä  Jonatania,  David 
oli  jo  vaatteissa.  En  eläessäni  ole  nähnyt  niin  suloista 
pojan  typykkää,  kaunis  kuin  herranenkeli,  silmät  suu- 
ret, mustat  ja  loistavat,  tummaksi  poltetun  terrakotan 
värinen  tukka,  kaksi  valkoista  leveätä  maitoham- 
masta loisti  aina  hymyilevästä  suusta  ja  poskiin  muo- 
dostuivat pienet  hymykuopat.  Rakastuin  häneen 
heti.  Hoito  ei  tulisi  olemaan  vaikeaa.  Isompi  poika 
sai  muuten  olla  omissa  oloissaan,  paitsi  ulos  vietäessä 
oli  häntä  vahdittava  ja  »babyä»  varten  kirjoitettiin 
ohjeet  päivän  joka  tunnille. 

Ensimmäisenä  päivänä  en  ehtinyt  ajatella  perheen 
kokoonpanoa.  Aikuisia  ja  keskenkasvuisia  tyttöjä  ja 
poikia  liikkui  kaikissa  kuudessa  huoneessa,  sitäpaitsi 
kuului  taloon  vanha  rouva  ja  pitkäpartainen  vanha 
mies,  jolla  oli  aina  sisälläkin  jonkinlainen  kalotti  tai 
hattu  päässään.  En  voinut  päästä  perille  perhesuh- 
teista, ennenkuin  yhytin  »keittiöhengen»  mennessäni 
babyn  päiväunen  aikaan  keittiön  peräkamariin  lasten 
vaatteita  silittämään.  Hän  oli  näöltään  50 — 60  v:n 
väliltä,  lyhyt,  tumma  ja  hiukan  omituisen  näköinen. 
Puhe  hänellä  oli  sitäkin  omituisempaa  ja  hänen  liian 
väljien  tekohampaidensa  loksaminen  vaikeutti  yhäkin 
ymmärtämistä.  Mutta  hän  puhui  ahkerasti,  ja  parin 
tunnin  kuluttua  olin  päässyt  niin  pitkälle,  että  vanha 
mies,  perheen  pää,  oli  juutalainen  rabbi  ja  vanha  rouva 
hänen  vaimonsa.  Kaikki  muut  olivat  heidän  lapsiaan. 
Babyn  ja  Davidin  äiti  oli  vastoin  vanhempiensa  tahtoa 

mennyt  naimisiin  Meksikoon  espanjalaisen  tuomarin 
kanssa,  mutta  sellaisella  teolla  ei  voinut  olla  siunausta, 
siksi  hän  oli  joutunut  eroamaan  ja  tullut  lapsineen 
takaisin  vanhempiensa  kotiin.  Nuori  rouva  kävi  nyt 
jossakin  toimessa  ja  sentähden  minun  piti  hoitaa  lapsia. 
Perhe,  se  tahtoo  sanoa  rabbi,  rouva  ja  tämä  samainen 
keittiöhenki  olivat  joskus  aikojen  alussa  vainovuosina 
paenneet  Puolasta  Amerikkaan  ja  olleet  siellä  jo  30 
vuotta.  Mitä  kaikkea  verta  heihin  lieneekään  sekoittu- 
nut aikoinaan,  sillä  he  eivät  olleet  oikein  tummiakaan, 
mutta  hyvin  kauniita  —  muut,  paitsi  keittäjätär. 
En  olisi  osannut  arvata  heitä  juutalaisiksi,  sillä  he  eivät 
olleet  lainkaan  meidän  Moosestemme  näköisiä.  Samapa 
se,  jos  seikkailuhengettäreni  kuljetti  minut  rabbille, 
vielä  tässä  ehdittäisiin  jenkkeihinkin  tutustua. 

Lapsenhoitojärjestelmä  näytti  minusta  muuten  vii- 
saalta, paitsi  babyn  housujuttu.  Niitä  ei  nimittäin 
ollut  ollenkaan.  »Taipperit»,  jonkinlainen  pyyheliina, 
pistettiin  vain  kuudella  hakaneulalla  housujen  paikalle. 
Sisällähän  se  kyllä  menetteli,  mutta  kun  suurin  osa 
päivästä  piti  viettää  puistossa,  tuli  minun  sääli  Jonat- 
haniani. Oli  jo  marraskuu,  ei  auttanut  muu  kuin  kää- 
riä poika  huopaan  ja  sitoa  remmillä  vaunuihin.  Suloi- 
nen se  lapsi  oli,  istui  kuin  Buddan  kuva  hievahta- 
matta, seurasi  vain  silmillään  ympärillään  juoksentele- 
via. Minulle  se  kylläkin  oli  suuri  helpotus,  sillä  sain  istua 
ja  lukea  rauhassa  romaaniani.  Puistossa  leikkivät  lapset 
olivat  kauniita  ja  hyvin  vaatetettuja  joka  ainoa,  aivan 
kuin  äidit  olisivat  tahtoneet  kilpailla,  kenellä  oli  paras 
maku.  Siihen  en  ollut  Suomessa  tottunut.  Eräänä 
aamuna  istuimme  puiston  penkillä,  eräs  neekerityttö 
ja  minä.  Hänen  musta  babynsä  oli  vähintään  yhtä 
suloinen  kuin  minunkin  pitkine  ylöspäin  kaartuvine 
silmäripsineen  ja  ruskeine  samettimaisine  hipiöineen. 

Aamu  oli  aurinkoinen  ja  pienet  kesyt  oravat  hyppeli  - 
vät  lasten  vaunuille  ja  syliimme  hakemaan  pähkinöitä. 
Babyt  ojentelivat  vaunuistaan  toisilleen  käsiään  ja 
hihkuivat  ilosta.  Onnelliset  kaksivuotiaat,  he  saattoi- 
vat iloita,  koska  eivät  olleet  vielä  peilistä  nähneet  iho- 
jensa  värieroa  eivätkä  sen  vuoksi  ymmärtäneet  vihata! 
»Olkaa  kuin  lapset».  Sitä  lausetta  en  ole  koskaan  ym- 
märtänyt, mutta  ainakin  tässä  kohdassa  ja  tällä  het- 
kellä saatoin  yhtyä  siihen.  Ei  varmaankaan  olisi 
pahitteeksi,  jos  ihmiset  ottaisivat  oppia  noiden  lapsu- 
kaisten välittömästä  suhtautumisesta  toisiinsa. 

Aivan  kuin  uskoni  (nim.  ihmisten  veljeyteen)  koet- 
teeksi  astuskeli  komea  poliisi  hiljalleen  puistotietä 
minua  kohden.  Hän  tervehti  ja  rupesi  lepertelemään 
babylleni.  Neekerityttö  arveli  kai  itsensä  kolmanneksi 
pyöräksi  vaunussa  ja  poistui  hienotunteisesti.  Poliisi 
aloitti  ilman  kehumisella,  johon  puolestani  saatoin  täy- 
dellisesti yhtyä.  Sen  jälkeen  hän  siirtyi  lapseen  ja 
uskalsi  arvella,  ettei  se  ollut  minun.  Olin  vastikään 
nauttinut  kuvittelustani,  että  poika  oli  minun,  isä  oli 
j  ossakin  työssä  ja  me  lähtisimme  kohta  aamiaisen  keit- 
toon isälle.  Siksi  yritin  vastustella  vähän,  mutta  hän 
kinasi  ja  todisteli,  että  väritys  meissä  ei  sopinut 
yhteen,  sillä  poika  oli  kuin  yö  ja  minä  kuin  päivä. 
Oi,  sinä  ikuinen  romantiikan  kaipuu  ihmisessä!  Asia 
alkoi  minua  huvittaa.  Annoin  omien  kuvittelu  jeni 
mennä  menojaan  ja  myönsin  nauraen:  »O,  yes,  you 
are  right»  (olette  oikeassa). 

»Tiesin  sen»,  sanoi  hän,  »olen  useana  aamuna  seuran- 
nut teitä,  ja  minun  täytyy  sanoa,  että  äitien  tyyli  hoi- 
taa lastaan  on  hiukan  toinen  kuin  teidän.»  Hän  tuli 
hieman  ujon  näköiseksi,  piirteli  kenkänsä  kärjellä  käy- 
tävän hiekkaa  ja  näytti  siltä  kuin  jokin  kysymys  pyö- 
risi hänen  kielellään.    Odotin  kutsua  elokuviin  tai 

Tässä  »Pusu-Parkin»  nurkassa  »lähestyi»  poliisi  lapsentyttöä. 


pientä  kävelyretkeä  illalla,  mutta  hän  näytti  muutta- 
van mieltään,  vetäisi  taskustaan  pussillisen  pähki- 
nöitä ja  keksinnöstään  ilostuneena  esitti,  että  syöttäi- 
simme oravia.  Aurinko  hymyili,  samoin  poliisini  ja 
minä.  Meillä  oli  juuri  yhtä  mielenkiintoista  ja  haus- 
kaa kuin  vain  pojalla  ja  tytöllä  voi  olla  silloin  kuin  ovat 
katsahtaneet  toistensa  silmien  maailmoihin  ja  nostat- 
taneet tietoisen  tai  tiedottoman  »onko  se  hän»-kysy- 
myksen.  Onneksi  ei  meille  tapahtunut  mitään  lapsen- 
vaunun  ryöstöjä,  joita  filmikomedioissa  sattuu  poliisin 
ja  lapsentytön  kuherrellessa. 

Lähestyi  eronhetki.  Velvollisuus  kutsui,  toisin 
sanoen  habyn  vatsa  vaati  lunchiaan.  Ystävällinen 
»by,  by»  ja  kumpikin  lähti  taholleen.  Seuraavana  päi- 
vänä vältin  sitä  puiston  kolkkaa.   Kuitenkin  jouduin 

vielä  muutaman  kerran  kuluttamaan  aikaani  poliisin 
kanssa.  Puheet  olivat  samantyylisiä,  univormu  sama, 
sama  Adoniksen  ulkomuoto,  niin  etten  voi  varmasti 
sanoa,  oliko  poliisi  sama  vai  eri.  Tunnelma  oli  ainakin 
eri,  sillä  uutuudenviehätys  oli  poissa. 

* 

Oli  perjantaipäivä.  Leffillä  siivottiin  kovasti  ja 
vanha  rouva  paistoi  uuninlevyisiä  piirakoita,  täyttäen 
niitä  eri  aineksilla.  Rabbi  toi  kotiin  joitakin  nauta- 
eläimen osia  ja  kanoja.  Kana  kattilassa  koivet  pys- 
tyssä oli  muuten  tavallisin  näky  keittiön  hellalla.  Huo- 
menna oli  siis  oleva  sabatti.  Olin  ylen  utelias.  Jo 
illalla  6  aikaan  lähtiessäni  talosta  sytytettiin  seitsen- 
haarainen  kynttilä,  ja  rabbi  asettui  juhlallisesti  suu- 
rine kirjoineen  pöydän  päähän  ruveten  omituisella 
äänellä  lukea  honottamaan.  Piirakat  nostettiin  pöy- 
tään. Enempää  en  ehtinyt  seurata.  Mutta  aamulla 
perheen  kokoontuessa  ruokasaliin  tervehtivät  kaikki 
toisiaan  jollakin  ihmeellisellä  sanalla,  josta  en  päässyt 
selville.  Vasta  kun  David  kysyi  äidiltään,  miksei  Iiii 
(kuten  he  nimeni  äänsivät)  sano  »good  sabbath»,  äkkä- 
sin heidän  toivottavan  hyvää  sabattia  toisilleen. 

Vanha  rouva  pyysi  minua  keittiöön.  »Please»,  sanoi 
hän,  »olkaa  hyvä  ja  sytyttäkää  kaasu.»  Hellassa  oli 
pieni  sytytysliekki,  joten  ei  tarvinnut  muuta  kuin 
kääntää  hanaa  saadakseen  tulta.  Tein  sen  ja  katsoin 
samalla  kysyvästi  häneen.  Hän  selittikin  auliisti,  että 
heidän  uskontonsa  kieltää  sabattina  sytyttämästä 
tulta.  Ahaa,  sytyttämästä  tulta,  mutta  keittämisestä 
ei  mainittu  mitään,  siis  kahvipannu  tulelle.  Kaasu 
saikin  sitten  palaa  koko  sabatin  ja  vanha  rouva  ja 
keittiö-Dina  kokkasivat  siinä  aamiaisensa,  päivälli- 

sensä  ja  illallisensa.  Kuudelta  vasta  sammutin  liekin. 
Sitten  piti  lähteä  ostoksille.  Mutta  Mooseksen  laki 
kielsi  nähtävästi  senkin,  koska  minulle  annettiin  rahat 
ja  Dina  mukaani.  Dina  vei  minut  puodista  puotiin, 
osoitteli  sormellaan  tavaroita,  joita  vailla  taloutemme 
oli,  ja  minä  tein  syntiä,  ostin  ja  maksoin.  Kotiin  men- 
nessämme otin  alhaalta  postilaatikostamme  kirjeet  ja 
jakelin  perheen  jäsenille.  Mutta  silloinkos  kaikki 
minulle  kilvan  huutamaan:  »Iiii,  please,  aukaise  tämä, 
että  saamme  lukea.»  Sekin  siis  kiellettiin  laissa:  ei 
lukeminen,  vaan  aukaiseminen.  Tein  sen  johtopäätök- 
sen, että  ukko  Mooseksella  oli  joko  hyvin  omituinen 
käsitys  muutamien  asioiden  synniJlisyydestä  —  tai 
että  rabbin  järki  juoksi  erinomaisesti  kiertäessään 
lakia. 

Olin  ollut  talossa  20  päivää  ja  minua  rupesi  jo 
hiukan  niinkuin  huimaamaan.  Elämä  alkoi  tuntua 
karusellilta,  joka  teki  aina  vain  saman  kierroksensa 
kierroksen  jälkeen,  varsinkin  kun  aikani  oli  lapsen 
hoidon  vuoksi  jaettu  tunneittain.  En  oikein  tien- 
nyt, miten  olisin  ruvennut  esittämään  poislähtöäni, 
mutta  kun  jälleen  21.  päivän  aamuna  katoin  lunch- 
pöydän  väärin,  panin  lihalusikat  maitolusikoiden  ase- 
mesta ja  vanha  rouva  tuli  niitä  tapansa  mukaan  vaih- 
tamaan, uskalsin  ruveta  esittämään  talosta  lähtöäni, 
en  kuitenkaan  koskaan  tulisi  erottamaan  maito-  ja 
lihalusikoita  toisistaan  enkä  edes  oppimaan,  mitkä  oli- 
vat juutalaisen  maito-,  mitkä  liharuuat,  koska  luumu- 
kiisseli kuului  liharuokiin,  mutta  aprikoosikiisseli  taas 
oli  syötävä  maitolusikalla  tai  jotakin  sellaista.  Sitä- 
paitsi oli  minulle  tulossa  Suomesta  vieras.  Emäntäni 
sanoi  kyllä  itse  laittavansa  lusikat  pöytään  ja  vieraani 
kanssa  saisin  myös  lähteä  vähän  huvittelemaan.  Koe- 
tin esitellä,  että  he  voivat  saada  paremmankin  ivlön 

kuin  minä.  Heillähän  oli  minusta  pa)j  on  turhaa  vai- 
\  aa.  kun  saivat  keittää  minulle  eri  ruuatkin,  olin  näet 
kasvissyöjä.  Palkankorostuskaan  ei  muuttanut  pää- 
töstäni. Baby  itki  ja  minäkin  melkein,  mutta  olin 
nähnyt  jo  kylliksi  rabbin  perhettä  ja  New  York  oli 
suuri. 

* 

Mutta  se  ei  ollut  kuitenkaan  kyllin  suuri  sisällyt- 
tääkseen itseensä  tyypillisen  amerikkalaisen  collegen, 
jonka  kaikki  oppilaat  ja  opettajat  asuvat  koko  luku- 
kauden ajan  opiston  omissa  suojissa  kuin  suuressa 
nykyaikaisessa  luostarissa  ja  josta  vain  loma-ajoiksi 
lähdetään  omiin  koteihin  suuren  mantereen  eri  osiin. 
Löytääkseen  tällaisen  opiston  täytyy  matkustaa  Man- 
hattanin ulkopuolelle. 

IV. 

VANHA  JA  UUSI  VASSAR  COLLEGE. 

Ulkomaalaisia  ylioppilaita  opiskelee  kaikissa  Ame- 
rikan yliopistoissa  ja  he  viihtyvät  niissä  hyvin, 
sillä  he  saavat  aina  erinomaisen  ystävällisen 
kohtelun  osakseen.  Kovin  vieraanvaraisia  ollaan  myös 
tilapäisille  kävijöille,  sen  sain  kokea  käydessäni  Vassar 
Collegessa  tapaamassa  opiston  presidenttiä  Mr.  Mac 
Crackenia,  jota  saan  kiittää  stipendistäni.  Hän  on 
Suomessakin  tuttu  täällä  vuonna  1922  yliopiston  juhla- 
salissa pitämistään  esitelmistä. 

Vassar  Collegiin  päästään  New  Yorkista  nousemalla 
junaan  keskeltä  kaupunkia  Park  Avenuen  ja  125. 
kadun  kulmasta.  Rata  on  rakennettu  teräspilareille 
kadun  päälle,  ja  tätä  siltaa  juna  mennä  huristaa  kym- 
menisen minuuttia,  kunnes  varsinainen  kaupunki  lop- 
puu ja  tullaan  »maaseudulle»,  joka  on  täynnä  pieniä 
kyliä  ja  kaupunkeja.  Rata  kulkee  pitkin  Hudson- joen 
rantaa,  joskus  aivan*  veden  partaalla.  Joen  toisella 
puolella  kohoavia  utuisia  Palisadin  kukkuloita  on 
hauska  ihailla  ikkunoista,  joita  on  aivan  vierivieressä. 
Istuimet  on  järjestetty  aivan  samoin  kuin  Helsingin 
raitiovaunuissa:  kaksi  paikkaa  toisella,  yksi  toisella 
puolella  käytävää  ja  kaikkien  kasvot  käännettyinä 
eteenpäin.  Mutta  penkit  on  pehmeiksi  topattu  ja  pääl- 
lystetty vihreällä  sametilla.  Piletti  pannaan  etumaisen 
istuimen  selkämyksessä  olevan  hihnan  ja  selustan 
väliin,  josta  junailija  sen  ilman  muuta  ottaa  tullessaan 
leimaamaan  ja  johon  hän  sen  myös  pistää  takaisin, 

Vassar  Collegeen  vanha  kirjasto. 

matkustajan  tarvitsematta  kääntää  katsettaan  joelta, 
missä  viisikerroksiset  jokilaivat  pärskyttävät  vaahtoa 
jättiläismäisillä  siipipyörillään.  Selustassa  oleva  lippu 
pitää  myös  omistajan  paikan  varattuna  hänen  pistäv- 
tyessään  muualle. 

Poughkeepsie  on  kaupunkipahainen  noin  puolen 
tunnin  matkan  päässä  New  Yorkista.  Siinä  on  vain 
yksi  pääkatu,  jonka  varrella  on  korkeintaan  kaksi- 
kerroksisia taloja.  Asemalta  lähtee  pääkatua  pitkin 
yksi  ainoa  raitiovaunu,  joka  vie  matkustajan  kaupun- 
gin ulkopuolelle,  Vassar  Collegen  pääportin  eteen. 

Siitä  aukeaa  silmänkantamattomiin  ulottuva  tasai- 
nen nurmikenttä.  Se  on  rehevän  vihreä  myöhäisestä 
syksystä  huolimatta.  Puistokäytävät  ja  pienet  met- 
sikkösaarekkeet  estävät  näkemästä  liian  pitkälle,  mutta 
kellastuneitten  vaahteran  ja  lehmuksen  lehtien  välistä 
pilkistää  punertavien,  pitkien  rakennusten  seiniä,  joita 
miltei  kauttaaltaan  peittävät  tummanvihreät  köyn- 

nökset.  Puistossa  risteilee  kaikkiin  suuntiin  sinisen- 
mustia asfalttikäytäviä.  Polkkatukkaisia,  lyhytturk- 
kisia  tyttöjä  astelee  käytävillä  tai  ajelee  hiljalleen 
polkupyörillä.  Ensin  sivuutan  kirkon  eli  kappelin  ja 
sitten  alkaa  häämöittää  kaksikerroksinen  englantilais- 
tyylinen talo,  joka  näyttää  yksityisasunnolta.  Se  on 
presidentin  asunto,  arvelen,  sanoihan  Mr.  MacCraken 
Helsingissä  käydessään,  että  amerikkalaisessa  yliopis- 
tossa tulijaa  kohtaa  ensinnä  kappeli,  sitten  presidentin 
asunto.  Sanoipa  hän  vielä  senkin,  miksi  näin  on  asian- 
laita. Nämä  kaksi  vierekkäistä  rakennusta  ilmaisevat 
näet  vertauskuvallisesti  Amerikan  yliopistojen  alku- 
perän ja  niitten  alkuperäisen  järjestysmuodon.  Ame- 
rikan yliopistot  ovat  nimittäin  enimmäkseen  Englan- 
nista siirtyneitten  uskonlahkojen  johtajien  perustamia. 
Ne  olivat  alkujaan  korkeampia  uskonnollisia  oppilai- 
toksia ja  niiden  johtajana  oli  pappi,  mutta  vähitellen 
otettiin  ohjelmaan  maallisiakin  aineita.  Siksi  voimme 
ymmärtää,  miksi  jumalanpalveluksella  vieläkin  on  niin 
tärkeä  sija  yliopistoissa.  Vassarinkin  nykyinen  presi- 
dentti on  sen  ensimmäinen  maallikkojohtaja. 

Näissä  mietteissä  olin  jo  ehtinvt  kodikkaan,  moni- 
nurkkaisen  talon  pääovelle  ja  painoin  sähkökelloa. 
Ovi  avautui  ja  vastaan  astui  hymyilevä,  vanhahko 
nainen,  talon  rouva,  jota  ennen  en  ollut  tavannut, 
mutta  joka  arvasi  minut  odotetuksi  vieraaksi.  Muu- 
tama sydämellinen  sana  ja  kädenviittaus  vain  tarvit- 
tiin ja  tunsin  jo  olevani  kuin  kotona  yksinkertaisesti, 
mutta  tyylikkäästi  sisustetussa  olohuoneessa,  josta 
aukeni  ovi  viereiseen  ansariin  ja  talvipuutarhaan. 
Sellaisen  mekin  vielä  kerran  laitamme  tulevaan  huvi- 
laamme, ajattelin,  ja  rouva  luki  ihastukseni  kasvois- 
tani, koska  kuvaili  kasveja  ja  näytteli  ihmeellisiä 
kukkia,  joita  oli  hauskasti  siroiteltu  huoneeseen.  Jo 

saapui  talon  isäntäkin,  myhäillen  ystävällisesti  pak- 
sujen lasiensa  takaa,  kuten  tavallisesti.  Tiedustel- 
tuaan kuulumisia  ja  kerrottuani  onnistuneesta  mat- 
kastani lätäkön  poikki  ja  ilostani  saada  opiskella  täällä 
suureksi  osaksi  hänen  ansiostaan,  viittasin  kirkkoon 
päin  ja  kysäsin,  onko  jumalanpalveluksessa  käynti 
vieläkin  pakollista?  Ja  jos  on,  onko  se  amerikkalaisten 
vapauden  aatteiden  mukaista. 

»Se  on  vielä  pakollista»,  hymähti  Mr.  MacCracken, 
»katsokaas,  minähän  olen  vasta  ensimmäinen  maal- 
likkopresidentti  Vassarissa.  Mutta  ei  se  niin  vaarallista 
ole  kuin  teistä  tuntuu.  Ei  meidän  jumalanpalveluk- 
siamme  pidetä  minkään  lahkon  eikä  kirkkokunnan 
nimessä,  vaan  käyvät  sekä  kristityt  että  juutalaiset, 
katolilaiset  ja  vapaauskoiset  samassa  saarnassa,  jonka 
yhtä  hyvin  voi  pitää  maallikko  kuin  pappikin.» 

»Ehkä  maallikko  voikin  paremmin  pitää  puolueetto- 
man saarnan»,  sanoin,  »ellei  pappi  satu  olemaan  yhtä 
vapaamielinen  kuin  Union  Seminaryn  professorit  ovat. 
Ja  ajatelkaas,  sielläkään  ei  joka-aamuinen  hartaus- 
hetki ole  pakollinen,  vaikka  se  onkin  pappisseminaari.» 

»No,  he  saavat  kai  kylliksi  kuulla  uskonnosta  pitkin 
päivää»,  sanoi  rouva,  »ehkei  aamuhartautta  sentähden 
pidetäkään  siellä  niin  tärkeänä.» 

»Ei,  kyllä  vapaaehtoisuus  on  ihanteenamme  täällä- 
kin», sanoi  presidentti,  »mutta  täällä  ei  ole  niinkään 
helppoa,  saada  muutoksia  aikaan.  Korkea  raati  (The 
Board  of  Directors)  vahvistaa  kaikki  ohjesäännöt,  ja 
miltei  kaikki  tämän  raadin  jäsenet  ovat  kirkonmiehiä 
tai  uskonnollisia  maallikoita.» 

»Miten  yliopiston  hallinto  sitten  oikein  on  järjes- 
tetty?» 

»Tehkäämme  pieni  kävelyretki  »campuksella»,  niin 
selitän  teille  samalla  koko  jutun»,  ehdotti  isäntäni. 

»Mielihyvin,  mutta  pelkään  riistäväni  liiaksi  kallista 
aikaanne.» 

»Älkää  sitä  pelätkö»,  sanoi  rouva,  »mieheni  suurin 
ilo  on  näytellä  vieraillensa  campusta.  Mutta  suonette 
anteeksi,  etten  voi  seurata  teitä.  Vähän  hommaa 
keittiössä,  katsokaas.» 

»Ette  kai  vain  vaivaudu  minun  takiani»,  pelästyin, 
»tarkoitukseni  oli  palata  iltapäiväjunalla.» 

»Ei  tule  kysymykseenkään»,  ratkaisi  presidentti, 
taputtaen  minua  olalle.  »Te  jäätte  luonnollisesti  tänne 
päivälliseksi  ja  palaatte  New  Yorkiin  vasta  huomenna. 
Minulla  on  teille  pari  yllätystäkin  tänä  iltana.» 

»Olette  aivan  liian  ystävällisiä»,  koetin  vastustella, 
mutta  jäinhän  tietysti. 

Kävelimme  siis  puistossa,  jota  he  sanoivat  campuk- 
seksi, sivuutimme  tyttöryhmiä,  joiden  kanssa  presi- 
dentti vaihtoi  muutaman  tuttavallisen  sanan.  Ei  täällä 
ainakaan  näy  tyrannivalta  hallitsevan. 

»Tuolla  kokoontuu  se  korkea  raati»,  sanoi  presidentti, 
viitaten  suureen,  pylväskäytävän  reunustamaan  raken- 
nukseen, joka  nähtävästi  oli  opiston  vanhimpia,  »ja 
siellä  on  minunkin  toimistoni.  Korkean  raadin  jäse- 
ninä on  tavallisesti  niitä  rikkaita  miehiä,  jotka  lah- 
joituksillaan pitävät  yllä  yliopistoa.  Ja  onhan  luon- 
nollistakin, että  heillä  myös  on  korkein  määräämis- 
valta, koska  tavallaan  omistavat  koko  laitoksen.» 

»Niinpä  niin,  ymmärtäähän  sen.  Mutta  luitteko 
äskettäin  professori  Kilpatrickin  kirjoituksen  New 
York  Timesistä.  Siinä  sanottiin,  että  tämä  »Board 
of  Trustees»  tavallisesti  täydentääkin  itsensä,  jos  joku 
sen  jäsenistä  kuolee  tai  luopuu  virastaan.  Onko  tämä 
todella  oikein?» 

»Kyllä  se  on  totta,  ja  se  on  yksi  yliopistomme  suu- 
rimpia varjopuolia.    Nämä  »trusteet»  hallitsevat  yli- 

opistoa  presidentin  välityksellä  melkein  täydellisellä 
yksiin  alleilla.  Ja  professorit,  jotka  kuitenkin  suoritta- 
\  a  t  kaiken  luovan  työn,  ovat  miltei  kokonaan  heidän 
mielivallastaan  riippuvaisia.»  —  Presidentti  viittasi 
hauskaan  rakennusryhmään  ruohoaukeaman  takana. 
»Tuossa  on  muuten  professorien  asuntotalo.  Heillä  on 
mukavat  päivät.  Hyvä  asunto,  hyvä  ruoka,  vaikka 
palkka  ei  olekaan  niin  kehuttava,  eikä  heillä  ole  tilai- 
suutta lisäansioon,  kuten  lienee  laita  esimerkiksi  teillä 
siellä  Suomessa.» 

»Lisäansiot  ja  sivutoimet  eivät  tietenkään  ole  edulli- 
sia tieteelliselle  työlle,  mutta  ei  olisi  hauskaa  olla 
kokonaan  toisen  mielivallastakaan  riippuvainen.» 

»Eipä  tietenkään,  varsinkin  kun  muistaa,  että  nämä 
»trusteet»  eivät  ymmärrä  mitään  tieteestä  eivätkä  kas- 
vatuksesta. Tulla  sitten  erotetuksi  tai  syrjäytetyksi 
jotakin  paikkaa  täytettäessä,  huomioonottamatta  tie- 
teellistä pätevyyttä,  se  tuntuu  tietenkin  katkeralta, 
varsinkin  kun  yksityisillä  opistoilla  tavallisesti  ei  ole 
eläkelaitostakaan,  kuten  on  laita  valtionlaitosten.» 

»Eikö  näihin  epäkohtiin  sitten  voida  saada  paran- 
nusta?» 

»Varmasti,  ja  parannuksiin  on  jo  ryhdy  ttykin  valitse- 
malla myös  opettajakunnan  edustajia  johtokuntaan.» 

»Muuten  olen  ollut  huomaavinani  Columbiassa.  että 
professorit  uhraavat  täällä  aikaa  tutkimus-  ja  opetus- 
työhön paljon  enemmän  kuin  Euroopassa.  Lukematto- 
mat kesäkurssit  ja  luentosarjat  loma-aikanakin  näyttä- 
vät supistavan  vapaa-ajan  miltei  mitättömiin.» 

»Niin,  kyllä  minun  täytyy  myöntää,  että  professorit 
täällä  raatavat»,  hymähti  isäntäni,  »mutta  sittenkin 
olisin  mieluummin  professori  kuin  presidentti  —  pää- 
sisi ainaisista  rahahuolista,  varoja  kun  tarvittaisiin 
jatkuvasti  yliopiston  laajentamiseen.    Mutta  meikä- 

Iäisillä  professoreilla  on  sensijaan  yksi  hyvä  etu,  joka 
eurooppalaisilta  virkaveljiltämme  puuttuu,  ja  se  on 
n, s.  sabattivuosi.  Joka  seitsemäs  vuosi  saa  näet  pro- 
fessori 12  kuukauden  loman,  täydellä  palkalla. 
Lomansa  hän  saa  käyttää  mielensä  mukaan,  joko 
erikoistutkimuksiin  tai  matkoihin  tai  molempiin. 
Minulla  oli  juuri  sabattivuosi  käydessäni  pari  vuotta 
sitten  Euroopassa,  jolloin  pistäydyin  teidän  kauniissa 
Helsingissännekin.» 

»Sepä  on  mainio  keksintö,  se  pitäisi  ottaa  meilläkin 
käytäntöön»,  innostuin  minä.  (Eikö  totta,  hyvät 
herrat  professorit  ja  sellaisiksi  aikovat?) 

Seisahduimme  tiilirakennuksen  kohdalle,  joka  näytti 
autiolta  ja  asumattomalta. 

»Arvatkaapa,  mikä  rakennus  tämä  on?»  kysyi  Mr. 
MacCracken. 

»Kuinka  sen  arvaisin.    No,  ehkä  sairaala.» 

»Ei  nyt  vallan  sairaala,  mutta  ehkä  sitä  voisi  sanoa 
jonkinlaiseksi  vanhainkodiksi»,  nauroi  presidentti. 
»Mutta  sekin  nimitys  voi  tuntua  loukkaavalta.  Se  on 
näet  alumnihotelli,  opiston  entisten  oppilaiden  asunto, 
jota  he  käyttävät  tullessaan  vanhaa  kouluaan  katso- 
maan, ja  sellaisia  kokouksia  pidetään  tavallisesti  ker- 
ran vuodessa.  Me  amerikkalaiset  rakastamme  omaa 
yliopistoamme  kuin  kotiamme  ja  palaamme  sinne 
takaisin  kuin  pyhään  paikkaan.  Sitäpaitsi  on  luon- 
nollista, että  entiset  oppilaat  tahtovat  nähdä,  miten 
heidän  vanha  opinahjonsa  on  edistynyt.  Onhan  yli- 
opiston kasvu  ja  kehitys  suureksi  osaksi  heidän  ansio- 
taan, sillä  he  antavat  opistolleen  runsaasti  taloudellista 
avustusta.  Vassarin  entiset  oppilaat  esim.  keräsivät 
äskettäin  entiselle  opinahjolleen  3  milj.  dollaria.  Har- 
vvard-yliopiston  oppilaat  ovat  samalla  tavalla  kerän- 
neet 14  milj.  dollaria  ja  Cornell- yliopiston  7  miljoonaa 
dollaria.» 

Presidentin  puhuessa  sai  autio  talo  eloa.  Olin  näke- 
\  i niini  sen  huoneissa  harmaahapsisten  tätien  tepsutte- 
levan  tohveleissaan  ja  aamutakeissaan  suihkuhuonee- 
seen kuten  ennen  college-päivinään,  ja  tukkaansa 
kähertäessä  ison,  posliiniseinään  upotetun  peilin  edessä 
muistelevan  tyttövuosien  koirankujeita. 

»Nämä  alumnikokouksetkin  ovat  kilpailuja,  kuten 
kaikki  suuret  yritykset  Amerikassa»,  jatkoi  presidentti. 
»Vuosiluokat  kilpailevat  siitä,  mikä  luokka  saapuu 
lukuisammin  kokoukseen.  Voittajaluokka  saa  meillä 
hopeamaljan  palkinnoksi.  Viime  kerralla  sai  Vassa- 
rissa  ensipalkinnon  vuoden  1872  luokka,  jonka  kaikki 
elossa  olevat  jäsenet  olivat  läsnä.» 

Suoritin  päässäni  nopeasti  laskutehtävän.  Läpäis- 
seet vuonna  — 72  collegetutkinnon,  olivat  siis  silloin 
keskimäärin  25 :n  vuoden  ikäisiä.  Siitä  on  nyt  52 
vuotta,  siis  kaikki  suunnilleen  77-vuotiaita  tätejä, 
joiden  lapsenlapset  nyt  vuorostaan  olivat  aisoissa. 
Kerrassaan  liikuttavaa. 

Jatkoimme  kävelyä  campuksella.  Katselimme  van- 
haa goottilaistyylistä  kirjastoa,  jossa  kaikki  hyllyt 
olivafvapaasti  jokaisen  oppilaan  käytettävissä.  Sivuu- 
timme urheilukentän,  jossa  tytöt  polvihousuissa  ja 
valkeissa  jumpersseissa  harjoittelivat  basketballia.  Pis- 
täysimme  myös  suurella  kuusipuitten  reunustamalla 
aukeamalla,  jossa  vastaleivotut  saavat  seppeleensä. 

Alkoi  jo  hämärtää  saapuessamme  takaisin  presiden- 
tin kotiin,  tämän  pienoisvaltakunnan  päämiehen  asun- 
toon. Siellä  odotti  presidentin  lupaama  ensimmäinen 
yllätys:  suomalaistyttö,  joka  oli  samana  syksynä 
tullut  stipendillä  Vassariin.  Vaikka  tulimmekin 
samasta  kaupungista,  emme  kuitenkaan  tunteneet  toi- 
siamme emmekä  puhuneet  sujuvasti  toistemme  kieltä. 
Tyttö   koetti   kuitenkin   urheasti   haastella  suomea. 


jottei  isäntäväkemme  saisi  maastamme  aivan  nurin- 
kurista käsitvstä.  Hämärähetki  kului  rattoisasti  ja 
samoin  perhepäivällinen,  joka  vanhaan  tapaan  aloitet- 
tiin isännän  lukemalla  pöytärukouksella. 

Päivällisen  jälkeen  alkoi  toinen  suuri  yllätys,  jota 
jatkui  iltamyöhään  saakka.  Läksimme  kaikki  neljä 
sähkölamppujen  valaisemia  käytäviä  suureen  teatteri- 
rakennukseen,  joka  oli  täpösen  täynnä  tyttöjä,  jotka 
kaikki  minusta  olivat  yhdennäköisiä  kuin  marjat  mät- 
täällä tummine  polkkatukkineen.  \  ain  suomalais- 
tvtöllä  oli  vaalea,  tiukasti  keskijakaukselle  kammattu 
tukka  nutturalla.  Nousimme  suurelle  parvekkeelle  ja 
alhaalla  aukeni  Kansan  Näyttämön  kokoinen  sali. 
joka  kuhisi  tyttöjä,  ja  oikea  näyttämö,  esiripun 
sulkemana.  Meidän  istuuduttuamme  alkoi  salista  kuu- 
lua levotonta  suhinaa,  tuhannet  katseet  kääntyivät 
parvekkeelle  ja  tuhannet  kädet  viittoilivat  uhkaavasti. 
\  etäydyin  taaksepäin  tuolissani  ja  katsoin  kysyvästi 
presidenttiin.  Presidentti  hymähti  huvitettuna  ja 
virkkoi:  »Perinnäistapa  kieltää  sophomorien  juhlaan 
saapumasta  muita  miehiä  kuin  koulun  virkailijoita. 
Siksi  tytöt  ovat  kauhuissaan.  Mutta  älkää  siitä  huo- 
liko. Täytyyhän  olla  poikkeuksiakin.»  Hän  kumartui 
kaiteen  vlitse  ja  teki  merkin  kädellään.  Suhina  lak- 
kasi vähitellen,  mutta  tuon  tuostakin  vilkuilivat  silmä- 
parit yläilmoihin,  kun  näytännön  aikana  näyttämöllä 
ta])ahtui  tyttöjen  mielestä  jotakin  liian  intiimiä. 
Mutta  pelko  oli  turha,  sillä  kappaleesta  en  ymmärtä- 
nyt j^aljon  mitään,  siksi  tottumaton  oli  vielä  korvani 
amerikkalaiseen  ääntämiseen.  Esitettiin  useita  näv- 
telmiä,  tyttöjen  itsensä  kirjoittamia,  joissa  tytöt  tie- 
tysti esittivät  poikainkin  osia.  Näytteleminen  oli  pai- 
koitellen erinomaista,  samoin  kulissit  ja  puvut.  Ainut- 
laatuinen tilaisuus. 

Laskeutuessamme  parvekkeelta  eteishalliin  oli  siellä 
hirveä  tungos.  Kaikki  koettivat  kilvan  tunkeutua  por- 
taitten  viereen  sijoitetun  virvokepöydän  luo,  josta  sai 
tötterön  jäätelöä  tai  appelsiinimehua.  Olimme  hetki- 
sen kaikkien  silmätikkuna.  Vaalea  pitkä  poika,  suo- 
malaistytön kanssa.  Varmaankin  hänen  sulhasensa, 
ajattelivat  kai  tytöt.  Toverini  näytti  punastuvan, 
enkä  niinäkään  tiennyt,  mitä  tehdä.  Tungoksen  läpi 
näytti  olevan  mahdotonta  tunkeutua.  Mutta  silloin 
ojensi  tarjoilijatyttö  meille  kummallekin  jäätelötötte- 
rön,  jota  heti  rupesimme  imeskelemään.  Silloin  tytöt 
alhaalla  hallissa  muistivat  taas  varsinaisen  asiansa, 
unohtivat  meidät  ja  alkoivat  uuden  hyökkäyksen 
jäätelöpöytää  kohti.  Me  hävisimme  muiden  joukkoon 
ja  pääsimme  vihdoin  ulos,  pimeään,  kosteahkoon  yö- 
iJmaan.  Pilaristoportailla  hyvästelin  maannaistani  jää- 
telötötterön  sulaessa  vasemmasta  kädestäni  kengän- 
kärjelleni.  Hän  jäi  vielä  jatkamaan  juhlaa,  joka  tieten- 
kin oli  kaikkein  hauskinta  sen  jälkeen  kun  opettajat 
olivat  poistuneet. 

Sähkövalot  olivat  jo  sammuneet  ja  tähdet  syttyneet 
yötaivaalle.  Kuljimme  asfalttikäytäviä  kotiin,  presi- 
dentti, hänen  rouvansa  ja  minä,  keskustellen  hiljalleen 
illan  vaikutelmista. 

Seuraavana  aamuna  palasin  New  Yorkiin,  jonne 
poissaoloni  aikana  oli  saapunut  yhteinen  ystävämme 
Suomesta. 

V. 

YSTÄVÄTÄR  SUOMESTA. 

Olin  taas  vapaa  ja  sitäpaitsi  —  iloinen,  vitsikäs 
Sivi  oli  tulossa  Suomesta  tänne.  Sivi  oli  mais- 
terineitonen,  joka  olisi  voinut  asettua  jonnekin 
yhteiskouluun  arvossapidetyksi  opettajaksi,  mutta 
seikkailumieli  paloi  hänessäkin. 

Pyysin  roominghousen  emäntää  mukaani  laiva- 
rantaan, saadaksemme  Sivin  kaikkine  kolleineen  on- 
nellisesti ulos  laivasta.  Arvelin,  että  hänellä  on 
mukanaan  kaikki  ne  kahdeksan  kapsäkkiänsä  ja 
hattuaskiansa,  joita  hän  kuljetti  muassaan  kesäret- 
killämme  Suomessakin.  Aavistukseni  ei  ollut  aivan 
tarkka,  sillä  paitsi  kahdeksaa  käsikolliaan  oli  hänellä 
matka- arkku,  tuollainen  Helsingin  maistraatin  kalu- 
vajan suuruinen.  Mikään  auto  ei  kyennyt  ottamaan 
sitä  taakseen  eikä  katolleen,  vaan  se  oli  jätettävä 
kuorma-auton  tuotavaksi. 

Jälleennäkemisen  ilo  oli  suuri.  Pääsimme  taakkoi- 
nemme  lopulta  maan  alle  subwayhin,  sijoitimme  tava- 
rat pitkin  vaunun  keskikäytävää  (onneksi  konduktöö- 
rit eivät  täällä  kuljeskele  edestakaisin)  ja  syvennyimme 
toistemme  tarkasteluun.  Totesimme,  ettei  mitään 
muutosta  ollut  tapahtunut,  vaikka  leveä  Atlantti  oli 
erottanut  meitä  kokonaista  kaksi  kuukautta.  Saa- 
vuimme perille  ja  kiipesimme  pieneen  kamariini.  Sivin 
kanssa  ei  voinut  nauttia  tulokahvista,  sillä  sellaisia 
myrkkyjä  ei  hänen  »juhtansa»  sietänyt,  kuten  hän  itse 
sanoi,  vaan  ainoastaan  puhdasta  vettä  tai  kirnupiimää, 

jos  sitä  olisi  ollut.  Nautimme  kuitenkin,  ja  varsinkin 
nautin  minä,  että  minulla  oli  taas  suomalainen  nais- 
ystävä, jolle  saatoin  mielinmäärin  höpistä.  Se  Antti- 
kin oli  sentään  mies  ja  siis  harvapuheisempi.  Samassa 
kerroksessa  kadunpuoleisessa  huoneessa  asui  kyllä 
espanjatar,  missis  Lawrence,  joka  oli  hyvin  eloisa  ja 
»charmia»  täynnä  oleva  olento.  Hän  oli  nainen,  jolla 
oli  ollut  seitsemän  miestä  ja  sekin,  joka  hänellä  nvky- 
jään  oli,  ei  ollut  hänen  omansa,  joten  hänellä  riitti 
kertomista,  kun  hän  välistä  iltasella  kutsui  minut 
kahville  punaisella  kreppipaperilla  koristettuun  huo- 
neeseensa. Minun  puheripulini  ei  kuitenkaan  tullut 
tyydytetyksi,  minä  kun  en  osannut  läheskään  pu- 
hua niin  paljon  kuin  ymmärsin.  Sivi  väitti,  että 
olin  siis  täysin  itsekkäistä  syistä  iloinen,  mutta  se 
ei  vähääkään  pienentänyt  yhteistä  onnen  tunnet- 
tamme, mehän  tunsimme  toistemme  viat  ja  pidimme 
toisistamme  silti. 

Enkä  halunnut  ainoastaan  puhua,  vaan  näyttää 
myöskin  kaiken  sen  uuden,  joka  oli  minut  vallannut. 
Entuudestaan  jo  tiesin,  että  Sivi  ei  pitänyt  asfaltista, 
autoista  eikä  pilvenpiirtäjistä.  Siksi  päätin  viedä  hä- 
net luontoon,  Bronx-puistoon,  jossa  oli  muun  muassa 
New  Yorkin  kasvi-  ja  eläintarha.  Asfaltista  ei  täällä- 
kään tosin  kokonaan  päässyt,  sillä  kaikki  tiet  oli  las- 
kettu sinisenmustalla  asfaltilla.  Varustin  mukaan  leh- 
tiön ja  akvarellivärit.  Otimme  125.  kadulta  expressin 
Bronxiin  ja  minä  nautin  nähdessäni,  miten  Sivi  koetti 
kipristää  kokoon  vatsalihaksiaan,  joiden  hermoja  viil- 
teli hurja  vauhti,  ja  kuinka  hän  yritti  sormea  heilutta- 
malla avata  korvaansa,  joka  myös  oli  mennyt  vauh- 
dista ja  kolinasta  tukkoon.  Koetin  tehdä  hänelle 
kädenliikkeillä  selväksi,  että  siihen  kyllä  pian  tottuu, 
hänellä  on  siitä  todistus  vierellään.    Olin  kuitenkin 

onnellinen  lopulta,  kun  180.  katu  tuli  ja  sain  Sivin 
ulos  raikkaaseen  ilmaan. 

Oli  keskikesän  helteinen  tunnelma,  vaikka  olimme- 
kin jo  marraskuussa.  Rupesimme  painumaan  puistoon 
päin.  Minulla  oli  kiire  näyttää  Siville  mäkiä,  niittyjä, 
lampia,  jokia  ja  putouksia  siltoineen,  suuria  oranssin- 
värisiä metsiä,  eläimiä  ja  pikku  ravintoloita.  Luon- 
nossa Sivin  harmi  haihtui,  ja  me  juoksentelimme 
hihattomissa  kesäleningeissämme  laaksoista  kukku- 
loille punaposkisina,  vetäen  keuhkomme  täyteen  rai- 
tista ilmaa.  Sitten  lähdimme  eläintarhaa  kiertämään, 
ja  kun  minun  ihastuksenani  olivat  erikoisesti  apinat, 
vein  Sivin  rakennukseen,  jossa  niitä  oli  hiirenkokoi- 
sesta  simpanssiin  ja  gorillaan  asti.  Ihailimme  juuri 
pientä  rakastuneen  näköistä  pariskuntaa,  jotka  kyy- 
höttelivät  vierekkäin  hännät  kiertyneinä  toisiinsa,  kun 
keskellä  meidän  »hellan  lettaamme»  kuului  hirmuinen 
karjunta,  Sivi  nappasi  minua  kädestä  ja  me  juoksimme 
pitkin  käytävää  ovelle  päin  minkä  ehdimme.  Vahti- 
mestari huusi  meille  nauraen:  »Its  nothing,  gorilla  se 
siellä  vain  juttelee.»  Mutta  mekö  nyt  olisimme  keh- 
danneet jäädä  sinne  naurettaviksi,  vaan  painoimme 
suoraa  päätä  ulos.  Sielläkös  meille  nauru  kelpasi, 
vaikka  jalkoja  hiukan  vapisuttikin  pelästyksen  jäl- 
jiltä. Minä  arvelin,  että  me  ansaitsimme  tämän  päälle 
jotakin  virkistystä,  ja  niin  suuntasimme  askelemme 
pieneen  ravintolaan.  Paikka  oli  aivan  tyhjä,  nimit- 
täin yleisöstä,  me  olimme  ainoat.  Kun  olimme  istuu- 
tuneet, tuotiin  meille  lasilliset  jäävettä  ja  pantiin  suuri 
kabinetti- gramofoni  soimaan.  Sivi  tilasi  maitoa  ja 
minä  jäätelöä.  —  »No,  etkö  sinä  ole  sen  viisaampi, 
niillä  näyttää  olevan  totinen  aikomus  pilata  ihmisten 
vatsalaukut  noilla  jäillään  täällä  New  Yorkissa.» 

Annoin  Sivin  mukista,  se  oli  niin  tuttua  ja  hyvää 

tarkoittavaa.  Nautin  siitä,  että  Sivi  oli  juuri  sellainen 
kuin  oli,  että  minulla  oli  suuri  pikarillinen  jäätelöä 
kirsikkoineen  ja  ananasviipaleineen  edessäni  ja  että 
gramofoni  soi  ainoastaan  meitä  kahta  varten. 

Vihkiminen. 

Kun  stipendin  saantiin  ei  vaikuttanut  mitään,  oliko 
sitä  hakenut  ylioppilas  nainut  tai  naimaton,  päätimme 
vihityttää  itsemme  sopivan  tilaisuuden  sattuessa  näh- 
däksemme samalla,  miten  se  New  Yorkissa  kävisi. 
Sopiva  tilaisuus  sattui  silloin,  kun  toinen  todistaja 
ilmestyi  näköpiiriimme.  Se  oli  Toivo  Johannes,  mei- 
dän tuttavamme  Helsingistä  nuorisoseuran  ajoilta. 
Hän  oli  nyt  kelloseppänä  Black,  Star  &  Frost'illa 
Fifth  Avenuen  toiseksi  suurimmassa  kulta-  ja  kello- 
sepän liikkeessä.  New  Yorkin  Uutisista  hän  oli  nähnyt 
uutisen  Amerikkaan,  tarkemmin  sanoen  Columbian 
yliopistoon  tulostamme,  ja  sitä  kautta  hän  yhytti 
meidät.  Päätimme  sovittaa  tämän  juhlallisen  hetken 
marraskuun  15.  päivän  aamiaistunniksi,  koska  toinen 
asianomaisista  oli  juuri  silloin  vapaa  luennoiltaan  ja 
Toivo  Johanneksella  oli  2  tuntia  ruokalomaa.  Sivi  ja 
minä  olimme  vapaaherrattaria,  niin  että  meille  oli 
yhdentekevää,  milloin  se  tapahtui. 

Kokoonnuimme  siis  kello  12  City  Hallin  edustalle 
ja  vahtimestarien  avustamana  meidät  sijoitettiin,  en 
muista  kuinka  monennessa  kerroksessa,  erään  jonon 
päähän.  Jonossa  olivat  edustettuina  kaikki  Baabelin 
tornin  aikaiset  kansat  ja  vähän  lisääkin,  parittain 
todistajineen.  Minua  oli  vähän  vaikea  saada  pysy- 
mään jonossa,  sillä  tahdoin  nähdä,  miten  mikin  rotu 
käyttäytyi  tänä  jännittävänä  ja  tunnelmallisena  het- 

kenä.  Edessämme  keimaili  neekerityttö  sulholleen 
punaisiksi  maalattuine  huulineen  ja  puuteroi  tuine 
poskipäineen,  hivutellen  keinotekoista  helminauhaa 
kädellään  niin,  että  se  katkesi.  Samassa  jonoa  pääs- 
tettiin sisään  ja  minulle  tuli  kiire  noukkimaan  mustan 
sisareni  koristuksia  permannolta.  Nyt  oli  siis  tulossa 
se  jännittävä  hetki.  Olin  kerran  Suomessa  nähnyt 
vihittävän.  Sisäkkömme  nimittäin  vihittiin  valit- 
tuunsa poliisiin.  Nuori  pari  laskeutui  polvilleen  vihki  - 
palleille.  Ja  vaikka  poliisi  oli  rohkea,  rotevatekoinen 
mies  ja  Hilda  iloinen  ja  selväpuheinen  tyttö,  hikoili 
edellinen  vahvasti  ja  jälkimmäinen  änkytti  ja  hätäili, 
että  tahtoi  papin  puheet  sekoittaa. 

Meille  annettiin  joitakin  kaavakkeita  täytettäviksi 
ja  sen  jälkeen  sijoitettiin  meidät  pienen  seinässä  ole- 
van luukun  eteen,  josta  näytettiin  Amerikan  lippua  ja 
käskettiin  nostaa  kaksi  sormea,  etu  ja  keskisormi 
ilmaan.  Se  oli  jonkinlaista  vannomista,  mitä  ja  minkä 
vuoksi,  en  tiedä.  Pitikö  meidän  olla  uskolliset  Ameri- 
kan lipulle  vai  toisillemme?  Arvelin,  että  tämä  oli 
aivan  pilkantekoa,  näin  lyhyt  seremonia.  En  tosin 
suuria  kaivannutkaan,  sillä  olen  aina  ollut  erään  koulu- 
toverini kannalla,  joka  sanoi,  ettei  hän  rupea  turhia 
kujeilemaan,  kun  sulhanen  esitti  hänelle  morsiushun- 
tua. Olin  kuitenkin  odottanut,  että  meidän  kätemme 
liitettäisiin  toisiinsa,  vaihdettaisiin  sormusta  tai  jota- 
kin sellaista  symbolistista. 

Näitä  harkitessani  tulikin  taas  vahtimestari  ja  lähti 
viemään  meitä  erästä  suurta  lasikaappia  tai  aitausta 
kohden.  Siinä  oli  pieni  kateederi  ja  pylvään  nokassa 
suuri  palmu.  Meidät  asetettiin  palmun  siimekseen  ja 
korokkeelle  nousi  mies.  Hän  rupesi  puhumaan  englan- 
tia, jota  tuli  kuin  turkin  hihasta.  Jonkin  sanan  ym- 
märsin sieltä,  toisen  täältä,  mutta  ajatusta  en  saanut 

Amerikassa  —  G 

kokoon  ollenkaan.  Sitten  kääntyi  mies  minun  puo* 
leeni  kysyvän  näköisenä  ja  minä  pudotin  »yes»-sanani, 
sillä  arvelin,  ettei  hän  voi  muuta  minulta  tinkoa  vih- 
kimisen keskellä.  Sormusta  siinä  vaihdettiin  myös  ja 
viimeisen  lauseen  »Kiss  your  wife»  (suudelkaa  vai- 
moanne) onnekseni  ymmärsin.  Tuomari  onnitteli  ja 
ojensi  minulle  naimakirjan.  Täällä  ei  mies  taida  olla- 
kaan vaimon  pää.  Niin  tuli  meistä  Mr.  ja  Mrs.  Mr. 
lähti  yliopistoon  sanskritin  tunnilleen,  Toivo  Johannes 
kellojaan  korjaamaan  ja  Sivi  ja  minä  järjestämään 
pientä  hääjuhlaa  illaksi.  Illalla  totesimme,  että 
mieheni  oli  hukannut  täytekynänsä  (hinta  5  dolla- 
ria, mikä  on  rahaa)  vihkimäretkellä.  Kun  nyt  olin 
hänen  vihitty  vaimonsa,  olisin  hyvin  saattanut  när- 
kästyä, mutta  koska  minulla  on  taipumusta  itserakkau- 
teen, nautin  mieluummin  kuvittelusta,  että  mieheni 
oli  niin  ekstaasissa,  ettei  yhden  kynän  kohtalo  voinut 
hänen  mieltänsä  kiinnittää.  Kello  11  lähtivät  vieraat 
pois  ja  mieheni  yliopiston  dormit oriin.  Sivi  ja  minä 
paneusimme  levolle.    Nyt  oli  siis  minun  hääyöni. 

VI. 

SANSKRITIN  TUNTI. 
Henkilöt: 


JSimi. 

Pr  of.  Williams- Jackson 

Tri  Pavry 

Mr.  Tsanoff 

Miss  Peabody 

Mr.  Hsu 

Mr.  Lorimer 

Mr.  Aho 


Kotipaikka. 

Ikä 

New  York 

60 

Bombay 

35 

Belgrad 

40 

New  York 

25 

Peking 

27 

Java 

30 

Helsinki 

24 

Tapahtumapaikka. 

Prof.  W.-J:n  työhuone  Columbia  Universityn  Philosophy  Hallissa. 
Ikkunasta  näkyy  Campus  ja  kaistale  Broadway  ta. 

(Huone  on  ensin  tyhjä.  Sitten  astuvat  sisään  Mr.  Tsanoff  ja 
Mr.  Aho.  He  heittävät  huopahattunsa  eräälle  tuolille  ja  pane- 
vat kirjansa  ja  vihkonsa  pöydälle.) 

AHO:  No  mitenkä  se  Hitopadesha  alkaa  sujua? 

TSANOFF:  Eipä  ole  kehuttavaa.  Olin  eilen  venä- 
läisessä teatteri-illassa,  joten  ymmärrätte,  ettei  luke- 
misesta tullut  paljon  mitään. 

AHO:  Me  olimme  venäläisessä  taidenäyttelyssä 
Grand  Centralin  kahdennessatoista  kerroksessa.  Se  oli 
aika  mielenkiintoinen. 

TSANOFF:  Niinkö?  En  ole  vielä  käynyt  siellä. 
Mutta  kuulkaahan,  Mr.  Aho,  (Tsanoff  avaa  lukukirjan) 
Miten  te  kääntäisitte  sanan  aksama? 

AHO:  Sitä  minäkin  olen  pohtinut  pääsemättä  sel- 
\  yyteen.  Mutta  tuossa  tulee  Hsu,  kysytäänpä  häneltä. 

( Mr.  H  su  astuu  sisään,  panee  lakkinsa  kahden  edelli- 
sen päälle  ja  Ttymyilee  niiden  omistajille,  jotta  valkoinen 
hammasrivi  paljastuu  melkein  korviin  saakka  ja  mustat 
silmät  loistavat  paksusankaisten  lasien  läpi.) 

TSANOFF:  Mr.  Hsu,  voitteko  sanoa,  miten  tämä 
sana  käännetään? 

H  SU:   Eiköhän  se  ole  »kykenemätön». 

TSANOFF:  Sitä  minä  arvelenkin.  Kyllä  sen  niin 
täytyy  olla. 

( Kaikki  kolme  tarkastavat  läksyä.  Mr.  Lorimer  astuu 
sisään  ja  panee  lakkinsa  kolmen  edellisen  päälle.) 

LORIMER:  Vaikea  läksy  vai  .  .  ?  Paljon  Jaavaan 
kulkeutuneita  sanajuuria,  mielenkiintoista  vertailua. 

TSANOFF:  Väitöskirjanne  kai  edistyy  hyvin,  Mr. 
Lorimer? 

LORIMER:  No,  en  voi  valittaa.  Mutta  Jackson  on 
mainio  opastaja,  verraton  kerrassaan. 

(Kaikki  neljä  tarkastavat  läksyä.  Proj.  Williams 
Jackson  astuu  sisään;  hänellä  ei  ole  hattua  miltei  kal- 
jussa päässään.) 

PROFESSORI:  Kas,  kas,  täällähän  te  jo  istutte. 
Taisin  vähän  myöhästyä.  Miss  Peabody  vain  puuttuu, 
mutta  kai  hän  pian  tulee.   Voimme  jo  alkaa. 

(Kaikki  istuutuvat  pöydän  ympärille  kirjat  ja  kään- 
nösvihot  edessään.) 

PROFESSORI:  No,  ehkä  Mr.  Lorimer  alkaa  tänään. 
Meillähän  oli  kolmas  luku,  eikö  niin? 

(Lorimer  avaa  kirjan  sivulta  20  ja  alkaa  lukea  tämän- 
näköistä  tekstiä :) 

^i)cK<|  <Rs|U!K#  ^«MVIHJ T^Ft  ^STTO:  STT- 

(  Hänen  lukiessaan  professori  korjailee  ääntämistä  koh- 
teliaasti, mutta  täsmällisesti  ja  selittelee  oikeinkirjoituk- 
sen merkillisyyksiä.) 

PROFESSORI:  Fine,  fine,  edistytte  hyvin,  Mr. 
Lorimer.  Luulen,  että  Jaavan  alkuasukkaitten  kieli 
on  teille  suureksi  avuksi. 

LORIMER:  Epäilemättä,  siitä  on  kyllä  suurta 
apua. 

PROFESSORI:  No,  Tsanoff,  kääntäkääpäs  te  Mr. 
Lorimerin  lukema  kappale. 

Mr.  TSANOFF:  (kääntää  professorin  tuon  tuostakin 
auttaessa  ja  korjaillessa)  :  »Oli  kerran  mahtava  leijona 
eteläisessä  metsässä.  Suoritettuaan  uhrimenot,  pitäen 
pyhää  heinää  kädessään,  hän  sanoi:  'Hoi,  hoi,  raaan- 
tienkulkijat,  tämä  kultainen  rannerengas  annetaan 
pois.'  Silloin  muuan  matkamies  ajatteli  voitonhimoi- 
sena:  'Tämäpä  sattui  mainiosti!'  Mutta  kirjoitettu  on: 

»Ei  seuraa  mitään  hyvää  siitä,  jos  saa 

miellyttävän  esineen  epämiellyttävästä  lähteestä.» 
Mutta  onhan  myös  sanottu:  Kaikkialla  jonkin  esineen 
hankkiminen  on  vaaranalaista.  Tätä  asiaa  on  heti  tut- 
kittava, ja  hän  sanoi  ääneen:  'Missä  on  kultainen 
rannerenkaasi?'  Leijona  nävtti  ojennettua  kättään. 
Matkamies  kysyi:    'Miten  sinuun  voi  luottaa?'» 

PROFESSORI:  Kas  niin,  jatkakaapas  te  lukemista, 
Mr.  Hsu. 

(Miss  Peabody  tulee  sisään  hengästyneenä,  huulet  ja 
posket  paksun  maalin  peitossa,  kaulassa  kirjava  liina, 
polkkatukka  pörröllään.) 

PROFESSORI:  Suokaa  anteeksi,  että  jo  aloitimme, 
ennenkuin  tulitte. 

(Mr.  Hsu  lukee  seuraavan  kappaleen.) 

PROFESSORI:  Ja  nyt  on  teidän  vuoronne  kään- 
tää, Miss  Peabody. 

PEABODY:  (kääntää) :  »Leijona  vastasi:  'Kuule 
oi,  matkamies!  Nuoruudessani  olin  paha  mieleltäni. 
Sentähden,  että  tapoin  paljon  lehmiä,  brahmaaneja  ja 
ihmisiä,  kuoli  minulta  monta  poikaa  ja  monta  vaimoa.'» 

PROFESSORI:  (keskeyttää) :  Huomatkaa  järjes- 
tys: lehmä  on  pyhin  elävistä  olennoista  hindulaisen 
kansanuskonnon  mukaan,  ja  sentähden  lehmän  tappa- 
minen on  suurin  synti.  Sitten  seuraa  brahmaani,  pappi 
ja  pyhimys,  ja  vasta  neljäntenä  tavallinen  ihminen. 

AHO:  Onko  lehmä  Intiassa  edelleen  yhtä  pyhä  kuin 
siihen  aikaan,  jolloin  Hitopadesha  kirjoitettiin? 

PROFESSORI:  On  kyllä.  Olen  sen  itse  monesti 
huomannut.  Kerrankin  kävellessäni  Madrasin  vihan- 
nestorilla näin  miehen,  joka  kuljetti  lehmää  torikäytä- 
vää  pitkin.  Kulkiessaan  lehmä  haukkasi  meheviä 
vihanneksia  myymäläpöydiltä  ilman,  että  isäntä  olisi 
sitä  lainkaan  nuhdellut  tai  että  myyjät  olisivat  koetta- 
neet suojella  tavaroitaan.  Lehmä  oli  pyhä  ja  sai  siis 
tehdä  mitä  tahansa. 

TSANOFF:  Onko  siis  kumma,  ettei  kukaan  uskalta- 
nut nostaa  sormeaankaan  pyhän  hallitsijan  määrävk- 
siä  vastaan? 

PROFESSORI:  Eipä  totisesti.  No,  jatkakaapas 
nyt,  miss  Peabody,  please. 

PEABODY:  (jatkaa  kääntämistä:)  'Nyt  olen  ilman 
perhettä.  Sitten  eräs  vanhurskas  mies  opetti  minua: 
'Seuraa,  oi  herra,  antamisen  oppia  (dänadharma).' 
Tämän  opetuksen  perusteella  harjoitan  nyt  uskonnol- 
lista hartautta.  Olen  antelias,  vanha,  kynteni  ja  ham- 
paani  ovat  menneet  menojaan  ja  minä  olen  sääliväi- 
nen. Miksi  ei  minuun  siis  voitaisi  luottaa?  Ja  onhan 
sanottu: 

»Uhri,  mietiskely,  anteliaisuus,  kärsivällisyys,  to- 
tuus, asketismi,  itsehillintä,  ei-ahneus,  nämä  muo- 

dostavat  kahdeksankertaisen  polun.  Edellisessä 
ryhmässä  voidaan  harjoittaa  petosta,  mutta  jäl- 
kimmäiset neljä  ominaisuutta  kuuluvat  ainoas- 
taan suurille  sieluille.» 
Ja  sellaista  on  minun  vapauteni  ahneudesta,  että  ha- 
luan antaa  kultaisen  rannerenkaan  kenelle  tahansa, 
vaikkakin  se  on  omassa  kädessäni.    Siitä  huolimatta 
on  vaikeata  vapautua  siitä  tavanomaisesta  sanonnasta, 
että  leijona  syö  ihmisiä.» 

AHO:  Suomalaisissa  eläinsaduissa  ei  tulisi  kysy- 
mykseenkään puolustaa  leijonan  rehellisiä  tarkoituk- 
sia näin  pitkillä  puheilla.  Leijonahan  on  meillä  eläin- 
ten kuningas,  jalouden  perikuva,  kuten  kai  on  asian- 
laita muuallakin  Euroopassa. 

PROFESSORI:  Niin,  tämä  on  kyllä  hiukan  omi- 
tuista, meikäläisiin  käsityksiin  verrattuna. 

PEABODY:  Ja  miten  hyvin  se  on  perillä  pyhien 
kirjojen  opetuksista. 

PROFESSORI:  No  siitä  saamme  kuulla  vielä  lisää. 
Nyt  on  teidän  vuoronne,  Mr.  Aho. 

AHO:    (lukee  edelleen):  Leijona  puhui: 
'Samaa  kuin  sade  on  erämaalle,  samaa  on  ruoka 
nälkäiselle, 

Hedelmällinen  on  köyhälle  miehelle  annettu  lahja. 
Aivan  kuten  jokaiselle  oma  elämä  on  rakas,  siten  on 
myös  näiden  olentojen  elämä  rakas  heille  itselleen. 
Asettaen  itsensä  toisen  asemaan  harjoittavat  viisaat 
laupeutta'. 

PROFESSORI:  Kaksi  viimeistä  lausetta  on  lai- 
nattu Dhammapadasta,  buddhalaisten  pyhästä  kir- 
jasta. 

AHO:  Se  muistuttaa  Uutta  Testamenttia.  (Lukee 
edelleen:) 

»Joka  kai  soo  toisen  vaimoon  kuin  äitiinsä  ja  toisen 

omaisuuteen  kuin  saveen 
ja  kaikkiin  olentoihin  kuten  itseensä,  hän  näkee. 
Sinä  elät  kurjuudessa.    Sentähden  tahdon  antaa  sen 
(kaulakoristeen)  sinulle.   Sillä  on  sanottu:  Auta  köy- 
hiä, oi  Kuntin  poika,  älä  anna  Herralle,  anna  ter- 
veellinen yrtti  sairaalle;  mitä  hyötyä  siitä  on  terveelle?» 

LORIMER:  (jatkaa:)  »Oikeassa  paikassa,  oikealla 
ajalla  ja  oikealta  henkilöltä  saatuna  tämä  lahja  on 
todella  arvokas.  Sentähden,  kylvettyäsi  tässä  lammi- 
kossa ota  vastaan  tämä  rannerengas.» 

Sittenkun  matkamiehessä  näin  oli  herännyt  luotta- 
mus, niinpian  kuin  hän  oli  astunut  lammikkoon,  vajosi 
hän  mutaan,  voimatta  päästä  pois.  Nähdessään  hänen 
putoavan  mutaan  sanoi  leijona:  'Ahaha!  Olet  pudonnut 
suureen  mutaan!  Vedän  sinut  ylös!'  Leijonan  lähes- 
tyessä matkamies  ajatteli: 

'Se  seikka,  että  hän  lukee  lakikirjoja,  ei  riitä  perus- 
tukseksi pahan  olennon  arvostelulle.  Tärkein  seikka 
on  ihmisen  sisäinen  luonto,  aivankuin  lehmän  maito 
on  luonnostaan  hyvän  makuista.' 

Ja  kun  sellaiset,  joiden  ajatukset  ja  aistit  ovat  val- 
loillaan, suorittavat  uskonnollisia  töitä,  on  se  ikään- 
kuin elefanttien  kylpemistä. 

Tieto  ilman  vastaavia  tekoja  on  taakka  aivan  kuin 
koriste  rumalla  naisella.  Sentähden  en  tehnyt  oikein 
luottaessani  tähän  murhanhimoiseen  olentoon.  Sillä 
on  sanottu: 

'Sillä  niille,  joilla  on  kynnet  ja  sarvet  ja  aseet,  ei 
ole  uhrattava  luottamusta,  eikä  myöskään  naisille 
eikä  kuninkaallisille  perheille.' 
Matkamiehen  näin  ajatellessa  leijona  tappoi  ja  söi 
hänet.» 

PROFESSORI:  Hyvin  opettavainen  kertomus,  eikö 
totta? 

KAIKKI:   Totta  totisesti,  ja  hyvin  moderni. 

PROFESSORI:  No  niin,  nyt  emme  ehtineetkään 
kuulustella  kielioppia.  Ensi  kerralla  saamme  siihen 
enemmän  syventyä.   Näkemiin  siis. 

Kukin  ottaa  hattunsa  pinosta  ja  kaikki  poistuvat 
kirjoineen.  Professori  alkaa  haukata  voileipäaamiaista, 
jonka  Mr.  Pavry  hänelle  luo,  aivan  kuten  c  h  el  a  gu- 
rullensa. 

* 

Sanskritin  tunti  oli  päättynyt.  Broadway  pauhasi 
yhä  edelleenkin,  ikäänkuin  ei  mitään  olisi  tapahtunut. 
Eikähän  mitään  erikoista  ollutkaan  tapahtunut.  Olim- 
mehan vain  jälleen  todenneet,  että  elämänviisaus  on 
yhtä  vanha  kuin  ihmissuku,  ehkä  vanhempikin.  Olem- 
meko oikeastaan  ollenkaan  päässeet  kehityksessä  eteen- 
päin? —  Ehkä  sentään,  sillä  sellaisesta  kansainväli- 
sestä seurasta,  josta  seuraavassa  kerrotaan,  eivät  iso- 
vanhempamme olisi  osanneet  uneksiakaan. 

VII. 

»THE   INTERCOLLEGIATE  COSMOPOLITAN 
CLUB  OF  NEW  YORK». 

»That  Brotherhood  May  Prevail.» 

Tunnuslause. 

Yötä  ja  päivää  meluava  jättiiäiskaupunki,  jonka 
valtimonlyönnit  eivät  hetkeksikään  seisahdu; 
kaupungin  korkeimmalla  ylängöllä,  suuren  joen 
jyrkällä  partaalla  ryhmä  hiljaisia,  vakavatyylisiä  opin- 
ahjoja, joiden  välitse  mahtavan  Broadwayn  keskeyty- 
mätön liikenne  vyöryy  kuin  suuri  vuolas  virta.  Tämän 
rakennusryhmän  keskuksessa  kupoolikattoinen,  kreik- 
kalaisin pylväin  koristettu  talo,  jonka  suuressa  ja  sitten- 
kin ahtaassa  salissa  surisevat  yhtä  aikaa  seitsemänkym- 
menen eri  kansallisuuden  kielet.  Sali  on  tävnnä  nuorta 
väkeä  kaikilta  maailman  ääriltä,  mustia,  ruskeita, 
keltaisia  ja  valkoisia,  kaikki  vieraalla  maalla  ja  vie- 
raitten parissa,  mutta  kuitenkin  niinkuin  kotonaan, 
sillä  tämä  on  suurin  heidän  jokavuotisista  juhlistaan. 
Ja  jotta  kotitunnelma  olisi  oikein  todellinen,  ovat  he 
kaikki  saaneet  saliin  tullessaan  kädestä  pitäen  terveh- 
tiä isäntäväkeänsä,  Mr.  Harry  Edmondsia,  klubin  esi- 
miestä ja  hänen  perhettään.  Mutta  äkkiä  puheensorina 
lakkaa,  saliin  tulee  hämärä  ja  kaikkien  katseet  suun- 
tautuvat salin  perälle,  jossa  on  rivissä  edustajia  maail- 
man miltei  kaikista  kansoista  ja  jokaisen  rintaan  on 
kiinnitetty  oman  maansa  nimi.  Sitten  alkaa  juhlalli- 
nen toimitus:  ensimmäisen  edustajan  kädessä  oleva 
kynttilä  sytytetään,  ja  hän  sanoo  maansa  nimen  omalla 

kielellään.  Sitten  hän  antaa  tulta  vieressään  seiso- 
valle toverilleen,  joka  samoin  lausuu  maansa  nimen, 
ojentaen  puolestaan  tulta  viereiselle,  ja  niin  edespäin, 
toverista  toiseen,  kunnes  kaikki  kynttilät  on  sytytetty 
ja  kaikki  kansat  vertauskuvallisesti  liitetty  toisiinsa 
veljeyden  sitein.  Hiljaisuus  lakkaa,  valot  sytytetään, 
riemukkaat  hurraa-  ja  eläköönhuudot  pääsevät  ilmoille. 
Tällainen  on  Cosmopolitan  Clubin  jokavuotinen  kynt- 
tiläseremonia. 

Syntysanat. 

Klubi  sai  alkunsa  18  vuotta  sitten  eräälle  ulkomaa- 
laiselle ylioppilaalle  lausutusta  »hyvästä  huomenesta», 
muutamia  viikkoja  yliopiston  avaamisen  jälkeen  loka- 
kuussa 1910.  Tämä  ylioppilas  kertoi,  ettei  kukaan 
ollut  millään  tavalla  tervehtinyt  häntä  hänen  New 
Yorkissa  viettämänsä  kolmen  viikon  aikana.  Suori- 
tettu tutkimus  osoitti,  että  kaukaisista  maista  tulevat 
ylioppilaat  suorastaan  hävisivät  New  Yorkin  pyörtei- 
siin, pääsemättä  minkäänlaiseen  kosketukseen  ame- 
rikkalaisen elämän  kanssa.  Järjestettiin  epävirallinen 
teeilta  Columbia  Universityn  Earl  Halliin  ja  osanotto 
oli  niin  sydämellinen  ja  runsas,  että  sunnuntai-iltai- 
sin  ruvettiin  säännöllisesti  pitämään  yhteisiä,  ohjel- 
mallisia seurusteluiltoja,  ja  niin  oli  klubin  aktiivinen 
toiminta  päässyt  alkuun  jo  ennen  kuin  klubi  oli  viralli- 
sesti perustettu. 

Sunnuntai-illanvietot 

ovatkin  muodostuneet  klubin  jäsenten  mielitilaisuuk- 
siksi.    Nykyjään  niissä  käy  säännöllisesti  suurin  osa 

klubin  noin  700  jäsenestä,  jotka  ovat  kotoisin  70  eri 
maasta  ja  opiskelevat  42  ammattikoulussa  ja  yliopis- 
tossa New  Yorkin  piirissä.  —  Suuressa  salissa  komei- 
levat valkoliinoin  peitetyt  ja  kynttilöin  koristellut 
pitkät  pöydät,  joiden  ääressä  monisatapäinen  toveri- 
piiri nauttii  teetä  ja  »sandwichejä»,  joita  vuorossa  ole- 
vat toverit  tottuneesti  tarjoilevat.  Seurustelu  on  vil- 
kasta ja  vapaata,  vailla  kaikkia  kansallisia  rajoituksia 
ja  ryhmäkuntia.  Läheisessä  pöydässä  ovat  kiinalaiset 
sirojäseniset  neitoset  innokkaassa  keskustelun  tou- 
hussa amerikkalaisten  nuorukaisten  kanssa.  Sana- 
tulva on  molemminpuolin  vuolas,  ja  mustatukkaisten 
tyttöjen  herttainen  hymy  paljastaa  hohtavan  valkoi- 
set hammasrivit.  He  ovat  onnellisia  tuntiessaan  itsensä 
tasa-arvoisiksi  Suuren  Lännen  poikien  kanssa.  — 
Tuolla  istuu  bulgarialainen  kirjojen  kerääjä  Tsanoff, 
joka  tuntee  kaupungin  maanalaiset  antikvariaatit 
paremmin  kuin  yksikään  syntyperäinen  newyorkilai- 
nen,  ja  keskustelee  vanhoista  persialaisista  kaunokir- 
joituksista sanskritin  professorin  Williams-Jacksonin 
kanssa.  Tämä  leveäharteinen,  paksuniskainen,  kot- 
kannenäinen  jenkki  on  laajoilla  matkoillaan  omaksu- 
nut englantilaisen  arvokkuuden,  ranskalaisen  keskus- 
telutaidon ja  itämaalaisen  hienon  käytöksen.  Kohte- 
liaisuudessa voittaa  kaikki  muut  kuitenkin  parsilai- 
nen  tohtori  Pavry,  yleväryhtinen,  säihkyväsilmäinen 
Intian  poika,  joka  juuri  tuo  opettajalleen  virvokkeita 
ja  leivoksia,  kuten  hänen  tapanaan  on  tehdä  yliopis- 
tossakin lounasajalla,  kun  professori  ei  tuntien  väli- 
ajoilla jouda  pistäytymään  ruokalassa,  ja  tämän  hän 
tekee  herttaisesti  hymyillen  aivan  kuin  se  olisi  luon- 
nollisin asia  maailmassa,  vaikka  hän  onkin  Bombayn 
parsilaisseurakunnan  ylipapin  poika  ja  tulee  siis  isänsä 
kuoltua  astumaan  maailman  puolenmiljoonan  Zoroas. 

terin  seuraajan  korkeimpaan  virkaan.  —  Mutta  nyt 
saavat  ylipapit,  harvinaiset  kirjat  ja  hieroglyfit  jäädä 
hetkiseksi  rauhaan,  sillä  perimmäUe  pöydälle  hyppää 
pieni,  ketterä  japanitar,  joka  pitää  räiskyvän  puheen 
äskeisestä  Indianapoliksen  ylioppilaskongressista,  jossa 
nuoret  olivat  ottaneet  kristillisen  lähetystyön  ohjakset 
omiin  käsiinsä  ja  jossa  »värillisten»  kansojen  edustajat 
olivat  näytelleet  tärkeää  osaa  lähetysmaiden  olosuh- 
teita koskevien  totuuksien  ilmitulemisessa.  Nuori  nip- 
ponilainen  puhujatar  on  täynnä  pyhää  innostusta  ja 
veljeyden  henkeä,  mutta  ei  esityksestä  puutu  huumorin 
palojakaan,  joihin  sali  välittömästi  vastaa  raikuvalla 
naurulla.  —  Kättentaputusten  tauottua  yleinen  pu- 
heensorina jatkui,  ryhmät  vaihtuivat,  uusia  tutta- 
vuuksia solmittiin  vaivattomasti  kunkin  rintaan  kiin- 
nitettyjen nimi-  ja  kansallisuuslappujen  suosiollisella 
avustuksella.  Nämä  ylioppilaat  osasivat  totisesti  pitää 
hauskaa  ilman  keinotekoisia  kiihottimia.  —  »Sundav 
Supper»  oli  päättynyt  ja  ylioppilaat  hajautuivat  pie- 
niin yksinkertaisiin,  mutta  siisteihin  lukukammioi- 
hinsa Morningside  Hills'in  14-kerroksisissa  asuin- 
taloissa. 

Kansalliset  illat. 

Filippiiniläiset  ovat  tänä  iltana  isäntiä  Earl  Hallissa. 
Pieninä,  samettihipiäisinä,  mustatukkaisina  ja  kette- 
rinä he  hääräävät  kaikkialla,  vastaanottavat  vieraita, 
puikkelehtivat  sakeassa  ihmistungoksessa  kantaen  tai- 
dokkaasti virvoketarjottimia  ryhmän  luota  toiselle. 
Mutta  kiireintä  on  näyttämöllä.  Siellä  järjestetään 
suurta  ohjelmaa.  Ensimmäinen  numero  on  kansallis- 
hymni, jota  kuunnellaan  seisaaltaan.  Toiseksi  on  puhe, 
jonka  pitää  pieni  kulmikas  tyttö,  yllään  vaaleanpunai- 

»International  House»,  kosmopoliittisen  klubin  uusi  äskettäin 
valmistunut  »koti».    Ihana  näköala  Hudsonille. 

sesta  harsosta  tehty,  1500-luvun  espanja! aistyvliin  vi- 
vahtava kansallispuku.  Hän  puhuu  kauniilla  ja  sointu- 
valla äänellä  selvää  ja  virheetöntä  englanninkieltä,  ja 
kuta  enemmän  hän  puhuu,  sitä  enemmän  kuulija  häm- 
mästyy: mikä  kirkkaus  ajatuksissa,  mikä  selvyys  jäsen- 
telyssä, mikä  hienostuneisuus  esitystavassapa  kuitenkin 
tämä  kansa,  alkujaan  villiasteella  ollut,  on  vuosisadasta 
toiseen  kärsinyt  .  milloin  minkin  vieraan  ikeen  alla, 
taistellen  sitkeästi  itsenäisyytensä  puolesta,  sitä  kui- 
tenkaan toistaiseksi  saavuttamatta.  Mutta  illan  loisto- 
numero  oli  komea  kuvaelmasarja,  jossa  vertauskuvalli- 
sesti asetettiin  Filippiinien  koko  historia  aina  amerikka- 
laisten valloitukseen  saakka.  Viimeisessä  kuvaelmassa 
Filippiinien  kansa  anoi  Setä  Samilta  itsenäisyyttä, 
mutta  Setä  Sam  pudisteli  vain  päätään,  ja  kielsi,  kuten 
se  todellisuudessa  juuri  oli  tehnytkin  pari  viikkoa  sitten 
presidentti  Coolidgen  välityksellä. 

Näitä  kansallisia  iltoja  pidetään  noin  joka  kolmas 
viikko  ja  ne  ovat  kaikkein  suosituimpia  klubin  julki- 
sista tilaisuuksista.  Kullakin  on  aivan  oma  leimansa. 
Skandinavian  illassa  oli  kansantansseja,  laulua  ja  elo- 
kuvaesitys, slaavilaisten  illassa  oli  taas  musiikilla  ja 
loistavilla  kansallispuvuilla  tärkein  sija.  Hyvä  toveri- 
henki  ja  voimakas  yhteenkuuluvaisuudentunne  vah- 
vistuu näissä  tilaisuuksissa,  ja  kaukaisista  maista  tul- 
leet ylioppilaat  tuntevat  itsensä  yhdeksi  suureksi  vel- 
jeskunnaksi. Ja  lopuksi  on  aina  yleinen  tanssi,  jossa 
englantilaisen  lordin  poika  vie  hentoa  hindukaunotarta, 
sveitsiläinen  teologi  burmalaista  vinosilmää  ja  espan- 
jalainen sinjoro  tanskalaista  pellavatukkaa  .  .  . 

Kansainvälinen  yleisistunto. 

Samaa  veljeystunnetta  varten,  mutta  enemmän 
älyllisellä  pohjalla,  työskentelee  toinen  toimintahaara, 
ylioppilaiden  kansainvälinen  yleisistunto,  jonkinlainen 
pienoiskuva  kansainliiton  yleisistunnosta.  Siinä  pohdi- 
taan mitä  erilaisimpia  kansainvälisiä  poliittisia,  yhteis- 
kunnallisia ja  uskonnollisia  kysymyksiä  ja  laaditaan 
päätöslauselmia,  joita  ei  kuitenkaan  propagandatar- 
koituksessa  uloteta  klubin  oman  piirin  ulkopuolelle, 
vaan  joiden  tarkoituksena  on  yksinomaan  klubin  omien 
jäsenten  näkökantojen  selventäminen.  Kukin  maa 
valitsee  istuntoon  kaksi  jäsentä  ja  se  kokoutuu  kerran 
kuussa  lukukauden  aikana.  Keskusteluja  johdetaan 
klubin  yleisessä  hengessä,  koettamalla  päästä  selville 
siitä,  miten  tämä  maailma  voitaisiin  tehdä  turvalli- 
seksi, ystävälliseksi  ja  onnelliseksi  asuinpaikaksi  ihmi- 
sille, jättäen  mikäli  mahdollista  syrjään  päivänpolitii- 
kan   riitakysymykset,    kansallis*  i    ennakkoluulot  ja 

International  House'in  seurusteluhuone. 

itsekkäät  taloudelliset  pyrkimykset.  Keskustelu  on 
vilkasta  ja  osanotto  täysilukuista. 

Eräs  keskustelukysymys  koski  maailman  nuoriso- 
liikettä. Juuri  Saksasta  saapunut  tohtori  kertoi  Sak- 
san ainutlaatuisista  saavutuksista  tällä  alalla,  pieni 
australialainen  toveri  kuvaili  oman  maansa  oloja,  rans- 
kalainen viiksiniekka  esiintyi  myös  ja  samoin  Idän 
kansojen  edustajat.  Mutta  eniten  sanomista  oli  syvä- 
katseisella  amerikkalaisella,  Mr.  Hunterilla,  joka  oli 
kaksi  vuotta  matkustellut  ympäri  maailmaa  tutkien 
nuorisoliikettä  kaikkien  kansojen  keskuudessa.  — 
Samanlainen  asiantuntijoiden  ja  tosiasioiden  paljous 
oli  ominaista  muillekin  kokouksille,  joten  ne  eivät 
hevillä  mielestä  häivy. 

Harrastusryhmät. 

Jäsenistö  on  jakautunut  pieniin  harrastusryhmiin, 
jotka  säännöllisesti  pitävät  kokouksiaan  ja  joissa  yli- 
oppilailla on  mainio  tilaisuus  tarkemmin  tutustua  tois- 
tensa harrastuksiin  ja  toisten  kansojen  ajatustapoihin. 

Seuraavia  ryhmiä  on  toiminnassa:  talous-  ja  liike- 
elämä,  poliittiset  kysymykset  ja  kansainväliset  suh- 
teet, kasvatus,  sosialinen  työ  ja  terveydenhoito,  us- 
konto y.m.  Näissä  kokouksissa  tulevat  mitä  erilaisim- 
mat kysymykset  monipuolisesti  valaistuiksi. 

Eräässä  uskonnollisen  ryhmän  kokouksessa  kiina- 
lainen nuorukainen  kuvasi  Konfuciuksen  alkuperäistä 
oppia,  joka  hänen  mielestään  oli  kaikkein  vapaamieli- 
sin ja  kehityskykyisin  moraali-  ja  yhteiskuntaoppi, 
kunhan  se  vain  käsitetään  kyllin  joustavasti  ja  sovite- 
taan nykyajan  henkeen  ja  oleviin  oloihin.  Toinen  kii- 
nalainen, buddalaisista  vanhemmista  syntynyt  ja  itse 
kristinuskoon  kääntynyt,  taas  esitti  oman  vastakkaisen 
mielipiteensä.  Toisessa  kokouksessa  juutalainen  esitti 
modernia  juutalaisuutta,  kolmannessa  käsiteltiin  hin- 
dulaisuutta, joka  nyt  pyrkii  toden  teolla  leviämään 
Intian  rajojen  ulkopuolellekin. 


Entiset  jäsenet. 

Näin  solmitut  tuttavuus-  ja  ystävyyssiteet  eivät 
säry  senkään  jälkeen  kun  ylioppilaat  tutkintonsa  suo- 
ritettuaan palaavat  takaisin  kotimaahansa.  Ilmoitet- 
tuaan osoitteensa  saa  jokainen  entinen  jäsen  vuosit- 
tain laajan  jäsenluettelon,  jossa  on  kaikkien  klubin 
tiedossa  olevien  entisten  jäsenten  osoitteet  ympäri 
maailman.  Siten  voi  helposti  asettua  kirjeenvaihtoon 
kenen  kanssa  haluaa  ja  päästä  kosketuksiin  entisten 
toveriensa  kanssa.  Sitäpaitsi  lähetetään  entisille  jäse- 
nille klubin  julkaisemaa  tiedonantolehteä,  jossa  selos- 
tetaan klubin  toimintaa,  jota  poissaolevankin  tietysti 
on  hauska  seurata.  —  Jäsenluetteloa  selaillessa  tapaa 
monta  tuttua  nimeä.    Bulgarialainen  Tsanoff  näkyy 

Amerikassa  —  7 

Eräs  asuinhuoneista. 

olevan  taas  kotonaan  Sofiassa,  täytyisipä  kirjoittaa  ja 
kysyä,  onko  missään  saatavissa  vielä  Upanishadien 
viimeistä  englanninkielistä  käännöstä.  Tuossa  on 
S.  K.  T.  S.  Hsu,  joka  aina  puhuessaan  hymyili  niin, 
että  suu  ulottui  korvasta  korvaan,  ja  joka  osasi  niin 
mainiosti  piirtää  buddalaisia  temppeleitä.  Hän  näkyy 
nyt  olevan  opettajana  Pekingin  yliopistossa.  Ja  koti- 
maahansa on  palannut  myös  hindulainen  prinssi  Krish- 
naya,  joka  elätti  itseään  Lontoossa  Savoyn  hotellin 
ovenvartijana  ja  New  Yorkissa  cafeterian  astiainpesi- 
jänä.  Ja  monta,  monta  muuta  .  .  .  Kosmopoliittinen 
klubi  on  pienentänyt  ja  lämmittänyt  paljon  tätä  ja 
kylmää  maailmaa  tuomalla  kansojen  parhaat  ainekset 
lähempään  kosketukseen  keskenään. 


International  House. 

Tässä  lähentämistyössä  vei  klubin  ohjelmaa  suuren 
askelen  eteenpäin  se,  että  syyskuussa  1924  klubi  sai 

oman  kodin  »The  International  House»,  joka  on  raken- 
nettu klubin  monivuotisen  suojelijan  John  D.  Rocke- 
feller J:orin  lahjoittamilla  varoilla.  Se  on  New  Yorkin 
laajalla  yliopistoalueella  Hudson-joen  partaalla,  ja 
sieltä  on  suurenmoinen  näköala  joelle  ja  alas  hääri- 
vään kaupunkiin.  Siinä  on  14  kerrosta  ja  se  sisältää 
525  kaunista  huonetta  ylioppilaille,  kokoushuoneita 
ja  saleja,  voimistelusaleja  ja  seurusteluhuoneita,  ruo- 
kalat, toimistot  ja  kaikki,  mitä  suinkin  toivoa  saattaa. 
Täydellinen  paratiisi  New  Yorkiin  tulleelle  ulkomaalai- 
selle ylioppilaalle!  Kosmopoliittisen  klubin  kosmopo- 
liittinen koti,  jonka  suojissa  voidaan  entistä  paremmin 
työskennellä  klubin  tarkoituksen  hyväksi:  toteuttaa 
veljeyttä  kansojen  ja  yksityisten  jokapäiväisessä,  käy- 
tännöllisessä elämässä. 

VIII. 
TAAS  TYÖHÖN. 

Sivistä  oli  New  Yorkissa  kaikki  niin  luonnotonta, 
että  hän  rupesi  tekemään  lähtöä  länteen  päin  jon- 
nekin pikkukaupunkiin,  jossa  hänellä  oli  sisaria. 
Minulla  on  varmaankin  turmeltuneempi  maku  tai  kuu- 
lun kaikkiruokaisiin,  sillä  viihdyin  hyvin  pilvenpiirtä- 
jien ja  miljoonien  ihmisten  keskellä.  Haikeatahan  se 
ero  oli,  mutta  pianhan  nämä  suloiset  päivät  olisivat 
kuitenkin  olleet  lopussa,  sillä  dollarit  vähenivät  ja 
työnhaku  oli  jälleen  edessä. 

Muistin  Suomesta  erään  ystävällisen  amerikattaren 
neuvon,  että  paikkoja  piti  hakea  Nuorten  Naisten  Kris- 
tillisen Yhdistyksen  toimistosta.  YWCA:n  (NNKY) 
kilven  olin  nähnytkin  jossakin  asuntomme  lähellä,  ja 
aivan  oikein,  Lenox- avenuella,  pari  kadunväliä  ylös- 
päin, olikin  suuri  talo  heidän  vallassaan.  Astuin 
sisään  ja  tavailtuani  tauluista,  missä  kerroksessa  toi- 
misto oli,  lähdin  jalkaisin  taivaltamaan  ylempiin 
kerroksiin,  jotta  näkisin  kaikki  talon  mahdolliset  näh- 
tävyydet. 

Portaat  vilisivät  täynnä  nuoria  tyttöjä,  ja  käytävien 
seinät  olivat  täynnä  ilmoituksia  ja  plakaatteja,  piir- 
rettyjä, painettuja  ja  maalattuja,  toinen  toistaan 
koreampia.  Niissä  ilmoitettiin  juhlista  ja  talossa  annet- 
tavista kursseista.  Kirjanpito-,  tekstaus-,  piirustus-, 
ompelu-,  parturi-,  tekokukkien  valmistus-,  hattu- 
modistin-  ynnä  monet  muut  lukemattomat  taidot  oli- 
vat siellä  saatavissa  pientä  maksua  vastaan.  Eteeni 

aukeni  kokonainen  maailma,  kodikas  ja  iloinen,  joka 
varmaankin  oli  mieluisa  turvapaikka  monelle  merten 
takaa  tulleelle. 

Toimistohuone  oli  pienen  kokoussalin  tapainen. 
Siellä  istui  pari-,  kolmekymmentä  naisihmistä  työtä 
odottamassa.  Mitään  muuta  en  nähnytkään,  ennen- 
kuin pieni  sivuovi  avautui  ja  eräs  nuori  kanslianeito- 
nen  tuli  työhuoneestaan.  Käytin  tilaisuutta  hyväk- 
seni ja  yritin  puheille.  Kun  puhuin  huonosti  englantia, 
kysyi  hän,  osasinko  ruotsia.  Kyllä.  Hän  selitti  itsekin 
olevansa  ruotsalainen  alkujaan.  Nimeni  ja  tarvittavat 
tiedot  merkittiin  rekisterikortille  ja  minua  pyydettiin 
istumaan  ja  odottamaan.  Siinä  oli  pari  suomalaista- 
kin ja  rupesin  heiltä  utelemaan,  millaisia  paikkoja 
täällä  oikein  on  saatavissa.  He  sanoivat,  että  tältä 
osastolta  sai  ainoastaan  päivätöitä  siivoamaan  tai 
pyykinpesuun.  Minua  rupesi  vähän  arveluttamaan. 
Katselin  asiain  kulkua  hetkisen.  Sisähuoneessa  soi 
puhelin  lakkaamatta  ja  aina  välillä  tuli  neitonen  osoite- 
lapun kanssa  kansliasta,  pisti  sen  kauimmin  odotta- 
neen käteen  ja  lähetti  matkalle. 

Jo  petti  rohkeuteni.  Hiivin  hiljaa  ulos  ovesta.  Jos 
tuovat  minullekin  osoitteen  ja  lähettävät  pesumui- 
jaksi  jonnekin.  Olin  joutunut  olemaan  hyvin  vähällä 
pyykinpesulla  elämäni  alkupuolen,  eikä  minulla  ollut 
käsitystä  oikeasta  pyykinpesusta.  En  vielä  silloin 
tiennyt,  ettei  sitä  käsitystä  ollut  kellään  Amerikassa 
eikä  sitä  tarvittukaan.  Jos  vaate  jäi  vähän  harmaam- 
maksi, virutettiin  se  lopuksi  vedessä,  johon  oli  sekoi- 
tettu vahvasti  indigon  sineä. 

Tein  pienen  kierroksen  125.  kadulle.  Leveä  katu 
loisti  aurinkoisena,  ja  japanilainen  puotinsa  ovella  ter- 
vehti ystävällisesti.  Se  hiukan  kuin  rohkaisi  mieltä 
ja  pani  minut  katumaan,  että  olin  lähtenyt  YWCA:n 

kansliasta  tyhjin  toimin.  Päivätyö  oli  varma  ai  kin 
se  työn  muoto,  joka  minulle  parhaiten  tulisi  sopimaan. 
Päätin  palata  takaisin.  Toimisto  oli  aivan  tyhjä  ja 
konttoriaika  heti  lopussa.  Yhytin  kuitenkin  ruotsa- 
laisen, joka  torui  minua  siksi,  että  olin  karannut.  Mutta 
kun  sanoin  pelänneeni  pesijättären  hommaa,  selitti 
hän  kyllä  olevan  koko-  ja  puolenpäivän  siivouspaik- 
koja.  Niin  sain  kaksi  osoitelappua,  toisen  seuraavaksi 
päiväksi,  joka  oli  perjantai  ja  toisen  lauantaiksi.  Neiti 
käski  tulla  uudelleen  maanantaiaamuna  kello  kahdek- 
san. Tarkastelin  lappujani.  Ne  olivat  molemmat  ala- 
kaupungille:  perjantaina  jollekin  tohtori  Aneshelle 
8  tunniksi  ja  lauantaina  neiti  Stewardille  4  tunniksi. 
Niin  oli  päästy  siis  alkuun  siinä  työssä,  jota  sitten 
tein  5  kuukautta  eli  koko  loppuajan. 

Tunsin  itseni  aivan  pohataksi,  saatuani  kaksi  osoi- 
tetta laukkuuni  ja  päätin,  että  tämän  asian  kunniaksi 
kannattaa  vähän  juhlia.  Sivi  ei  ollut  välittänytkään 
mistään  iltahuveista,  koska  hän  väitti  kauneutensa 
kärsivän  valvomisesta.  Minä,  joka  olin  seitsemää 
vuotta  nuorempi,  olin  luonnollisesti  ajattelematto- 
mampi.  Sitäpaitsi  minussa  oli  puoli,  joka  vaati  osaansa 
huvitusten  muodossa.  Päätin  yllättää  miestäni,  jolla 
ei  sinä  iltana  ollut  luentoja,  ja  lähdin  alakaupungille 
konserttitoimistoon  lippuja  ostamaan.  Toimisto  oli 
eräässä  pilvenpiirtäjässä  20.  kerroksessa.  Astuin  pika- 
hissiin, joka  pysähtyy  joka  viidennessä  tai  kymmenen- 
nessä kerroksessa.  Vähän  aikaa  seistyäni  nousevassa 
hississä  sanoin: 

»Please  the  20  th.» 

»Johan  me  olemme  30.»,  ärjäisi  neekeri  ja  pudotti 
kymmenen  kerrosta,  etten  ehtinyt  kuin  kerran  kir- 
kaista ja  painaa  kädelläni  vihlovaa  sydänalaani.  Nee- 
keri näytti  olevan  mielissään,  kun  sai  kostetuksi,  ja 


Tällaisessa  rakennuksessa  tarvitaan  sekä  paikallis-  että  pikahissit. 

minäkin  nauroin  tyytyväisenä  päästyäni  ehjin  nahoin 
siitä  laitoksesta.  Alaspäin  tullessani  riitti  minulle 
tavallinen  »paikallis»-hissi. 

Konsertti  oli  vain  konsertti.  Siinä  ei  ollut  mitään 
erikoista.  Ei  niin,  että  se  olisi  ollut  merkitystä  vailla, 
konsertilla,  taidetilaisuuksilla  ja  huvituksilla  yleensä 
on  suunnilleen  sama  arvo  kuin  eväspussilla  eränkävi- 
jälle, ne  antavat  voimaa  ja  virkistävät.  Seuraava  aamu 
toi  sitävastoin  minulle  uuden  kokemuksen. 

* 

Tri  Anesh  asui  23.  kadulla,  seudulla,  jolla  nähtä- 
västi oli  paljon  pajoja  ja  tehtaita,  koska  odotushuone, 
jonne  astuin,  oli  täynnä  raajarikkoja.  Istuin  potilai- 
den joukkoon  ja  rupesin  miettimään,  mistähän  päästä 
minä  siivoamisen  aloittaisin,  katosta  vai  lattiasta, 
jotta  näyttäisin  asiantuntevammalta. 

Samassa  tohtori  pisti  päänsä  vastaanottohuoneensa 
ovesta  ja  minä  riensin  antamaan  hänelle  osoitekorttini. 

»Hyvä,  konttoripoikani  auttaa  teitä»,  sanoi  tohtori. 

Eteispoika,  tumma,  kaunis  nuorukainen,  vei  minut 
keittiön  puolelle  ja  uteli,  mitä  kaikkea  siivoukseen  tar- 
vitsen. No,  olipa  onni,  ettei  täällä  ollut  valmiina 
kaikkia  niitä  siivous  vehkeitä,  joita  olin  puotien  ikku- 
noissa nähnyt  ja  joiden  käytössä  pelkäsin  erehtyväni. 
Muistelin,  mitä  kotona  Helsingissä  tarvittiin  siivoa- 
miseen. Luettelin  erilaisia  harjoja,  riepuja,  lysoolia, 
puhdistusaineita  ja  ämpärin.  Puin  ylleni  maalaustak- 
kini,  ja  office-boyn  saavuttua  rupesimme  tarkastamaan 
huoneistoa.  Paitsi  odotus-  ja  vastaanottohuonetta  ja 
keittiötä  kuului  siihen  tohtorin  yksityishuone  ja  keit- 
tiön vieressä  iso  huone,  joka  oli  vuokrattu  jollekin  omi- 
tuiselle nuorelle  parille,  joka  oli  aina  kotona  ja  omisti 


New  Yorkilaista  takapihaa.    Rautaparvekkeet  ovat  tulipalon 
varalta.    Sopivat  myös  rosvojen  pakoteiksi. 

päivänsä  kovaääniselle  radiolleen.  Millä  he  elivät,  oli 
minulle  arvoitus,  ehkä  he  tekivät  yötyötä. 

Siivous  oli  aloitettava  vastaanottohuoneesta.  Se  ei 
ollut  mitään  kummaa,  mutta  että  siivous  oli  asetettu 

juuri  \ astaanottotunneiksi,  se  minua  ihmetytti.  Kat- 
selin ympäriJleni.  Katto  oli  noin  4  tai  4  1/2  metriä  kor- 
kealla, ikkunat  ulottuivat  melkein  maasta  kattoon. 
Siis  niille  ei  minun  voimillani  tehtäisi  mitään.  Päätin 
aloittaa  lattiasta.  Lakaista  osasin  ja  pestä  myös. 
Lattiat  olivat  parkettia,  joten  työ  oli  helpompaakin 
kuin  esim.  tikkuisen  lautapermannon  pesu.  Toinen 
lohduttava  asia  oli  se,  että  talon  herra  oli  vanhapoika 
ja  eteis  tyttökin  oli  poika,  joten  ei  tarvinnut  pelätä 
naisväen  tarkkaa  silmää.  Ei  siksi,  että  olisin  hutiloinut, 
siihen  en  pystynyt  koettamallakaan,  koska  puhtaus 
minusta  on  kaunista  ja  olen  auttamaton  kauneuden 
palvoja,  vaan  siksi,  että  naisilla  voi  olla  siivotessa 
omat  tyylinsä,  joista  minä  en  ollut  täysin  perillä.  Tein 
työtä  ahkerasti,  siirryin  huoneesta  toiseen  ja  hikosin 
ja  join  vettä.  Neljän  tunnin  perästä  oli  talo  puhdas, 
lasiset  instrumenttihyllyt  puhdistettu,  ovet  pesty, 
kylpyammeet  harjattu  ja  keittiön  hella  siivottu. 
Ilmoittauduin  isännälleni.  Hän  ihmetteli  ja  epäröi, 
koetteli  sormellaan,  hiukan  ujon  näköisenä  kylläkin, 
lasiovien  kehyksiä.  Puhdasta  oli.  Muutama  taulu 
olisi  ollut  vastaanottohuoneen  katonrajassa,  mutta 
sinne  ei  meistä  kukaan  ylettynyt,  ei  pöydältä  eikä 
pöydälle  nostetulta  tuolilta.  Ne  oli  jätettävä  elämään 
omaa  elämäänsä  pölyineen  ja  himmeine  laseineen. 
Tohtori  antoi  minulle  4  dollaria  25  centtiä,  koska  oli 
tilannut  koko  päiväksi  ja  pyysi  tulemaan  seuraavana 
perjantaina  jälleen.  Esitin,  että  voisin  ensi  kerralla 
tehdä  puolen  päivän  työn,  niin  hän  pääsisi  2  dollarilla. 
Nauroimme  ja  olimme  kaikki  tyytyväisiä. 

Niin  minä  sitten  riensin  joka  perjantai  klo  9 — 10 
aikaan  tohtorille,  siivoilin  ja  hommailin  kuin  kotonani. 
Potilaat  väistelivät  ämpäriäni  ja  märkiä  paikkoja  lat- 
tiassa parhaan  kykynsä  mukaan,  ja  jos  joskus  eivät 

sitä  tehneet,  ärjäisi  tohtori  heille.  Meistä  tuli  kohta 
hiljaiset  ystävät,  tohtori  oli  nimittäin  harvapuheinen 
—  mutta  silmäkielen  hän  taisi.  Tunsin  siinä  perman- 
toa kontatessani  itseni  sentään  ihmiseksi  enkä  pelkäksi 
siivousvälineeksi,  kun  lääkäri  nikkasi  minulle  silmäänsä 
peitetyin  hymyin,  jonkun  potilaan,  ehkä  luulosairaan, 
luetellessa  vaivojaan.  Officeboyn  kanssa  juttusimme- 
kin  usein.  Hän  oli  ylioppilas  ja  lueskeli  edelleen  yli- 
opistossa. Tohtorin  ollessa  aamiaistaan  haukkaamassa 
jouduimme  me  officeboyn  kanssa  muuttamaan  jonkin 
siteen  tai  sitomaankin  pienemmän  haavan.  Välistä 
olin  aivan  yksin  talossa.  Sattui  tulemaan  joku  valo- 
hoidon saaja.  Mitäpä  me  tohtoria  odottamaan.  Lai- 
toin kojeet  kuntoon  ja  käskin  potilaan  paikoilleen. 
Tohtori  tultuaan  vain  hymyili  ja  nyökytteli.  Pitkänä- 
perjantainakin  vietin  4  tuntiani  Aneshin  asunnossa. 
Tohtori  sitoi  haavoja,  minä  kuurasin  permantoja  ja 
presidentti  Coolidge  piti  puhetta  nuoren  parin  radiossa 
niin  selvästi,  että  minäkin  ymmärsin  suuren  osan. 

Kun  sitten  toukokuussa  viimeisen  kerran  siivosin 
Aneshellä,  rupesin  hyvästelemään  ja  sanoin  lähteväni 
takaisin  Eurooppaan,  tuli  siinä  puheeksi  mieheni  yli- 
opistoluvut  y.m.  Tohtori  pahoitteli  ja  torui,  etten  ollut 
sitä  ennen  kertonut.  Olisimme  voineet  yhdessä  viet- 
tää monta  hauskaa  iltaa  New  Yorkissa.  Hän  kertoi 
myös  olleensa  Euroopassa  ja  ottaneensa  lääkärinä 
osaa  maailmansotaan  sekä  pyysi  osoitettamme  Suo- 
messa, jos  kohtalo  hänet  joskus  osuisi  sinne  heittä- 
mään. Sellainen  oli  siis  newyorkilainen  köyhäin  lää- 
käri, sillä  hienommin  puettuja  potilaita  en  siellä  mon- 
takaan nähnyt. 

Lauantaipaikkani  oli  yksityistalossa.  Sen  omisti  ja 
sitä  hallitsi  3  ikäneito-sisarusta,  joilla  oli  kolme  palve- 
lijatarta. Minä  jouduin  vanhimman  palvelijattaren 
avuksi  basementtiin  (pohjakerrokseen),  johon  kuului 
palvelijain  vierashuone,  keittiö  ja  pesuhuone.  Sain 
tehdä  lauantaisiivouksen  alakerrassa,  koska  keittäjä- 
tär  Anna  oli  kovin  vanha  ja  huono  jaloistaan.  Palveli- 
jain vierashuoneeseen  tuli  ovi  kadulta  herrasväen  por- 
taiden vierestä,  mutta  alaspäin,  osittain  kadun  pintaa 
alemmaksi.  Permanto  oli  peitetty  kokonaan  plyyshi- 
matolla,  joka  oli  naulattu  kiinni,  joten  siinä  huoneessa 
ei  tarvinnut  muuta  kuin  pölynimijällä  ottaa  pölyt  ja 
pyyhkäistä  vähän  ikkunaa.  Keittiö  oli  suuri,  noin 
6  X  6  m.  Yhdellä  seinällä  oli  iso  kivihiilihella,  jossa 
paloi  koko  päivän  tuli  ja  jonka  luona  Anna  hiljaa  sekoi- 
tellen ja  hämmennellen  valmisteli  maukkaita  ruokiaan. 
Vastakkaiselle  seinälle  oli  rakennettu  koko  seinän  täyt- 
tävä kaappi,  jonka  lasiovien  läpi  näkyi  vanhaa  ja 
arvokasta  posliini-  ja  fajanssitavaraa.  Suuri  sinkki- 
pellillä  päällystetty  työpöytä  oli  keskellä  lattiaa  hellan 
edessä  ja  ikkunaseinällä  palvelijain  ruokapöytä.  Ik- 
kuna oli  suuri,  pikkuruutuinen,  ja  ikkunanlaudalla 
kukkivat  eriväriset  pelargoniat.  Pieni  valkoinen  keinu- 
tuoli aurinkoisen  ikkunan  edessä  houkutteli  istumaan. 
Alakertaan  kuului  vielä  talon  pörrökarvainen  koira, 
jonka  kanssa  meistä  tuli  erikoisen  hyvät  ystävät. 
Foxin  kanssa  hyppäsimme  edestakaisin,  puistelimme 
kynnysmattoja  pihanpuolella,  pesimme  keittiön  ikku- 
naa, joka  oli  noin  70 — 80  sm  korkealla  maasta,  tai 
katselimme  vain,  miten  puutarhaorvokit  edistyivät 
kevätauringossa.  Monta  nautintorikasta  lauantaita 
vietin  Stewardin  basementissä  vanhan  Annan  suoras- 
taan hemmoitellessa  minua  aamiaisruuillaam  jotka 
hän  valmisti  erikseen  minua  varten,  koska  edelleenkin 
olin  kasvissyöjä. 

Keittiön  permanto  oli  koko  erämaa  kuurattavaksi, 
mutta  vaihtelua  siihenkin  toivat  Fox  ja  torakat.  Luki- 
jani selkää  pitkin  käyvät  varmaankin  kauhun  väreet 
puheen  ollessa  torakoista.  Niin  minullakin  ensin  kävi, 
mutta  koska  torakat  nyt  ovat  sellaista  tavaraa  New 
Yorkissa,  joista  ei  pääse  yli  eikä  ympäri,  järkeilin,  että 
turha  kauhisteleminen  vain  kuluttaa  hermojani.  Koke- 
muskin lisäksi  osoitti,  että  ne  eivät  millään  tavoin 
tuottaneet  minulle  harmia. 

Miten  torakat  voivat  tuoda  vaihtelua  työhön?  Tora- 
kat pitävät  vedestä.  Kun  kastelin  permantoa  pestäk- 
seni, ilmestyi  siihen  kohta  suuria  torakoita  vesirajalle. 
Kuinka  monennen  aistinsa  avulla  ne  ottivat  selvän 
kosteuden  läsnäolosta,  en  tiedä,  mutta  siihen  ne  aina 
vain  löysivät.  Fox  käänteli  niitä  käpälällään  ja  minä 
juoksutin  märän  harjani  perässä,  ja  rykmentti  marssi, 
että  rapina  kuului.  Fox  ymmärsi,  että  se  oli  hauskaa, 
tanssi  kahdella  jalallaan  ja  nuolaisi  minua  aina  välillä 
poskeen.  Vanha  Anna  nauroi  kädet  vatsalla  meidän 
näytöstämme. 

Ihmettelin  usein,  mistä  johtui  iloisuuteni  työssä, 
koetin  panna  sen  hyvän  omantunnon  tilille,  mutta  voi 
se  johtua  hyvästä  verenkierrostakin.  Olin  aina  kärsi- 
nyt siitä  istumatyössä. 

* 

Seuraava  paikkani  oli  Broadwayn  yläpäässä.  Se  oli 
jälleen  juutalaisperhe,  joita  New  Yorkissa  on  tuhka 
tiheässä.  Ensimmäiset  sanat,  jotka  rouva  minulle  lau- 
sui riisuttuani  päällysvaatteet,  olivat:  »Kuinka  te 
viitsitte  tehdä  työtä,  kun  omistatte  tuollaisen  tukan?» 
—  Selitykseksi  täytyy  minun  sanoa,  että  olin  vähän 
ennen  Amerikkaan  lähtöäni  sairastanut  ankaran  lavan- 

taudin.  Kestettyäni  kärsivällisesti  sen  ja  väliaikaisen 
kaljupäisyyden,  palkittiin  minut  vaalealla  ja  ylen 
kiharalla  tukalla.  Lyhyt  se  myöskin  oli  ja  niin  olin 
muodissa.  Kysyin  rouvalta,  pitäisikö  minua  ehkä 
näytellä  Hippodromissa,  vaikka  ymmärsinkin  hänen 
tarkoituksensa:  »Herrat  pitävät  vaaleaverisistä»,  ja 
uskon  kyllä,  että  jos  rouvalla  olisi  ollut  vaalea  tukka, 
New  Yorkissa  hyvin  yleisen  mustan  usein  punaiseksi 
värjätyn,  musta juurisen  juutalaistukan  sijasta,  olisi 
hän  tuskin  tyytynyt  seisomaan  puotinsa  tiskin  takana. 
Sillä  helpolla  hän  yritti  kaikessa  päästä,  minunkin 
palkanmaksussani. 

Kerrankin  hän  pisti  minut  pesemään  viikkopyyk- 
kiään.  Rupesin  perusteellisesti  tapani  mukaan,  mutta 
hän  kävi  hätyyttämässä,  koska  tein  työtä  tuntipal- 
kalla. Olin  jotenkuten  saanut  kertaalleen  hierotuksi, 
keitetyksi  ja  virutetuksi  valkoiset  vaatteet  ja  liotetuksi 
kirjavia  valkoisten  pesuvedessä,  kun  rouva  tuli  hätyyt- 
tämään minua  katolle.  Nousin  hissillä  sinne  pyykki  - 
neni.  Mikä  ihana  tunnelma!  Sekunnissa  se  pyyhki 
pois  pahanmielen  tunteen,  jonka  hätäilevä  juutalais- 
rouva  oli  saanut  aikaan.  Talo  oli  korkea  ja  sieltä  aukeni 
suurenmoinen  näköala,  toisaalta  valtava  kattojen  meri 
ja  toisaalta  leveä  aurinkoinen  Hudson-joki.  Höyry- 
lautat,  jokialukset  ja  intiaanikanootit  soluivat  siellä 
hiljalleen.  Raikas  tuuli  heilutteli  tukkaani,  korviini 
kantautui  jokin  laivan  puhallus  joelta  ja  käsissäni 
höyrysivät  valkeat  pyykit,  joita  pisteiin  kiivaasti  nuo- 
rille. Alas  tultuani  rupesin  hakemaan  kirjavia  vaat- 
teita, mutta  niitä  ei  löytynyt  mistään,  rouva  tuli  vain 
keittiöön,  pisti  dollarit  käteeni  ja  sanoi,  että  se  on 
tältä  päivältä  valmista.  Yritin  udella  kirjavan  pyykin 
kohtaloa.  »Its  ali  right»,  sanoi  hän  ja  viittasi  lämpö- 
johdoille, joille  oli  levitellyt  ne  kuivamaan!    —  Voi 

hyvä  ihme,  pesemättömät  vaatteet,  vastahan  ne  olivat 
likaisessa  vedessä  kastellut,  mutta  pitäköön  hyvänään, 
jokaisella  syyllä  täytyy  olla  seurauksensa.  Minulle 
maittoi  nauru  kotimatkalla  ja  sen  koommin  en  astunut 
jalkaani  siihen  taloon,  vaikka  siellä  oli  niin  ihana  katto. 

* 

Samalla  tavoin  saituudellaan  saattoi  harmia  itsel- 
leen eräs  toinenkin  juutalaisrouva,  jonka  rasvaisen 
kaasuhellan  minä  hajoitin  alkuosiinsa  ja  kannoin 
kylpyammeeseen,  jossa  sen  suovalla  ja  ammoniakilla 
uudistin  aivan  täydellisesti,  vieläpä  pesin  hänen  ikku- 
nansakin,  joka  ei  ollut  laillista,  t.s.  sitä  ei  voinut 
siivoojattarelta  vaatia.  Katsoin  juuri  kelloa,  kun  rupe- 
sin pesemään  kolmatta  ikkunaa,  ja  lopetettuani  kat- 
soin jälleen.  Ja  mitä  ihmettä,  se  oli  mennyt  1/2  tuntia 
taaksepäin.  Siis  eukko  oli  siirtänyt  sitä.  Hillitsin  nou- 
sevaa vihaani  ja  sanoin,  että  olen  valmis  työssäni. 
Rouva  oli  hyvin  kohtelias  ja  kaivoi  rahat  esille.  »Siis 
kuusi  tuntia  ja  3  dollaria»,  sanoi  hän. 

»Ei,  vaan  3  dollaria  25  centtiä  +  raitiovaunu-raha 
10  centtiä.    Sitäpaitsi  te  varastitte  minulta  lunchin.» 

»Mutta  kellohan  on  nyt  3.» 

»Niin  kylläkin,  mutta  kun  rupesin  pesemään  kol- 
matta ikkunaa,  oli  se  neljännestä  yli  kolme.» 

»Niin,  meidän  kellomme  oli  puoli  tuntia  edellä  ja 
siksi  käänsin»,  sanoi  hän  viimein,  kun  huomasi,  ettei 
metku  vedellyt. 

»Siinä  tapauksessa  olen  tullut  työhön  1/2  9:ltä  enkä 
9:ltä,  jokatapauksessa  6  1/2  tuntia.» 

Rouva  rupesi  jostakin  syystä  pelkäämään,  lieneekö 
työläisen  puolella  laki.  Joka  tapauksessa  hän  antoi  kai- 
ken vaatimani,  vieläpä  rupesi  ajamaan  laukkuuni,  jossa 


Park  Avenue']!  vuokrataloja,  joissa  hienosto  asuu  myytyään 
yksityispalatsinsa  tonttikeinottelijoille. 

kannoin  siivousmekkoani,  tavaroita  ja  pyysi,  etten 
puhuisi  siitä  mitään.  Ali  right.  Kotiin  tultuani  löysin 
laukustani  paketin  hyvää  kahvia  ja  useita  hienoja 
silmisaippuoita,  joita  riitti  koko  New  Yorkissa  olo- 
ajaksi. 

* 

Tällä  tavoin  siivoojana  (kliinarina)  jouduin  lukemat- 
tomiin newyorkilaiskoteihin.  Joskus  kiilloitin  hopeita, 
joskus  tarjoilin  pöydässä,  joulun  ajaksi  sain  erään  huo- 
neiston kokonaan  hoitooni,  kun  rouva,  leski,  matkusti 
maalle.  Kävin  joka  aamu  tai  ilta  valmistamassa  vuo- 
teet ja  lakaisemassa  pari  huonetta,  joissa  rouvalla 
oli  vuokralaiset.  Siihen  meni  noin  tunti  matkoineen. 
Tein  sen  päivätöitteni  sivussa.  Minulle  tarjottiin  vaki- 
tuisia siivouspaikkoja  enemmän  kuin  voin  ottaa  vas- 
taan, rouvat  suosittelivat  toisilleen,  niin  että  minua 
harvoin  enää  nähtiin  YWCA:n  toimistossa.  Kokeilin 
useita  ja  valitsin  vakituisemmiksi  ne,  joista  eniten 
pidin  —  siis  ne,  joissa  sain  toimia  vapaasti  ilman 
perässäkulkijaa. 

Eräs  hauskimmista  paikoistani  oli  Leighton  53. 
kadulla.  Se  oli  vakituinen  paikka  minulle  siten,  että 
olin  joka  kuukausi  kolme  päivää  peräkkäin  siellä. 
Kerran  kuussa  nimittäin  katosi  heidän  suuri  ja  komea 
neekeripalvelijattarensa  kuin  maan  alle.  Rouva  ei 
sanonut  ymmärtävänsä,  minne  hän  meni,  mutta  aina 
neljännen  päivän  aamuna  hän  ilmestyi  paikalleen 
iloisena,  niinkuin  ei  mitään  olisi  tapahtunut. 

Leightonit  asuivat  suuren  uudenaikaisen  kolme- 
toistakerroksisen  talon  kahdeksannessa  kerroksessa. 
Se  oli  tyypillinen  newyorkilainen  yhdenkerroksen  huo- 
neisto. Siihen  kuului  9  huonetta,  keittiö,  4  kylpyhuo- 
netta, 4  palv.  huonetta,  tarjoiluhuone  ja  pesuhuone. 

Amerikassa  —  8 

Leightonien  »apartment». 


Taloon  kuului  herra,  rouva  ja  heidän  neljä  täysi- 
ikäistä  poikaansa.  Ensimmäisenä  päivänä  taloon  tul- 
tuani uteli  rouva,  olenko  bolshevikki,  koska  suomalai- 
set kuulemma  usein  olivat.  Kuultuaan,  että  olin  hyvin 
tyhmä  politiikassa  ja  puolueriennoissa,  uskoi  hän 
minulle  huoneistonsa  avaimet.  Minun  piti  tulla  aamu- 
sella klo  7,  sillä  vanha  herra  ja  pojat  lähtivät  klo  8 
työhön.  Minun  oli  keitettävä  tai  tarkemmin  sanoen 
haudottava  kahvi,  keitettävä  munat,  leikattava  grape- 
fruitit  tai  puristettava  appelsiineista  mehu  —  mitä 
kukin  vain  tilasi. 

Oli  suloista  ajaa  läpi  aamu-unisen  kaupungin,  itse- 
kin vielä  hiukan  unisena,  istuen  avovaunun  perässä. 
Aurinko  teki  nousuaan  ja  raiteitten  kiiltävä  perspek- 

tiivi  hukkui  suoran  avenuen  horisonttiin.  Raitiovaunun 
heleä  kling,  kling  poikkikaduilla,  konduktöörin  laulava 
»Watch  your  steps»,  (varokaa  askeleitanne).  »Watch 
your  steps»  ja  viileä  vauhdin  viima  herättivät  parahiksi 
53.  kadulla.  Ihmiset  aukoilivat  ikkunoitaan  ja  levit- 
telivät  vuodepieluksiaan  tuulettumaan.  Virkistyin 
yhä  enemmän,  juoksin  »delivery  entrancey'in»  (palvelus- 
väen) suureen  hissiin.  Alkuaikoina  nautiskelin  pääpor- 
taitten  muhkeudesta,  livrepukuisesta  hissipojasta  ja 
plyyshimatoilla  peitetyistä  portaista.  En  näet  ymmär- 
tänyt, että  palvelijoille  oli  rakennettu  omat  hissinsä, 
ennenkuin  joku  rouva  poislähtiessäni  esitti  minulle 
uuden  tien.  Nyt  nautin  suuresta  peltihissistä,  joka 
nosti  minut  suoraan  keittiöön,  ja  sen  uneksivasihnäi- 
sestä  mulattipojasta.  Saattoipa  siinä  sukeutua  keskus- 
teluakin. Musta  poika  pyysi  lupaa  kysymyksen  tekoon, 
joka  hänelle  suotiin. 

»Älkää  pahastuko,  jos  kysyn,  oletteko  naimisissa?» 

»Yes,  kyllä.» 

»Ei  se  voi  olla  totta.» 

»Katsotteko    minut   niin   huononnäköiseksi,  etten 
olisi  voinut  miestä  vangita?» 
»En,  mutta  ...» 

»Illalla,  kun  haette  minut  alas,  näytän  hänet  teille, 
hän  tulee  minua  vastaan.» 

Sen  teinkin.  Hississä  alas  tullessamme  nyökkäsin 
salavihkaa  päälläni  mieheeni  päin  ja  painoin  kättäni 
rintaani  merkiksi  siitä,  että  hän  oli  sydämeni  valittu. 
Musta  poika  nyökkäsi  hillitysti. 

»Mitäs  kujetta  te  siinä  hississä  piditte?»  kysyi  minun 
professorin  alkuni,  kun  tulimme  kadulle.  »Minä  vain 
esitin  sinut  hänelle.» 

Pieni  keittiö  porsliinisine  pöytineen  muistutti  enem- 
män laboratoriota.  Pistettyäni  veden  tulelle  katoin  ruo- 

kasalin  tummalle,  kiiltävälle  pöydälle  aamiaisen,  pienet 
pitsikuviot  vain  joka  lautasen  alle.  Vein  pöytään  paksua 
kermaa,  voita,  paahdettua  leipää,  grapefruitin  puolik- 
kaat ja  vahvaa  haudottua  kahvia.  Nyt  ei  ollut  muuta 
tehtävää  kuin  odottaa  herrojen  valmistumista,  ja  hil- 
jalleen heitä  alkoi  tippua  ruokasaliin,  noin  viiden 
minuutin  väliajoin.  Kymmenen  munaa  odotti  pöy- 
dälläni. Jo  pisti  yhden  herran  pää  keittiön  ovenraosta: 
»Please  two  eggs,  three  minutes.»  Kun  olin  ne  saanut 
valmiiksi,  näkyi  toinen  pää:  »Good  morning,  please 
two  eggs,  four  minutes»,  sitten  kolmas  mies  j.n.e., 
kunnes  kaikki  viisi  olivat  saaneet,  mitä  halusivat. 
Sama  seremonia  toistui  joka  kerta,  vieläpä  päivää 
ennen  Amerikasta  lähtöänikin,  vaikka  tutummaksi 
tultuamme  joskus  nauraen  ehätin  ennen  heitä  »please 
two  eggs  three  minutes.»  Pojat  (nuoret  herrat)  tulivat 
kyllä  myöhemmin  usein  keittiöön  asti  ja  lausuivat 
jonkin  asiasta  poikkeavankin  sanan.  Kerran  syöksi 
eräs  herroista  sisään  ja  väitti  keittiöön  tulleen  hiiren, 
joka  varmaankin  juoksi  palvelijan  kamariin,  ja  pyysi 
kanssansa  hakemaan  sitä.  Sanoin  pelkääväni  hiirtä 
kuin  surmaa,  mutta  jos  hän  toisi  sen  sieltä  pois,  olisin 
hyvin  kiitollinen.  Poika  tuli  hiukan  hämilleen  nau- 
rusta, joka  piili  silmäkulmassani;  ei  kai  oikein  ymmär- 
tänyt minua  sen  paremmin  kuin  minäkään  häntä. 

Jos  minulla  osui  olemaan  vakituinen  päivätyö 
muualla,  lakaisin  äkkiä  parlorin  ja  ruokasalin  sekä 
valmistin  vuoteet.  Menin  työhöni  ja  palasin  taas  illalla 
ainakin  klo  5,  sillä  kello  6:ksi  minun  piti  keittää  päi- 
vällinen. Pieni  tavara-  ja  roskahissi  aukeni  keittiön 
vieressä  olevaan  käytävään  ja  sitä  kautta  sain  minä- 
kin maidot  ja  rouvan  tilaamat  ruokatavarat  ylös. 
Siinä  hississä  selvisi  hyvin  vähällä  englannin  kielen 
taidolla. 

Pienen  kellon  soidessa  menit  vain  hissille,  avasit 
luukun  ja  huusit  alaspäin: 

»Ali  right?»  (äänenpainolla,  joka  vastaa  sanoja: 
»Mikä  hätänä?») 

»AU  right?»  kuului  vastaus  (=  Oletteko  valmis?) 

»Ali  right»  (=  Kyllä). 

Hissin  noustua  kohdalle  kuuluu  jälleen: 

»Ali  right?»  ( =  Joko  saitte?) 

»Ali  right»  (=  Kyllä,  kiitos!) 

»Ali  right»  (—  Hyvä  on). 

Aukaisin  kääröt  ja  rupesin  päivällisen  laittoon. 
Rouva  neuvoi  sen  verran,  minkä  ruuan  laitosta  ym- 
märsi, mutta  suurimman  osan  tein  arvaamalla.  Keit- 
tiön suuressa  kaasuhellassa  oli  jos  jonkinlaista  uunia 
ja  reikää.  Pisteiin  tikulla  valkeita,  joskus  sattui  jokin 
pieni  räjähdys,  kun  aukaisin  väärää  hanaa  ja  pistin 
väärään  paikkaan  valkeata,  mutta  ei  mitään  vakavam- 
paa. Keitin  parsaa,  valmistin  muhennoksia,  paistoin 
kananpoikia  ja  erilaisia  laatikoita.  Pistin  kermaa  ja 
voita  mihin  vain  hiukankin  arvelin  niiden  sopivan, 
ja  hyvää  tuli.  Hedelmiä  ja  pienet  kupit  mokkaa  päälle. 
Herrat  kiittelivät  minua  hyväksi  kokiksi,  niin  että 
rupesin  itsekin  uskomaan  minulla  olevan  jonkin  verran 
taipumuksia  sille  alalle. 

Niinä  päivinä,  jolloin  sain  viipyä  Leightonilla  koko 
päivän,  oli  minulla  herrasväen  olot.  Sain  tehdä  mitä 
huvitti  ja  rouva  toi  hienoja  magasiineja  luettavakseni 
ja  käski  levätä  nojatuolissa.  Rouva  oli  usein  ulkona, 
ja  kotona  ollessaan  hän  tavallisesti  muunteli  hiukan 
juhlaleninkiensä  tyyliä,  pisti  uudet  hihat  tai  otti  entiset 
pois,  asetti  uuden  ruusukkeen  tai  muutti  vyötä.  Minä 
toimin  koettelijana,  leikkasin  ja  pisteiin  nuppineuloja. 

Kerran  rouva  Leighton  toimitti  minua  jollekin  ystä- 
vättärelleen, mutta  sanoi,  että  perheessä  on  tuhka- 

rokko  ja  jos  sitä  pelkään  on  parasta  jäädä  pois.  Minulla 
ei  ole  koskaan  ollut  mitään  rokkoa  ja  arvelin,  että  voi- 
sihan se  olla  kerta  ensimmäinen  minullakin,  mikä 
kyllä  olisi  ylen  hankalaa  näin  vieraalla  maalla.  Eipä 
mennä  syyhyttä  saunaan.  Lähdin  siis  YWCA;iin 
hakemaan  siksi  päiväksi  työtä,  koska  ei  kotonakaan 
ollut  erikoista  tekemistä.*  Kun  saavuin  paikkaani, 
pantiin  minut  lasten  huonetta  siivoamaan  ja  sitten 
käskettiin  pestä  kylpyhuone.  Ja  arvatkaapa,  mikä 
minua  oli  kylpyhuoneen  ovella  vastassa  —  tuhkarok- 
koinen  lapsi.  Se  oli  se  sama  Leightonin  tuttu  perhe. 
Sellaista  voi  monimiljoonaisessa  kaupungissakin  sat- 
tua. En  kuitenkaan  katunut  sielläkään  käyntiäni, 
varsinkaan  kun  rokko  ei  tarttunut.  Talossa  oli  kaksi 
palvelijaa,  jotka  olivat  keskenään  riidoissa.  Lasten- 
hoitaja yritti  teettää  minulla  tekemättömätkin,  mutta 
keittäjä  oli  pitävinään  minun  puoliani  ja  sanoi,  että 
työt  kuuluvat  hoitajalle,  ei  niitä  pidä  tehdä.  Kun 
aioin  pestä  lapsenvaatteita,  nappasi  keittäjä  ne  pataan 
kiehumaan,  ennenkuin  olin  ehtinyt  niitä  hierastakaan. 
Hän  vain  yritti  minua  syöttää  ja  juottaa.  Sain  sel- 
laista teetäkin,  jota  en  ole  eläessäni  juonut,  vähintäin 
yhtä  mustaa  kuin  kahvi,  mutta  hyvää  se  oli  paksun 
kerman  kanssa. 

Sitten  käskettiin  minun  mennä  pyykkiä  kuiv  atta- 
maan  pihan  alle.  Ajoin  hississä  maan  sisään  ja  astuin 
pyykkivaatteineni  ulos.  Loppumattoman  pitkä,  kirk- 
kaasti sähköllä  valaistu  huone  avautui  eteeni.  Siellä 
oli  pesupöytiä  ja  vaatteen  kiertämiskoneita  ja  joka 
pöydän  ääressä  paksu  neekerimatami.  Oikea  murjaa- 
nien valtakunta,  mutta  kuinka  ihana  huone  pesu- 
tuvaksi, kun  muistelin  vastaavia  helsinkiläisiä.  Kään- 
nyin lähinnä? seisovan  »tädin»  puoleen  ja  kysyin,  voi- 
siko  hän  neuvoa,   miten  saisin  pyykkini  kuivaksi. 

Kohta  kokoontui  siihen  parvi  auttavaisia  neekereitä. 
He  ottivat  vatini,  kiersivät  vaatteet  koneiden  läpi, 
vetivät  seinistä  ulos  peltisiä  kaapin  ovia  kuivatus- 
vartaineen,  levittelivät  vaatteet  sinne  ja  työnsivät 
oven  kiinni.  Se  oli  kuulemma  kuivatuskaappi.  Sitten 
he  istuttivat  minut  pöydälle  keskelle  lattiaa  ja  rupesi- 
vat kyselemään.  Olinko  ollut  kauan  Amerikassa,  mistä 
olin  tullut,  olinko  naimisissa,  oliko  lapsia,  ja  viimeksi 
se,  joka  oli  nähtävästi  ensiksi  pyörinyt  heidän  kie- 
lellään: Mistä  olin  ostanut  ihanan  leninkikankaani? 

Leninki  oli  aivan  yksinkertainen,  tehty  suomalai- 
sesta pumpulikankaasta,  väriltään  vaaleansininen  hie- 
noin valkein  raidoin.  He  kehuivat  kankaan  tiivistä 
laatua,  puistivat  päätään  ja  lankesivat  polvilleen  hypis- 
telläkseen  leningin  lievettä.  Tunsin  itseni  valtiattareksi, 
orjajoukko  polvillaan  edessäni.  Siitä  tunnelmasta  saan 
kiittää  suomalaista  pumpulikangasta.  Kun  pyykkini 
oli  kuivunut  ja  lähdin  ylös,  seurasivat  neekeritärten 
haikeat  katseet  leninkiäni.  Jos  jo&kus  joutuisin  työttö- 
mäksi, tilaisin  Suomesta  pakan  taivaansinistä  pum- 
pulikangasta ja  lähtisin  Harlemiin  (mustien  kaupun- 
ginosaan) kaupalle.    Prosentteja  ei  tule  puuttumaan. 

Toinenkin  hauska  tapaus  sattui  minulle  hyvän  kan- 
kaan takia.  Vein  kerran  mieheni  puvun  silitettäväksi 
Fifth  Avenuen  yläpäässä.  Räätäli  tempasi  puvun, 
venytti  kangasta,  katsoi  sitä  läheltä  ja  kaukaa,  hyök- 
käsi puvun  kanssa  puotinsa  ovelle,  löi  kämmeniään 
muutaman  kerran  voimakkaasti  yhteen  ja  huusi:  »Tul- 
kaa ihmiset  katsomaan  miljonäärikangasta!»  —  Kohta 
oli  puodin  edessä  sankka  parvi  uteliaita.  Kangas  oli 
kylläkin  sillä  kertaa  englantilaista. 

Tekisi  tässä  mieleni  kertoa  välillä  huutokaupasta, 
jossa  pistäydyin  tuhkarokkoisesta  paikasta  tultuani. 
Huutokaupassa  oli  sekä  rihkamaa  että  taideteosta. 

Näin  hyllyllä  hauskannäköisen  Buddhan  kuvan  ja 
pyysin,  että  he  ottaisivat  sen  huutokaupattavaksi. 
He  olivat  estelevinään,  väittivät,  että  heillä  oli  yksi 
ainoa  sellainen  ja  se  oli  hyvin  kallisarvoinen.  Ymmär- 
sin, että  se  oli  välttämätön  esipuhe  hinnan  kohotta- 
miseksi. Uskalsin  kuitenkin  tarjota  2  dollaria,  josta 
sain  sanatulvan  niskaani.  Siinä  sitten  yksi  ja  toinen 
lisäsi  ja  minäkin  kohotin  tarjoukseni  aina  5  dollariin, 
joka  oli  kaikki  mitä  minulla  oli  pussissani  ja  mitä  olin 
sinä  päivänä  10  tunnin  työllä  ansainnut,  paitsi  subway- 
rahaa.  Sydämeni  jyskytti  melkein  kuuluvasti,  tulisi- 
kohan se  minulle  vai  vieläkö  koroitettaisiin? 

»Six  dollars»,  (kuusi  dollaria)  kuului  oven  suusta. 
Sinne  se  meni.  Mutta  meklari  ei  tahtonut  sitä  vielä- 
kään hellittää,  vaan  kehui  tavaraansa  ja  odotteli 
hinnan  lisäystä.  Kun  sitä  ei  kuulunut,  paukautti  hän 
vihdoin  ensimmäisen,  toisen  ja  kolmannen  kerran  pöy- 
täänsä. Menköön  nyt  sitten  kuudella,  mutta  kurja 
kauppa  se  on.  Ruvettiin  siinä  kassasta  huutelemaan 
»huutajaa»,  mutta  koko  miestä  ei  löytynytkään.  Joko 
hän  oli  tullut  katumapäälle  ja  livahtanut  ovesta  tai 
oli  hän  firman  puolesta  palkattu  hinnankoroittaja. 
»Kenellä  oli  edellinen  tarjous?» 

»Kyllä  se  oli  minulla.» 

»No  ottakaa  te  kuudella  dollarilla.» 

»Minun  tarjoukseni  oli  vain  viisi.» 

»Pankaa  50  senttiä  päälle.» 

»En  nikkeliäkään  (5  senttiä).» 

Enhän  olisi  voinut  väsyneenä  ruveta  taivaltamaan 
penikulmaa  kotiin.  Kuva  pantiin  jo  hyllylle  takaisin, 
mutta  sitten  hän  kumminkin  muutti  mieltään  ja  työnsi 
Buddhan  kainalooni.  Se  oli  minun.  Mielelläni  luovuin 
dollareistani  ja  varovaisesti  melkein  kaksin  käsin  kan- 
noin sen  subwaylie  ja  sieltä  kotiin. 

Olin  tavallisesti  neljänä  päivänä  viikossa  työssä  ja 
kolme  vietin  kotona.  Torstai  kuului  Greenille,  joilla 
oli  pieni  viisikerroksinen  yksityistalo  77.  kadulta  Cent- 
ral Parkin  itälaidassa.  Pohjakerros  oli  samanlainen 
kuin  Stewardillakin,  seuraavassa  kerroksessa  oli  iso 
halli  ja  ruokasali,  sitä  seuraavassa  sali  ja  kirjasto, 
sitten  seurasivat  sänkykamarit  kylpyhuoneineen  ja 
ylimmässä  kerroksessa  oli  2  pientä  palvelijain  makuu- 
suojaa  ja  pari  vierashuonetta  sekä  kylpyhuone. 

Greenit  kuuluivat  jonkinlaiseen  hienostoon.  Sen 
päättelin  siitä,  että  talossa  olivat  hallien  ja  käytävien 
seinät  täynnä  sukulinnojen  ja  esi-isien,  varsinkin  erään 
vanhan  kenraalin  muotokuvia.  Suku  kai  kuului  ensim- 
mäisiin maahan  muuttaneisiin  eurooppalaisiin  vuosi- 
luvuista päättäen.  Toiseksi  kävivät  talon  lapset  koulua 
Bostonissa,  joka  sekin  kuului  asiaan,  ja  kolmanneksi 
puuttui  heistä  »charmia»,  naisista  nimittäin,  esimerkiksi 
konttori-  ja  puotityttöihin  verrattuina.  He  eivät  ym- 
märtäneet käyttää  mitään  nykyaikaisia  kaunistus  - 
välineitä,  vai  katsoivatko  ehkä  ne  arvolleen  sopimatto- 
miksi. Rouva  kävi  kyllä  luistelemassa  ja  pelaamassa 
tennistä  sekä  otti  joka  päivä  päiväunensa  ennen  5:n 
teetä,  mutta  näytti  siitä  huolimatta  kankealta  kuin 
seipään  niellyt  villaisessa  mustassa  hameessaan  ja  rai- 
taisessa paitapuserossaan.  Saman  huomion  tein  rou- 
vista, jotka  tulivat  viiden  teelle  mah'jongia  pelaamaan. 
Palvelijat  olivat  sinä  päivänä  ulkona,  joten  minä  sain 
järjestää  teen  kirjastoon  tai  saliin.  En  lainkaan  kadeh- 
tinut rouvia.  Huudahdukset  kuuluivat  teennäisiltä 
ja  nauru  pakotetulta.  He  tiesivät  säntilleen  lähtöhet- 
kensä.  Ei  kukaan  heistä  »unohtunut»  pakinoimaan 
tai  tekemään  mitään  poikkeavaa. 

Minä  sitävastoin  nautin  täysin  siemauksin.  Talossa 
oli  200 — 300  taulua,  joista  rouva  varoitti  minua,  että 

ne  olivat  käsin  maalattuja  ja  niitä  täytyy  varovasti 
pyyhkiä,  ymmärtääkö  Iiii?  Sitten  siellä  oli  noin  70 
antiikkista  seinävatia  ja  peilejä  hieman  vähemmän. 
Sommittelin  itsekseni,  miten  järjestäisin  huoneet  ja 
sisustukset,  jos  talo  olisi  minun.  Sohva  takan  edessä 
oli  kylläkin  kodikas  ja  pikkupöydät  jokaisen  nojatuo- 
lin vieressä  käytännölliset. 

Rouvalla  oli  myöskin  museo,  joka  mahtui  pieneen 
lasikaappiin.  Ihmettelin  ensin,  mitä  roskaa  sen  rou- 
van kaapissa  on,  mutta  sitten  rupesin  lukemaan  pieniä 
nimilappuja: 

Kappale  Egyptin  pyramiidista 
Lusikallinen  Niilin  mutaa. 
Palanen  Hawaijin  korallia. 

y.m.  y.m.,  joukossa  jokin  esinekin.  Toinenkin  har- 
rastus rouvalla  oli,  ja  ne  olivat  kukat,  valkeat  tazetit, 
suuria  matalia  keramiikkikulhoj a  täynnä  kukkivia 
tazetteja  ikkunan  valo  meressä.  Vatiin  pantiin  vain 
valkeata  soraa  ja  sipulit  hakivat  juurensa  soran  alle 
pysyen  siten  pystyssä  ilman  multaa.  Yhdessä  vadissa 
saattoi  olla  30 — 40  sipulia.  Jos  katsoit  ulos  ikku- 
nasta, saattoi  sinua  odottaa  toinen  yhtä  ihana  näky, 
vanha  yksityistalo,  jossa  oli  villiytynyt  puutarha. 
Suuret  vaaleanpunaisiin  kukkiin  hukutetut  rnagno- 
lia-  tai  hedelmäpuut  naulitsivat  silmäsi  pitkiksi 
ajoiksi.  Ikkunat  Greenillä  olivat  suuriruutuiset  ilman 
väli-  tai  poikkipuita,  joten  taulu  ei  särkynyt.  Kerran 
toukokuussa  ilmestyi  ikkunaan  harvinainen  näky. 
Tuli  ankara  myrsky  ja  ukonilma,  salamat  löivät,  ukko- 
nen jyrisi  ja  äkkiä  alkoi  sataa  lunta.  Sitä  tuli  paksuna 
kuin  pumpuli  ja  peitti  se  vaippaansa  koko  Central 
Parkin  vastapuhjenneen  lehdistön  ja  magnolian  kukat. 

Työstä  lähdettyäni  paistoi  kylläkin  taas  aurinko  läm- 
pimästi ja  pienet  purot  lirisivät  pitkin  asfalttikäytävän 
reunoja. 

* 

Muistuu  tässä  mieleeni  vielä  pari  kliinauspaikkaa. 
Mrs.  Huntin  koti  oli  oikean  amerikkalaisen  vilja- 
vuuden perikuva.  Talo  oli  täynnä  itämaisia  mattoja, 
hopeita,  likaisia  astioita  ja  ruokaa.  Ruokaa  oli  niin, 
etteivät  konttorin  hyllyt  painoa  kestäneet,  ja  likaisia 
astioita  kaikki  keittiön  pöydät,  permanto  ja  osaksi 
hallinkin  permanto  täynnä.  Koko  viikon  »tiskit». 
Onneksi  oli  keittiössä  kuuma  vesi  ja  kaksi  suurta  pesu- 
allasta, ja  minä  nautin,  saadessani  puhdasta  jälkeä. 
Rouva  Hunt  ei  jostakin  syystä  sietänyt  palvelijaa; 
siksi  oli  talo  niin  rempallaan.  Taloudenhoidosta  eivät 
kuitenkaan  joutuneet  kärsimään  muut  kuin  rouva  ja 
hänen  10-vuotias  poikansa,  jotka  muodostivat  per- 
heen. Ja  tuskinpa  hekään  ymmärsivät  sitä  tehdä  siitä 
päättäen,  että  rouva  kerran,  kun  syöksyin  hänelle 
kertomaan  keittiön  ruokahyllyjen  romahduksesta, 
sanoi  vain:  »Ei  se  mitään,  Iiii  puhdistaa  vain  jäljet.» 
O,  my,  goodness,  monta  kiloa  ihanaa  hedelmämarme- 
iaadia  oli  sotkettuna  ryynien,  kalapurkkien,  sinapin 
ja  paistin  sekaan.  Sehän  oli  syntiä  vaikkapa  vain  köy- 
hien ja  kansantalouden  kannalta.  Mutta  mitäpä  siitä, 
mehän  olemme  Amerikassa. 

* 

Iloisen  yllätyksen  tein  Mr.  Barringtonille*  Madison 
Avenuella.  Mr.  B.  oli  tiedemies,  jolla  oli  se  kadehdit- 
tava asema,  että  omisti  työhuoneet  kaupungilla,  poissa 
kotiväen  ja  lasten  ulottuvilta.  Huoneisto  oli  niin  ihan- 

teellinen,  että  minun  täytyy  se  tähän  piirtää.  Se  oli 
sitäpaitsi  kaunis.  Siinä  oli  parkettipermannot,  val- 
keaksi rapatut  seinät,  avonainen  takka,  kirjahyllyt  ja 
pöydät  mahongista  tai  tammesta  sekä  muutamia  peh- 
meitä nojatuoleja.  Ikkunoiden  edessä  kulki  parveke  ja 
katua  reunustivat  tuuheat  lehtipuut  sillä  kohdalla. 
Minun  täytyy  sanoa,  että  huoneiston  lattiat,  aloittaes- 
sani siivouksen,  muistuttivat  enemmän  tai  vähemmän 
jonkin  nuorisoseuratalon  hiekkaista  ja  likaista  per- 
mantoa juhannustanssien  päätyttyä.  Päätin,  että  nii- 
den täytyy  ruveta  näyttämään  parkettipermannoilta. 
Saippuoin,  harjasin  ja  raapin.  Hyvä  tuli.  Helsin- 
gissä kyllä  kartetaan  parketin  pesua,  käytetään  mie- 
luummin vain  tärpättiä,  mutta  siellä  oli  toisin.  Pyy- 
hin pölyt,  poltin  takasta  pois  rumat  roskat  ja  pape- 
rossinpätkät.    Pesin  ikkunatkin,  koska  sitä  tehdessä 

sain  seistä  parvek- 
keella. Aurinko  pais- 
toi lämpimästi  nis- 
kaani ja  paljaisiin 
käsivarsiini.  Tuuhea 
lehdistö  erotti  minut 
kadusta,  jolta  kuului 
hiljainen  humina. 
Autot  solahtelivat 
asfaltilla  äänettömi- 
nä ja  jostakin  kauem- 
paa kuului  katuvau- 
nun  kitinä  kiskoja 
vasten.  Hain  lopuksi 
Barringtonin  kätköt 


] 


h 


Mr.  Barringtonin  työhuoneet. 


non  kiilloitukseen. 

Pienet  auringot  istahtivat  hyllyjen  pinnoille  ja  pöydän 
levylle.  Olin  onnellinen.  Ja  vielä  onnellisemmaksi 
tulin,  kun  Mr.  B.  sisään  tullessaan  perääntyi  hämmäs- 
tyksestä. Hän  oli  niin  hyvillään,  että  pyysi  minua, 
siivoojamuijaa,  nojatuoliinsa  istumaan  ja  haastele- 
maan hetkeksi. 

»Olette  suomalainen,  näen  sen.  Ettekä  ole  syntynyt 
siivoojattareksi,  vaikka  teettekin  sen  kymmenen  ker- 
taa paremmin  kuin  edellinen  kliinarini.  Missä  tarkoi- 
tuksessa olette  tullut  Amerikkaan?» 

»Minulla  ei  ollut  tullessani  tarkoitusta,  mutta  kun 
näin,  miten  kipeästi  New  York  kaipaa  kliinareita, 
löysin  tehtäväni.»  Hymähtelyä. 

»Olette  naimisissa,  huomaan.  Miehenne  on  varmaan- 
kin opiskelija»,  —  oli  seuraava  huomio.  Hän  oli  mel- 
kein selvänäkijä. 

»O  yes.» 

»Mikä  ihana  elämäntoveri  te  olette  miehelle.» 

»Oh,  te  olette  runollinen.  On  otettava  huomioon, 
että  minullakin  on  elämisen  vaisto.  Ja  sitäpaitsi  olen 
Suomessakin  elättänyt  itseni.» 

»Se  kävi  varmaankin  helpommin  siellä,  teillä  olisi 
siellä  parempi.» 

»Kyllä  vain,  ikävissäni»,  nauroin  minä. 

»Mitä  miehenne  opiskelee?» 

»Filosofiaa  ja  uskontotiedettä.» 

»Minä  harrastan  eläinoppia»,  sanoi  hän. 

Nyökkäsin,  olin  ennättänyt  jo  nuuskia  sen,  kirja- 
hyllyt olivat  täynnä  kirjoja  hienoine  ja  loistavine  eläin- 
värikuvineen.  Varsinkin  lintumaailma  oli  edustettuna. 

Lopetan  nyt  tähän  kliinarijutut,  ehkä  niitä  onkin  jo 
enemmän  kuin  tarpeeksi,  ja  rupean  kohta  kertomaan, 
miten  vietin  3  vapaapäivääni  viikossa  ja  miltä  katu- 
elämä näytti. 

* 

Olisi  ollut  hauskaa  lähemmin  tutustua  tuohon 
eläinopin  professoriin,  jolla  oli  niin  ihanteellinen  työ- 
huoneisto.  Mutta  saimmehan  sensijaan  nähdä  monta 
muuta  omintakeista  henkilöä,  joista  seuraavassa  esite- 
tään muutamia  pikapiirtoja. 

IX. 

AMERIKKALAISET  VOIVAT  OLLA 
TÄLLAISIAKIN. 

Saimme  näet  ennenpitkää  tehdä  sen  eurooppalai- 
selle ehkä  hämmästyttävän  havainnon,  etteivät 
kaikki  amerikkalaiset  ajattele  yksinomaan  rahaa, 
rahaa  ja  rahaa.  Henkiset  arvot  ovat  monelle  dol- 
larimaankin  sielulle  kalliimmat  kuin  kaiken  maail- 
man omaisuus. 

Pappi  ja  sosialisti. 

Teologisen  seminaarin  goottilaistyylinen  juhlasali, 
korkeat,  ly ijypuit teiset,  pieniruutuiset  ikkunat,  tum- 
mat, tammiset  seinät,  suuret  urut,  korokkeella  muhkea 
tammipöytä  ja  sen  sivuilla  korkeaselustaiset  nahka- 
päällyksiset  nojatuolit  ja  sali  viimeistä  sijaa  myöten 
täynnä  teologian  ylioppilaita  17  eri  maasta.  Joka 
maanantai  klo  12  oli  sali  ollut  yhtä  täynnä,  sillä  silloin 
piti  aina  joku  ulkopuolinen  »merkillisyys»  puheen,  mistä 
hänen  mielensä  teki.  Tänään  juoksi  lavalle,  tammi- 
pöydän  viereen,  rotevatekoinen,  kulmikaskasvoinen 
mies,  pukeutuneena  lippalakkiin  ja  lyhyeen,  karva- 
kauluksiseen päällystakkiin,  punakirjava  liina  huolet- 
tomasti sitaistuna  kaulan  ympärille.  Tulijaa  terveh- 
dittiin myrskyisin  kättentaputuksin. 

»No  niin,  toverit»,  alkoi  hän  reippaasti,  »tahdotte 
näyttää,  että  tunnette  minut,  mutta  siinä  te  pahanpäi- 

väisesti  petytte.  Luulette,  että  minä  olen  Harry 
Foster,  tuo  kiltti  ja  ahkera  Harry  Foster,  joka  neljä 
vuotta  sitten  suoritti  papintutkinnon  näitten  samojen 
seinien  sisällä,  ja  että  minä  olen  nyt  täällä  omassa  per- 
soonassani ja  omissa  vaatteissani.  Ei,  pojat,  siinä  perin 
pohjin  petytte.  En  ole  pappi,  vaan  sosialisti,  punaisin 
kaikista  tämän  maan  I.  W.  W.:läisistä.  Eivätkä  nämä 
vaatteet  ole  omiani,  vaan  varastetut  tovereiltanne. 
Hattu  on  Harrisin,  takki  Hunterin  ja  kaulaliina 
Whiten  (kättentaputusta  ja  hyvähuutoja).  Niin,  te 
taputatte  käsiänne,  mutta  siten  langetatte  oman  tuo- 
mionne, toverit.  Varastetuissa  höyhenissä  minä  tässä 
edessänne  prameilen  ja  varastetuissa  tamineissa  koko 
porvarillinen  yhteiskunta  pröystäilee.  Juuri  niin, 
ryöstötavaraa  kaikki  tyyni,  talot  ja  tehtaat  ja  kaivok- 
set, rautatiet,  laivat  ja  huvitukset  ja  tieteet,  työläisiltä 
riistettyä,  aivan  kuten  minä  ryöstin  nämä  ryysyt  kol- 
melta toveriltanne,  ennenkuin  ryntäsin  tänne  lavalle, 
joka  myös  on  ryöstörahoilla  rakennettu,  kuten  koko 
tämä  teidän  rakas  seminaarinnekin.» 

Siihen  tyyliin  lennokasta  elein  ja  liikkein  ja  vertauk- 
sin höystettyä  puhetta  jatkui  puolen  tunnin  ajan,  ja 
kun  se  loppui,  palkittiin  se  myrskyävin  suosionosoituk- 
sin. Nämä  valistuneet  teologit  ymmärsivät,  että  heille 
oli  esitetty  n. s.  mitalin  toinen  puoli,  joskin  hiukan 
yksipuolisessa  valaistuksessa,  mutta  terävistä  särmistä 
huolimatta  he  kykenivät  näkemään  ytimeen:  puhuja 
tahtoi  sanoa,  että  kaikesta  siloituksesta  huolimatta 
on  yhteiskuntamme  perustuksissa  jotakin  mätää. 

Puheen  päätyttyä  meni  koko  sakki  riemukulussa 
läheiseen  ylioppilasruokalaan  nauttimaan  kevyen  lou- 
naan, ja  siellä  saivat  vieraammat  toverit  kuulla  Mr. 
Fosterin  aikaisemmat  elämänvaiheet.  Suoritettuaan 
papintutkinnon  seminaarissa  oli  hän  joutunut  kappa- 

laiseksi  erääseen  pikkukaupunkiin,  jossa  oli  yksi  ainoa 
kutomotehdas,  jonka  tuotteista  melkein  koko  kau- 
punki tavalla  tai  toisella  sai  elatuksensa.  Hän  joutui 
läheiseen  kosketukseen  kutomotyöläisten  kanssa,  sy- 
ventyi heidän  oloihinsa  ja  vaikeuksiinsa.  Mutta  teh- 
taan omistajat  määräsivät  luonnollisesti  kaupungin 
julkisen  elämän  suunnan  ja  pappi  huomasi  pian,  että 
hänen  oli  mahdotonta  palvella  kahta  herraa:  hän  ei 
voinut  yht'aikaa  työskennellä  kurjuutta  kärsivien  työ- 
Amerikassa  —  9 

Iäisten  hyväksi  ja  julistaa  sunnuntaisin  sellaista  uskon- 
toa, joka  erotti  toisistaan  lampaat  ja  vuohet  ja  lähetti 
\  iiohet  helvettiin.  Taistelu  oli  ankara,  mutta  lyhyt,  ja 
päätös  oli  selvä:  »Työläisjoukot  kaipaavat  apuani 
kipeämmin  kuin  hyvinvoivat  tehtaanomistajat.»  Ja 
omaa  etuaan  ajattelematta  hän  erosi  virastaan  ja  meni 
kaivokseen  hiiliä  hakkaamaan.  Nyt  ei  kukaan  tunne 
hiiliteollisuuden  kaivosoloja  paremmin  kuin  hän  eikä 
kukaan  osaa  järjestää  hiilikaivoslakkoja  paremmin 
kuin  hän.  —  Sellainen  on  Harry  Foster,  pappi  ja 
sosialisti. 

Veturinkuljettajasta  sanomalehti- 
mieheksi. 

Taas  eräs  maanantailuento  Union  Seminarvssä. 
Puhujana  on  tällä  kertaa  moitteettomasti  pukeutunut, 
kalpeakasvoinen  gentlemanni,  jonka  ohimosuortuvat 
ovat  ennen  aikojaan  harmaantuneet  ja  jonka  tum- 
missa silmissä  säteilee  läpitunkeva,  syvä  katse  ikään- 
kuin jokaiseen  kuulijaan.  Hän  puhuu  hillitysti,  hiu- 
kan surumielisesti,  vähän  kuin  sisäänpäin  kääntyneenä. 

»Tiedätte,  että  edessänne  seisoo  Mr.  Charles  W. 
Woods,  »The  New  York  Worldin»  ja  »Colliers  Week- 
lyn»  toimittaja.  Pidätte  minua  kaikin  puolin  kunnioi- 
tettavana kansalaisena,  joka  ansaitsee  elatuksensa 
kunniallisesti  aivojensa  ja  kynänsä  työllä.  Itse  en  ole 
likimainkaan  yhtä  vakuutettu  ammattini  kunnialli- 
suudesta. Sillä  eivätkö  sanomalehdet  enimmäkseen 
ole  täynnä  valhetta,  jota  me  neekeriparat  olemme 
rapsineet  kokoon  voittaaksemme  mainetta  ja  omai- 
suutta. Ja  ellei  se  ole  valhetta,  on  se  roskaa,  joka  ei 
maailmaa  juuri  tee  paremmaksi  asuinpaikaksi  meille 
ihmispoloisille. 

Asia  on  niin,  että  minä  olen  alkujaan  veturin- 
kuljettaja, ja  se  työ  miellytti  minua,  joten  en  erityi- 
sesti ponnistellut  läpäistäkseni  koneinsinöörin  tut- 
kinnossa. Sain  siis  työnantajieni  harmiksi  reput  ja 
olisin  kai  koko  iäkseni  jäänyt  tavalliseksi  veturin- 
kuljettajaksi, elleivät  työnantajani  liian  innokkaasti 
olisi  huolehtineet  myöskin  sieluni  autuudesta.  Asian- 
laita oli  oikeastaan  siten,  että  rautatieyhtiö  oli  palkan- 
nut joukon  kolportöörejä  pitämään  meille  n. s.  hartaus- 
kokouksia, jotta  emme  loma-aikana  ehtisi  saamaan 
itseemme  sosialistista  tartuntaa.  No  niin,  minä  kävin 
tietenkin  noissa  kokouksissa,  kuten  kaikki  muutkin. 
Paitsi  herätyssaarnoja  ja  rukouksia,  laulettiin  siellä 
myös  yhteinen  virsi.  Kerrankin,  kun  parhaillaan  lau- 
lettiin virttä,  huomasi  kolportööri,  etten  minä  laula- 
nutkaan muiden  mukana.  Kolportööri  keskeytti  heti 
laulamisen  ja  tiuskaisi:  »Woods,  te  ette  laula!»  »En, 
herra.»  —  »Miksi  ette?»  —  »Koska  laulu  ei  miellytä 
minua.»  —  »Ei  miellytä  teitä?»  ällistyi  kolportööri. 
—  »Niin  juuri,  ei  miellytä.»  —  »Mutta  herran  nimessä, 
miksi?  Virsi  on  kaikkein  suosituimpia  hengellisiä  lau- 
lujamme.» —  »Voi  olla,  mutta  juuri  sen  henki  on  mi- 
nusta vastenmielinen.  Ylistää  nyt  Jumalan  rakkautta 
ja  samassa  hengenvedossa  riemuita  siitä,  että  pääsemme 
taivaan  autuuteen  samalla  kuin  kolmeneljäsosaa  veljis- 
tämme  syöstään  helvetin  kuiluun.  Onko  tämä  nyt 
muka  miehekästä?»  Näytti  siltä  kuin  kolportööri  tästä 
hyökkäyksestä  olisi  joutunut  aivan  ymmälle.  Mutta 
hämmennystä  kesti  vain  hetkisen.  Jo  seuraavassa 
silmänräpäyksessä  hänellä  oli  vastaus  valmiina.  »No, 
jos  tämä  virsi  ei  kelpaa  teille,  Woods,  niin  kirjoitta- 
kaapas  toinen  ja  parempi!»  -  -  Hän  luuli  varmaankin 
tällä  vastauksella  nolaavansa  minut  perinpohjin.  Mutta 
minä  sanoin:  »Hyvä  on,  minä  kirjoitan!  Puolessa  tun- 

nissa  virsi  on  valmis.»  Sain  paperia  ja  kynän  ja  säkeistö 
toisensa  jälkeen  purkautui  esille  sellaisella  voimalla, 
että  tuskin  ehdin  yhtä  nopeasti  kirjoittaa  kuin  sanat 
tulivat  tajuntaani.  Runon  loppupontena  oli  ajatus, 
etten  tahtonut  tulla  pelastetuksi  toisten  mennessä  hel- 
vettiin: mieluummin  upposin  yhdessä  toverieni  kanssa 
laivan  mukana  syvyyteen  kuin  pelastautuisin  maalle, 
toverieni  joutuessa  tuhon  omaksi.  Kolportööri  sai 
runon  ja  hämmästyi,  hämmästyi  enemmän  sitä,  että 
veturinkuljettaja  oli  osannut  kirjoittaa  runon,  kuin 
itse  runon  sisällystä.  »Mutta  herranen  aika,  Woods», 
sanoi  hän,  »tehän  olette  kirjailija,  totta  totisesti.»  Tuota 
en  itse  varmaankaan  olisi  milloinkaan  keksinyt,  mutta 
nyt  se  oli  sanottu  ja  sana  tuli  lihaksi,  sillä  sen  jälkeen 
en  enää  astunut  veturinhyttiin.  Olen  sittemmin  aina 
ajanut  Pullmannissa,  niillä  rahoilla,  joita  ansaitsen 
huiputtamalla  ihmisiä,  sillä  luulenpa,  etten  sittemmin 
ole  kirjoittanut  mitään  niin  sydämen  pohjasta  lähte- 
nyttä kuin  tuo  ensimmäinen  ja  viimeinen  virteni,  josta 
en  saanut  penniäkään.»  Mr.  Woods  vaikeni  hetkeksi  ja 
pyyhki  silkkiliinalla  ohimokaan.  Salissa  vallitsi  syvä 
hiljaisuus. 

»Mutta  oikeastaan»,  jatkoi  Mr.  Woods,  pistäen  silkki- 
liinan huolettomasti  takin  etutaskuun,  »oikeastaanhan 
minun  piti  pitää  teille  puhe,  puolustuspuhe  epämoraa- 
lisuudelle.  (Hyvä,  hyvä!)  Niin  juuri,  epämoraalisuu- 
den  puolustuspuhe!  Mutta  katsokaas,  sama  sana  voi 
merkitä  eri  asioita,  ja  tahdon  nyt  kertoa,  mitä  minä 
tarkoitan  moraalilla  ja  epämoraalisuudella.  Minun 
määritelmäni  mukaan  moraali  on  yhtä  kuin  mores. 
Tapoja  on  kautta  aikojen  pidetty  moraalin  mittapuuna. 
Tapoja  ja  samalla  moraalia  muuttavat  »epämoraaliset» 
ihmiset.  Tottelemattomuus  vanhempia  kohtaan,  mää- 
räsivätpä  nämä  mitä  tahansa,  oli  äärettömän  epä- 

moraalista  50  vuotta  sitten.  Nyt  se  on  jo  tullut  tavaksi 
ja  on  siis  moraalista.  Sama  koskee  naisen  asemaa. 
Historian  kaksi  kaikkein  suurinta  epämoraalista  miestä 
oli  Sokrates  ja  Jeesus.  Sokrates,  joka  »vietteli»  Ateenan 
nuorison  harhateille,  ja  Jeesus,  joka  oli  mahdollisim- 
man vähän  tapoja  noudattava  henkilö,  julistaen  koko- 
naan uuden,  vanhasta  poikkeavan  moraalisen  mitta- 
puun. Niinpä  ei  moraalista  auktoriteettia  ole  eikä  saa 
olla  olemassa.  Moraalin  elinehto  on,  että  se  muuttuu, 
kehittyy,  kasvaa  ja  vapautuu  tapojen  orjuudesta.» 

Puhe  loppui,  puhujaa  kiitettiin  ja  hän  astui  semi- 
naarin ulko-ovella  odottavaan  autoon,  joka  vei  hänet 
takaisin  »The  Worldin»  toimituspöydän  ääreen,  kir- 
joittamaan —  paljasta  roskaako?  Kukapa  tietää,  mitä 
vanhojen  muistojen  esille  kaivaminen  vaikutti? 

»Amerikan  Toisto  i». 

Tänään  seisoi  puhujalavalla  laiha,  päivän  paahtama 
nuori  mies,  kihara  tukka  vallattomasti  ohimoilla,  ja 
lempeät  siniset  silmät  katsoivat  hiukan  pelokkaasti 
suurta  kuulijakuntaa.  Hän  oli  tavallisessa  työmiehen 
ruskeassa  khakipuvussa,  mutta  hänen  puheensa  oli 
virheetöntä  ja  huoliteltua.  Hän  näytti  kiusaantu- 
neelta, kun  eräs  toveri  esitteli  hänet  tämän  seminaa- 
rin entiseksi  oppilaaksi  ja  Amerikan  Toistoiksi. 

»Minut  on  tuotu,  tänne  maalta,  jossa  asun  ja  elän, 
ja  pyydetty  kertomaan  teille  filosofiastani.  En  ole 
tottunut  pitämään  puheita  enkä  rakasta  puhumista. 
Eikä  minulla  ole  mitään  filosofiaa.  Minun  filosofiani 
on  elämä  itse.  Olen  vain  yksinkertaisesti  vakuutettu 
siitä,  että  Jeesus  yleensä  tarkoitti  sitä  mitä  sanoi.  Ja 
hän  sanoi  sellaista,  mikä  on  aivan  ristiriidassa  tavaili- 

sen  elämämme  kanssa.  Hän  sanoi:  tuntekaa  totuus, 
ja  totuus  on  tekevä  teidät  vapaiksi.  —  Kuinka  moni 
meistä  voi  kerskailla  tuntevansa  totuuden  ja  kuinka 
moni  meistä  edes  viitsii  vaivautua  totuutta  etsimään? 
Hän  sanoi  vielä:  etsikää  niin  te  löydätte.  —  Etsimi- 
nen on  työtä  ja  raskasta  työtä.  Taas  hän  sanoi:  olkaa 
täydelliset  niinkuin  taivaallinen  Isänne  on  täydellinen. 
—  Hän  tarkoitti  täyttä  totta.  Mutta  olemmeko  mil- 
loinkaan aj  itelleet  loppuun  saakka,  mitä  vaatimuksia 
se  meille  asettaa?  Jeesus  sanoi  edelleen,  että  taivasten 
valtakunta  on  sisällisesti  meissä  ja  että  meidän  pitää 
tulla  lapsen  kaltaisiksi,  ennenkuin  pääsemme  sisälle 
tähän  valtakuntaan.  Hän  sanoi,  että  meidän  pitää 
rakastaa  lähimmäisiämme,  sekä  ystäviä  että  vihollisia, 
niinkuin  itseämme.  Meidän  tulee  enemmän  huolehtia 
sielujen  pelastamisesta  kuin  kaiken  maailman  rikkau- 
den keräämisestä,  jota.  koi  syö  ja  ruoste  raiskaa.  Me 
emme  saa  tuntea  sukupuolisia  himoja  emmekä  min- 
käänlaista omistamisen  halua.  Meidän  tulee  luopua 
kaikesta  ja  etsiä  ensin  taivasten  valtakuntaa,  niin 
kaikki  muukin  meille  annetaan,  siten  kuin  Isämme 
katsoo  meille  hyväksi. 

Päästyäni  tästä  seminaarista  maailmansodan  pää- 
tyttyä tulin  sosialistiksi.  Mielestäni  kapitalismi  ja  sii- 
hen perustuva  imperialismi  olivat  kaiken  pahuuden 
juurena.  Ja  sosialistit  tvöskentelivät  mielestäni  pa- 
huuden syyn  poistamiseksi,  työskentelivät  tulevaisuu- 
den puolesta,  parempien  elinehtojen  luomiseksi  koko 
ihmiskunnalle.  Ja  tämä  työ  tapahtuisi  politiikan,  mah- 
dollisesti vallankumousten  ja  myöhemmin  lakien  laa- 
dinnan avulla.  —  Sitten  huomasin,  ettei  Jumalan 
valtakunta  ollutkaan  ulkonainen  seikka,  joka  täytyi 
ulkonaisin  keinoin  saavuttaa.  Se  on  ikuinen  ja  aina 
läsnäoleva  todellisuus.    Ihmiset  eivät  tiedä  tätä.  ja 

sentähden  he  ovat  sokeita  ja  kärsivät.  Se  on  kuin 
aurinko,  joka  nousee  ja  laskee  jokaikinen  päivä,  mutta 
ihmiset  eivät  huomaa  sen  kauneutta.  Ja  kuitenkin 
se  on  olemassa.  Tai  Jumala  on  ikäänkuin  aurinko  sul- 
jettuna sydämemme  pimeään  kammioon.  Se  on  siellä, 
ja  meidän  tarvitsee  vain  avata  ovi,  jotta  se  voi  antaa 
valonsa  jjaistaa  meidän  päällemme.  Jumala  on  meissä, 
ja  ihminen  on  ikuinen  henki.  —  Ja  mitä  on  kaikki  tämä 
pahuus  ja  kurjuus  ympärillämme,  jota  koetamme  ulko- 
naisin keinoin  parantaa?  Se  on  vain  syntymässä  olevaa 
hyvää.  Sillä  kaikki  syntyminen  on  tuskallista.  Luo- 
minen on  samalla  suurta  tuskaa  ja  samalla  suurta  rie- 
mua. Se  on  riemua  sille,  joka  tietää,  ettei  mitään  kuo- 
lemaa ole,  joka  voisi  keskeyttää  alati  jatkuvan  luomis- 
työn. Ja  luomistyön  perustuksena  on  rakkaus,  sillä 
rakkaus  on  olemukseltaan  luovaa  toimintaa.  Viha  ei 
koskaan  rakenna  mitään  pysyväistä,  vaan  ainoastaan 
rakkaus.  Jotta  siis  voisimme  osaltamme  auttaa  tätä 
kärsivää  ihmiskuntaa,  meidän  on  kehitettävä  itses- 
sämme tätä  uutta  tietoisuutta  Jumalasta,  joka  on 
sisällisesti  meissä.  Vain  siten  voimme  itse  tulla  parem- 
miksi ihmisiksi  ja  auttaa  toisiakin  tulemaan  parem- 
miksi. 

Miten  voimme  astua  tähän  uuteen  elämään? 
Meidän  täytyy  kokonaan  luopua  kaikesta  itsekkyy- 
destämme. Meidän  täytyy  vapautua  kaikesta  eristyk- 
sen tunteesta.  Suurin  itsekkyytemme  on  siinä,  että 
eristämme  itsemme  muista  ihmisistä.  I.W.W. Jäisiä 
pannaan  nyt  vankilaan,  koska  he  vastustavat  sotaa. 
Mutta  heidän  moraalioppinsa  tulee  tulevaisuudessa 
olemaan  koko  yhteiskunnan  moraalina.  Vika  on  juuri 
siinä,  että  aina  teemme  erotuksen  ihmisen  ja  ihmisen 
välillä.  Ajatelkaamme  liikemiestä  ja  varasta.  Heitä 
arvostellaan  eri  tavalla.   Mutta  mikä  on  erotus?  Tai 

ajatelkaa  kirjailijaa  ja  prostitueerattua  naista.  Edelli- 
nen on  yhteiskunnallisesti  kunnioitettu  henkilö  ja 
tervetullut  vieras  hienoimpiin  seurapiireihin.  Jälkim- 
mäisestä on  loukkaavaa  edes  puhua  »hyvässä  seurassa». 
Mutta  mikä  on  ero?  Kirjailija  käyttää  luovia  voimiaan 
sellaisten  asioiden  tekemiseen,  jotka  eivät  lainkaan 
häntä  kiinnosta  ja  joihin  hän  ei  lainkaan  usko,  ja  myv 
luomuksensa  eniten  tarjoavalle.  Nainen  myy  ruu- 
miinsa eniten  tarjoavalle.  Molemmat  prostitueeraavat 
luovia  voimiansa.  Mitä  syytä  on  tehdä  moraalisia  ero- 
tuksia ihmisten  ja  ihmisten  välillä?  Sellaiset  tuomiot 
johtavat  kuolemaan,  sokeuteen  ja  itsevanhurskauteen. 

Uusi  yhteiskunta  ei  synny  arvostelemalla  ja  tuo- 
mitsemalla, vaan  uudella  ylitsevuotavaDa  elämällä. 
Jeesus  sanoi:  En  ole  tullut  hävittämään,  vaan  täyttä- 
mään, luomaan  uutta  elämää.  Hänen  aikalaisensa 
pitivät  häntä  niin  epämoraalisena  ja  vaarallisena  yh- 
teiskunnalle, että  kirkko  ja  valtio  yhteisvoimin  teki- 
vät hänestä  lopun,  tekivät  hänet  »vaarattomaksi», 
kuten  termi  nykyjään  samanlaisissa  tapauksissa  kuu- 
luu. Hän  ei  ollut  vihainen  fariseuksille,  kirjanoppi- 
neille ja  rahanvaihtajille.  Häntä  vain  kiusasi  ja  ikä- 
vystytti heidän  typeryytensä.  Hän  astui  hyvän  ja 
pahan  tuolle  puolen.  Hän  ei  antanut  moraalisääntöjä. 
Hän  ei  jakanut  maailmaa  moraalisiin  arvoluokkiin. 
Hän  ampui  moraalin  ylitse  puhtaaseen  henkiseen  to- 
tuuteen. Ihmisen  piti  antaa  anteeksi  seitsemänkym- 
mentä kertaa  seitsemästi.  Siis  ei  mitään  laskelmia,  ei 
mitään  rajoituksia  ja  sääntöjä,  kenelle  piti  antaa 
anteeksi  ja  kuinka  monta  kertaa.  Ei,  antaa  vain 
anteeksi  sielunsa  täyteydestä,  rakkauden  runsaudesta 
eikä  minkään  velvollisuuden  tai  moraalisäännön  takia. 
Meidän  pitää  rakastaa  vihollisiamme.  Siis  ei  taaskaan 
mitään  rajoituksia.    Kaikki  ihmiset  ovat  veljiämme. 

Vihollisia  ei  ole.  Jeesuksen  paljastama  henkinen 
totuus  merkitsee,  että  meidän  on  oltava  vapaat  kai- 
kesta pelosta,  sillä  pelko  eristää,  vapaat  halusta  olla 
»jotakin»,  vapaat  himoista,  sukupuolihimoista  ja 
muista  himoista,  vapaat  itsemme  ylpeästä  tietoisuu- 
desta. Samaa  ovat  opettaneet  muutkin  suuret  opet- 
tajat eikä  vain  Jeesus,  kuten  Buddha,  Fransiscus 
Assissilainen,  Tolstoi  ja  monet  muut. 

Mitä  on  sitten  tämä  itsekkyys,  josta  meidän  on 
vapauduttava?  Ryhmä  erilaisia  tunteita,  jotka  alati 
ovat  meidän  kimpussamme,  kun  olemme  aikeissa 
tehdä  jotakin  hyvää.  Ensimmäinen  tunne  on  ero  mei- 
dän itsemme  ja  toisten  välillä.  Meidän  on  unohdettava 
itsemme  ja  tunnustettava  ihmisten  tasa-arvoisuus 
Jumalan  edessä.  Meissä  täytyy  syntyä  nälkä,  tasa- 
arvoisuuden  nälkä,  joka  ei  sammu,  ennenkuin  tun- 
nemme olevamme  veljiä  kaikkien  ihmisten  kanssa. 
Toiseksi  meidän  täytyy  lakata  erottamasta  ulkopuo- 
lisia ihmisiä  toisistaan,  lakata  luokittelemasta  heitä 
hyviksi,  vähemmän  hyviksi  ja  pahoiksi.  Yksi  ei  oikeas- 
taan ole  sen  parempi  kuin  toinenkaan.  Kolmanneksi 
meidän  täytyy  vapautua  omaisuudesta  ja  omaisuu- 
den halusta.  Omistamisen  halu  on  itsekkyyttä.  Rak- 
kaus vain  antaa.  Meidän  on  valittava:  joko  rakkaus 
tai  omistaminen,  jumala  tai  mammona.  Kaikki  omai- 
suus on  varkautta.  Teollisuus  kylpee  veressä.  Rak- 
kaus ei  voi  sitä  tehdä  eikä  sitä  hyväksyä.  Emme  myös- 
kään saa  omistaa  ihmisiä.  Emme  naista,  vaimoa 
emmekä  lapsia.  Meidän  on  annettava  kaikki  Juma- 
lalle. On  parempi  jäädä  naimattomaksi  ja  olla  vihit- 
tynä vain  Jumalan  kanssa.  Meidän  on  jätettävä  kaikki, 
kaikki  tai  ei  mitään,  ilman  kompromissia.  Sisällämme 
paljastuvat  silloin  arvaamattomat  rikkaudet,  henkiset 
aarteet,    joita    emme    ennen    voineet  aavistaakaan. 

Lopuksi  meidän  on  luovuttava  vihasta  ja  annettava 
anteeksi  kaikille  ja  kaikki.» 

Simpson  keskeytti  puheensa  aivan  äkkiä,  mutta 
huomatessaan  kuulijainsa  odottavat  katseet  hän  jat- 
koi vielä:  »Sanoin  jo  teille,  etten  ole  mikään  puhuja. 
Olen  jo  puhunut  liikaakin.  Sanat  ovat  kuolleina  syn- 
tyneet. Ei  niillä  voi  kuvata  totuutta,  joka  on  koke- 
musta, elämää.» 

Ja  hän  laskeutui  lavalta  ja  kiirehti  pois,  ikäänkuin 
paeten  toverien  tulvaa,  jotka  tahtoivat  vielä  kysyä 
häneltä  selvitystä  johonkin  seikkaan,  joka  oli  jäänyt 
heille  epäselväksi.  Viimein  hän  pääsi  lähtemään  ko- 
tiinsa, syrjäiseen  maan  kolkkaan,  jossa  hän  eli  yksin, 
ansaiten  elatuksensa  puuseppänä  ja  käyttäen  kaikki 
vapaa-aikansa  naapuriensa  auttamiseen. 

Sota  ja  rauha. 

Taas  istuimme  seminaarin  goottilaistyylisessä 
salissa  ja  lavalle  astui  pienehkö,  pyöreähkö  mies,  kir- 
kassilmäinen  ja  täynnä  tulta.  Hän  oli  Mr.  Kirby  Page. 
Amerikan  johtavia  rauhantyöntekijöitä.  Hänen  pitkä, 
innostunut  ja  asiallinen  esitelmänsä  sisälsi  pääpiirteis- 
sään seuraavaa: 

»MIKSI  MAAILMANSOTA  TAISTELTIIN?  Siihen 
oli  viisi  syytä: 

1.  Eurooppalaiset  vallat  olivat  jo  vuosikausia  taistel- 
leet taloudellisen  imperialismin  kentillä.  Tämän  tais- 
telun täytyi  ennemmin  tai  myöhemmin  purkautua  ilmi- 
sodaksi.  Kilpailtiin  siirtomaista,  suurteollisuuden  vält- 
tämättömistä edellytyksistä. 

2.  Siirtomaaoikeuksiansa  suojellakseen  suurvallat 
ylläpitävät  kallista  militaristista  järjestöä  ja  olivat  joka 

hetki  valmiit  sotaan  puolustaakseen  asevoimalla  talou- 
dellisia »oikeuksiaan».  Tässä  yhteenveto  »aseellisen 
rauhan»  kustannuksista  vuosina  1873 — 1913  miljoo- 
nissa dollareissa: 


1.  Ranska    8  568 

2.  Suurbritannia      ........  8  401 

3.  Venäjä    7  581 

4.  Saksa    7  434 

5.  Italia    3  010 

6.  Itävalta-Unkari    2  774 


Eivätkä  suurvallat  olleet  vain  aseistetut  kiireestä 
kantapäähän,  ne  puhuivat  myös  aina  sodasta  ja  sodan 
mahdollisuudesta. 

3.  Sodan  uhkaa  lisäsivät  suurvaltain  keskeiset  al- 
lianssit, toisaalta  ympärysvaltain,  toisaalta  keskusval- 
tain  väliset  sopimukset,  jotka  edellyttivät  vhteistoi- 
mintaa  vaaran  hetkellä. 

4.  Valtioiden  välinen  salainen  diplomatia,  sotilas- 
johdon yhteiset  toimintasuunnitelmat  eivät  olleet 
parlamenttien,  vielä  vähemmän  kansojen,  tiedossa, 
joten  ei  ole  ihmeteltävää,  että  sota  oli  suurille  joukoille 
täydellinen  yllätys. 

5.  Julkisten  henkilöiden  pitämät  puheet  sodan  mah- 
dollisuuksista synnyttivät  kansoissa  pelon,  joka  edel- 
leen kiihoitti  jännittynyttä  mielialaa  — 

6.  Näin  ollen  ei  tarvittu  kuin  tuo  näennäinen  välitön 
syy  sodan  puhkeamiseen  (arkkiherttuan  murha). 
Kaikki  asianosaiset  olivat  siihen  jo  täysin  valmistau- 
tuneet. 

MITÄ  MAAILMANSOTA  SAI  AIKAAN?  Kansan 
syvät  rivit  uskoivat  sodan  aikana,  että  he  taistelivat 
kodin,  vapauden  ja  elämän  korkeampien  arvojen  puo- 

lesta.  Ja  kuitenkin  olivat  sodan  todelliset  syyt  kaikkea 
muuta  kuin  ihanteelliset,  kuten  olen  huomauttanut. 
Nyt  kysymme:  saavuttivatko  liittolaiset  sodan  todelli- 
set tarkoitusperät  ja  saavuttivatko  kansan  syvät  rivit 
ne  päämäärät,  joiden  puolesta  he  luulivat  taistele- 
vansa? 

1.  Liittolaisten  voitoista  oli  suurin  Saksan  kaupan, 
teollisuuden  ja  sotalaitoksen  hävittäminen  ainakin 
joksikin  aikaa.  Sota  kukisti  myös  3  suurta  yksinval- 
taista hallitsijahuonetta:  Hohenzollernit,  Habsburgit 
ja  Romanoffit.  Tämän  merkitystä  on  vielä  liian 
aikaista  arvioida.  Monien  pienten  kansojen  vapautu- 
minen ja  itsenäistyminen  oli  tästä  välittömänä  seu- 
rauksena . 

2.  IhmishenkieJi  hukka.  Eniten  menettivät  kaatu- 
neita seuraavat  valtiot. 


Venäjä    2  762  064 

Saksa   1  611  104 

Ranska    1  427  800 

Itävalta    911  000 

Englanti    807  451 

Kaikkiaan  aiheutti  sota  ihmishenkien  menetykseen 
nähden  seuraavat  tappiot. 

Kuolleita    9  998  771 

Vakavasti  haavoittuneita     ....  6  295  512 

Lievemmin  haavoittuneita   ....  14  002  039 

Vankeja  tai  kadonneita    5  983  600 


Meidän  on  mahdotonta  kuvitella  mitä  10  miljoonan 
miehen  ja  nuorukaisen  menetys  sodassa  merkitsee. 
Kaikki    olemme    seisoneet    tuntikausia  katsomassa 

suurta  kulkuetta,  mutta  kukaan  meistä  ei  ole  nähnyt 
miljoonan  ihmisen  kulkuetta.  Jos  kymmenen  miljoo- 
naa miestä  käsittävä  kulkue  marssisi  keskeytymättä 
päivänkoitosta  auringonlaskuun,  kymmenen  miehen 
riveissä  ja  vain  2  sekuntia  rivien  välillä,  kestäisi  46 
päivää,  ennenkuin  se  sivuuttaisi  määrätyn  kohdan. 
—  Rintamantakaiset  menetykset  ovat  vieläkin  hirvit- 
tävämmät.  Tilaston  kylmät  numerot  antavat  meille 
seuraavan  lopputuloksen: 

10  000  000  tunnettua  kuollutta  sotilasta 

3  000  000  oletettua  kuollutta  sotilasta 

12  000  000  kuollutta  siviilihenkilöä 

20  000  000  haavoittunutta 

3  000  000  vankia 

9  000  000  sotaorpoa 

5  000  000  sotaleskeä 

10  000  000  pakolaista 

Tämä  yhteenveto  voidaan  lukea  vähemmässä  kuin 
60  sekunnissa,  mutta  mikään  ihmistajunta  ei  kykene 
käsittämään  sen  merkitystä  ja  kantavuutta. 

Koko  maailma  kauhistui  Lusitajiian  upotessa,  jolloin 
1000  ihmistä  hukkui.  Jotta  voitaisiin  siten  surmata 
26  miljoonaa  sodassa  kuollutta  ihmistä,  täytyisi  upot- 
taa yksi  Lusitania  joka  päivä  seitsemänkymmenen 
vuoden  aikana. 

3.  Sodan  aineelliset  tappiot  voidaan  nyt  suunnilleen 
arvioida  rahassa.  Professori  Bogart  on  tehnyt  seu- 
raavan yhteenvedon: 


Menetettyjen  ihmiselämien  kapitalisoitu  arvo: 

Sotamiesten    $  33  351  276  280 

Siviilihenkilöitten    33  551  276  280 


*  142 


Omaisuuden  hukka 

Maata  .  29  960  000  000 

Laivat  ja  lastit    6  800  000  000 

Tuotannon  hukka    45  000  000  000 

Sotaorpojen  huolto    1  000  000  000 

Puolueettomien  menetykset    1  750  000  000 

Välillisiä  kustannuksi  yht.        $  151  612  542  560 

Välittömiä         »          »           $  186  333  637  097 


Sodan  kust.  yhteensä    $  337  946  179  657 

Tässäkin  on  numeroita,  joiden  suuruutta  emme  pysty 
käsittämään.  Sodan  kokonaiskulut  vastaavat  20  000 
dollarin  kulutusta  jokaikinen  päivä  ajanlaskumme 
alusta  tähän  päivään.  Sota  maksoi  tunnissa  keski- 
määrin 9  miljoonaa  dollaria.  Ansaitakseen  yhden  päi- 
vän sotakulut  pitäisi  2150  työläisen  2500  dollarin  vuosi- 
palkalla työskennellä  40  vuotta. 

4.  Sodan  moraaliset  tappiot  eivät  ole  yhtä  tarkasti 
arvioitavissa,  mutta  nekin  ovat  hirvittävät.  Petos  ja 
valhe  olivat  hallitusten  hyväksymiä  toimintaperiaat- 
teita.   Sukupuolimoraali  hölleni. 

5.  Uskonnolliset  tappiot  olivat  myös  raskaat.  Ihan- 
teet sortuivat,  kristityt  veivät  kansojaan  murhaamaan 
veljiään  vetoamalla  saman  jumalan  apuim  kuin  hei- 
dän »vihollisensakin».  Lähetystyö  »pakanamaissa»  jou- 
tui umpikujaan. 

6.  Tulevaisuus  on  vielä  epävarma,  sillä  viha,  kateus 
ja  epäluulo  vain  lisääntyi  sodan  vaikutuksesta  eikä 
niille  voi  perustaa  pysyvää  rauhaa. 

MITEN  UUDET  SODAT  VOIDAAN  ESTÄÄ? 
Ei  millään  patenttilääkkeellä,  vaan  määrätietoisella 
yhteistyöllä  kaikilla  elämän  aloilla.  Ensinnä  on  levi- 
tettävä oikeita  tietoja  sodasta,  tosiseikkoja  sen  hir- 
vittävistä seurauksista.  Toiseksi  on  luovuttava  pelost  a . 

Kolmanneksi  ymmärrettävä,  ettei  sota  kelpaa  riitai- 
suuksien ratkaisemiseen.  Neljänneksi  on  tajuttava, 
että  uusi  sota,  jos  se  syttyy,  tulee  olemaan  vielä  kama- 
lampi kuin  edellinen.  Ja  viidenneksi  on  ihmiskunta 
saatava  vakuutetuksi  siitä,  että  sota  on  kokonaan  epä- 
kristillinen. 

Mutta  mitä  kouraantuntuvaa  voimme  tehdä  rau- 
han turvaamiseksi? 

1.  Ymmärtää,  miksi  sota  on  väärää,  ja  poistaa  sen 
syyt. 

2.  Muuttaa  hallitusmuodot  kansanvaltaisiksi.  Kansa 
ei  koskaan  omasta  aloitteestaan  halua  sotaa. 

3.  Julistaa  sota  lainsäädännön  avulla  rikokseksi. 

4.  Luopua  sodasta,  koska  se  on  synti,  rikos  inhimilli- 
syyttä vastaan.  Elämää  ei  voida  suojella  väkivallalla.» 

Puhe  päättyi,  salissa  vallitsi  haudan  hiljaisuus. 
Mutta  puhujan  laskeutuessa  lavalta  puhkesi  sali  rai- 
kuviin kättentaputuksiin  ja  Mr.  Page  vietiin  riemu- 
kulussa cafeteriaan. 

Vasta  suursodan  jälkeen  on  nuorisoa  systemaatti- 
sesti ruvettu  kasvattamaan  rauhaan.  Tuleeko  tämä 
kasvatus  kantamaan  hedelmiä?  Ainakin  Amerikassa 
siemen  on  pudonnut  hyvään  maahan  ja  ruvennut  itä- 
mään. 

Kauneuden    palvontaa  kristillisessä 

kirkossa. 

Ei-katoliset  kirkot  eivät  milloinkaan  ole  osoittaneet 
erikoista  suopeutta  taiteelle  ja  kauneudelle  yleensä. 
Ihmisen  kauneuden  kaipuu  ei  kuitenkaan  hevillä 
sammu  ja  sentähden  oli  odotettavissa,  että  protestant- 
tien  taideprotestille   syntyisi    vastavaikutus.  Mutta 

ehkä  ei  ollut  yhtä  selvää,  että  tämä  vastavaikutus 
pukeutuisi  kouraantuntuyaan  muotoon  Amerikassa, 
miljonääri-  ja  humbuugikulttuurin  luvatussa  maassa, 
vieläpä  tämän  kulttuurin  fyysillisiinmässä  ruumiillis- 
tumassa, New  Yorkissa.  Niin  on  kuitenkin  asianlaita. 

Tapahtumapaikka  on  kaukana  pääliikeväylistä,  kes- 
kellä kurjimpia  köyhäinkortteleita  sijaitseva  vanha 
kirkko,  joka  on  nähnyt  parempiakin  päiviä  ja  jolla 
syrjäisestä  asemastaan  huolimatta  on  hienostuneet  tra- 
ditsionit,  päättäen  siitä,  että  kirkko  oli  viimeistä  sijaa 
myöten  täynnä  kaupungin  »korkeimpia  henkisiä  pii- 
rejä». Tai  mahtoiko  kuulijakunnan  laatu  johtua  ute- 
liaisuuden eli  tiedonhalun  kiitettävästä  hyveestä,  joka 
minutkin  oli  sinne  kuljettanut?  Oli  miten  tahansa, 
goottilaistyylinen,  hämärä  kirkko,  jossa  leijaili  outoja, 
tyynnyttäviä  tuoksuja,  oli  valaistu  ainoastaan  näky- 
mättömillä värillisillä  valoilla,  jotka  jumalanpalveluk- 
sen aikana  muuttuivat  punaisesta  siniseksi  ja  sinisestä 
viheriäksi  ja  niin  edelleen,  alkaakseen  jälleen  alusta. 
Alttari,  jonka  takana  ei  ollut  alttaritaulua,  oli  koris- 
teltu vihreällä  sametilla  ja  sen  yläpuolella  loisti  ris- 
tiinnaulitun asemesta  valkoinen  tähti  tummalla  poh- 
jalla. Syvä  hiljaisuus  täytti  kirkon;  sitten  alkoi  kuulua 
hiljaista,  kaukaista  musiikkia,  josta  oli  mahdotonta 
sanoa,  millaisista  soittokoneista  se  lähti.  Musiikkiin 
yhtyi  vähitellen  näkymätön  kuoro,  ja  vaikutelma  oli 
juhlallinen  ja  kohottava.  Sitten  ilmestyi  alttarin  eteen 
kaunis,  jalopiirteinen  mies,  pukeutuneena  yksinkertai- 
seen valkoiseen  vaippaan.  Hän  luki  Raamatusta  valit- 
tuja lauseita,  ei  välttämättä  painatus-,  vaan  useimmi- 
ten ajatusjärjestyksessä,  ja  välillä  hän  kohotti  kat- 
seensa kirjasta  ja  lausui  omia  ajatuksiaan,  jotka  sopi- 
vasti täyttivät  tekstissä  olevat  aukot.  Hän  ei  lukenut 
saarnaäänellä,  vaan  lausui  kaikki  sanat  sellaisella  sisäi- 

sellä,  ylevällä  hartaudella,  ikäänkuin  Mestari  itse  olisi 
puhunut  hänen  suunsa  kautta.  Ja  samaan  aikaan  jat- 
kui hänen  lausuntansa  taustana  hiljainen,  näkymä- 
tön hymni.  Papin  puhuessa  toi  eräs  kuoripojista 
hänelle  tulta,  jolla  sytytettiin  valkea  pinelle  alttarille. 
Liekin  loimu  heitti  väreilevän  hohteen  papin  kauniille 
kasvoille.  Tulen  palaessa  pappi  ojensi  kätensä  kor- 
keutta kohti  ja  lähestyi  puheensa  päätekohtaa.  Hän 
ei  saarnannut,  hänen  äänensä  kaikui  ikäänkuin  toi- 
sesta maailmasta,  kuvaten  yksinkertaisin,  älyn  kir- 
kastamin, mutta  kuitenkin  voimakkaasti  tunnepitoi- 
sin lausein  luomistyön  suurta,  ikuista  prosessia,  jonka 
korkeimpana  päämääränä  on,  että  ihminen  tajuaa  ja 
kokee  oman  jumalallisuutensa.  »Sillä  katso,  sinun  ruu- 
miisi on  Jumalan  temppeli.»  Ja  vähitellen  liekki  paloi 
loppuun,  valkopukuinen  mies  laski  kätensä  ristiin  rin- 
nalleen, vaikeni  ja  jäi  liikkumattomana  tuijottamaan 
kaukaisuuteen.  Ja  puolipimeässä  kirkossa  oli  jäl- 
leen syvä  hiljaisuus.  Sitten  alkoi  taas  kuulua  peh- 
meätä musiikkia,  ja  vähitellen  kirkko  täyttyi  iloisella 
ja  riemukkaalla,  läpikuultavan  kirkkaalla  soitolla, 
valot  syttyivät  sitä  myöten  kuin  sävel  sai  vauhtia,  ja 
lopulta  koko  seurakunta  yhtyi  hymniin,  joka  oli  ylis- 
tystä onnelle  ja  kauneudelle.  Ja  poistuessaan  kirkosta 
pimeille,  ihmistäysille  kaduille  sai  jokainen  puristaa 
ovenpielessä  hymyilevän  tri  Guthrien  kättä. 

Amerikkalaiset  voivat  olla  tällaisiakin.  Voitaisiinko 
meillä  sallia  zoroasterilaistyylisen  tulen  palvonnan 
järjestämistä  Johanneksen  kirkkoon?  Tuskinpa  vain. 
Eihän  Arvid  Järnefeltkään  saanut  siellä  rauhassa  selit- 
tää isämeitäänsä. 

* 

Vapautta  julkisessa  elämässä  täydensi  vapaus  ja 
luonnollisuus  seurustelussa,  jopa  opettajien  ja  oppilai- 
den välisessäkin  seurustelussa,  joka  meillä  Suomessa 
yleensä  on  kankeata  ja  virallista. 

X. 

SEMINAARIN  SEURAELÄMÄÄ. 

Uskontopsykologian  opettaja  tohtori  Horton  oli 
kutsunut  Mr.  Robertsin  ja  minut  luokseen 
Thanksgiving  dinnerille,  johon  kuului  pääruo- 
kana paistettu  kalkkuna  300  vuotta  vanhan  traditsio- 
nin  mukaan,  ja  vanhempia  traditsionejahan  ei  nuorella 
Amerikalla  olekaan,  sillä  vasta  1600-luvulla  ensimmäi- 
set eurooppalaiset  siirtolaiset  asettuivat  vakinaisesti 
uuden  maailman  mantereelle.  Thanksgiving  dinner  on 
muistoateria  sen  tapauksen  ikuistuttamiseksi,  jolloin 
intiaanit  kerran  uhrautuvaisuudellaan  pelastivat  mo- 
nen sadan  valkoihoisen  hengen.  Tämä  erikoinen  ate- 
ria nautittiin  Mr.  ja  Mrs.  Hortoilin  pienessä  standardi- 
huonekaluilla  sisustetussa  ruokasalissa.  Mr.  Hortoilin 
sisar  oli  viidentenä  vieraana. 

Isäntä  itse,  pieni,  silmälasinen  kiltti  mies,  joka  oli 
yhtä  pienen,  myös  silmälasisen,  mutta  hiukan  liha- 
vamman puolisonsa  kanssa  opiskellut  ranskaa  Strass- 
burgissa  ja  primitiivistä  uskontoa  Sorbonnen  pölytty- 
neiden pulpettien  ääressä,  viilteli  taitavasti  herkullisia 
viipaleita  kalkkunaparan  kyljestä.  Rouva  piti  huolta 
keskustelusta,  sisar  hymyilystä  ja  minä  toimin  kiitolli- 
sena kuulijana.  Päivällisen  päätyttyä  sain  vielä  hyö- 
dyllisempääkin  tehtävää.  Palvelijan  puutteessa  isäntä- 
väki näet  kantoi  vieraitten  avustamana  astiat  ihanne- 
keittiöön,  jossa  naiset  pesivät  ja  miehet  kilvan  pyyh- 
kivät koko  kaluston.    Se  vasta  oli  hauskaa! 


148  * 


Kahvi  juotiin  drawing  roomassa.  Katseltiin  Horto- 
ilin Euroopan- matkan  valokuva-albumia  ja  väiteltiin 
]New  Yorkin  ja  Pariisin  yliopisto-opintojen  valo-  ja 
varjopuolista.  Horton  valitti,  ettei  Pariisissa  ollut 
mitään  yleisluontoisia  luentosarjoja,  joista  olisi 
lyhyessä  ajassa  voinut  saada  kokonaiskuvan  jostakin 
määrätystä  tieteenhaarasta,  vaan  olivat  luennot  kes- 
kitetyt vain  johonkin  spesiaalikysymykseen,  jota  luen- 
noitsija itse  erikoisesti  oli  harrastanut.  Vihkiytymättö- 
män tietenkin  oli  vaikea  seurata  sellaista  esitystä, 
mutta  erikoistutkijalle  se  oli  paljon  antavampaa  kuin 
ylimalkaisemmat  »katsaukset»,  joita  Amerikassa  pal- 
jon harrastetaan,  jotta  voitaisiin  lyhyessä  ajassa  saada 
käsitys  mahdollisimman  monesta  tieteenhaarasta. 

Miellyttävää  yhdessäoloa  olisi  kai  jatkunut  pitem- 
mällekin, ellei  "itsekunkin  olisi  täytynyt  lähteä  toi- 
miinsa. Hauskaa,  luonnollista  vaatimatonta  väkeä 
nuo  Hortonit.  Vierasmaalainen  tunsi  olonsa  heidän 
parissaan  kodikkaaksi  ja  vaivattomaksi.  Opiskelukin 
muodostui  kuin  yhteiseksi  totuuden  etsimiseksi,  jossa 
opettaja  oli  pikemmin  ohjaajan  asemassa,  sillä  hänellä- 
kään ei  ollut  aineestaan  vielä  ennakkomielipidettä 
eikä  varmaa  vastausta  joka  kysymykseen. 

Indo-iranilainen  afternoon  tea  Professori  Williams- 
Jackscnin  luona  oli  paljon  vilkkaampi,  mutta  ei  juuri 
virallisempi  tilaisuus,  jonne  oli  kutsuttu  Columbia  - 
yliopiston  indo-iranilaisen  osaston  opettajia  ja  opis- 
kelijoita. Ahdas  huoneisto  oli  tupaten  täynnä  miestä 
ja  naista,  tummaa  ja  vaaleata,  enimmäkseen  tummaa. 
Alkoovissa  oli  teepöytä  samovaareineen,  jota  talon 
rouva  hoiteli.  Jokainen  sai  jonottaa  vuoroaan  ja  naut- 
tia juotavansa  ja  syötävänsä  seisaaltaan,  sillä  istu- 
mista ei  voinut  ajatellakaan  tungoksen  vuoksi.  Nuori 

persialainen  tohtori,  oman  kielensä  dosentti  Colum- 
biassa,  haasteli  englanniksi  venäläisen  ylioppilaan 
kanssa.  Hindulainen  juristi  Mehta,  joka  uskoi  yhtä 
vähän  kristinuskon  kuin  brahmanisminkaan  jumaliin, 
väitteli  naisasiasta  amerikkalaisen  kaunottaren  kanssa, 
ja  parsilaisten  ylipapin  poika,  tohtori  Pavry  koetti 
päästä  selville,  mitä  hänen  kiinalainen  ystävänsä  tiesi 
Mandshuriaan  levinneestä  manikealisuudesta.  Siir- 
ryttiin yhtä  mittaa  ryhmästä  toiseen  esitellen  itsensä 
ventovieraille,  mikäli  nimiä  lainkaan  saattoi  erottaa 
yleisessä  puheensorinassa.  Kansainvälinen  seura 
todella  ja  kaunis  seura  lisäksi,  vaikkei  itämainen  hohto 
oikein  päässytkään  oikeuksiinsa  tummassa  länsimai- 
sessa vaateparressa.  Palasin  kotiin  viisikymmenvuo- 
tiaan amerikkalaisen  lähetyssaarnaajan  Mr.  Schu- 
macherin kanssa,  joka  vaimoineen  ja  lapsineen  oli 
äskettäin  palannut  Intiasta  jatkamaan  opintojaan  ja 
palatakseen  vuoden  perästä  jälleen  työmaalleen,  johon 
kymmenessä  vuodessa  oli  jo  ehtinyt  kovasti  kiintyä 
ja  solmita  paljon  läheisiä  ystävyyssuhteita  alkuasuk- 
kaiden kanssa. 

»Tunnette  siis,  että  lähetystyönne  on  kantanut  hedel- 
miä?» kysyin. 

»Voin  vain  sanoa  sen,  että  moni  hindu  on  sanonut 
uuden  elämän  alkaneen  heille  tutustuttuaan  Jeesuksen 
sanomaan»,  oli  vaatimaton  vastaus. 

»Kuinka  monta  pakanaa  jo  olette  kastanut?» 

Mr.  Schumacher  naurahti:  »Emme  me  uniolaiset 
laske  tuloksiamme  kastettujen  lukumäärällä.  Sehän 
on  aivan  ulkonainen  seikka.  Ratkaisevaa  on  ihmisen 
sisäinen  henkinen  kokemus  ja  siitä  johtuva  elämän 
muutos.» 

»Ette  siis  ehdottomasti  vaadi  uskontunnustuksen 
sananmukaista  omaksumista?» 

»Kaukana  siitä.  Me  koetamme  päinvastoin  ensin 
tutustua  heidän  uskontunnustukseensa,  ja  jos  hekin 
löytävät  siitä  heikkoja  kohtia,  esitämme  oman  op- 
pimme täydennykseksi.  Kaikissa  uskonnoissahan  on 
siksi  paljon  yhteistä,  ettei  ole  pakko  kenenkään  tehdä 
täyskäännöstä,  vaan  jokainen  saa  säilyttää  omasta 
uskonnostaan  sen,  mikä  hyvää  on,  ja  omaksua  toisen 
uskonnosta  sen,  mitä  oma  uskonto  ei  voi  tarjota.» 

»Jos  käsitätte  lähetystyön  tuollaiseksi  yhteiseksi 
totuuden  etsimiseksi,  ymmärrän  täydellisesti,  että 
vielä  kymmenen  vuoden  työskentelyn  jälkeen  kai- 
paatte takaisin   Intia-äidin  helmaan.» 

Erosimme  hänen  ovellaan  sydämellisesti  puristaen 
toistemme  kättä. 

Uskontohistorian  professori  Robert  E.  Hume  oli 
kutsunut  vaimoni  ja  minut  päivälliselle  seminaari- 
talossa  sijaitsevaan  kotiinsa.  Avarien  huoneiden  par- 
kettipermannot  olivat  suurten  rauhallisten  itämaisten 
mattojen  peitossa,  ja  uunin  reunustoilla  ja  kaappien 
päällä  oli  valikoima  itämaisia  taide-esineitä,  joita 
emme  milloinkaan  olisi  väsyneet  ihailemaan.  Päivälli- 
nen nautittiin  perheen  piirissä,  johon,  paitsi  vanhem- 
pia, kuului  kaksi  poikaa  ja  yksi  tyttö,  kaikki  Intiassa 
syntyneitä,  isän  toimiessa  siellä  yliopiston  opettajana 
ja  lähetystyöntekijänä.  Vaikka  he  olivatkin  asuneet 
Pohjois-Intiassa,  Lahoressa,  oli  ilmanala  kuitenkin 
ollut  niin  troopillista,  ettei  rouva  ollut  sitä  ajanmit- 
taan kestänyt.  Kolmannen  lapsen  synnyttyä  hän  oli 
ollut  vain  luuta  ja  nahkaa,  eikä  ollut  muuta  neuvoa 
kuin  palata  kotiin,  jossa  terveys  oli  vähitellen  palan- 
nut. Prof.  Humen  ulkonäössä  oli  muuten  jotakin  itä- 
maista jälkeä:  keltainen,  ryppyinen  iho.  ulkonevat 
poskipäät,  musta  tukka  ja  kalju  päälaki.  Avarassa 

Turvassa  suurkaupungin  melskeeltä.  —  U.  T.  S:n  viheriä  nurmi- 
kenttä, jonka  ympärillä  kaikki  rakennukset  sijaitsevat. 


tobtoriiivaipassaan,  jota  opettajat  aina  käyttävät 
luennoilla,  hän  muistutti  sattuvasti  buddhalaista 
munkkia,  joiden  rukousmuminaa  hän  muuten  osasi- 
kin  sattuvasti  matkia.  Professori  kertoi  jo  lapsena 
tutustuneensa,  sanskritiin  ollessaan  poikasena  isänsä 
mukana  Intiassa.  Sittemmin  hän  oli  jatkanut  opinto- 
jaan Harvardissa,  saavuttamalla  lopulta  maailman- 
maineen Upanishadien  ansiokkaalla  käännöksellä,  joka 
on  tunnustettu  Max  Mullerin  aikaisempaa  käännöstä 
etevämmäksi.  Haastellessa  aika  kului  ja  professorit] 
täytyi  lähteä  jollekin  luennolle.  Mekin  hyvästelimme 
onnellisina  siitä,  että  ihmiset  maineesta  ja  kunniasta 
huolimatta  kykenevät  säilyttämään  lapsellisen  luon- 
nollisuutensa ja  välittömyytensä. 

Kalifornialaisia  ylioppilaita  oli  kutsuttu  erään  pas- 
torinrouvan  luo.  kun  sanfransiskolainen  toverini, 
papinkokelas    Dickinsoai    ilmoitti    minulle  kutsusta. 

ihmettelin,  miksi  juuri  minut  oli  kutsuttu  kalifornia- 
laiseen illanviettoon.  En  tästä  arvoituksesta  myöhem- 
minkään päässyt  selville.  Illallinen  tarjottiin  olohuo- 
neessa, jossa  oli  siellä  täällä  pieniä  pöytiä  kahdelle, 
kolmelle  hengelle  ja  kevyttä,  maukasta  ruokaa  tuotiin 
valmiiksi  lautaselle  pantuna  jokaiseen  pöytään  sitä 
mukaa  kuin  tarvittiin.  Keskustelua  käytiin  näissä 
pöytäryhmissä  ja  vaihdettiinpa  joskus  huudahduksia 
pöydästä  toiseenkin.  Mukava  ja  vaivaton  tapa  nauttia 
illallista,  jota  meikäläisten  »juhlaillallisten»  järjestäjät 
varmaankaan  eivät  ole  edes  unissaan  haaveilleet. 

Aterian  jälkeen  soitettiin  pianoa  ja  neitoset  lauloi- 
vat kalifornialaisia  kappaleita.  Rattoisa,  toverillinen, 
vapaa  ilta,  ilman  kovaa  teetä,  gramofonia  tai  radiota, 
konekulttuurin  luvatussa  maassa. 

Naimisissa  oleva  ylioppilas  ei  ollut  mikään  harvinai- 
suus Unionissa  eikä  myöskään  lainkaan  halveksittu, 
pikemmin  sitä  pidettiin  kunniana.  Tavallisesti  molem- 
mat elättivät  itseään  omalla  työllään  opintojen  lo- 
massa. Mr.  MacCracken  asui  nuoren  rouvansa  kanssa 
aivan  seminaaria  vastapäätä  pienessä,  omalla  kalustolla 
varustetussa  huoneessa.  Vuode  nostettiin  päiväksi  tai- 
dokkaalla laitteella  seinän  sisään,  joten  koko  huone 
jäi  seurustelua  varten,  kuten  olohuone  ainakin.  Rouva 
oli  jossakin  myöskin  näkymättömässä  komerossa  keit- 
tänyt teen,  jota  hän  tarjoili  pyöreän  pöydän  takana 
istuen.  Mr.  MacCracken,  mustasankaisine  laseineen, 
mustine  tukkineen  ja  kulmikkaine  piirteineen  oli  avo- 
mielinen ja  sydämellinen  isäntä. 

»Mikä  teitä  täällä  Amerikassa  eniten  miellyttää?» 
kysäisi  hän  kerran  keskustelun  lomassa. 

»Vapaus»,  vastasin  empimättä,  »täydellinen  puheen 
ja  ajatuksen  vapaus.    Vaikka  en  mielipiteiltäni  ole 

kristitty,  tunnen  olevani  teologisten  toverieni  joukossa 
kuin  kala  vedessä.» 

»Vapaus  on  todella  seminaarimme  ja  osaksi  Ame- 
rikankin ihana  ominaisuus»,  myönsi  MacCracken,  ja 
lisäsi  huokaisten:  »Mutta  ikävä  kyllä,  ei  täällä  kaik- 
kialla ole  yhtä  vapaata.» 

»Niinkö?  Kuulisin  mielelläni  mitalin  toisestakin 
puolesta.» 

»Esimerkkiä  ei  tarvitse  etsiä  kaukaa.  Olen  kotoisin 
Princetonista,  ja  se  kaupunki  on  vanhoillisten  yhteis- 
kuntakäsitysten pesäpaikka,  kuten  sen  yliopiston  teo- 
loginen tiedekunta  on  kirkollisen  konservatismin  tyys- 
sija. En  hyväksynyt  vanhempieni  ja  kirkkoni  ahtaita 
ennakkoluuloja,  vaan  matkustin  New  Yorkiin.  Sain 
hirveitä  parjauksia  vanhemmiltani,  kun  he  kuulivat 
minun  kirjoittautuneen  Unioniin.  Ja  ymmärrätte, 
ettei  tilanne  parantunut,  kun  menin  naimisiin 
kysymättä  heiltä  lupaa.  Nyt  he  ovat  lopullisesti 
luopuneet  minusta  ja  kieltäneet  minulta  kaiken 
tukensa.  Mutta  me  tulemme  kyllä  omin  voimin 
toimeen.» 

MacCracken  katsoi  hellästi  vaimoonsa,  joka  hymyili 
hiukan  surumielisesti. 

Mies  ansaitsee  toimimalla  iltaisin  ja  sunnuntaisin 
poikakerhojen  johtajana  East  Side'ssa,  siirtolaiskort- 
teleissa,  joissa  respektiä  voi  pitää  yllä  ainoastaan,  jos 
osaa  tapella.  Mutta  tapeltava  on  oikean  asian  puo- 
lesta eikä  väärän,  sillä  ryysyniekoilla  on  herkkä 
oikeudentunto,  kun  sen  vain  saa  reilulla  käytöksellä 
herätetyksi.  Rouva  toimi  taas  pientenlastenkoulun 
opettajana. 

Olen  varma  siitä,  että  MacCrackenit  tulevat  taistele- 
maan »itsensä  läpi»,  sillä  he  eivät  pelkää  elämää.  Ennen 
Amerikasta  lähtöämme  he  saivat  pojan.    Heillä  on 

paljon,  jonka  puolesta  taistella:  elämän  varjopuolella 
elävät,  uskonnonvapaus  ja  tuleva  sukupolvi,  jota  itse 
saavat  vaalia  omassa  kodissaan. 

Suurempia  seurustelutilaisuuksia  pantiin  tuon  tuos- 
takin toimeen  seminaarin  omassa  seurusteluhuoneessa, 
jonka  pelkkä  sisustus  jo  herätti  kodikkaan  tunnelman: 
pieniruutuiset  lyijypuitteiset  ikkunat,  tumma  tammi- 
paneeli,  suuri  avonainen  takka  (jossa  tosin  ei  koskaan 
poltettu  valkeaa),  pehmeät  paksut  matot,  mukavat 
pehmeät  sohvat  ja  nojatuoleja  pienissä  ryhmissä  mata- 
line sanomalehtipöytineen.  Tänne  kokoutuivat  yli- 
oppilaat ja  professorit  perheineen  soittamaan  ja  laula- 
maan hullunkurisia  lauluja,  kertomaan  kuulumisia  yli- 
oppilaskokouksista  ja  kansainvälisistä  kongresseista 
ja  kuulemaan  ulkomaalaiselle  käsittämättömiä  murre- 
juttuja sekä  muuten  vain  seurustelemaan  ja  kakaota 
juomaan  joko  matolla  loikoen  tai  sohvilla  istuen,  jalat 
alla,  itämaiseen  tapaan.  Ohjelmallisista  illanvietoista 
ilmoitettiin  kuulutustaululla  esimerkiksi  tähän  tapaan: 
»Tulkaa  ensi  lauantai-iltana  pitämään  hauskaa  seu- 
rusteluhuoneeseen. Professorinrouva  Fosdiek  tulee 
tarjoilemaan  omaa  keittämäänsä  kakaota  ja  Mr. 
Lawson  tulee  yksin  esittämään  kaksinäytöksisen  näy- 
telmän^ jossa  esiintyy  kolme  henkilöä.  Tuokaa  mukaan 
ystävänne,  ystävättärenne,  ja  rouvanne,  ja  ellei  ole 
omaa  rouvaa,  tuokaa  toisen.»  Kakao  oli  todella  hyvää, 
näytelmä  oli  suurenmoinen  ja  rouvat  olivat  sieviä  ja 
maalattuja,  kuten  kaikki  naiset  New  Yorkissa  muuten 
näyttivät  olevan.  Poikkeuksen  teki  eräs  vanha,  lihava, 
vaaleapukuinen  hindutar,  jonka  prinssi  Krishnaya  oli 
tuonut  mukanaan.  Hän  oli  jotakin  ylhäistä  sukua, 
mutta  vaikutti  herttaiselta  ja  luonnolliselta  kuin 
savolainen   sydänmaan   mummo.     Omituista,  mutta 

suomalaisissa  ja  hindulaisissa  on  jotakin  yhden- 
näköisyyttä, kasvojen  ilme  on  rauhoittava,  tyyni 
ja  kodikas. 

* 

Yhtä  helpolta  ja  vaivattomalta  tuntui  tutustuminen 
yliopistopiirin  ulkopuolellakin  oleviin  ventovieraisiin 
ihmisiin. 


156 


XI. 

HENKISIÄ  JA  TAITEELLISIA  BOHEEMEJA. 

Gramofoni    uskonnon  palveluksessa 

näkyy  olevan  paljon  yleisempää  kuin  gramofoni  koti- 
tanssiaisten  musiikkivälineenä,  mikä  varmaan  johtuu 
siitä,  että  radio  tarjoaa  yllin  kyllin  jälkimmäistä 
musiikkia  jokaiseen  kotiin,  missä  vain  on  pyörähtele- 
miseen  tilaa.  Astuessani  Broadway lta  siihen  eteishal- 
liin, jonka  varrella  Teosofisen  Seuran  kirjaston  piti 
sijaita,  näin  ensimmäisessä  ovessa  tekstin:  the  star 
in  the  east.  Astuin  huoneeseen,  jossa  istui  yksin- 
omaan naisia  innokkaasti  keskustellen.  Ja  ilokseni  ei 
kukaan  kiinnittänyt  minun  saapumiseeni  pienintä- 
kään huomiota.  Naisista  laihin  ja  eniten  maalattu 
pani  suuren  kabinettigramofonin  soittamaan  jotakin 
virrentapaista.  Rupattelu  jatkui  häiriintymättä  ja 
minä  aloin  tajuta,  että  olin  tullut  väärään  paikkaan. 
Muutamista  lauseista  käsitin,  että  tämän  täytyi  olla 
spiritistinen  kokous  eikä  teosofinen.  Poistuin  siis  yhtä 
huomiota  herättämättä  kuin  olin  tullutkin.  Oikean 
huoneen  löysin  sitten  käytävän  toisesta  päästä. 

Tohtori  Amsteinin  looshissa  kiinnitettiin  gramofonin 
soittoon  suurempaa  huomiota.  Tohtori  Amstein  oli 
sveitsiläinen  ja  vasta  muutama  vuosi  sitten  Amerik- 
kaan saapunut,  joten  hän  äänsi  englantia  ranskalaisesti. 
Hänellä  oli  kahdet  silmälasit  päällekkäin,  sysimusta 
tukka,  kyömynenä,  ja  hän  käyttäytyi  äärimmäisen 
kohteliaasti  varsinkin  naisia  kohtaan.    Hänen  loos- 

hinsa  nimi  oli  aika  vaativa:  Realization  =  Toteutta- 
minen, ja  hän  ottikin  puhemiestoimensa  hyvin  vaka- 
valta kannalta.  Jäsenistö  oli  kirjavaa  ja  kansain- 
välistä: ranskalainen  kuvankaunis  viiksiniekka,  venä- 
läinen, pitkätukkainen  taiteilija,  bulgarialainen,  san- 
fransiskolainen  tohtori  ja  terveysapostoli  sekä 
kokoelma  newyorkilaisia  rouvia,  jotka  mieluimmin 
puhuivat  ruuasta  ja  vaatteista.  Kokous  pidettiin  rans- 
kalaisen ja  venäläisen  yhteisessä  boksissa  alakaupun- 
gilla,  lähellä  taiteilijakortteleita.  Ja  huone  näyttikin 
ateljeeltä  alkooveineen,  tilapäisine  pahviseinineen, 
divaaneineen  ja  itämaisine  seinävaatteineen. 

Ensimmäiseksi  täälläkin  pantiin  gramofoni  soimaan, 
mutta  sen  aikana  ei  rupateltu,  vaan  istuttiin  hiljaa 
silmät  suljettuina  mietiskelytarkoituksessa,  mutta  mis- 
täpäs  sen  tiesi,  missä  kunkin  ajatukset  kiertelivät. 
Sitten  tohtori  Amstein  piti  mieltä  ylentävän  puheen, 
jossa  hän  kuvaili,  miten  meidän  on  ajatuksissamme 
kohottauduttava  tajunnan  tasolta  toiselle  yhä  kor- 
keammalle ja  korkeammalle,  kunnes  pääsemme  puh- 
taan hengen  piiriin,  ja  sieltä  jälleen  laskeuduttava 
alas  tuoden  tuon  puhtaan  hengen  tajunnan  muka- 
namme jokapäiväiseen  valvetajuntaamme,  jotta  hen- 
kinen tajunta  jäisi  ikuiseksi  omaisuudeksemme.  Puhe 
oli  oppinut  ja  hieno  ja  koetimme  seurata  sen  korkea- 
lentoista poljentoa  parhaamme  mukaan.  Tri  Amstein 
oli  todellinen  runoilija  hengen  maailmoissa.  Sitten  seu- 
rasi keskustelua  ja  lopulta  vaadittiin  minua  sanomaan 
jotakin  Suomen  teosofisesta  työstä.  Kertoilin  heille 
siitä  ensin  yleisesti  ja  lopuksi  eräästä  syrjäkylän 
looshista  erikseen.  Koetin  parhaan  kykyni  mukaan 
kuvailla  lumisia  metsiämme  ja  tiettömiä  korpiamme 
ja  niiden  perukoilla  uinuvaa  erämaan  kylää,  joka  kyy- 
höttää kinoksiin  painautuneena  kirkkaasti  tuikkivan 

Rakenteilla  olevan  talon  teräsrunko. 


tähtitaivaan  alla.  Vain  yhden  tuvan  jäätyneestä  ikku- 
nasta lankeaa  valoa  sinitummalle  hangelle  ja  kiemur- 
televa savupatsas  kohoilee  laesta  avaruutta  kohti. 
Tuvassa  istuu  ihmisryhmä  takkavalkean  ääressä, 
ryhmä  raatajia  ja  uudisasukkaita,  ja  pohtii  elämän 

syntyjä  syviä,  niinkuin  ennen  kalevalaiset  esi-isämme. 
Sellainen  on  Korventuli-looshin  kokoussali  ja  sieltä 
veljet  lähettävät  tervehdyksensä  New  Yorkin  kivi- 
muurien totuuden  etsijöille.  —  Puhetta  kuunneltiin 
hiljaa,  ja  sen  päätyttyäkin  vallitsi  hetkisen  hiljaisuus, 
ennenkuin  rupattelu  jälleen  pääsi  vauhtiin.  Näyttää 
siltä,  että  jyrkät  vastakohdat  tässä  maailmassa  aina 
tekevät  jonkinlaisen  vaikutuksen  ihmismieleen. 

Lopettajaisiksi  luettiin  pätkä  eräästä  Krishnamurtin 
kirjasta  Me  pistäydyimme  ennen  lähtöämme  tri 
Amsteinin  omaan  huoneeseen,  joka  oli  kadun  puolella 
samassa  kerroksessa.  Hän  näytti  meille  valokuva- 
retusheeraajan  kallisarvoiset  työkalut,  joilla  hän  nykyi- 
sin elätti  itsensä.  Kaikki  tämä  oli  kuitenkin  vain  väli- 
aikaista. Hänen  lopullisena  haaveenaan  oli  päästä 
Intiaan,  ja  näytti  siltä,  että  tämän  haaveen  toteutu- 
minen ei  olisi  enää  kaukana,  sillä  Krishnamurti  oli 
täällä  käydessään  luvannut  kutsua  hänet  opettajaksi 
Adyariin  perustettavaan  maailmanyliopistoon. 

Astuessamme  tuosta  hengen  temppelistä  New  Yorkin 
katuvilinään  satoi  kuin  saavista  kaataen.  Sateenvar- 
jottomia  ihmisiä  oli  kokoutunut  Macyn  tavaratalon 
avaraan  porttiholviin,  johon  pelastusarmeijan  val- 
pas musiikkipatrulli  oli  järjestänyt  torvisoitto-  ja 
herätys  kokouksen.  Rummut  ja  torvet  raikuivat. 
marssivirret  kaikuivat  kilvan  sateen  ropinan  kanssa 
ja  uusia  sieluja  otettiin  taivaan  helmaan.  Konstit 
ovat  monenlaiset  .  .  . 

Ollessaan  O  b  e  r  a  m  m  e  r  g  a  u  s  s  a 

opiskelemassa  baijerilaista  puunveistotaitoa  oli  äitini 
tutustunut  saksalaiseen  lääkäriin  tri  Reissiim  joka  oli 

suurimman  osan  elämästään  viettänyt  Ruotsissa  Led- 
sundissa,  saaden  aikaan  ihmeellisiä  parannuksia.  Hän 
oli  häikäisevän  kaunis  ja  terve  viikinkityyppi  ja  erikoi- 
sen miellyttävä  persoonallisuus,  minkä  johdosta  kaikki 
naispotilaat  häneen  rakastuivat.  Tämä  seikka  lienee- 
kin ollut  eräs  syy  hänen  taattuun  parantavaan  voi- 
maansa. Tri  Reiss  oli  sitäpaitsi  innokas  maalari  ja 
hänellä  oli  New  Yorkissa  taiteilijaveli.  Hän  antoi  äidil- 
leni käyntikorttinsa,  johon  kirjoitti  veljelleen  terveh- 
dyksen gruss  gott  ja  sanoi,  että  kortin  tuojan 
hyväksi  hänen  veljensä  tulee  tekemään  kaiken  voita- 
vansa. Amerikkaan  lähtiessäni  sain  tämän  kortin 
mukaani,  ja  niinpä  eräänä  iltana  päätimme  lähteä 
katsomaan,  millaista  elämää  New  Yorkin  boheemit 
viettävät. 

Ajoimme  subwaylla  alakaupungille  Christopher  Stree- 
tin kulmaan.  Kadut  olivat  pimeitä  ja  mutkikkaita, 
ihmishahmot  epäilyttävän  näköisiä  ja  numeroa  vaikea 
löytää,  koska  katu  muutti  nimeänsä  aivan  odotta- 
matta jatkuen  toisen  nimisenä  omaan  suuntaansa  ja 
oman  nimisenä  viistoon  itsestään.  Lopulta  löysimme 
kuitenkin  kakkosen  ja  soitimme  ulko-oven  sähkökelloa. 
Hetken  kuluttua  ovi  avautui  ja  seisoimme  pienessä 
hämärässä  eteisessä,  jonka  jonkinlainen  seinämä  erotti 
isommasta  huoneesta.  Ystävällinen,  pehmeä  ääni 
kehoitti  meitä  astumaan  isomman  huoneen  valo- 
mereen ja  tuossa  tuokiossa  seisoimmekin  silmätyksin 
itsensä  Siegfrid-s ankarin  kanssa,  sillä  erotuksella  vain, 
ettei  tällä  ollut  kypärää,  vaan  kullanruskeat  hiukset 
reunustivat  hänen  kuparinhohtavia  kasvojaan,  ja 
haarniskan  asemesta  hänen  vartaloansa  peitti  punai- 
senkirjava baijerilainen  villapaita. 

»Asuuko  Mr.  Hans  Reiss  täällä?»  kysyin  hiukan 
arasti. 

»Kyllä!»  ja  siniset  silmät  säteilivät  meihin,  luulta- 
vasti pääasiassa  vaimooni. 

»Arvelen,  että  olette  Mr.  Reiss?»  uskalsin  arvata. 
»Minulla  on  kortti  veljeltänne.»  Hän  otti  kortin  ja  purs- 
kahti sydämelliseen  nauruun. 

»Mutta  minähän  olen  tuo  veli  ja  olen  itse  kirjoittanut 
tämän  kortin!» 

»Oh,  ymmärrän»,  ja  sitten  nauroimme  kaikki 
kolme.  Reiss  kertoi,  että  jonkin  aikaa  Oberam- 
mergaun  kohtauksen  jälkeen  hän  oli  saanut  veljel- 
tään sähkösanoman,  että  hänen  piti  viipymättä  tulla 
New  Yorkiin.  Hän  oli  jo  kauan  toivonut  pääsevänsä 
vapaaksi  Ledsundin  rouvista,  ja  maalarintaipumuk- 
siaankaan  hän  ei  tahtonut  aivan  jättää  lapsipuolen  ase- 
maan, joten  hän  viipymättä  pisti  pillinsä  pussiin  ja 
lähti.  Ja  täällä  hän  nyt  oli.  Englanti  sujuikin  vielä 
hiukan  kankeasti,  saksalaisia  ja  ruotsalaisia  sanoja 
pyrki  tulemaan  joukkoon,  varsinkin  eurooppalaisen 
kanssa  puhuessa.  Muuten  hän  viihtyi  mainiosti  New 
Yorkissa. 

Keskustelun  aikana  tarkastelimme  hiukan  ympä- 
ristöämme. Olimme  korkeassa  huoneessa,  jonka  katon 
rajaa  oli  vaikeata  määritellä  kulissintapaisten  seinä- 
mien ja  verhojen  vuoksi.  Huonetta  ympäröi  parveke, 
josta  nähtävästi  mentiin  asuinhuoneisiin.  Parvek- 
keelle johtivat  leveät  portaat.  Kaikkialla  oli  valmiita 
ja  puolivalmiita  maalauksia,  sekä  moderneja  että 
tavanomaisia,  kaikkia  mahdollisia  eri  tyylejä.  Huo- 
netta valaisi  yksi  ainoa  verraten  matalalla  riippuva 
voimakas  lamppu,  ja  valomeren  keskipisteessä,  korok- 
keella, tuolilla,  istui  venäläiseen  talonpoikaispukuun 
puettu  tyttö,  kaunis  kuin  paras  kiiltokuva,  huivi  tiu- 
kasti solmittuna  leuan  alle,  mustat  suortuvat  niskassa. 
Hän  istui  liikkumattomana  kuin  vahanukke  ja  tuijotti 

TYÖ.   Tseckoslovakialainen  veistos  näytteillä  New  Yorkissa. 
Eurooppalaiset  osaavat  paremmin  kuvata  amerikkalaista 
»henkeä»  kuin  jenkit  itse. 

suurilla  kirkkailla  silmillään  yhteen  ainoaan  pisteeseen. 
Ihanteellinen  malli!  Ympärillä  seisoi  ja  istui  joukko 
oppilaita  ahkerassa  työssä,  jäljentäen  vahanuken  piir- 
teitä paperilleen  mahdollisimman  turhantarkasti,  nii- 
den joukossa  venäläisiä,  juutalaisia  ja  yksi  mulatti, 
miehiä  ja  naisia.  Valkoiseen  mekkoon  puettu  saksalai- 
sen näköinen  nainen  kulki  toisen  luota  toisen  luo  neu- 
voen ja  korjaillen.  Muuten  ei  kukaan  puhunut  mitään. 

Portaita  laskeutui  toinen  komea  mies,  ilmeisesti 
Reissin  veli,  tumma  ja  hiukan  lihavampi,  kirjavan 
baijerilaispaidan  päällä  tummansininen  samettitakki. 
Veli  kertoi  hänelle  ihmeellisestä  tapaamisestamme,  ja 
sitten  me  nauroimme  jälleen.  Silloin  vahakuva  va- 
vahti, tumma  Reiss  katsahti  hänen  niskaansa  ja  alkoi 
taputtaa  käsiään.  Vahakuva  alkoi  ojennella  käsiään 
ja  päästi  äännähdyksen,  vetäen  syvään  henkeään  ja 
hypähti  lavalta  ketterästi  kuin  pantteri.  Samassa 
lumous  laukesi,  piirtäjätkin  alkoivat  liikuskella  ja 
jutella  äänekkäästi.  Tyttö  pyörähti  meidän  ryh- 
määmme kohti,  lähestyi  tummaa  Reissiä  ja  hieroi  sel- 
käänsä hänen  selkäänsä,  kädet  lanteilla  ja  kääntäen 
nauravan  valkohampaisen  suunsa  aivan  lähelle  Reissin 
kasvoja.  Reiss  ei  ollut  millänsäkään,  aivankuin  tämä 
olisi  jokapäiväistä  kisailua  hänelle,  iski  meille  silmää, 
antoi  päällään  merkin  saksalaiselle  apulaiselle,  kiep- 
sahutti  tytön  vyötäisiltä  ilmaan  ja  pyöräytti  häntä 
pari  kertaa  ympäri,  niin  että  lukemattomien  pitsi- 
alushameiden  helmat  hulmusivat,  laski  tytön  maahan 
kevyesti  kuin  höyhenen  ja  alkoi  hänen  kanssaan  tans- 
sia jazzia  gramofonin  säestyksellä,  jonka  palvelushen- 
getär  oli  jossakin  näkymättömässä  nurkassa  virittä- 
nyt. Tanssiin  yhtyi  heti  koko  muu  »henkilökunta»  ja 
samassa  oli  työn  atelieri  muuttunut  kirjavaksi  huvi- 
tuksen pyörteeksi. 

Me  katselimme  Reissin  kanssa  vähän  sivummalta. 

»Te  osaatte  pitää  täällä  lystiä»,  sanoin. 

»Kyllä  toki,  mutta  ei  tätä  menoa  kestä  kuin  viitisen 
minuuttia,  sitten  alkaa  taas  työ.  Ja  päivällä  teemme 
omia  töitämme.» 

»Teillä  on  paljon  työtä.» 

»On,  enemmän  kuin  tarpeeksi,  mutta  me  rakastamme 
työtä,  veljeni  ja  minä.  Sentakia  hän  kutsuikin  minut 

tänne,  kun  ei  yksinään  ehtinyt  suorittaa  kaikkia  tilauk- 
sia.» 

»Teette  siis  tilaustyötä,  vai  kuinka?» 

»Niin  teemme,  ja  tilauksia  meillä  on  niin  paljon, 
ettemme  tahdo  millään  ehtiä,  vaikka  ulkopuolista 
apuakin  käytetään.  Enimmäkseen  koristamme  maa- 
lauksilla rikkaiden  koteja,  miljonäärien  klubeja  ja 
pankkien  liikehuoneisto j a .» 

»Mutta  eikö  amerikkalaisten  huono  maku  ole  hai- 
taksi työllenne?» 

»Ei  lainkaan»,  nauroi  Reiss,  »useimmat  tilaajistamme 
ovat  niin  kemiallisesti  vapaita  mausta,  etteivät  he 
edes  teeskentele  ymmärtävänsä  taidetta,  vaan  anta- 
vat meidän  maalata  aivan  niinkuin  haluamme.  Meillä 
on  täydellinen  vapaus,  ja  sepä  se  juuri  onkin  viehättä- 
vää: voin  tänään  olla  kubisti,  huomenna  naturalisti, 
ylihuomenna  expressionisti,  aivan  mieleni  mukaan.» 

»Sehän  on  mainiota.    Ja  maksu  on  kai  hyvä.» 

»Ei  voi  valittaa.  Hinnat  täytyy  pitää  korkeina, 
jotta  säilyttäisimme  yleisön  luottamuksen.  Yhden 
ainoan  eteishallin  koristamisesta  voimme  saada  tuhan- 
nen dollaria.» 

Tanssi  päättyi.  Venäläistyttö  kiepsahti  Reissin 
käsivarsilta  lavalle  ja  jähmettyi  jälleen  vahanukeksi. 
Oppilaiden  pastellit  alkoivat  jälleen  rapista  karkeilla 
piirustuslehtiöillä . 

Hyvästelimme  ja  saimme  kutsut  tulla  uudelleen 
milloin  vain  sopi. 

* 

Mutta  eipä  sinne  enää  tullut  monta  kertaa  mennyksi. 
Matka  oli  pitkä,  ja  iltaisin  oli  monia  muitakin  menoja, 
yhteisiä  retkiä  ja  huvituksia,  joita  kuvataan  seuraa- 
vissa luvuissa. 

XII. 

VAPAAPÄIVIEN  VIETTOA. 
Asuntomme. 

Olin  ollut  suorastaan  ihastunut  »pääkkiruumaani», 
joka  tarjosi  minulle  suojan  miljoonia  vieraita 
ihmisiä,  kuumaa  ja  kylmää  vastaan.  Mutta 
vähitellen  alkoi  arvostelun  hiiri  nakertaa,  eikä  kestä- 
nyt kauan,  ennenkuin  suorastaan  kärsin  huoneestani 
varsinkin  sen  ruusunkiehkuroin  koristellusta  katosta 
ja  kolmesta  isosta  peilistä.  Voiko  kukaan  ajan  pitkään 
pitää  kotinaan  peilisalia,  jossa,  kääntyipä  itään  tai 
länteen,  aina  näki  oman  naamansa  joko  pitkänä  tai 
leveänä,  riippuen  siitä,  mihin  suuntaan  halvan  peilin- 
lasin  juovat  kulkivat.  Lisäksi  sijaitsi  talo  kahden 
synagoogan  välissä,  joista  varsinkin  erinäisinä  pyhinä 
kuului  hirveä  mölinä. 

Joulukin  teki  tuloaan  ja  päätimme  mieheni  kanssa 
hankkia  jouluksi  itsellemme  yhteisen  kodin,  koska 
lukukauden  loputtua  saattoi  dormitorihuoneet  yli- 
opistolla joko  jättää  tai  uusia  vuokrasopimuksen  kevät- 
kaudeksi. Emme  uskaltaneet  »kielisiin»  roominghou- 
seihin,  haimme  vain  suomalaisten  taloja,  joita  näillä 
seuduilla  on  runsaasti.  Löysimmekin  seuraavalta 
kadulta,  mutta  asuminen  kävi  mahdottomaksi  siinä, 
koska  emäntä  oli  ylen  puhelias  ja  seurankipeä,  pistäy- 
tyen kerran  tunnissa  »meidän  puolellemme»,  ja  isäntä 
kuljeskeli  ympäri  säännöstellen  kaasuliekin  käyttöä 
tai  hiipien  talonsa  lukemattomien  ovien  takana  kuun- 


Hiljainen  asuntokatu. 


telemassa  vietettiinkö  »huonoa  elämää».  Se  kaikki 
kuului  asiaan,  jos  tahtoi  pitää  pisneksensa  kunnossa 
ja  saada  sen  runnaamaan  (käymään).  Me  kuitenkin 
muutimme  viereiseen  taloon  uudeksi  vuodeksi.  Emän- 
tämme oli  siitä  hiukan  loukkaantunut,  koska  seuraa- 
valla kerralla  kadulla  tavatessamme  tuskin  tervehti 
ja  hoputti  lastansa  lausuen  ylevin  ilmein:   »Kom  an, 

taaling,  me  mennään  kääsypilliä  maksaan.»  (Tulepa, 
kultaseni,  me  menemme  kaasulaskua  maksamaan.) 

Joitakin  viikkoja  myöhemmin  tapasimme  taas 
»misiksen».  Hän  seisoi  talonsa  portailla  ja  kuunteli, 
kuinka  vastapäisessä  talossa  vietettiin  »huonoa  elä- 
mää». Tervehdittyämme  saimme  kuulla,  kuinka  naa- 
puritalosta aina  kuului  ääntä,  siellä  varmaankin  juo- 
tiin ja  tapeltiin,  ja  että  hänen  miehensä  ei  ollut  enää 
sitä  näkemässä  ja  kuulemassa,  koska  hän  oli  edellisenä 
iltana  kuollut  hospitaaliin.  »Oleks'  te  nähnyt  Ameri- 
kassa ruumista?  Voi,  että  mä  pelkäsin  meitän  pappaa 
illalla,  mutta  aamulla  kun  mä  kävin  anteteikkarilla, 
(undertaker  =  hautaustoimisto)  oli  se  vallan  muut- 
tunut, posket  minkattu,  pantu  kovat  kaulukset  ja 
ravatti.  Voi  kun  pappa  oli  nätti,  ihan  kuin  tanssiaisiin 
lähtössä.»  Minut  voi  yleensä  hyvin  helposti  suggeroida 
itkemään  tällaisissa  tapauksissa,  niin  että  kelpaisin 
vaikka  itkijäeukoksi,  mutta  nyt  en  saanut  oikein  tun- 
nelmasta kiinni. 

Talon,  johon  muutimme,  omisti  Mrs.  MacDonald, 
hyvin  suloinen  leskirouva  ja  kolmen  sievän  tytön  äiti. 
Äiti  hyöri  kuin  muurahainen  siivoten  taloaan  ja  keit- 
täen ruokaa.  Tyttäret  kävivät  koulua  ja  kotona  olles- 
saan istuivat  jardissa  (pihassa)  lukien  läksyjä  tai 
romaaneja.  Tämän  hiljaisen  talon  ylimpään  kerrok- 
seen pesiydyimme.  Saimme  jälleen  aurinkoisen  pääkki- 
ruuman  ja  keittiöksemme  pienen  skylightin  (huoneen, 
jossa  oli  ikkuna  katossa).  Siinä  asuimme  sitten  läh- 
töömme asti,  ja  asunto  sähköineen,  kaasuineen  ja  puh- 
taine  vuode-  ja  pyyhe!  iinoineen  maksoi  10  dollaria 
viikossa.  Kylpyhuone  oli  kerrosta  alempana.  Ameri- 
kassa kylpyhuoneet  tavallisesti  ovat  suuria  ja  ikku- 
nallisia, joten  aamukylpy  niissä  erikoisesti  viehättää. 
Niistä  nautin  minäkin  kolmena  vapaa-aamunani. 

Hedelmärattaat  ovat  aina  liikkeessä,  sillä  seisoskeleminen 
on  kielletty. 


Kaduilta  ja  tutuilta. 

Kahvin,  paksun  kerman,  paahdetun  leivän,  suolaisen 
voin  ja  kylvyn  virkistämänä  lähdin  vapaapäivinäni 
tavallisesti  heti,  mieheni  lähdettyä  luennoille,  ostok- 
sille halleihin  tai  torille  tai  vain  aurinkoisille  leveille 
kaduille.  Siellä  lapset  löivät  palloa  tai  juoksivat  val- 
koiseen puetun,  katua  pesevän  miehen  voimakasta 
vesisuihkua  pakoon  tai  vastaan  hihkuen  ilosta.  Italia- 
laiset paahtoivat  pähkinöitä,  kastanjoita  ja  makeita 
perunoita.  Miehet  työntelivät  rypäleitä  ja  persikoita 
täynnä  olevia  käsikärryjä^  tai  kahden  suuren  hevosen 
vetämiin  vankkureihin  oli  ladottu  pyramiidiksi  koko- 
naisen appelsiinimetsän  sato.  —  Sitä  työn  tuloksen 
runsautta  ja  rauhanajan  onnea!  —  Ja  kuitenkin  ihmi- 
set vapaaehtoisesti  vaihtavat  kaiken  tämän  silloin  täl- 
löin savun  ja  myrkkykaasujen  sokaisemaan  aurinkoon, 
tuskanhuutoihin,  sairaaloihin  ja  säännösteltyihin  pettu- 
leivän palasiin. 

»Produce  Market»-ruokatavaratori  klo  3  aamulla. 
Suurostajat  autojaan  täyttämässä. 

Ravistan  päästäni  turhat  mietteet  ja  suuntaan  kul- 
kuni Park  Avenuen  ilmaradan  alla  olevalle  köyhäin 
torille. 

»Five  for  a  nickel,  five  for  a  nickel»,  kuuluu  ensim- 
mäisenä korviini.  Mitä  mahdetaan  myydä  viisi  nikke- 
lillä (5  sentillä)?  Mandariineja.  Ostan  niitä  puoli  koril- 
lista. Helsingissä  se  nielisi  pienen  omaisuuden.  On 
keskitalvi,  mutta  torilla  on  tomaatteja,  kukkakaaleja 
kurkkuja,  parsaa,  mansikoita,  joten  kasvissyöjänkään 
ei  tarvitse  valittaa.  Tori  ei  ole  suuri,  mutta  siihen  mah- 
tuvat kaikki  ne  kauppahaarat,  jotka  meillä  on  hajoi- 
tettu  Kauppatorille,  Kaartinhalliin  ja  narinkkaan. 
Eräillä  käsikärryillä  näin  suurenmoisen  varaston  van- 
hoja »knalleja»,  jotka  käsittivät  kaikki  harmaan,  rus- 
kean ja  mustan  vivahdukset.   Toisella  taas  oli  korea 

tilkkuvarasto,  ostettu  jostakin  ompeluliikkeestä. 
Kauppa  kävi  hyvin  ja  torin  täytti  kielten  sekoitus. 
Neekerit  ostivat  20  sentin  silkkisukkia,  käsilaukkuja 
ja  huuliväriä,  venäläiset  suolakurkkuja  ja  hapankaalia, 
tatarit  kirjavia  huiveja  ja  aamutohveleita.  suomalaiset 
perunoita  j.n.e.  Lähellä  toria  oli  suomalainen,  meidän 
maalaiskauppojamme  muistuttava  puoti,  josta  sai 
ostaa  puolukoita  ja  Vaasan  näkkileipää.  Brooklynin 
suomalaisseuduilla  menin  kerran  puotiin,  jonka  näyte- 
ikkunassa oli  näkkileipäpaketti.  Luullen  puotia  mei- 
käläiseksi pyysin  ostokseni  suomeksi.  Myyjä  puhui 
kuitenkin  kankeanlaisesti  suomea,  joten  kysyin,  oliko 
hän  unohtanut  äidinkielensä.  Mutta  poika  sanoi  ole- 
vansa amerikkalainen  eikä  vielä  täysin  oppineensa  suo- 
mea, jota  kuitenkin  täytyi  näillä  seuduin  liikkeessä 
osata.   Tulinpa  melkein  liikutetuksi. 

Ruokatavaroita  ei  kuitenkaan  tarvinnut  hakea  ym- 
päri kaupunkia,  sillä  Lenox  Avenuen  nurkassa  oli  Ree- 
ves'in  puoti,  joita  oli  sadoittain  New  Yorkissa.  Sieltä 
sai  kaikkia  siirtomaan-  ja  maitokaupan  tavaroita. 
Puotia  hoiti  kolme  nuorukaista,  jotka  olivat  siellä 
klo  8:sta  klo  24:ään  ja  ylikin,  koska  permanto  pestiin 
liikkeen  suljettua.  Valitsin  erään  punastelevan  nuoru- 
kaisen (ajatelkaa,  että  suurkaupungissa  on  sellaisiakin), 
jolta  kyselin  tavaroiden  nimiä  englanniksi  ja  joka  sen- 
jälkeen  aina  hoiti  kaupantekoni,  vieläpä  toimitti  tava- 
rat kotiinkin.  Lenoxilla  oli  myöskin  kauppa,  josta  ostin 
välistä  kurkkuja.  Myyjä  kumarteli  aina  hyvin  syvään 
ja  hymyili  merkitsevästi.  Kerran  hän  sitten  paukautti 
hintamääränsä  ja  »olkaa  hyvänsä»  ryssäksi.  Luin 
parina  vuotena  koulussa  venättä,  joten  suoriuduin 
tilanteesta  ja  myyjä  kumarteli  vielä  kohteliaammin. 
Kuvailin,  että  hän  uskoi  minut  Venäjältä  paenneeksi 
ruhtinattareksi,  enkä  ollut  ollenkaan  loukkaantunut. 


Child'sit  ovat  New  Yorkin  siisteimpiä  ja  suosituimpia  ravintoloita. 
Nälkäiset  tyydyttävät  usein  ruokahaluaan  vain  näköhermoillaan, 
katsellen  kadulta  miten  kokki  paistaa   ohukaisia  lasin  takana. 

Ja  vaikkapa  hän  olisi  uskonut  minut  mushikan  tyttä- 
reksi, en  sittenkään  olisi  pahastunut.  Siellä  suuressa 
Lännessä  oli  varmaankin  kaikki  hyvin  erilaista  kuin 
Venäjä-äidin  helmoissa,  ja  ihminen  etsi  toista,  jonka 
jalka  olisi  astunut  samaa  pyhää  maata  kuin  hänenkin. 

Vapaapäivistä  tuli  riittää  aikaa  vielä  kirjeiden  kir- 
joittamiseen, lukemiseen,  maalaamiseen,  sukanparsi- 
miseen  ja  silloin  tällöin  pyykin  silitykseen,  joka  pestiin 
ulkona  ja  tuotiin  kotiin  n. s.  wetwashina,  siis  märkänä. 
Ripustin  sen  ikkunasta  rissoilla  kulkevaan  pyvkki- 
uuoraan  ja  panin  silitysraudat  kaasulle.  Kun  raudat 
olivat  kuumenneet,  oli  pyykkikin  tavallisesti  ehtinyt 
kuivua,  joten  silitys  voi  alkaa. 

Suuri  maailma  aukeni  minulle  liikepalatseissa,  kuten 
Macyllä,  Wanamakerillä,  Bloomingdalilla  y.m.  Jo 
ulkonaiset  seikat,  hissit,  »juoksevat»  portaat,  tavaran 
paljous,  myyjät  ja  ostajat  antoivat  tunnelmansa. 
Mutta  toisellakin  tavoin  saattoi  joutua  uuteen  maail- 
maan.   Itämaisten  mattojen  paljous  vei  turbaanipäi- 


»Kymppisentin»  filiaali,  jossa  köyhäkin  sai  tuntea  runsauden  ja 
ylellisyyden  tunteita . 


den  ja  kameelien  joukkoon,  jotkut  primitiiviset  pu- 
nontatyöt ja  keramiikit  toivat  mieleen  olkimajoja  ja 
kuparinruskeita  käsiä,  koruompelutyöt  Kiinasta  puris- 
tettuja jalkoja  ja  huokaavia  pikku  sydämiä. 

Joskus  luentojen  väliajoilla  tai  iltasella  sain  »pro- 
fessorinikin»  lähtemään  liike-elämän  pyörteisiin,  mutta 
hän  tavallisesti  väsyi  pian  eikä  luultavasti  nauttinut 
täysin  siemauksin.  Asioita  voi  tietenkin  katsella 
monelta  kannalta,  tuskastua  tungokseen  ja  huonoon 
ilmaan.  Mutta  nähdä  esim.  »kymppisentissä»  (10  cents 
store)  rahvaan  kulkevan  autuaallisena  ja  kylläisenä 
näyttelypöydältä  toisen  luo,  ostelevan  kattiloita,  lasi- 
kulhoja, sukkia,  postikortteja,  lamppuja  ja  kaikkea 
jokapäiväisen  hyvinvoinnin  edistämiseksi  tarvittavia 
aineksia  huolettomasti  heitellen  5-  ja  10-senttisensä 
maksuksi.  Siinä  oli  yksityisen  yritteliäisyyden  huippu- 
saavutus1, yrittäjälle  todellinen  rahamylly  ja  kannatta- 

1  Wool\vortli. 

jille  melkeinpä  hyväntekeväisyyslaitos.  Siellä  sai  köy- 
häkin tuntea  runsauden  ja  ylellisyyden  tunteita  ja  siten 
joskus  lepuuttaa  leipätaistelussa  kiristyneitä  hermo- 
jaan. Sieltä  minäkin  sain  väliaikaisen  taloutemme 
keitto-  ja  ruoka-astiaston  yhden  päivän  ansiolla 
irti.  Paitsi  tarkastella  asioita  ulkokohtaisesti  saattoi 
»kymppisentissä»  tuudittautua  jonkinlaiseen  markkina- 
humu tunnelmaan.  Ovesta  sisälle  päästyäsi  oli  heti 
vasemmalla  pitkä  pöytä,  jonka  ääreen  sopi  istua  nautti- 
maan virvokkeita  tai  josta  sai  käteensä  joko  jäätelö- 
voileivän»  tai  »frankfurterin»,  pienen  halaistun  rans- 
kanleivän ja  sinapilla  silatun  nakkimakkaran.  Voi- 
leipää haukaten,  kuten  meillä  huonosti  kasvatetut 
lapset,  kulki  yleisö  pitkin  puotia  ja  nautti.  Ja  minäkin 
nautin  —  ensin  tosin  hiukan  pelokkaasti  —  että  sain 
rikkoa  sääntöä,  joka  oli  lapsena  painettu  veriini, 
Gramofonilevyjen  jazzit  raikuivat  sekä  alhaalta  että 
parvekkeilta  ja  suitsutukset  ja  myrhamit,  jotka  lähti- 
vät pienten  myytävien  Buddhan  kuvien  edessä  pala- 
vista tikuista,  tunkeutuivat  nenääsi. 

Kerran  ollessamme  mieheni  kanssa  ostoksilla  keräy- 
tyi suuri  liuta  sieviä  myyjättäriä  ympärillemme,  minun 
ihmetyksekseni,  sillä  tavallisesti  siellä  sai  »rauhassa» 
tehdä  ostoksensa.  Mutta  asia  selvisi  minulle  seuraavan 
kerran  mennessäni  puotiin.  Samat  tytöt  piirittivät 
minut  jälleen  ja  vaativat  innokkaasti  laukaisemaan 
heidän  jännityksensä.  He  olivat  nimittäin  keskenään 
lyöneet  vetoa  siitä,  mistä  meidän  kaltaisemme  pitkä 
ja  vaalea  pari  saattoi  olla  kotoisin.  Annoin  heidän  olla 
jännityksessä  ja  utelin,  mistä  he  olivat  arvelleet  meidän 
olevan.  Tytöt  luettelivat  kaikki  Euroopan  maat,  paitsi 
Suomea.  Heille  tuli  siis  pienoinen  pettymys,  kun 
kukaan  ei  voittanut. 


»Sale»  merkitsi  alennusmyyntiä,  ei  suomalaista,  vaan  todel- 
lista. Kaikki  puoleen  hintaan. 

1  i  m  a  s  t  a. 

Minusta  tuntuu,  että  tässä  täytyy  puhua  hieman 
ilmastakin,  se  kun  on  niin  pidetty  puheenaihe  maa- 
pallollamme. Saimme  New  Yorkin  ilmastosta  edulli- 
sen vaikutuksen.  Ilma  oli  koko  talven  lämmintä  kuin 
vasta  lypsetty  maito,  ainoastaan  kolmisen  viikkoa 
helmikuun  vaiheilla  kiristi  vähän  ja  syksystä  yritti 
kuumuus  hämmästyttää,  mutta  aurinko  paistoi  miltei 
aina.  Ja  jos  joskus  osui  sadekuuro,  sellainen  oikea 
amerikkalainen  sade,  ei  se  ainakaan  naisihmisille  ollut 
hulluinta,  sillä  palvelevat  ritarit  poliisien  hahmossa 
kanneskelivat  heitä  katujen  poikki  ja  saattelivat  tur- 
vaan. Kaupunki  oli  varmaankin  juuri  sitä  silmällä 
pitäen  valinnut  suurikokoisimmat  miehet  poliiseiksi. 
Sattuipa  välistä,  että  minunkin  piti  lainata  miestäni 
kantajaksi,  kun  joku  keskenkasvuinen  tyttölapsi  kään- 
tyi puoleemme  ja  sanoi:  »Plea&c,  kantakaa  minut 
kadun  yli.»  Amerikattaret  oli  nähtävästi  aikoinaan 
kasvatettu  siihen,  joten  se  nuorimmilla  oli  jo  veressä. 
Me  saamme  täällä  usein  lukea  lehdistä  amerikkalaisista 
hirmumyrskyistä.  Samoin  jouduin  New  Yorkissakin 
eräänä  aamuna  lehdestä  näkemään,  että  edellisenä  päi- 
vänä oli  siellä  raivonnut  myrsky,  joka  oli  vaatinut  4 
ihmishenkeä.  Ajatella  —  ja  minä  kun  olin  käynyt  ala- 
kaupungilla  sinä  päivänä  enkä  ollut  lainkaan  huoman- 
nut sitä  enkä  ymmärtänyt  pelätä.  Kerran,  silloin 
kireimmän  pakkasen  aikana,  jouduimme  Manhattanin 
eteläkärjellä  eräälle  pilvenpiirtäjien  väliselle  aukealle, 
jonka  sade  ja  pakkanen  olivat  kiillottaneet  liukkaaksi. 
Siinä  pyörimme  kuin  karusellissa  puolisen  tuntia, 
ennenkuin  pääsimme  lähimpään  laitaan.  Mutta  täy- 
tyyhän toki  valtameren  tuulella  olla  jonkin  verran 
voimaa. 

Sunnuntai-ilta  basementissä. 

Joskus  sunnuntai-iltaisin  menimme  Koivumäkeä 
tervehtimään.  En  tiedä,  mikä  meitä  sinne  veti,  emän- 
täkö, joka  oli  rehevä  ja  rehellinen  pohjalais tyyppi  vei- 
keine  silmineen  ja  iloisine  nauruineen,  vai  halu  tarkas- 
tella ihmiselämää  ja  nähdä  tyyppejä.  Basementissä 
oli  kaksi  huonetta,  keittiö,  jossa  talonväki  asui  ja  sen 
vieressä  suuri  huone,  jossa  asui  »nuoria  miehiä».  He 
olivat  Koivumäen  emännän  äidillisessä  hoidossa  ja 
saivat  häneltä  ruokansa,  puhtaat  pyykkinsä  ja  parsi- 
tut sukkansa.  Siksi  he  istuivatkin  melkein  aina  kotona 
ollessaan  keittiön  pyöreän  ruokapöydän  ympärillä, 
johon  vieraatkin  sijoitettiin.  Siinä  sitten  jutut tiin 
villin  lännen  seikkailuista  tai  muisteltiin  kaiholla  koti- 
maata, joka  kaikista  tuntui  olevan  ihmepaikka,  mutta 
josta  aina  oli  kiire  takaisin  Amerikkaan  ansaitsemaan 
rahoja  seuraavaa  Suomen-matkaa  Varten. 

Emännän  jo  kuvasinkin.  Hän  oli  täysin  säilyttänyt 
rehdin  luonteensa.  Ainoa,  mitä  hänessä  oli  amerikka- 
laista, oli  dollarinhimo,  ellei  oteta  lukuun  nahkatakkia, 
puuteria  ja  huuliväriä.  Dollarinsa  hän  kuitenkin  täysin 
ansaitsi.  Eipä  joka  tyttö  vain  siivoakaan  viittätoista 
huonetta  päivässä,  keitä  kymmenelle  miehelle  ruokaa, 
käy  ostoksilla  ja  pese  astioita  ja  pyykkiä. 

Isäntä  oli  eri  tyyppiä.  Hän  ymmärsi  nauttia  elä- 
mästään, käyskenteli  etupäässä  kotosalla  pitäen 
parasta  vaatetta  yllään  ja  jos  joskus  yritti  töihin  raken- 
nukselle, niin  aina  loukkasi  itsensä,  putosi  vähintään 
yhden  kerroksen  läpi.  Ja  vaikkei  paljon  naarmuja 
näkynytkään,  vaikutti  puhe  »onnettomuuksista»  rakas- 
tavaan emäntään  niin,  ettei  hän  juuri  raskinut  mies- 
tänsä töihin  lähettääkään.  Isäntä  toimitteli  siinä  pie- 
niä juoksupojan  tehtäviä  ja  jos  jokin  dollari  jäi  tas- 

Ainerikassa  —  12 

kuun,  joutui  se  ennen  pitkää  pallohooliin  (biljardi- 
salonki). 

Joskus  joku  nuorista  miehistä  toi  emännälle  tuliai- 
siksi itse  onkimansa  kalan,  eikä  siinä  kestänyt  kauan, 
kun  suurella  punaisella  kivihiilihellalla  kiehahti  ihana 
kalakeitto.  Miehet  levittivät  voita  leivilleen,  ahmivat 
keittoa  ja  juttusivat  juttujaan.  Ja  vaikka  huoneen 
täytti  sakea  saippuaveden  höyry  kuin  Lontoon  sumu, 
emännän  kaataessa  hellalla  kiehuneet  pyykit  virutus- 
altaaseen,  ei  se  häirinnyt  tunnelmaa,  vaan  pikemmin 
lisäsi.  Asiaan  kuului  vielä  »Vermontin  Vuorenhuipun» 
jankutus.  »Vermontin  vuorenhuipuksi»  olimme  risti- 
neet erään  ahvenanmaalaisen  miehen,  joka  vasta  Ame- 
rikassa oli  oppinut  suomea.  Hänen  nautintoihinsa 
kuului  kinaaminen,  ja  sitä  kyllä  riitti.  Itsetietoisena 
ja  varmana  hän  leveine  leukapielineen  jaksoi  puolustaa 
tietojaan,  olivatpa  ne  sitten  oikeita  tai  vääriä,  esim. 
että  mailissa  on  1609.3  metriä  eikä  1609  m  kuten  toi- 
set sanoivat,  tai  että  Rauanheimo  ei  ole  sanonut 
puheessaan  suomalaisia  Amerikan  parhaiksi  farma- 
reiksi, vaikka  emäntä  ylen  liikutettuna  muisti  Rauan- 
heimon  aivan  varmasti  niin  sanoneen  tai  että  Vermont 
on  New  Yorkin  valtion  korkein  vuorenhuippu  eikä 
mikään  muu. 


Retkeilyjä. 

Kerran  pari  viikossa  teimme  retkeilyjä  joko  kau- 
pungille tai  sen  ulkopuolelle.  Oli  jännittävää  mennä 
Hudson-joelle,  ottaa  sieltä  lautta  yli  joen  tai  pistäy- 
tyä suureen  pyörälliseen  jokialukseen,  nousta  sen 
mukana  jokea  ylös  ja  laskeutua  summamutikassa  jolle- 
kin  vieraalle   laiturille.    Hudson -joen   varret  olivat 

täynnä  pieniä  kaupun- 
keja ja  kyliä,  joista 
aina  saattoi  löytää  pie- 
nen ravintolan,  jossa 
pahvilautasilta  sai  pah- 
viveitsin  ja  haarukoin 
syödä  maukkaita  rans- 
kalaisia, italialaisia, 
kiinalaisia  ja  amerik- 
kalaisia salaatteja  lou- 
naakseen  ja  juoda  ku- 
pin kuumaa.  (Pahvi- 
astiat  tekivät  tarpeet- 
tomaksi astiain  pesun 
ja  poistivat  taudin  le- 
vittämisen vaaran.) 
Olipa  siellä  metsiäkin, 
ja  jos  hyvin  kävi,  saat- 
toi löytää  Eedeninkin, 
kuten  me  kerran  In~ 
dian  Pointissa.  Löy- 
simme villiintyneen  nä- 
köisen hedelmätarhan,  ja  kun  emme  nähneet  minkään- 
laista sakkotaulua  emmekä  vartijaa  miekallista  em- 
mekä miekatonta,  heittäysimme  ruoholle  auringon- 
paisteeseen oikomaan  ja  söimme  hedelmiä  puista. 
Käärmekin  siellä  oli  nähty,  vieläpä  joskus  kalkaro- 
käärmekin,  mutta  meille  se  ei  näyttäytynyt.  Paratiisi- 
tunnelman  lisäksi  näki  urheiluhousuisten  tyttöjen  ja 
poikien  jazzaamista  nurmikolla,  ja  kannon  nenään 
asetettu  gramofooni  huusi:  »O  yes  we  have  no  bananas, 
we  have  no  bananas  to  day». 

Times  Squarella  oli  pitkät  jonot  avonaisia  auto- 
busseja,  joiden  ajajat  huudoin  ja  korein  palavin  kiina- 


Tämä  autotie  ei  ole  Alpeilta,  vaan 
Hudson-joen  äyräiltä.    Se   on  las- 
kettu tiilikivillä. 

laislyhdyin  koettivat  houkutella  tripille  kiinalaisten 
kaupunginosaan.  Meitä  ei  paljon  tarvinnut  houku- 
tellakaan,  olimme  heti  valmiit.  Ainoastaan  matkan 
hinta,  1 — 2  dollaria  hengeltä,  ei  meitä  miellyttänyt. 
Ja  koska  me  olimme  proletaareja  täytyi  meidän  olla 
kekseliäitä.  New  Yorkin  kartasta  löysimme  kaupun- 
ginosan, ja  niin  me  päätimme  lähteä  5  centin  ajelulle. 
Nousimme  ilmaradalle  ja  ajoimme  siksi,  kunnes  saa- 
vuimme kartassa  näky  vään  suureen  rautatiesolmuun, 
josta  oli  vain  lyhyt  kävelymatka  kiinalaisten  luo. 
Ajoimme  hississä  ilmaradalta  alas  ja  menimme  polii- 
sin luo  tiedustelemaan  suorinta  tietä.  Poliisi  katsoi 
meitä  kiireestä  kantapäähän  ja  kysyi,  aioimmeko 
mennä  sinne  kahden.  —  »Kyllä.»  —  »Onko  teillä  paljon 
rahaa  mukananne?» — »Paljon?  Se  on  hyvin  suhteelli- 
nen käsite,  mutta  ehkä  se  on  paljon,  kun  meillä  on 
kaikki  mukanamme  mitä  omistamme.»  —  »Silloin  en 
neuvo  teitä,  en  voi  taata  turvallisuuttanne.» 

Oli  siis  tultava  omin  neuvoin  toimeen.  Kaupunki  oli 
tältä  kohdalta  hyvin  sekava,  ja  katuja  lähti  eri  suun- 
tiin, vaikka  minkä  verran.  Yritimme  katua  jos  toista- 
kin, painuimme  kauemmaksi  rautatiesolmusta.  Jou- 
duimme kreikkalaisten,  espanjalaisten  ja  italialaisten 
kaupunginosiin,  joissa  kapeitten,  mutkikkaitten  katu- 
jen yllä  riippuivat  pyykit  kuivumassa  ja  joiden  ikku- 
noista saattoi  saada  niskaansa  vähän  yhtä  ja  toista, 
mutta  kiinalaista  meininkiä  ei  vain  näkynyt.  Pala- 
simme ilmaradalle  takaisin.  Joko  olivat  menninkäiset 
pitäneet  ilvettä  kanssamme  tai  sitten  oli  kasvanut 
yksi  katu  lisää.  Sillä  kun  lähdimme  sitä  vaeltamaan, 
niin  jo  rupesi  näköala  vaihtumaan.  Pieniä  vinosilmiä 
juoksenteli  kaduilla,  ja  kiinanlakanpunaiset  reklaami- 
kilvet  mustine  kirjaimineen  heiluivat  tangoissa  ovien 
yläpuolella.  Puotien  ikkunoissa  oli  aivan  oudonnäköi- 

Käytävä  »elevatorin»  pysäkille.    Ylös  pääsee  myös  hissillä. 
China-Town  ei  ole  etäällä  tästä. 

siä  ruokatavaroita,  ja  jo  ilmestyi  taideteollisuuskaup- 
pojakin.  Kurkistimme  ovesta  sisälle,  mutta  siellä  ei 
näkynyt  ainoatakaan  meikäläistä.  Pitkän,  kadulta 
syvään  ulottuvan  puodin  pimennoista  näkyi-  vain 
keltanaamaisia  myyjiä,  kädet  piilotettuina  leveän 
kimonon  hihoihin  ja  salaperäisen  näköisinä  kumar- 
rellen.   Me  vetäydyimme  takaisin  kadulle.  Mitähän 

turvaa  meillä  sielläkään  oli,  mutta  olimmehan  kauem- 
pana niistä  salaperäisistä  lattialuukuista,  jotka  huhu- 
jen mukaan  nielivät  rikkaaksi  arvioituja  uhreja  kella- 
reihin, joista  niitä  ei  edes  poliisivoimin  saatu  pois. 
Arvelimme  jo  koko  retken  kuivuvan  tähän,  kun  pai- 
kalle huristi  Times  Squarin  China-townbussi. 

Ilakoivien  valkoihoisten  joukossa  uskaltausimme 
sitten  mekin  aasialaisten  aarteita  tarkastelemaan. 
Kuljimme  kaupasta  toiseen,  ja  vaikka  kiinalaiset  osa- 
sivat pitää  hintaa  tavaroillaan,  ei  kukaan  meikäläisistä 
lähtenyt  tyhjin  käsin  pois.  Me  ostimme  pienen  seinä- 
vaatteen, joka  esitti  ratsastavaa  munkkia  tai  pyhi- 
mystä. Vaate  oli  hyvin  vanha  ja  siis  kaunis.  Sanon 
»siis»,  koska  uusimmat  koruompelutyöt  olivat  järjes- 
tään mauttomia  sekä  väriltään  että  sommittelultaan. 
Lieneekö  eurooppalaisen  vaikutuksen  syy? 

Rikkaat  painuivat  Times  Squaren  iltaan  ja  yöhön, 
joka  huikaise vine,  pilviä  pitelevine  valoreklaameineen 
panee  ensikertalaisen  suu  auki  katsoa  töllöttämään. 
Me  palasimme  ilmajunalla  yläkaupungin  hiljaisuuteen. 

Teimme  vielä  pienen  kierroksen  ja  pistäysimme  tut- 
tuun drugstoreen  jäätelöä  syömään  ja  onneamme 
koettamaan,  siellä  näet  jaettiin  joka  ostoksen  mukana 
kuponki,  ja  jos  hyvin  sattui,  saattoi  sieltä  voittaa  joko 
esikaupunkitalon  tai  pienen  farmin.  Mutta  meillä  ei 
näyttänyt  olevan  pelionnea  sen  paremmin  läntisellä 
kuin  itäiselläkään  pallonpuoliskolla. 

Drugstore  vastaa  kai  parhaiten  meidän  rohdoskaup- 
paamme, sillä  erotuksella  vain,  että  siellä  myytiin  vähän 
kaikkea  maan  ja  taivaankannen  väliltä,  kirjoista,  valo- 
kuvauskoneista  ja  rohdoksista  jopa  hyvänpuoleiseen 
lämpimään  illalliseen  asti,  ja  olivat  ne  auki  pikkutun- 
neille saakka.  Nälkään  ei  New  Yorkissa  tarvinnut 
muutenkaan  kuolla.  Siellä  oli  puoteja  ja  ruokaloita, 
joiden  oviin  oli  tekstattu  »Ahvays  open»  (Aina  auki). 

Broadway'n  teatteriseutu  herää  eloon  öiseen  aikaan. 


Palasimme  kotiin  hiljaiselle  asuntokadullemme.  Por- 
taiden edustoilla  törröttivät  roskapaketit,  tuhkakan- 
nut,  rikkinäiset  taloustavarat  ja  hylätyt  huonekalut. 
Se  ei  kuitenkaan  häiritse,  siihen  tottuu,  ja  aikanansa 
tulee  puhtaanapitolaitoksen  auto  ja  pari  valkotakkista 
miestä,  jotka  tekevät  puhdasta  jälkeä.  Avenuen  nur- 
kasta näkyy  roskista  sytytetty  nuotio,  jonka  ympä- 
rillä lapset  tanssivat  intiaanitanssejaan,  ja  hammas- 
lääkärin valoreklaami,  hammasjuuria  kuvaava  vilkku- 
lamppu,  vilkuttelee  meille  »hyvät  yöt». 

XIII. 
HUVITUKSET. 

New  Yorkin  huvitukset  ovat  helposti  saavutetta- 
vissa: esimerkiksi  elokuvia,  jotka  kai  ovat  enim- 
min viljeltyjä  huveja,  on  joka  nurkassa  ja  usein 
saman  kadun  varrella  vieri  vieressä,  joten  saa  valita 
mieleisensä  ohjelman  tarvitsematta  juosta  ympäri  kau- 
punkia. Päivätyön  päätyttyä  ja  päivällisen  syötyämme 
kuljimme  tavallisesti  125.  kadulle,  joka  joulun  aikaan 
on  koristeltu  yli  kadun  riippuvilla  tuhansilla  eriväri- 
sillä sähkölampuilla.  Tässä  karnevaalivalaistuksessa 
kuljimme  kirjavan  ihmisvirran  seassa  milloin  itään, 
milloin  länteen.  Elokuvateatterien  valoreklaamit 
ilmoittivat  jo  satojen  metrien  päähän,  mitä  ohjelmaa 
missäkin  esitettiin.  Kun  mieleinen  ohjelma  oli  löy- 
detty, pysähdyttiin  suoraan  kadulta  aukeavaan  eteis- 
halliin katselemaan  lasikaapeissa  ja  suurilla,  maassa 
seisovilla  kehyksillä  komeilevia  seuraavan  viikon  oh- 
jelmistokuvia  ja  selostuksia.  Sitten  ostettiin  liput, 
tavallisesti  20 — 40  sentin,  ja  mentiin  sisälle  teatteriin, 
jossa  tuskin  koskaan  oli  kiinnitetty  huomiota  sisustuk- 
sen tyylikkyyteen. 

Ohjelma  alkoi  tavallisesti  muutamalla  seuraavan 
ohjelman  jännittävällä  kohtauksella,  sitten  seurasi 
uutiskuvia,  jokin  pieni  farssi  ja  lopulta  itse  pääkappale. 
Kaikki  osat  näytettiin  yhteen  menoon  ilman  keskey- 
tystä ja  ihmisiä  tuli  ja  meni  yhtä  mittaa.  Ainoastaan 
alakaupungin  hienoimmissa  teattereissa,  joissa  tuskin 
oli  paikkoja  alle  dollarin  hinnan,  sai  tulla  sisään  vain 

Elokuva-  ja  vaudeville-teatteri  mustien  kaupungissa. 

kappaleen  alussa.  Yleisö  seurasi  vilkkaasti  esitystä, 
ilmaisten  mieltymystään  nauraen  ja  taputtaen  ja  har- 
miaan  viheltäen.  Jälkimmäistä  sattui  sentään  hyvin 
harvoin.  Tuntevathan  filmiherrat  yleisönsä.  Tekstit 
ovat  amerikkalaisissa  filmeissä  taiteelliset,  alkukir- 
jaimet hauskasti  piirrettyjä  ja  tapausten  mukaisilla 
aiheilla  koristeltuja.  Tausta  on  tavallisesti  ikäänkuin 
himmeää  tapettia  ja  itse  kirjaimet  väritetyt,  joten  ne 
eivät  häikäise  silmiä,  kuten  meillä.  Amerikassa  onkin 
erikoisia  tehtaita,  jotka  eivät  tee  muuta  kuin  valmista- 
vat filmitekstejä.  Muuten  Amerikassa  nauttii  filmistä 
paljon  enemmän  kuin  täällä  sen  takia,  että  tekstit 
ovat  alkuperäisiä  ja  aitoja.  Meidän  kehnoissa  kään- 
nöksissämme  ne  menettävät  paljon  tehostaan  ja  vai- 
kuttavat heikontavasti  koko  filmin  tekemään  vaiku- 
tukseen. 

Paitsi  varsinaisia  elokuvateattereita  on  lukematon 
määrä  varieteteattereita,  joissa  filmin  ohella  on  tanssi- 

esityksiä,  pieniä  näytelmiä  ja  munta  hauskaa.  Kerran 
pistäysimme  alakaupungilla  katsomassa  Wesley  Barry- 
filmiä.  Suuri  barokkityyliin  rakennettu  teatteri  oli 
pölykasoistaan,  kultauksistaan  ja  samettipäällyksis- 
tään  päättäen  rakennettu  monta  vuotta  ennen  kuin 
maailma  oli  uneksinutkaan  valkoisen  kankaan  ih- 
meistä. Luulimme,  että  saisimme  nähdä  vain  filmin, 
mutta  saimmekin  sen  lisäksi  nähdä  taitavia  baletti- 
tanssijattaria,  perheriitoja  kuvaavia  näytelmiä,  step- 
paavia neekereitä  ja  paljon  muuta,  kaikki  huimaavan 
nopeassa  tahdissa  ja  jazzmusiikin  säestämänä.  Ame- 
rikkalaisten filmiherrojen  näppäryyttä  kuvaa  seuraava 
juttu.  Ajelimme  katuvaunussa  Manhattanin  sydä- 
meen metsästämään  hyvää  filmiohjelmaa,  kun  vau- 
nuun työnnettiin  sähkösanoma  presidentti  Wilsonin 
kuolemasta  ja  ehdittyämme  elokuviin  pyöri  siellä  jo 
filmi  Wilsonin  viimeisistä  hetkistä,  hautausmenot 
vain  puuttuivat. 

Times  Squaren  teatterialueella  on  New  Yorkin 
suurin  sirkus,  Hippodrom.  Pistäydyimme  luonnolli- 
sesti sielläkin.  Kahdeksantuhannen  muun  katsojan 
joukossa  istuimme  jossakin  kolmannella  tai  nel- 
jännellä parvella,  josta  salin  pyörryttävästä  suu- 
ruudesta huolimatta  näki  ja  kuuli  aivan  mainiosti. 
Paitsi  varsinaista  sirkusohjelmaa  ratsastuksineen,  ke- 
syin e  hylkeineen,  elefantteineen  ja  etevine  Pelleilleen, 
esitettiin  myös  tavaton  määrä  loisteliasta  varietee- 
ohjelmaa,  humoristisia  näytöskappaleita  New  Yorkin 
elämästä  ja  pieniä  filmejä.  Siinä  oli  totisesti  ohjelmaa 
koko  rahan  edestä!  Kun  tulimme  ulos  kadulle,  step- 
pasi asfaltilla  pieniä  ryysyläisiä,  ja  ihmiset  kurkottui- 
vat  heitä  katsomaan  vähintään  yhtä  innostuneina  kuin 
äsken  sirkuksen  loisto-ohjelmaa.  Ja  tuon  tuostakin 
kilahteli  katukäytävälle  lantteja,  jotka  pojat  sieppasi- 

vat  kouraansa  keskeyttä- 
mättä esitystään,  jota  he 
itse  säestivät  lyömällä 
puupalikoita  yhteen.  Eh- 
kä hekin  joskus  toivovat 
pääsevänsä  hopealle  ja 
kullalle  hohtavan  varie- 
teen  palkeille. 

Douglas  Fairbanksin 
»Bagdadin  varkaan»  nä- 
keminen eräässä  Times 
Squaren  suurteatterissa 
oli  ainutlaatuinen  elä- 
mys. Koko  teatteri  oli 
sisustettu  arabialaiseen 
tyyliin.  Eteishalli  oli 
muutettu  itämaiseksi  ba- 
saariksi, kaariholveineen, 
parvekkeineen  ja  kirja- 
vine  vaatteineen,  ja  jos- 
sakin yläilmoissa  oli  arabialaisia,  joiden  soiton  hur- 
jassa tahdissa  yleisö  astui  saliin,  joka  sekin  oli  koris- 
teltu maurilaiseen  tyyliin.  Ennen  näytännön  alkua 
esitettiin  kuvaelma,  jossa  dervishi  toimitti  korkean 
tornin  nenästä  aamurukouksensa  oikealla  arabian 
kielellä.  Ja  väliajoilla  tarjosivat  arabialaispukuiset 
tytöt  oikeata  mokkakahvia  permanto-  ja  aitioyleisölle. 
Tällaisessa  ympäristössä  koko  filmi  tekikin  aidon  ja 
itämaisen  vaikutuksen.  Vesiautomaatit  teatterien  sei- 
nissä, suklaa-automaatit  penkkirivien  selustoissa  ja 
jäätelötötteröjä  tarjoilevat  pojat  palvelivat  omalla 
tavallaan  yleisöä  sekä  elokuva-  että  muissa  teattereissa. 

Kun  Anna  Pavlova  vieraili  seurueineen  New  Yor- 
kissa, täytyi  varta  vasten  käydä  alakaupungilla  osta- 


Roxy  Theatre,  maailman  suurin 
elokuvateatteri. 


»Paramount   Building»,  eräs   monista  filmien  valmistuspaikoista. 

massa  liput  etukäteen.  Näytöstä  varten  pukeuduin 
frakkiin  kuten  Helsingissäkin  vierailunäytännöissä  on 
tapana  ja  vaimoni  pani  myös  parasta  ylleen.  Manhat- 
tan Opera  House  oli  ääriään  myöten  täynnä  juhla- 
yleisöä, mutta  toisella  parvella  ei  kellään  muulla  ollut 
frakkia  kuin  minulla.  Useimmilla  oli  tavalliset  vaat- 
teet ja  lisäksi  päällysvaatteet  yllä,  sillä  vaatesäiliötä 
ei  ollut.  Siis  turha  vaiva.  Sittemmin  huomasimme, 
että  New  Yorkissa  voi  mennä  melkein  minne  tahansa 
aivan  tavallisissa  pukimissa,  herättämättä  erikoista 
huomiota.  Tanssinäytäntö  oli  suurenmoinen,  Pavlova 
yhtä  lumoava  ja  taitava  kuin  aina.  Syksyn  lehtien 
tanssissa  hän  kiiteli  yhtä  keveästi  kuin  halki  näyttä- 
mön lentelevät  keltaiset  lehdet.  Lähdimme  kotiin 
henkisesti  virkistyneinä  ja  poikkesimme  rohdoskaup- 
paan haukkaamaan  kylmää  herkkua  korkean  pöydän 
ääressä  pienillä  tabureteilla  istuen.  Avonaisen  oven 
editse  virtasi  ilakoiva,  loistelias  balettiyleisö  ja  hohta- 
vat autot  hurahtivat  pimeyteen  .  .  . 

* 

Mutta  parhaimpia,  opettavaisimpia  ja  samalla  hal- 
vimpia huvituksia  olivat  vaellukset  New  Yorkin 
kaduilla  ja  turuilla,  jolloin  saattoi  nähdä  paljon  tyy- 
pillistä amerikkalaista  elämää.  Merkillisin  nähtävyys 
tässä  suhteessa  on  kuuluisa  Fifth  Avenue. 

XIV. 

FIFTH  AVENUE  —  PÄÄSTÄ  PÄÄHÄN. 

Fifth  Avenue  on  monessa  suhteessa  merkillinen 
katu  —  maailman  suurin  »main  Street».  Se  ei  ole 
»ulkomailla»  ehkä  yhtä  tunnettu  kuin  Broadway, 
mutta  sen  merkitys  on  kauaskantavampi  —  Fifth 
Avenue  on  aristokraattinen,  Broadway  on  kansan- 
omainen. Fifth  Avenue  on  kaupungin  keskellä,  ulot- 
tuen sen  yläpäästä  melkein  alapäähän  saakka.  Kau- 
punki jaetaan  sen  perusteella  Itäiseen  ja  Läntiseen 
osaan.  Se  on  kaiken  keskus,  selkäranka,  joka  antaa 
ryhdin  koko  kaupungille.  Retki  sen  yläpäästä  ala- 
päähän maksaa  todella  vaivan  —  se  antaa  kuvan 
koko  New  Yorkin  monisäikeisestä  elämästä. 

Fifth  Avenuen  »yläpää»  (korkeat  numerot)  kulkee 
mustien  kaupunginosan  läpi.  Kun  140.  kadulta  alkaa 
kulkea  alaspäin,  ei  näe  juuri  ainoatakaan  valkoista 
sielua,  ennenkuin  tulee  127.  kadulle.  Illalla  siellä  ei 
mielellään  vaeltele,  sillä  tunnelma  on  synkkä  ja  peloit- 
tava,  valaistus  huono  ja  kauppoja  vähän.  125.  kadulla 
alkaa  jo  toinen  maailma,  valkoisia  kasvoja  näkee  jo 
enemmän  kuin  mustia.  Kolmikerroksisessa  talossa  on 
kilpi : 

Kalle  Mäkinen 
Banker 

Siellä  on  suomalaisen  merimiespas torin  konttori  ja 
roominghouse,  jonne  kaikki  siirtolaiset  ensi  töikseen 
menevät,  ellei  heillä  ole  muita  tuttavia.  Seuraavassa 
talossa  on  leipuri,  josta  saa  ostaa  leipää  selvällä  suo- 

Viidennen  Avenuen  bussi  ja  tyypillinen  postilaatikko  lyhty- 
pylväässä. 


men  kielellä  ja  jossa  tarjoillaan  yhtä  huonoa  kahvia 
kuin  Helsinginkin  kahviloissa.  Vähän  edempänä  on 
myös  suomalainen  paikanvälitystoimisto  ja  sitten 
Avenuen  keskeyttää  Mt.  Morris  Park,  jota  suomalaiset 
sanovat  Pusuparkiksi.  Senjälkeen  alkaa  jälleen  uusi 
maailma  tai  oikeastaan  hyvin  vanha,  juutalaisten  tyys- 
sija, jota  espanjaa  puhuvat  siirtolaiset  ja  meksikolai- 
set nykyjään  kosiskelevat.  Talot  ovat  4 — 5-kerroksi- 
sia,  harmaita  ja  likaisia,  teräs  verannat  joka  kerrok- 
sessa ja  niiden  välillä  teräsportaat,  joiden  merkitystä 
kauan  ihmettelimme:  tulipalovaaran  varalta.  Käy- 
tännöllistä, mutta  ei  kaunista.  Katu  on  leveä,  jalka- 
käytävät yhtä  leveät  kuin  tavallinen  katu  meillä. 
Jalkakäytävillä  sadoittain  juutalais  akkoja  pienissä 
ryhmissä  lastenvaunuineen,  usein  myös  vaunut  lap- 
sineen aivan  oman  onnensa  nojassa.  Nämä  ihmiset 
näyttivät  suorastaan  asuvan  kadulla  ja  kauppo- 
jensa   edustalla.     Suurten  hevosten  vetämät  täydet 

Autojen  huoltoasema.    »Autonne  voidellaan  odottaessanne.» 

hedelmävankkurit  täydensivät  kodikasta  ja  etelä- 
maista  tunnelmaa. 

Tämä  tunnelma  loppui,  kun  oli  päästy  110.  kadun 
kulmaan,  siis  10  blockia  alaspäin  »Pusuparkista».  Siinä 
alkoi  Central  Park,  ja  Fifth  Avenue  kulkee  tämän  sivua. 
Toisella  puolella  kohoaa  korkeita  kivimuureja,  mutta 
niissä  ei  ole  ainoatakaan  kauppaa,  ainoastaan  asuin- 
huoneistoja. Central  Parkin  kulmassa  oli  kaunis  val- 
kealle hohtava  bensiiniasema  ja  Service  Station  autoja 
varten,  uuden  ajan  konekulttuurin  tunnusmerkki. 

Korkeat  asuintalot,  joista  oli  näköala  Central  Par- 
kiin,  olivat  myös  kaikki  uusia  ja  puhtaita,  en  tiedä 
mitä  niiden  sijalla  ennen  lienee  ollut.  Menimme  ker- 
ran erääseen  sellaiseen  kysymään  lapsenhoitajan  paik- 
kaa toverilleni.  Kiiltonappinen  neekeripoika  vei  meidät 
hissillä  kahdeksanteen  kerrokseen,  ja  hissin  ovi  avautui 
suoraan  herrasväen  eteishalliin,  jossa  pitsipäinen  neito- 
nen ilmoitti  herrasväen  olevan  ulkona  lasten  kanssa. 


*  193  * 


Palattuamme  alas  jatkoimme  kävelyämme  aurin- 
koista asfalttia  pitkin  »alaspäin».  Oravat  hyppelivät 
päittemme  päällä  Central  Parkin  puissa,  kaksikerrok- 
siset punaisenvihreät  autobussit  viilettelivät  jalka- 
käytävän vartta  ja  yksityiset  autot  ja  keltaiset  taxit 
huristivat  miltei  äänettömästi  keskikadulla. 

Korkeat  asuintalot  loppuivat  ja  yksityisten  loisto- 
palatsien  jono  alkoi.  Useimmat  niistä  oli  rakennettu 
rokokoo-  tai  barokkityyliin,  eurooppalaisten  huvilin- 
nojen  malliin  lukemattomine  ulkonevine  ikkunoineen 
ja  pienine  torneineen  ja  parvekkeilleen.  Ne  olivat 
puiston  ja  tiheän  rauta-aidan  ympäröimiä,  mutta  mel- 
kein kaikki  aution  ja  hylätyn  näköisiä,  ikkunat  pak- 
sujen verhojen  ja  luukkujen  peitossa,  ikäänkuin  omis- 
taja ei  olisi  siellä  käynyt  vuosikausiin.  Ja  niin  olikin 
asianlaita:  nämä  Vanderbiltin,  Rockefellerin,  Morganin 
ja  heidän  kaltaistensa  jälkeläiset  viettävät  suurimman 
osan  aikaansa  muualla:  joko  asuvat  toisessa  yhtä 
komeassa  palatsissa  Bostonissa  lapsiaan  kouluttamassa, 
viettävät  kesänsä  Biarritzissa  tai  Nizzassa,  talvensa 
Floridan  keinotekoisessa  Venetsiassa  tai  St.  Moritzin 
loistohotelleissa,  ikäänkuin  Amerikassa  ei  olisi  kylliksi 
lunta  ja  jäätä,  tai  ovat  lähteneet  perheineen  vuoden 
kestävälle  huvipurjehdukselle  maailman  ympäri.  Ja 
kun  he  joskus  parhaan  huvittelusesongin  ajaksi  pis- 
täytyvät New  Yorkiin,  asuvat  he  sen  aikaa  mieluum- 
min kaikilla  nykyajan  mukavuuksilla  varustettujen 
loistohotellien  huoneistoissa,  joissa  saa  käytettäväk- 
seen kokeneen  palveluskunnan  ja  voi  pistää  pystyyn 
häikäisevän  puutarhajuhlan  naimaikäisen  tyttärensä 
kunniaksi,  tarvitsematta  remontteerata  viimevuosi- 
sadalta peräisin  olevaa  yksityispalatsia. 

Ja  mikä  tästä  kaikesta  on  seurauksena?  Se,  että 
»Mansionit»  myydään  toinen  toisensa  jälkeen  kiintei- 

Ameri  kassa  —  13 

Ranskalaiseen  tyyliin  rakennettu  yksityispalatsi. 


mistökeinottelijoille,  joiden  toimesta  parhaillaan  pure- 
taan sukulinnoja  ja  rakennetaan  teräksisiä  hotelli- 
palatseja  niiden  tilalle.  Vanha  täytyy  hävittää,  sillä 
ansiottoman  arvonnousun  perusteella  on  tonttivero 
niin  huimaava,  etteivät  miljonääritkään  sitä  pysty 
maksamaan  tuottamattomasta  yksityispalatsistaan. 
jonka  peittämä  maa-ala  Central  Parkin  alapäässä 
maksaa  300  dollaria  neliö- jalalta.  Linnamainen  upeus 
häviää,  samoin  kuin  jo  ovat  hävinneet  parihevosten 

valjakot  ja  livrepalvelijat,  ja  tilalle  tulee  hotelliupeus, 
hisseineen,  neekereilleen,  juhlahuoneistoilleen,  katto- 
puutarhoineen  ja  näköaloineen  yli  savuavan  pilven- 
piirtäj  äkorttelin . 

Olemme  saapuneet  Central  Parkin  alapäähän.  Kor- 
keita taloja  on  nyt  kummallakin  puolella,  liikenne  on 
äärettömän  vilkasta,  näköala  alaspäin  pitkin  ihmis- 
ja  autovirtaa  on  valtava,  olemme  New  Yorkin  ja 
koko  maailman  ylellisimmässä  liikekeskuksessa,  jossa 
on  hienoimmat  muotikaupat,  jalokiviliikkeet  ja  taide- 
kokoelmat. Olemme  »Main  Streetin»  keskuksessa. 
Pysähdymme  suuren  peililasisen  näyteikkunan  eteen. 
Siihen  seisahtuu  pitkä,  kiiltävä  umpiauto,  jota  ohjaa 
ylimyksennäköinen  chaufööri,  ovi  avautuu  ja  kumi- 
selle astuinlaudalle  ilmestyy  pieni  kiiltokenkäinen  ja 
silkkisukkainen  jalka,  jota  seuraa  turkki  ja  sitä  kan- 
tava hento  olento,  jonkun  rahaylimyksen  kalpea  peri- 
jätär. Hän  sipsuttelee  jalokivikauppaan  ja  minä  seu- 
raan häntä  lasiovelle,  jossa  minut  pysähdyttää  Saksan 


Toivo  Johannes  työpöytänsä  ääressä. 

Villeä  muistuttava  mustapukuinen  herrasmies.  Sanon 
liikkeen  hienomekaanikon  nimen  ja  pääsen  sisään  pit- 
kään, kokonaan  lasilla  ja  hopealla  sisustettuun  myy- 
mälään, joka  on  täynnä  samanlaisia  mustapukuisia 
kumartelevia  herroja  ja  turkiskappaisia  naisia.  Minut 
viedään  perälle  samettiverhojen  takaa  aukeavaan  käy- 
tävään, josta  näkyy  pieniä  työkoppeja.  Eräästä  sellai- 
sesta löydän  ystävämme  Toivo  Johanneksen,  hiomassa 
tuhannen  dollarin  kellon-akselia,  joka  on  niin  pieni, 
että  sitä  tuskin  paljaalla  silmällä  näkee,  mutta  joka 
kuitenkin  Toivo  Johanneksen  mielestä  pitää  hioa  ei 
ainoastaan  tarkoitustaan  vastaavaksi,  vaan  myös  kau- 
niiksi ja  sopusuhtaiseksi.  —  »Tämä  kellonakseli  on 
minusta  todellinen  taideteos  verrattuna  toiseen  saman- 
laiseen, joka  on  yhtä  hyvä,  mutta  mauttomasti  tehty.» 
—  Millainen  paratiisihan  tämä  maailma  olisikaan,  jos 
kaikkeen  työhön  uhrattaisiin  yhtä  paljon  huolta  ja 
luomisen  iloa  kuin  tuollaisen  mikroskooppisen  ranne- 
kellon akselin  hiomiseen,  jonka  kauneusarvosta  kellon 
kantajalla  ei  ole  vähintäkään  aavistusta? 

Astun  ulos  auringonvaloon  jalokivi- ja  kellokaupan 
pääovesta  ikäänkuin  hyväkin  dollariruhtinas  enkä 
ollenkaan  ujostele  Heikinkadun  juutalaiselta  osta- 
maani päällystakkia  enkä  kuluneita  kiiltonahkaken- 
kiäni. Teen  pienen  sivu  hyppäyksen  Westin  puolelle 
44.  kadulla.  Siinä  on  muutaman  askelen  päässä  Fifth 
Avenuen  ylimystöhumusta  pieni  maanalainen  kirja- 
kauppa, jonka  ovella   on  tämä  paljon  puhuva  kilpi: 

The  Harmony  Book  Shop. 

Pieni,  kapea  huone,  seinät  täynnä  kirjoja  kattoon 
asti,  ystävällinen  veljellinen  myyjätär,  joka  salli  rau- 
hassa selailla  kirjoja  hätyyttämättä  kysymyksillään 
ja    palvelushalullaan.     Todella    sopusointuinen  vali- 


Herran  Temppeli  Mammonan  pääkadun  varrella. 

koima  kaikkea  henkistä  ja  aatteellista  kirjallisuutta, 
mitä  saattoi  kuvitella.  Tekijäluettelosta  mainittakoon: 
Alcyone  (Krishnamurti),  Besant,  Blavatsky,  Bunyan, 
Corelli,  Dewey,  Dresser,  Ford,  Freud,  Haeckel,  Inger- 
soll. Key,  Lodge,  poimiakseni  vain  muutamia  edusta- 
via nimiä  aakkosten  alkupäästä  osoitukseksi  siitä,  että 
tästä  pienestä  kaupasta  olisi  voinut  puolessa  tunnissa 
haalia  itselleen  täydellisen  kokoelman  edustavia  teok- 
sia maailman  hengenelämän  mitä  erilaisimmilta  puo- 
lilta. Tällainen  harmooninen  kirjakauppa  olisi  meillä- 
kin tarpeen.  Lisäksi  sen  yhteyteen  oli  järjestetty  laina- 
kirjasto. Ostin  koruniteen  Alcyonen  »Mestarin  jalko- 
jen juuressa»  ja  nousin  jälleen  mammonan  pääkau- 
pungin pääkadulle. 

Kuljettuani  jonkin  matkaa  keskeytti  tasaisen  talo- 
rivin goottilaistyylinen  harmaasta  vuolukivestä  raken- 
nettu kirkko,  joka  oli  puolta  suurempi  kuin  meidän 
Johanneksen  kirkkomme.  Kirkkohan  on  pääoman 
parhaimpia  tukia,  niin  että  täytyyhän  senkin  olla 
edustettuna  liikekeskuksessa.  Lincolnien,  Packardien 
ja  Cadillacien  kuljettajat  torkkuivat  auringonpais- 
teessa, odotellessaan  emäntiään  ja  isäntiään,  jotka  lap- 
sineen olivat  pistäytyneet  kirkossa  järjestettyyn  filmi- 
näytäntöön.  Käväisin  kerran  samassa  kirkossa  ehtool- 
lista tarjottaessa.  Sanon  tahallani  »tarjottaessa»,  sillä 
joukko  tarjoilijoita  kulki  todella  ympäri  kirkkoa  tarjo- 
ten halukkaille  suurelta  tarjottimelta  pikkuruikkusen 
marjamehupikarin  ja  pienen  leivoksen.  Kun  ehtoollis- 
pikari  oli  tyhjennetty,  pantiin  se  erikoiseen  tuolin  selus- 
tassa olevaan  pitimeen,  josta  tarjoilija  otti  sen  jumalan- 
palveluksen päätyttyä.  Eikö  meilläkin  voitaisi  järjes- 
tää näin  hygienistä  ehtoollisaterian  nauttimistapaa? 

-Jatkan  vaellustani.  Silmäilin  muotikauppojen  hui- 
kaisevia näyteikkunoita,  joissa  yksi  ainoa  turkiskappa 

Yksityisasunnon  katto  seuraavalla  sivulla  olevan  talon  20:nneseä 
kerroksessa.    Eivät  kaikki  pilvenpiirtäjät  ole  epäkodikkaita. 

saattoi  maksaa  50  000  Suomen  markkaa.  Sivuutin  ne 
ja  kymmenet  samanlaiset  houkutukset,  joista  oli  vai- 
keata pyyteettömästi  nauttia.  Astuin  sensijaan  ihmis- 
virran mukana  hämärään,  suoraan  jalkakäytävälle 
aukeavaan  eteishalliin,  josta  päästiin  tummaan  juh- 
lalliseen taidenäyttelysaliin,  joka  oli  täynnä  vanhojen 
mestarien  alkuperäisiä  (!)  töitä.  Vajottavissa  laiskan- 
linnoissa oli  suloista  levätä,  kaukana  häikäisevästä 
auringosta  ja  tukahuttavasta  asfaltinhajusta.  Taiteen 
tyynnyttävä  temppeli  keskellä  kuhisevaa  suurkau- 
pungin kuohuntaa  .  .  . 

Mutta  eteenpäin.  Autojono  oli  entisellään,  samoin 
ihmisvirta  ja  terästornien  hiljaiset  vartijat  (liikenne- 
poliisit). Toisella  puolella  näkyi  kahden  suuren  talon 
väliin  litistyneenä  kolmikerroksinen,  kokonaan  valkoi- 
sella marmorillajpäällystetty  rakennus.   Sen  peililasi- 

Washingtonin  riemuportti,  vanha  sukupalatsi  ja  uusi 
pilvenpiirtäjä-asuntotalo.    Liittyy  edelliseen  kuvaan. 

ikkunain  yläpuolella  kimalteli  Thos  Cook  &  Son;  maail- 
man suurimman  (englantilaisen)  matkailuyhtiön  New 
Yorkin  konttori  siis.  Vanha  tuttu  vanhasta  Euroo- 
pasta, San  Marcon  torin  pylväistöistä  ja  Vesuviuksen 
funicularista.  Täytyypä  pistäytyä  katsomassa  ja  kysy- 
mässä, milloin  seuraava  laiva  lähtee  San  Fransiscosta 
Calcuttaan,  olihan  eräs  innostunut  aatetoveri  käskenyt 
palata  kotimaahan  Intian  kautta  (hänen  kustannuk- 
sellaan) ja  tuoda  tuliaisiksi  vähän  Tagoren  ja  Gandhin 
viisautta.  Laivoja  lähti  kyllä  joka  viikko  ja  hinta  oli 
vain  12  000  markkaa  henkeä  kohti,  mutta  olkoon  nyt 
toiseen  kertaan.  Mustaviiksiset  herrat  kumarsivat 
syvään  ja  minä  poistuin  arvokkaasti  marmorit alost a 

ikäänkuin  olisin  vain  käynyt  Helsingin  asemalla  katso- 
massa, kun  pikajuna  23.30  lähtee  Viipuriin  (Valtari 
»Tulenkantajissa»  n:o  6 — 7). 

Vähän  matkaa  Cookin  maailman  suurimmasta 
matkatoimistosta  oli  Brentanon  maailman  suurin  kirja- 
kauppa, joka  myi  kirjoja  kaikkiin  pallomme  maihin. 
Suunnaton  myymälä  oli  jaettu  pitkiin  silmänkanta- 
mattomiin ulottuviin  myymäläpöytiin  ja  pöydän  pää- 
dyssä oleva  kilpi  ilmoitti,  minkä  alan  kirjoja  kussakin 
on  näytteillä.  Ala-osastoja  oli  sitten  aakkosjärjestyk- 
sessä pitkin  pöytää,  joten  tuossa  tuokiossa  saattoi 
omin  päin  löytää  etsimänsä  erikoisalan  teokset.  Tun- 
keilematon  myyjä  oli  vielä  apuna.  Ihmettelin  hänelle 
kirjojen  paljoutta. 

»No,  kyllähän  tämä  nyt  näyttää  paljolta»,  sanoi  hän 
vaatimattomasti,  »mutta  jos  vertaamme  Amerikassa 
julkaistujen  kirjojen  lukumäärää  maan  asukaslukuun, 
ei  tulos  ole  lainkaan  imarteleva  kansamme  lukuhar- 
rastukselle.» 

»Kuinka  niin?»  ky  syin,  »voitteko  valaista  asiaa  nume- 
roilla?» 

»Mielelläni.  Vuonna  1925  julkaistiin  Ranskassa 
14  943  uutta  kirjaa  ja  uutta  painosta.  Amerikassa 
julkaistiin  samana  vuonna  9500  uutta  kirjaa,  Raamat- 
tua ja  klassillisia  menekkiteoksia,  kuten  Robinson 
Crusoeta,  lukuunottamatta.  Ja  kuitenkin  Amerikassa 
on  3  kertaa  enemmän  asukkaita  kuin  Ranskassa. 
Näette  siis,  että  lukeminen  ja  kirjojen  ostaminen  on 
täällä  aivan  takapajulla.» 

»Mutta  aikakauslehtiä  kai  luetaankin  sitä  enemmän?» 
sanoin,  ihmetellen  miehen  avomielisyyttä  keskustel- 
lessaan ammattisalaisuuksista  ventovieraan  ulkomaa- 
laisen kanssa. 

»Aivan  oikein.  Amerikka  on  aikakauslehtien  luvattu 

maa.  Täällä  painetaan  aikakauslehtiä  vuosittain  200 
kappaletta  henkeä  kohti,  jotavastoin  kirjoja  painetaan 
vain  1  3/i  kpl-  henkeä  kohti.» 

»Kuinka  suuria  painoksia  kirjoista  yleensä  otetaan?» 

»Tavallisen  kirjan  levikki  on  noin  2 — 3000  kappa- 
letta. Menekkikirjoja  painetaan  sensijaan  sadoissa 
tuhansissa.» 

»Ajatelkaa,  meidän  pienissä  oloissamme  harvoin 
otetaan  vähemmän  kuin  2000  kappaletta.» 

»Siinäpä  se.  Me  olemme  kirjallisuudessa  takapajulla. 
Se  onkin  ehkä  ainoa  kohta,  jossa  emme  voi  kerskailla 
olevamme  »the  biggest  in  the  world». 

»Vielä  yksi  kysymys:  paljonko  kirjailijoille  keski- 
määrin maksetaan  tekijänpalkkiota?» 

»Noin  30  senttiä  kappaletta  kohti,  kuuluisuuksia 
lukuunottamatta.» 

»Siis  noin  10  prosenttia,  koska  tavalliset  kirjat  näyt- 
tävät täällä  maksavan  noin  2:  50 — 3  dollaria  kappale. 
Ei  sekään  siis  ole  mitään  loistavaa.» 

»Ei,  mutta  sensijaan  aikakauslehtien  novellistit  an- 
saitsevat paremmin.» 

Kiitin  herttaista  miestä  mielenkiintoisesta  jutte- 
lusta ja  painuin  jälleen  ihmisvilinään  ja  hälinään.  Ame- 
rikassa ei  todella  tarvitse  pelätä  tulevansa  kirjatou- 
kaksi. Mutta  tämä  johtopäätös  oli  liian  aikaiseen 
tehty.  Juuri  tämän  5  th  Avenuen  varrella  oli  paikka, 
jossa  kirjatoukka  saattoi  viihtyä  paremmin  kuin  ehkä 
missään  muualla  maailmassa.  Se  oli  New  York  Public 
Library,  joka  oli  5  th  Avenuen  ja  42 :n  kadun  kulmauk- 
sessa omalla  laajalla  tontilla,  josta  vielä  puolet  on 
rakentamatta.  Pilvenpiirtäjäin  varjossa  se  lepää 
klassillisine  pylvästöineen,  ja  mahtavat  graniitti- 
leijonat  vartioivat  sen  viisasta  rauhaa.  Sen  korkeat 
hallit  ja  pitkät  himmeät  käytävät   olivat  harmaata 

marmoria  ja  syvennysten  kivipenkeillä  lepäili  koditto- 
mia vaeltajia.  Kirjasto  oli  muuten  niin  käytännölli- 
sesti järjestetty,  että  ventovieraskin  löysi  satoja  met- 
rejä pitkistä  rekisterihyllyistä  haluamansa  kirjan  kor- 
tin. Eri  osastoille  oli  sitäpaitsi  varattu  omat  lukuhuo- 
neensa.  Itämaisen  huoneen  hoitaja,  vanha,  ryppyinen 
herttainen  täti  voi  esim.  parissa  minuutissa  ojentaa 
sinulle  minkä  tahansa  niistä  16  000  kirjasta,  jotka 
englannin  kielellä  on  kirjoitettu  buddhalaisuudesta. 
New  York  Public  Library  on  kolmanneksi  suurin  maail- 
massa. Ensimmäisellä  sijallahan  on  British  Museum  ja 
toisella  Bibliotheque  Nationale  Pariisissa. 

42.  katua  pitkin  tein  pienen  sivuhyppäyksen  Times 
Squarille,  joka  on  saanut  nimensä  katujen  risteyksessä 
kohoavalta  Times-lehden  pilvenpiirtäjältä.  Tämäkin 
25-kerroksinen  rakennus  on  käynyt  liian  ahtaaksi  tälle 
jättiläismäiselle  lehtiyhtiölle.  Niinpä  on  kadun  toiselle 
puolelle  Broadwayn  varrelle  rakennettu  uusi  pilven- 
piirtäjä Times  Annex,  maailman  uudenaikaisin 
sanomalehtitalo.  Huolettomasti  messinkiovia  aukova 
hissipoika  kuljetti  minut  ja  kymmenen  muuta  mat- 
kustajaa viidenteentoista  kerrokseen  suoraan  toimituk- 
sen eteiseen.  Naissihteeri  kuljetti  minut  tohtori  ja 
toimittaja  John  Finleyn  yksityishuoneeseen,  jossa 
tämä  vähän  Hooverin  näköinen  joviaalinen  herra  otti 
minut  hymyillen  vastaan  ja  rupesi  kysymään  kuulu- 
misia Suomesta  ja  prof.  Hirnistä,  jonka  luona  viimeksi 
tavattiin.  Hän  oli  silloin  saanut  mukaansa  äitini 
Pyhimystarut,  mutta  ei  ollut  onnistunut  hankkimaan 
niille  amerikkalaista  kustantajaa.  Hän  neuvoi  minulle 
pari  muuta  henkilöä,  jotka  tässä  asiassa  voisivat  aut- 
taa, ja  niin  oli  lyhyt  haastattelu  päättynyt. 

Palasin  jälleen  viidennelle  avenuelle.  Sivuutin  Fiat 
Iron  Buildinginja  sen  viereisen  kolmikulmaisen  aukea- 


»Times»  —  sanomalehtiteollisuuden 
huippusaavutus. 

mau,  jonka  rautapenkeillä  kodittomat  kulkijat  viettä- 
vät yönsä  jalat  sanomalehtiin  käärittyinä.  Pistäydyin 
Education  Buildingissa  ja  MacMillanin  konttorissa  ja 
päädyin  Washington  Squarille,  ensimmäisen  presiden- 
tin riemukaaren  alle,  Fifth  Avenuen  päätekohtaan, 
josta  alkaa  likainen  ja  ahdas  alakaupunki.  »Main 
Street»  oli  kuljettu  päästä  päähän,  oli  nähty  läpileik- 
kaus suurkaupungin  kirjavasta  elämästä  ja  paluu- 
matkalle lähdettiin  punaisen  autobussin  katolla. 

* 

Mutta  yhtä  hauskaa  kuin  oli  tällainen  vaellus  ja  kau- 
pungin ulkopuolinen  tarkastelu,  yhtä  mielenkiintoista 
oli  tutustuminen  niihin  kätkettyihin,  enemmän  tai 
vähemmän  »mystillisiin»  keskuksiin,  joita  nämä  kivi- 
muurit kätkivät  paksujen  seiniensä  suojiin. 

XV. 

KÄYNTI  »MYSTILLISISSÄ»  KESKUKSISSA. 

TT  uvussa  IX  kuvatut  (meidän  mielestämme  ehkä) 
.»epänormaalit»  amerikkalaiset  tyypit  osoittavat, 
-"—S että  joukkotunteitten  luvatussa  maassa  ei  silti 
puutu  yksilöllisiä  ja  omaperäisiä  persoonallisuuksia. 
Tässä  luvussa  koetan  osoittaa,  että  amerikkalaiset  voi- 
vat henkisten  liikkeidenkin  alalla  saada  aikaan  jotakin 
aitoa,  jonka  totuusarvosta  tietenkin  voidaan  olla  eri 
mieltä,  mutta  joka  kuitenkin  osoittaa,  että  amerikka- 
laisetkin osaavat  ottaa  henkiset  arvot  vakavalta  kan- 
nalta. 

Tässä  kuvatusta  »mystillisestä»  retkestä  saamme 
kiittää  erästä  vaatimatonta,  hiljaista  ja  kirkassilmäistä 
miestä,  joka  tekee  ainutlaatuista  veljeystyötä  kaikkien 
uskonnollisten  ja  yhteiskunnallisten  liikkeiden  keskuu- 
dessa järjestämällä  ylioppilaille  ilmaisia  käyntejä  näi- 
den eri  liikkeiden  keskuksiin.  Mr.  Howell  on  jäsen 
yhdistyksessä  »Fellowship  of  Reconciliation»,  joka  Suo- 
messakin on  tunnettu  nimellä  »Sovinnonliitto». 

Mr.  CV.  Howell. 

Pari  sanaa  ensin  Mr.  Howellista,  retken  järjestäjästä. 
Jos  kukaan,  niin  hän  oli  sovelias  tällaiseen  sovinnon- 
työhön.  Hän  asui  kaupungin  itäosissa  siirtolaisten 
köyhäinkortteleissa  ja  teki  siellä  hiljaista,  näkymä- 
töntä työtä  kurjien  keskuudessa,  vähän  samaan  tapaan 

kuin  Mathilda  Wrede  meillä.  Hän  rakasti  nuorisoa  ja 
uutta  polvea,  josta  toivoi  parempaa,  suvaitsevaisem- 
paa ja  terveempää  rotua.  Hän  asteli  hiljaa  ja  huomaa- 
matta kulunut  laukku  kädessään  seminaarin  pitkiä 
käytäviä  ja  koputti  arasti  jokaisen  huoneen  ovelle. 
Hän  astui  sisään,  sulki  oven  hiljaa  jäljessään  ja  hymyili 
onnesta  kuullessaan,  että  huoneen  asukas  oli  kaukai- 
sesta maasta,  jossa  sovinnon  työllä  oli  niin  mainehikas 
edustaja.  Hän  ei  malttanut  istuutua,  jakoi  vain  oh- 
jelmalehtensä  matkaa  varten  ja  selosti,  mitä  reittiä 
kuljettaisiin.  Mutta  kun  vierasmaalaisen  kysymyk- 
sistä ei  tullut  loppua,  alkoivat  hänen  kirkkaat  silmänsä 
loistaa  lempeästi  ja  hänen  elämänfilosofiansa  purkau- 
tui lyhyin,  selvin,  vakaumuksellisin  lausein. 

»Te  olette  tullut  tänne  Amerikkaan  totuutta  etsi- 
mään. Eikö  niin?  Tietysti,  sillä  mitä  on  elämä  muuta 
kuin  totuuden  etsimistä?  Mutta  ensin  täytyy  olla 
suvaitsevainen  ja  sitten  täytyy  osata  rakastaa,  rakas- 
taa ihmisiä  ja  rakastaa  heidän  totuuksiaan.  Arvos- 
tellen ei  totuutta  milloinkaan  löydetä  eikä  tuomiten, 
vaan  rakastaen.  Minä  näen  totuutta  kaikkialla  ja 
rakastan  sitä.  Se  on  vain  pukeutuneena  erilaisiin  ver- 
hoihin. Näen  totuuden  uudessa  ajatuksessa,  teosofiassa, 
bahaismissa,  spiritismissä,  kaikissa  niissä  liikkeissä, 
joihin  ttdette  piakkoin  tutustumaan.  Ja  niitä  kaikkia 
yhdistää  usko  siihen  henkiseen  todellisuuteen,  joka 
piilee  kaikkien  asioiden  takana.  On  vain  kaivet- 
tava tämä  todellisuus  esiin  kaikkien  rajoittavien  muo- 
tojen alta,  kas  siinä  totuuden  etsijän  tehtävä.  No 
niin,  saatte  itse  nähdä.   Tervetuloa  siis  72.  kadulle.» 

Lämmin  kädenpuristus,  ja  uusi  ystävä  ja  uusi  veli 
hävisi  ovesta  pitkään  käytävään  yhtä  hiljaa  kuin  oli 
tullutkin . 

Retkipäivää  odotin  kärsimättömästi. 

»L  e  a  g  u  e  for  the  L  a  r  g  e  r  Life». 

Ensiksi  ajettiin  maanalaisella  junalla  72.  kadulle 
»uuden  ajatuksen  päämajaan».  Tämän  laajan  liikkeen 
eri  haarojen  keskuselin  on  »League  for  the  Larger 
Life».  Sen  puheenjohtaja,  Mrs.  Maud  Pratt  Messner, 
komea  ja  hyvinvoivan  näköinen  rouva,  selosti  liik- 
keensä aatteita  retkikunnan  jäsenille,  jotka  kuuluivat 
ainakin  kahteenkymmeneen  eri  kansallisuuteen  ja  jotka 
oli  ahdettu  kahteen  pieneen  huoneeseen.  Huoneet 
olivat  täynnä  suuria  kattoon  saakka  ulottuvia  peilejä 
siltä  ajalta,  jolloin  taloa  oli  käytetty  yksityisasuntona, 
sen  seinät  ja  lamput  oli  koristeltu  kirjavilla  silkkipape- 
reilla ja  tekokukilla. 

Ympäristö  oli  siis  hyvin  mauton,  kuten  useimmat 
amerikkalaiset  kodit  eikä  suinkaan  tehnyt  mitään  mys- 
tillistä vaikutusta.  Siitä  huolimatta  sai  Mr.  Howeli 
syntymään  jonkinlaisen  hartaan  tunnelman,  kun  hän 
muutamin  sanoin  kuvasi,  miten  kaikille  niille  mystilli- 
sille liikkeille,  joihin  tänään  tulemme  tutustumaan,  on 
yhteistä  usko  henkimaailman  todellisuuteen  ja  todelli- 
semman elämän  ja  laajemman  tiedon  mahdollisuuteen, 
kuin  mihin  suurin  osa  ihmisiä  on  tottunut.  Sitten  hän 
kehoitti  läsnäolevia  poistamaan  sieluistaan  kaikki 
ennakkoluulot  ja  kaiken  vastustuksen  ja  avaamaan 
mielensä  totuuden  hengelle.  »Antautukaa  täydellisesti 
vastaanottavaan  ja  passiiviseen  tilaan,  hellittäkää 
kaikki  jännitys,  antakaa  lihastenne  levätä  .  .  .  Nyt 
olette  täydellisessä  levossa  ja  rauhassa,  nyt  nostakaa 
hiljalleen  päänne  ja  laskekaa  se  taas».  Näin  hän  puhui, 
ikäänkuin  valmistaen  kirjavaa  joukkoa  yhteiseen  mie- 
tiskelyyn, joka  keskittyi  »uuden  ajatuksen»  periaat- 
teiden yhteiseen  lukemiseen  jokaiselle  jaetusta  pienestä 
ohjelmavihosta.  Nämä  periaatteet  ovat:  riippumatto- 
Amerikassa  —  14 

m  uus  lahkoista,  dogmista  tai  uskontunnustuksista; 
ihmisen  jumalallisuus,  elämän  ykseys;  henkisyys  ja 
yhteistoiminta;  luova  usko,  joka  johtaa  tositietoon; 
sisäisen  äänen  korkein  auktoriteetti;  kaikkien  uskon- 
tojen ykseys;  kaikkien  rotujen  veljeys;  jumalallinen 
rakkaus,  joka  parantaa  sielun  ja  ruumiin;  Jeesus  Kris- 
tus täydellinen  ihminen,  jota  on  seurattava. 

Sitten  Mrs.  Pratt  Messner  piti  puheensa.  Hän  puhui 
hyvin  nopeasti  ja  sulavasti,  jotta  saisi  lyhyenä  aikana 
mahdollisimman  paljon  sanotuksi.  Hän  kertoi  että 
»New  Thought»  on  haarautuma  »Christian  Science»- 
liikkeestä,  joka  sai  alkunsa  viimevuosisadan  keskipaik- 
keilla.  »Uusi  ajatus»  on  pannut  päähuomion  ajatusvoi- 
man  soveltamiseen  jokapäiväiseen  elämään.  Mutta 
tämä  uusi  ajattelu  ei  ole  samanlaista  kuin  psykologian 
oppikirjoissa  kuvataan.  Se  ei  suinkaan  ole  vähemmän 
tieteellistä,  mutta  se  on  tehokkaampi,  koska  se  ottaa 
tietoisesti  huomioon  näkymättömän  maailman  todelli- 
suuden. Puhuja  huomautti,  ettei  tämä  ole  suinkaan 
mikään  uusi  keksintö.  Se  on  ikivanhan  hinduismin 
perustotuus:  »Minä  olen  Jumala»,  eli  uudenaikaisella 
kielellä:  yksilö  on  absoluutin  paikallinen  keskus. 
Yksilöön  ovat  keskittyneet  kaikki  kosmoksen  voimat. 
Miksei  hän  siis  käy  ttäisi  niitä  maailman  pelastamiseksi? 
Ajatus  on  voimaa.  Kaikki,  mitä  luodaan,  luodaan 
ensin  ajatuksissa.  Kaikki,  minkä  ihminen  lähettää 
ulos,  palaa  häneen  takaisin.  Ajatus  on  kuin  bumerangi, 
joka  tehtyään  kaaren  ilmassa  palaa  aina  takaisin  heit- 
täjänsä luo.  Sentähden  on  tieteellinen  ajattelu  välttä- 
mätöntä; meidän  on  ajateltava  vain  sellaista,  jonka 
tahdomme  palaavan  takaisin.  Ajatukset  luovat  mei- 
dät. Jos  ajattelemme  väärin  ja  pahasti,  saamme  kärsiä 
sairautta  ja  tuskaa.  Jos  ajattelemme  oikein,  elämme 
ainaisessa  taivaassa.  »Uusi  ajatus»  olettaa  jälleensynty- 

misen  tosiasiaksi.  Mitä  nyt  saamme  kokea,  on  seu- 
rausta edellisistä  elämistämme.  Jos  meitä  kohtaa 
onnettomuus,  sanomme  itsellemme:  minä  annoin  itsel- 
leni tämän.    Rakkaus  on  ajatuksen  alkemiaa. 

Rouva  Pratt  ei  yrittänytkään  todistella  mitään,  ei 
edes  esittää  metafyysillistä  teoriaa  väitteittensä  poh- 
jaksi. Hän  julisti  vain  totuutta  niinkuin  profeetta 
ainakin:  ottakoot  ihmiset  vastaan,  minkä  hyväksi 
näkevät,  ja  heittäkööt  pois  sen,  mitä  pitävät  köykäi- 
senä. Omituiselta  vaikutti  myös  se,  että  puhuja  väitti 
liikkeeseensä  sisältyvän  kaikki  muut  »saman  hengen) 
liikkeet,  joiden  yhteissumma  hänen  liikkeensä  muka 
oli. 

Puheen  loputtua  tehtiin  kysymyksiä.  Teologiset 
ylioppilaat  takertuivat  tähän:  onko  odottamaton  tapa- 
turma, esim.  jalan  katkeaminen,  myös  oman  ajatte- 
lumme tulos,  ja  voidaanko  sellainenkin  vamma  paran- 
taa ajatuksen  voimalla?  Mrs.  Messner  vastasi  myöntä- 
västi ja  selitti,  että  sammakon  katkennut  jalka  kasvaa 
itsestään  kiinni,  ihmisen  suhteen  sensijaan  täytyy 
käyttää  ajatusvoimaa,  joka  oikein  ohjattuna  kykenee 
parantamaan  kirurgisiakin  sairauksia.  Ja  täytyy  myön- 
tää, että  Couen  praktiikassakin  on  tämän  väitteen 
todenmukaisuutta  osoittavia  tapauksia. 

Kaikki  eivät  ehtineet  saada  kysymyksiään  selvite- 
tyiksi, sillä  täytyi  kiiruhtaa  seuraavaan  paikkaan,  Teo- 
sofisen  Seuran  huoneistoon,  jonne  sakkimme  taivalsi 
valkoisen  viirin  johtamana.  Viiriä  heilutti  joukon 
pisin  mies,  siis  minä,  ja  newyorkilaiset  pysähtyivät 
ihmettelemään  tätä  harvinaista  karavaania.  T.  S:n 
huone  oli  seitsemän  katua  ylempänä  Broadwayn  var- 
rella, spiritistien  huoneen  vieressä  ja  erästä  tukkuliik- 
keen konttoria  vastapäätä.  Pihalle  aukeavista  ikku- 
noista tunkeutui  sisään  ruuan  haju  ja  kuului  astiaiu 

kilinää.  Tämäkään  ei  siis  ollut  mikään  erikoisen  har- 
taudellinen  ilmapiiri.  Sitä  enemmän  keskitystä  saa 
siis  tilaisuudessa  kehittää  voidakseen  syventyä  henkis- 
ten asioiden  pohdintaan. 

Teosofi  n  en  Seura. 

Ennen  lähtöä  »uuden  ajatuksen»  keskuksesta  kan- 
sainvälisen Teosofisen  Seuran  keskukseen  Mr.  Howell 
huomautti,  että  teosofit  tulevat  antamaan  meille  tie- 
teellisen (oikeammin  »salatieteellisen»)  perustuksen 
niille  käytännöllisille  totuuksille,  joita  uuden  ajatuk- 
sen kannattajat  julistavat  ja  toteuttavat.  Esitelmän 
teosofiasta  piti  sveitsiläinen  tohtori  Amstein,  joka 
muutamia  vuosia  sitten  oli  tullut  New  Yorkiin  ja  toimi 
täällä  ny  t  erään  T.  S:n  looshin  puheenjohtajana.  * 
Tohtori  Amstein  käytti  vertauskuvana  tarinaa  tuh- 
laajapojasta, kuvaten,  miten  teosofian  mukaan  ihmi- 
nenkin on  ikäänkuin  tuhlaajapoika,  joka,  ollen  juma- 
lallisesta, ikuisesta  tulesta  lähtenyt,  on  joutunut  vael- 
tamaan jälleensyntymisen  ketjuun,  syntyen  yhä  uudel- 
leen ja  uudelleen  tähän  aineelliseen  maailmaan  kerää- 
mään kokemuksia  ja  viisautta  kärsimysten  ja  ilojen 
ja  kaikkinaisten  elämän  kohtaloitten  avulla.  Ihminen 
on  tietämätön  omasta  todellisesta  luonnostaan,  hän 
on  unohtanut  oman  jumalallisen  alkuperänsä.  Mutta 
kerran  koittaa  joka  ihmiselle  hetki,  jolloin  hän  alkaa 
etsiä  syitä  tapausten  takaa,  jolloin  hän  alkaa  kysyä 
olemassaolon  ja  varsinkin  oman  elämänsä  tarkoitusta 
ja  päämäärää.  Tämän  tyytymättömyyden,  tämän 
kaipauksen  herääminen  on  merkki  siitä,  että  hän  lähes  - 


*  Ks.  lukua  XI,  siv.  156. 

tyy  kehityksessään  käännekohtaa,  josta  on  alkava 
uusi  elämä,  totuuden  etsiminen,  oman  itsensä  etsimi- 
nen, jonka  etsimisen  lopullisena  päämääränä  on  oman 
jumalallisuutensa  tajuaminen,  palaaminen  Isän  hel- 
maan ja  ikuisen  rauhan  löytäminen.  Sitten  puhuja 
esitti  ihmisen  sielullisen  ja  henkisen  kokoonpanon  ja 
hänen  toimintansa  tajunnan  eri  tasoilla  ja  selitti,  miten 
ihminen  säännöllisellä  harjoittelulla  lopulta  oppii  täy- 
dellisesti hallitsemaan  kaikkia  käyttövälineitään  ja 
kehittämään  itsessään  henkisiä  kykyjä,  joiden  avulla 
hän  omin  neuvoin  pystyy  toteamaan,  että  teosofian 
opetukset  ihmisen  jumalallisesta  alkuperästä,  ihmisen 
kokoonpanosta,  jälleensyntymisestä  ja  syyn  ja  seu- 
rauksen laista  ja  täydellisen  vapautuksen  saavuttami- 
sen mahdollisuudesta  ovat  yhtäpitäviä  todellisuuden 
kanssa  ja  että  salatiede  siis  on  tiedettä  eikä  suinkaan 
mitään  mielikuvitusta. 

Mielestäni  oli  esitelmässä  liiaksi  teosofisteknillisiä 
nimityksiä  ja  käsitteitä,  jotta  maallikko  olisi  pystynyt 
kaikkia  käsittämään.  Se  edellytti  kuulijain  puolelta 
liian  paljon  esitietoja  tältä  alalta.  Jälkeenpäin  tasojen 
välisiä  suhteita  ja  ihmisen  eri  ruumiita  pohdittiin  yli- 
oppilassakissa,  koska  kysymysten  tekoon  itse  esitelmä- 
tilaisuudessa ei  ollut  aikaa.    Täytyi  näet  kiiruhtaa. 

Maanalainen  juna  tulla  hurahti  kuin  musta,  kolmi- 
silmäinen hirviö  pimeästä  tunnelista,  teräspyörien 
jyminän  kajahtaessa  betoniseinistä.  Ilmapuristimilla 
toimivat  rautaovet  lennähtivät  auki,  mystillinen  sakki 
syöksyi  vaunuun.  Times  Squarilla  vaihdoimme  junaa, 
kulkien  toiselle  asemalle  maanalaisia,  posliiniseinäisiä 
käytäviä  seuraten  katossa  olevaa  sinistä  nuolta.  Lä- 
päistyämme lukemattomia  rautaveräjiä  nousimme  jäl- 
leen junaan  päästäksemme  kaupungin  vastakkaiselle 
laidalle,  jossa  oli  »bahaismin»  keskus. 

Bahai-liike. 

Pieni  huone  vastapäätä  suunnattoman  korkeata 
liikepalatsia  tuli  tupaten  täyteen,  kun  retkikuntamme 
työntyi  sisälle  bahai-liikkeen  toimistoon.  Kaikki  tuolit 
otettiin  käytäntöön  ja  loput  väestä  asettui  seisomaan 
huoneen  perälle.  Pöydän  takana  alkoi  puhua  vanha, 
kutistunut,  kauniskasvoinen,  sinisilmäinen  ja  valko- 
hapsinen  nainen.  Hänen  selvä  äänensä  kertoi  varmasti 
ja  hapuilematta  tästä  ihmeellisestä  henkisestä  liik- 
keestä, jolla  on  paljon  kannattajia  kaikkialla  maail- 
massa, mutta  josta  ulkopuoliset  yleensä  hyvin  vähän 
tietävät.  Mary  Hanford  Ford  lausui,  että  bahai-liike 
on  ollut  sisäisenä  tekijänä  maailman  kehityksessä  vuo- 
desta 1844  alkaen,  jolloin  sen  tehtävän  ensi  kerran 
julisti  Ali  Mohammed  Persian  Shirazissa.  Siitä  alkaen 
tämä  liike  on  aina  julistanut,  että  ihmiskunnan  on 
aika  toteuttaa  ykseytensä  sekä  uskonnollisessa  että 
valtiollisessa  suhteessa.  Ali  Mohammed  eli  Bab,  joksi 
häntä  sanotaan,  oli  viisas  ja  pyhä  mies  ja  eli  koko 
ikänsä  vankina  kolkossa  vuoriseudussa  Sisä-Persiassa. 
Hänet  vangittiin  siksi,  että  hän  opetti  sellaista  uskon- 
toa, jota  oikeauskoiset  muhamettilaiset  pitivät  keretti- 
läisenä. Tästä  huolimatta  hänen  luonaan  kävi  pyhiin- 
vaeltajia henkensä  uhalla  ja  hän  sai  kannattajia  ym- 
päri koko  maailman.  Hänen  opetuksensa  olikin  täy- 
dellisesti kansainvälistä  laatua  ja  koko  ihmiskunnalle 
tarkoitettua,  vaikkei  hän  koskaan  käynyt  Persian  rajo- 
jen ulkopuolella.  Bab  opetti,  että  Jumala  oli  julistanut 
tahtoansa  maailmalle  useiden  profeettojen  kautta. 
Sentähden  kaikissa  uskonnoissa  on  totuuden  aineksia. 
Hän  ennusti,  että  häntäkin  tulisi  seuraamaan  suuri 
lähettiläs,  joka  oli  jatkava  hänen  työtään,  jonka 
sanoma  oli  synnyttävä    maailmanliiton    ja  saattava 


Näillä  main  sijaitsi  persialaisen  Bahai-mystikon 
seuraajien  »keskus».  Penkeillä  yöpyi  usein  ko- 
dittomia  sanomalehtipapereihin  kääriytyneinä. 

ihmiset  tunnustamaan  yleisen  veljeyden  ja  jumalan 
isyyden.  Häntä  seurasikin  Baha-Ollah,  joka  alkoi  jul- 
kisen toimintansa  v.  1863.  Hän  ennusti,  että  v.  1914 
syttyy  suuri  sota  ja  että  sitä  seuraa  suuri  rauha.  Hän 
kuoli  Syyriassa  Acca-kaupungin  vankilassa  v.  1869, 
jättäen  liikkeen  johdon  vanhimmalle  pojalleen,  joka 
otti  nimekseen  Ab d ui- Balia  eli  Jumalan  palvelija. 
Abdul-Baha  on  enemmän  kuin  edeltäjänsä  tunnettu 
länsimaillakin,  sillä  hänet  vapautettiin  vankilasta 
v.  1908  ja  v.  1912  hän  matkusti  Euroopassa  ja  Ameri- 
kassa, puhuen  laajasti  rauhasta  ja  maailman  yksey- 
destä. Abdul-Bahan  julistuksen  pääkohdat  ovat: 
1)  uskontojen  ykseys;  koska  hän  siis  opetti,  että  kaikki 
uskonnot  ovat  ilmennyksiä  samasta  totuudesta,  ei  hän 
perustanut  mitään  uutta  uskontoa.  Hän  piti  itseään 
vain  yhtenä  Jumalan  sanansaattajana  monien  muiden 
rinnalla.  2)  Ihmisten  veljeys  ja  Jumalan  isyys;  tästä 
seuraa  rotujen  tasa-arvoisuus  ja  usko  siihen,  että  rotu- 
jen keskuudesta  syntyy  uusi  rotu,  korkeampi  kuin 
kaikki  edelliset,  joka  perustaa  uuden  ja  onnellisen 
sivistyksen  maailmaan.  3)  Maailman  rauha  tulee 
perustettavaksi  yleiselle  veljeydelle.  Muodostetaan 
todellinen  kansainliitto,  jolla  on  yhteinen  tuomioistuin 
ja  yhteinen  kieli.  4)  Uusi  veljeyden  periaatteille  perus- 
tettu yhteiskuntajärjestys.  —  Tällä  julistuksella  on 
siis  ilmeisesti  profeetallinen  luonne.  Mary  H.  Fordin 
hartaasta  puheesta  selvisi,  että  bahai-liikkeen  kannatta- 
jat uskovat  monen  ennustuksen  jo  toteutuneen.  Sano- 
taan esim.,  että  Presidentti  Wilson  sai  14  pykäläänsä 
Abdul  Bahan  kautta  ja  että  tämä  mestari  laskeutui 
lepoon,  kun  kansainliitto  oli  perustettu,  sanoen  tehtä- 
vänsä olevan  täytetyn.  Mutta  tuskin  on  luultavaa, 
että  hän  olisi  tyytynyt  kansainliittoon  sen  nykyisessä 
muodossa.  Toinen  piirre  on  bahaismin  yhteiskunnalli- 

nen  ohjelma.  Ihanne- 
yhteiskunta on  sen 
mukaan  perustettava 
uskonnon  pohjalle. 
Jotta  tämä  voisi  ta- 
pahtua, täytyisi  us- 
konto ja  tiede  saada 
sopusointuun.  Näin 
tuleekin  käymään.  Ja 
on  totta,  että  kehitys 
nykyaikana  onkin 
kulkemassa  uskonnon 
ja  tieteen  sovintoa 
kohden.  Abdul  Baha 
antaa  siten  älyllekin 
arvon  uskonnollisen 
inspiratsionin  rinnalla 
ja  vaatii  kaikille  ihmi- 
sille oikeutta  itsenäi- 
seen   totuuden  etsi- 

Talo  tekeillä  teräspaalujen  päällä. 
Alla  rautatie,  sen  alla  maanalainen 
juna,  joka  kuljetti  »mystilliset»  ret- 
keilijät kaupungin 


laidasta  toiseen. 


miseen. 

Esitelmän  jälkeen 
kysyttiin,  pitävätkö 

Abdul  Bahan  kannattajat  häntä  erehtymättömänä. 
Tähän  ei  saatu  tyydyttävää  vastausta.  Kunnioitus 
mestaria  kohtaan  nähtävästi  on  niin  suuri,  ettei  hänen 
sanojansa  arvostella,  vaikka  hän  itse  nimenomaan  lau- 
sui, ettei  kellään  opettajalla  ole  koko  totuutta.  Tämän- 
kin liikkeen  siis  näyttää  olevan  vaikea  välttää  auktori- 
teettiuskoa ja  lahkolaisuutta.  Eräs  omituinen  piirre  on 
myöskin  se,  että  liike  uskoo  olevansa  kaikkien  nyky- 
ajan henkisten  liikkeiden  keskuksena.  Niinpä  sanotaan 
eräässä  kirjasessa:  »Bahai-liike  ei  ole  mikään  järjestö. 
Sitä  ei  voida  milloinkaan  järjestää.  Bahai-liike  on  tämän 

aikakauden  henki.  Se  on  tämän  vuosisadan  kaikkein 
korkeimpain  ihanteiden  ydin.  Se  on  kaikkia  käsittävä 
liike.  Siinä  ovat  kaikkien  uskontojen  ja  seurojen  ope- 
tukset: kristityt,  juutalaiset,  buddalaiset,  muhametti- 
laiset, zoroasterilaiset,  teosofit,  vapaamuurarit,  spiritis- 
tit y.m.  saavat  korkeimmat  päämääränsä  tässä  liik- 
keessä.» Samaahan  väittivät  uuden  ajatuksen  kannat- 
tajat omastaan  ja  samaan  suuntaan  käyvät  monen  teo- 
sofisen  johtajankin  lausunnot.  Tästä  voimme  päätellä, 
että  kaikki  nämä  väitteet  ovat  vääriä.  Varmaa  on 
vain  se,  että  näillä  kaikilla  uskonnoilla  ja  liikkeillä  on 
yhtymäkohtia.  Emme  voi  koskaan  varmasti  sanoa, 
mikä  niistä  on  runko,  josta  toiset  ovat  vain  vesoja. 
Heti  kun  yritämme  sitä  tehdä,  olemme  alttiita  oikea- 
uskoisuudelle. 

Osoittaakseen  kuulijoilleen,  miten  bahaismi  käy- 
tännössäkin on  koettanut  toteuttaa  oppiaan  veljey- 
destä, kertoi  vanha  nainen,  että  monet  bahai-liikkee- 
seen  kuuluvat  valkoihoiset  naiset  ovat  menneet  naimi- 
siin neekerien  kanssa,  varsinkin  New  Yorkissa.  Erils 
irvihammas  huusi  joukosta:  »He  eivät  varmaan  olisi 
saaneet  muita.»  Tämä  törkeä  loukkaus  kokouksen 
aatteellista  tunnelmaa  kohtaan  herätti  äänekkään 
paheksumisen  myrskyn.  Mutta  eipä  puuttunut  niitä- 
kään, jotka  kehtasivat  nauraa  tälle  »sukkeluudelle». 
Vanha  harmaatukkainen  nainen  sai  kuitenkin  rauhan 
palaamaan,  ja  niin  lähdettiin  seuraavaan  pysähdys- 
paikkaan, psyykillisen  tutkimusseuran  kirjastoon. 


Society  for  Psychical  Research, 

Tätä  seuraa  ei  oikeastaan  voi  lukea  mystillisiin  jär- 
jestöihin, koska  sen  työtapa  on  yksinomaan  tieteellinen. 

Mutta  se  oli  otettu  tämän  retken  ohjelmaan,  koska 
se  koettaa  kokemusperäisen  tutkimuksen  avulla  tun- 
keutua niille  alueille,  joilta  mystillisten  vaikutusten 
usein  uskotaan  olevan  kotoisin.  Tämän  seuran  ame- 
rikkalaisen osaston  keskus  oli  pieni  ja  ahdas  huoneisto, 
joka  oli  sisustettu  kirjastoksi.  Sinne  oli  koottu  kaikki 
seuran  viralliset  julkaisut  (Proceedings  of  the  S.P.S.), 
aikakauslehdet  ja  muu  psyykillistä  tutkimusta  käsit- 
televä kirjallisuus,  joka  Englannissa  ja  Amerikassa  jo 
on  hyvin  laaja.  Siellä  on  myös  aina  tavattavissa  seu- 
ran sihteeri.  Hänen  luonaan  käy  paljon  ihmisiä,  joille 
on  tapahtunut  jotakin  omituista  tai  jotka  ovat  koke- 
neet jotakin  »yliluonnollista».  Kaikkien  kertomuksia 
kuunnellaan  huolellisesti.  Jos  ilmenee  sellaista,  joka 
todella  näyttää  »todistukselta»,  merkitään  yksityiskoh- 
dat huolellisesti  muistiin  seuran  arkistossa  säilytettä- 
viksi. Jos  kävijä  tarvitsee  suoranaista  apua  jonkin 
ilmiön  suhteen,  joka  häntä  erikoisesti  vaivaa,  ilmoite- 
taan siitä  asiantuntijoille  ja  nämä  koettavat  harjaantu- 
neiden medioiden  avulla  saada  selville,  mistä  oikein 
on  kysymys.  Siten  on  monessa  tapauksessa  pelastettu 
henkilöitä,  jotka  sananmukaisesti  ovat  olleet  jonkin 
riivaajan  vallassa.  Mutta  seuran  varsinaista  kokeel- 
lista tutkimustyötä  ei  tehdä  kirjastohuoneessa,  vaan 
jonkin  yliopiston  laboratoriossa  tai  tiedemiesten  yk- 
sityisasunnoissa. Esim.  Columbia  yliopistossa  on  ollut 
toiminnassa  ryhmä,  joka  prof.  Murphyn  johdolla  on 
tutkinut  ajatuksensiirtoa.  Sitäpaitsi  tutkitaan  fyysil- 
listen  kappaleiden  siirtymistä  ilman  minkäänlaista 
näkyvää  kosketusta,  automaattista  kirjoitusta,  suora- 
naisia sanomia  toiselta  puolen,  jotka  näyttävät  tule- 
van »kuolleilta»  henkilöiltä,  ja  aineellistettujen  hah- 
mojen ilmestymistä  mediumin  ruumiista.  Ainakin 
kaksi  tätä  alaa  koskevaa  teosta  on  jo  suomeksikin 

käännetty,  nim.  Sir  Oliver  Lodgen  »Ihmisen  eloonjää- 
minen» ja  »Raymond».  —  Hiljattain  on  ilmestynyt 
ranskalaisen  Charles  Richet'n  laaja  teos  »Thirty  Years 
of  Psychical  Research»,  jossa  hän  esittää  kolmikym- 
menvuotisen tutkimuksensa  tulokset.  Oikeaoppisten 
tiedemiesten  vastustus  on  vieläkin  niin  suuri,  että 
tekijä  pitää  tarpeellisena  omistaa  laajan  johdannon 
psyykillisen  tutkimuksen  puolustukseksi.  Mutta  niin 
mielenkiintoinen  kuin  tämä  aine  onkin,  emme  jouda 
siihen  nyt  enempää  syventymään,  sillä  meidän  täytyy 
kiiruhtaa  edelleen.  Ajamme  taas  »subwaylla»  yläkau- 
pungille,  125.  kadulle,  jossa  on  juutalaisten  pesäpaikka, 
vaikka  näitä  Abrahamin  jälkeläisiä  vilisee  kyllä  kaik- 
kialla New  Yorkissa.  Tämän  suuren  liikekadun  seutu- 
villa on  myös  suomalaisten  keskus,  ja  vähän  ylempänä 
alkaa  mustien  kaupunginosa.  Juuri  näiden  kolmen 
alueen  risteyksessä  on  neekerien  baptistikirkko.  Sen 
vieressä  on  kokoussali  ja  yläkerrassa  pienempi  huone, 
jotka  ovat  Mr.  Howell'n  järjestämän  »Harlem  Foru- 
min» hallussa.  Niissä  pidetään  isännän  toimesta  vii- 
koittain esitelmiä  mitä  erilaisimmista  aineista,  anar- 
kismista spiritismiin  saakka.  Tällä  kertaa  tarjottiin 
yläkerrassa  ensin  retkikuntamme  jäsenille  päivällinen, 
ja  sitten  piti  Psyykillisen  Tutkimusseuran  sihteeri  esi- 
telmän, jossa  hän  kertoi  muutamista  »ilmiöistä».  Muuan 
toinen  nainen  esitti  myös  eräitä  tapauksia.  Senjäl- 
keen  siirryttiin  alakertaan,  johon  oli  järjestetty  täy- 
dellinen spiritistinen  jumalanpalvelus. 


Spiritistien  kirkko. 

Spiritistit  ovat  Amerikassa  muodostaneet  oman 
uskonlahkonsa,  joka  on  otettu  koko  maata  käsittä- 


Kuva  Harlemista,  jossa  spiritistinen  kirkko  sijaitsi. 


vään  kirkkokalenteriinkin.  (Tässä  kalenterissa  on  myös 
Teosofinen  Seura  mainittuna  ja  sen  historia  ja  tärkeim- 
mät opit  aivan  oikein  esitetty.)  Nämä  uskonnolliset 
spiritistit  eroavat  varsinaisista  psyykillisten  ilmiöiden 
tutkijoista  siinä,  että  heidän  tarkoituksensa  ja  meto- 
dinsa ei  ole  tieteellistä  laatua.  He  kerta  kaikkiaan 
uskovat,  että  kuolleet  ovat  elossa  tuonelassa  ja  että 
he  voivat  olla  kosketuksissa  elävien  kanssa.  Heidän 
asenteensa  on  etupäässä  tunneväritetty  ja  syvää  har- 
tautta täynnä,  jotavastoin  tämänkin  alan  tiedemiehet 
aina  ryhtyvät  työhönsä  epäillen  ja  arvostellen.  Tämä 
jumalanpalvelus  alkoikin  äänettömällä  mietiskelyllä, 
jonka  tarkoituksena  oli  valmistaa  sieluja  henkien  sano- 
mia vastaanottamaan.  Sitten  laulettiin  kuorossa  eri- 
koisia spiritistisiä  lauluja.  Sävel  oli  hyvin  reipas,  mel- 
kein iloinen,  ja  nämä  virret  antoivat  sen  vaikutelman, 
että  tämä  henkiuskonto  on  hyvin  optimistinen.  Manala 
kuvitellaan  autuaitten  asunnoksi,  jossa  riemussa  ja 
rauhassa  saamme  nauttia  rakastettujemme  seurasta. 

Sitten  piti  chicagolaisen  spiritistilehden  toimittaja 
puheen,  joka  alkupuolella  yritti  olla  tieteellinen  esi- 
telmä, todistellen  spiritismin  totuutta,  mutta  joka 
loppupuolella  muuttui  propagandasaarnaksi.  Kävi  ilmi, 
että  spiritistit  uskovat  myös  jumalaan,  ihmisten  vel- 
jeyteen ja  suvaitsevaisuuteen  uskonnollisissa  asioissa. 
Mutta  esityksestä  ei  selvinnyt,  oliko  nämä  opit  joh- 
dettu keskeisestä  henkiuskosta  vai  oliko  ne  omaksuttu 
vain  siksi,  että  ne  kuuluvat  »nykyiseen  ajan  henkeen». 
Jälkimmäinen  otaksuma  tuntuu  todennäköisemmältä, 
sillä  esitelmää  seuranneista  hengen  sanomista  ei  juuri 
hevillä  olisi  voinut  vetää  mitään  moraalisia  enempää 
kuin  uskonnollisiakaan  johtopäätöksiä. 

Nämä  sanomat  aloitti  pieni,  kyttyräselkäinen,  kal- 
pea, valkopukuinen  nainen.  Hän  seisoi  lavalla,  kasvot 
käännettyinä  yleisöön  päin,  sulki  silmänsä,  värähyt- 
teli  kulmiaan,  siveli  nopeasti  otsaansa  ja  ojensi  pitkän 
kätensä  jotakin  istujaa  kohden,  sanoen  kolkosti  ja 
kylmästi:  »Tulen  teidän  luoksenne.  Vieressänne  seisoo 
hahmo,  jolla  on  jotakin  sanomista  teille.»  Sitten  hän 
puhui  ylimalkaisia  asioita  vaaroista,  vaikeuksista,  tule- 
vasta menestyksestä  j.n.e.  Eri  henkilöille  oli  sanoma 
hiukan  erilainen,  ja  he  näyttivät  olevan  tyytyväisiä 
kuulemaansa,  koska  eivät  virkkaneet  mitään,  paitsi 
että  sanoivat  »yes»,  kun  medio  kysyi:  »Oliko  oikein?» 
Tämä  ennustelu  jatkui  häiriintymättä,  kunnes  lavalla 
hiljaa  istunut  pitkä  neekerinainen  nousi  ja  meni  salin 
perälle  alkaen  hänkin  ääni  yksitoikkoisena  mumista 
sanomiaan  yhdelle  ja  toiselle.  Lavalla  oleva  kääpiö 
jatkoi  edelleen  omaa  puhettaan,  ja  niin  molemmat 
naiset,  valkea  ja  musta,  kilpailivat  siitä,  kumpi  saisi 
suuremman  huomion  osakseen.  Neekeriä  ei  saatu  vai- 
kenemaan, vaikka  esitelmänpitäjä  kävi  pari  kertaa 
häntä  kieltämässä.  Kesken  kaiken  tapahtui  vielä  sei- 

lainen  välikohtaus,  että  eräs  iso  mies  kävi  ovenpie- 
lessä jostakin  syystä  Mr.  Howellin  kimppuun.  Vaikka 
tämä  oli  paljon  hennompi  rakenteeltaan  paiskasi  hän 
tuon  rauhanhäiritsijän  lattiaan  kuin  märän  rukkasen. 
Mies  kömpi  äänet önnä  ylös  eikä  enää  yrittänyt  meluta. 
Sitten  esitelmänpitäjä  rupesi  myös  antamaan  hengen 
sanomia,  mutta  ne  olivat  vielä  mitättömämpiä  kuin 
naisten.  Tässä  sekamelskassa  en  voinut  havaita  aavis- 
tustakaan tieteellisyydestä.  Mutta  varsinainen  »kirkko- 
väki», jota  huoneessa  oli  retkeläisten  ohella,  näytti  ole- 
van aivan  haltioissaan. 

Lopettajaiset:   mitä  on  radikalismi? 

Kokouksen  päätyttyä  siirtyivät  retken  osanottajat 
viereiseen  pienempään  kokoushuoneeseen,  jossa  Mr. 
Howell  muutamien  naisten  avustamana  tarjosi  pahvi- 
lautasilta kevyen  ja  maukkaan  kasvispäivällisen,  joka 
nautittiin  hilpeän  mielialan  vallitessa,  keskustellen 
retken  kokemuksista. 

Päättäjäisiksi  Mr.  Howell  puhui  vaatimattomaan, 
mutta  varmaan  tapaansa.  Selostettuaan  lyhyesti  ret- 
ken eri  pysähdyskohtia  hän  jatkoi  tähän  tapaan: 

»Kaikkia  näitä  seuroja  yhdistää  sama  jumalallinen 
ylläpitäjä.  Kaikki  työ  ja  kaikki  etsintä,  jos  se  on 
rehellistä,  on  pyhitetty  tälle  jumalalliselle  säilyttäjälle. 
Jokainen  askelemme  on  hänelle  pyhitetty.  Siksi  pitäisi 
meille  jokaikisen  päivän  olla  pyhä  eikä  ainoastaan 
laillisesti  vahvistetun  sunnuntain,  ja  taidammepa 
senkin  vain  harvoin  sydämessämme  pyhittää.  Pyhittä- 
misellä en  tarkoita  tekopyhää  kirkossa  käyntiä  ja 
valevanhurskautta.  Ei,  parhaiten  pyhitämme  elä- 
mämme palvellessamme  ihmiskuntaa,  työskennelles- 

sämme  ihmisyyden  hy  väksi.  Tämä  ei  ole  turhaa  sana- 
helinää. Sanat  eivät  auta  paljoa.  Tahdomme  tehdä 
luovaa  työtä,  joka  ei  milloinkaan  häviä.  Tahdomme 
rakentaa  uuden  ja  paremman  yhteiskunnan.  Mutta 
kun  rakennamme  jotakin,  on  ensin  huolellisesti  valit- 
tava rakennusaineet,  muuten  voi  kauneinkin  rakennus 
sortua.  Mitä  aineksia  on  yhteiskunnassamme,  joita 
voisimme  rakennusaineena  käyttää? 

Meillä  Amerikassa  on  kolmenlaisia  ihmisiä:  häilyviä, 
konservatiivisiä  ja  radikaaleja.  Mistä  nämä  tyypit 
tunnetaan?  —  Häilyvät  ovat  älyltään  individualis- 
teja. Kansallisuudeltaan  suurin  osa  heistä  on  100  %:sia 
amerikkalaisia.  He  vastaavat  Vanhan  Ihmisen  Tyyp- 
piä. Uskonnoltaan  he  ovat  puritaaneja.  Luonteeltaan 
aistillisia,  eläen  tunne-elämää. 

Konservatiiveistä  on  sosiaalisia,  yhteiskuntaa  harras- 
tavia vain  noin  2 — 14  %.*  Heistä  on  50  %  irlantilaista 
syntyperää.  He  vastaavat  Keski-iän  Tyyppiä.  Uskon- 
noltaan he  ovat  katolilaisia.  Luonteeltaan  he  ovat 
vanhoillisia  ja  tyytyväisiä  oleviin  oloihin  tai  vielä 
useimmin  entisiin  hyviin  oloihin. 

Radikaalien  älynlahjat  ilmenevät  parhaiten  yhteis- 
kunnallisten keksintöjen  ja  uudistusten  muodossa. 
Kansallisuudeltaan  he  ovat  itäeurooppalaisia.  He  vas- 
taavat Nuoren  Ihmisen  Tyyppiä.  He  eivät  kuulu 
mihinkään  kirkkoon,  mutta  ovat  kuitenkin  uskonnolli- 
sia, sillä  he  uskovat  näkymättömiin,  olemattomiin 
asioihin  ja  ihanteihin  sekä  koettavat  toteuttaa  niitä. 
Luonteeltaan  he  ovat  yhteiskunnallistettuja,  yhteis- 
elämä ja  yhteiskunnan  yhteinen  onni  on  heidän  sydä- 
menasianaan. He  saarnaavat  yhteiskunnallista  evan- 
keliumia ja  tahtovat  toteuttaa  sen  maailmassa. 

Näiden  ainesten  joukosta  tullaan  poimimaan  ne, 
jotka  voivat  pystyttää  uuden  aikakauden  kulmakivet. 

Sillä  niissä  kaikissa  ominaisuuksia,  jotka  kestävät 
synnytystuskat  ja  lopullisen  puhdistuksen  kiirastulen. 
Individualismi  kehittää  itsenäistä  ajattelua,  vanhoilli- 
suus hillitsee  järjetöntä  alasrepimistä  ja  nuoruus,  usko 
ihanteisiin  ja  antaumus  antavat  voimaa  uusien  aattei- 
den toteuttamiseen.  Mutta  kaikilla  todellisilla  uudis- 
tajilla on  seuraavat  yhteiset  tunnusmerkit: 

He  ajattelevat  tulevaisuuden  merkeissä,  mutta  elä- 
vät kuitenkin  nykyisyydessä.  Heidän  evankeliuminsa 
on  vallankumous  kaikkialla,  missä  uudistuksia  tarvi- 
taan. 

He  ovat  valmiit  muuttamaan  mielensä  heti,  kun 
heille  kirkastuu  uusi  ja  korkeampi  totuus. 

He  käyvät  aina  käsiksi  asioiden  juuriin  ja  perus- 
tuksiin ja  käsittelevät  kaikkia  asioita  ja  tapauksia 
tieteellisen  tarkasti  ja  ennakkoluulottomasti.» 

* 

Mutta  uusia,  maailmaa  mullistavia  aatteita  ei  har- 
rasteta ainoastaan  lahkojen  ja  vapaiden  yhdistysten 
piirissä^  Voimakkaat  uudistuksen  aallot  käyvät  myös 
eri  kristilFsten  kirkkokuntien  keskuudessa. 

Millaisia  ovat  sitten  kristityt  radikaalit?  Siitä  antaa 
jonkinlaisen  käsityksen  taistelu  vanhoillisten  ja  vapaa- 
mielisten välillä,  jota  parhaillaan  käydään  Amerikan 
kirkollisissa  piireissä. 


Amerikassa  —  15 

XVL 

MODERNIT  JA  FUNDAMENTALISTIT 
VASTAKKAIN. 

ahan  valta  ei  missään  ole  niin  suuri  kuin  Ameri- 
kassa. Mammona  on  siellä  voittanut  suurimmat 
voittonsa.  Taloudellisen  ja  teknillisen  edistyksen 
tahti  on  siellä  nopeampi  kuin  muualla.  Mutta  aineelli- 
sen kehityksen  rinnalla  on  myöskin  käymässä  voimakas 
henkinen  kehitys.  Varsinkin  uskonnollinen  elämä  on 
Amerikassa  hyvin  monipuolinen.  Se  johtuu  suureksi 
osaksi  siitä,  ettei  siellä  ole  milloinkaan  ollut  valtio- 
kirkkoa. Kaikki  uskonnolliset  suunnat,  sekä  katoliset, 
protestanttiset  että  ei-kristilliset,  ovat  saaneet  vapaasti 
kehittää  omia  erikoisuuksiaan  ja  laajentaa  vaikutus- 
piiriään kirkkojensa  ja  sunnuntaikoulujensa  kautta. 
Protestanttisista  kirkoista  on  metodistikirkko  suurin; 
sen  kokonaisjäsenmäärä  on  8  262  289.  Baptisteja  on 
8  164  535.  Sitten  tulevat  luterilaiset  2  515  662,  pres- 
byteerit  2  402  392  ja  »Disciples  of  Christ»  1  218  849. 
Protestantteja  on  kaikkiaan  77  958  470  ja  roomalais- 
katolilaisia 18  104  804.  Kaikki  protestanttiset  kirkot 
hyväksyvät  yleensä  uskonpuhdistuksen  opinkappa- 
leet, eroten  toisistaan  vain  joissakin  erikoispiirteissä. 
Baptistit,  kuten  tunnettua,  vaativat  uudelleen  kasta- 
mista ja  pitävät  ehtoollista  muistoateriana.  He  usko- 
vat myös,  että  vapaus  muodostaa  oma  kantansa 
uskonnollisissa  asioissa  on  jokaisen  ihmisen  synnynnäi- 
nen oikeus.  Luterilaisilla  on  luonnollisesti  oma  uskon- 
tunnustuksensa.    Presbyteerit    polveutuvat  Englan- 

riista,  liittyen  kalvinistiseen  oppiin.  Kaikissa  kirkoissa 
on  oikeauskoisen  aineksen  rinnalla  jäseniä,  sekä  pap- 
peja että  maallikoita,  jotka  eivät  enää  kokonaisuudes- 
saan hyväksy  vanhoja  oppeja,  vaan  ovat  muodostel- 
leet uskonsisällystään  enemmän  yksilöllistä  vakau- 
mustaan ja  nykyaikaisia  tarpeita  vastaavaksi.  Uni- 
taarien  kirkko  on  melkein  kokonaan  muodostunut  tästä 
vapaamielisestä  aineksesta.  Unitaareilla  ei  olekaan 
mitään  virallista  tunnustusta,  jonka  hyväksyminen 
olisi  jäsenyyden  ehtona.  He  uskovat  Jumalaan,  joka 
on  vain  yksi  persoona,  Kristukseen,  joka  on  jumalalli- 
nen ihminen,  ja  ihmiseen,  joka  voi  saavuttaa  täydelli- 
syyden. He  antavat  suuren  merkityksen  järjelle,  julis- 
tavat suvaitsevaisuutta  uskonnollisissa  asioissa  ja  pitä- 
vät rakkautta  Jumalaan  ja  lähimmäisiin  kristinuskon 
ytimenä. 

Tämä  vapaamielinen  liike  on  viime  aikoina  alkanut 
saada  huomattavaa  kannatusta  kaikissa  johtavissa 
kirkoissa.  »Modernistit»,  joiksi  heitä  yleisesti  sanotaan, 
esittävät  mielipiteitään  saarnoissaan  ja  teologisissa 
kirjoissaan.  Luonnollista  sentähden  on,  että  kirkkojen 
hallitseva  aines  on  huomannut,  mikä  vaara  piilee 
siinä,  jos  vapaamieliset  aatteet  saavat  vapaasti  levitä. 
Vastapainoksi  vapaamielisyydelle  ovatkin  vanhoilliset 
alkaneet  entistä  enemmän  korostaa  kristillisten  perin- 
näis oppien  erehtymättömyyttä.  Siten  on  syntynyt 
ilmitaistelu  vanhan  ja  uuden  välillä.  Taistelua  käy- 
dään kautta  koko  Amerikan  mantereen,  ja  se  ei  nyky- 
jään ole  ainaisena  puheenaiheena  yksinomaan  kirkolli- 
sissa piireissä.  Myöskin  suuret  päivälehdet  julkaisevat 
siitä  tuon  tuostakin  pitkiä  artikkeleita.  Äskettäin 
lähetti  m. m.  »The  New  York  Times»  reportterinsa 
3  000  mailin  matkalle  tutkimaan  ristiriidan  luonnetta 
ja  vanhoillisten  vastustusliikkeen  eli  »fundamentalis- 
min» lujuutta. 

Fundamentalistit  tehostavat  seuraavia  uskonkappa- 
leita. 1)  Usko  Raamatun  pyhään  inspiratsioniin,  joka 
on  täydellisesti  erehtymätön  ja  ehdoton  auktoriteetti. 

2)  Usko  Jeesus  Natsarealaisen  neitseestä  syntymiseen. 

3)  Usko  sijaissovitukseen.  4)  Usko  Jeesuksen  ruumiilli- 
seen ylösnousemukseen.  5)  Usko  hänen  toiseen  tulemi- 
seensa. —  Modernistit  taas  väittävät,  1)  ettei  Raa- 
mattu ole  ihmeen  kautta  inspiroitu;  ettei  se  ole  erehty- 
mätön; että  se  sisältää  sekä  myyttejä,  legendoja  että 
historiaa;  ja  että  siinä  määrin  kuin  sen  eräät  kohdat 
opettavat  militarismia,  polygamiaa,  orjuutta,  noi- 
tuutta ja  spiritismiä,  se  ei  ole  täydellinen  auktoriteetti. 
2)  Että  Jeesus  ei  itse  milloinkaan  näytä  tietäneen  neit- 
seestä syntymisestään;  että  kaksi  hänen  neljästä 
biografistaan  ei  näytä  milloinkaan  kuulleen  siitä;  että 
Paavali  ei  puhu  siitä  ja  että  se  on  usko,  jota  kenenkään 
kristityn  ei  tarvitse  omaksua.  3)  Että  pelastustyö  ei 
ole  kertakaikkiaan  suoritettu  Jeesuksen  ristinkuole- 
malla, vaan  että  se  on  yhä  jatkuva  prosessi,  johon  kris- 
tityn on  omalla  elämällään  otettava  osaa.  4)  Että 
Jeesus  ei  ollut  ruumiillistunut  Jumala  kirjaimellisessa 
merkityksessä,  vaan  jumalallinen  ihminen.  5)  Että 
usko  Jeesuksen  Kristuksen  kirjaimelliseen,  näkyväi- 
seen, ruumiilliseen  ja  läheiseen  palaamiseen  maan 
päälle  kuninkaana  perustuu  Raamatun  kohtiin,  jotka 
asettavat  aikarajan  hänen  tulemiselleen,  viitaten  sel- 
västi, että  se  tulisi  tapahtumaan  viimeistään  toisella 
vuosisadalla  j.  Kr. 

Koska  vastakohdat  ovat  näin  räikeitä,  ei  sovinto 
näytä  mahdolliselta.  Kumpikin  puoli  on  varma  oman 
kantansa  oikeudesta.  Fundamentalistien  taistelut apa 
näyttää  olevan  kiihkeämpi  kuin  liberaalien.  Eräs 
heidän  johtajistaan  William  I.  Rryan  on  sanonut,  että 
Mooseksen   ensimmäisen   kirjan  kahdennessakymme- 

nennessä  neljännessä  värssyssä  on  enemmän  totuutta 
kuin  kaikissa  Darwinin  teoksissa.  Eräs  toinen  funda- 
mentalistien johtaja,  J.  Frank  N orris,  lausui  äskettäin 
eräässä  vanhoillisten  kokouksessa,  että  modernistit 
ovat  »susia  lammasten  vaatteissa»,  »jumalankieltäjiä, 
jotka  myrkyttävät  tosikristityitä  hyökätessään  mei- 
dän uskontomme  kimppuun».  Hän  vertasi  modernis- 
teja myös  spitaalisiin,  jotka  täytyy  heittää  pois  meidän 
keskuudestamme,  ellei  heitä  voi  parantaa,  niinkuin 
vanhan  ajan  spitaalisille  tehtiin.  Tätä  he  sananmukai- 
sesti yrittävätkin  tehdä.  He  ovat  muutamissa  tapauk- 
sissa saaneet  aikaan  sen,  että  vapaamielisiä  professoreja 
on  erotettu  yliopistoista  ja  teologisista  seminaareista. 
Eikä  tässä  ole  kyllin.  Heidän  ohjelmaansa  kuuluu, 
että  valtionkin  kouluista  on  poistettava  tieteellisen 
kehitysopin  opetus.  Tämä  on  heidän  kannaltaan  aivan 
johdonmukaista,  sillä  kehitysopissahan  tietysti  ovat 
vapaamielisen  kristillisyyden  juuret.  Ja  he  ovat  ehdot- 
toman varmoja  ristiretkensä  oikeudesta.  T.  T.  Shields. 
baptistien  raamattuseuran  presidentti,  lausui  äskettäin 
New  Yorkissa:  »Yhtä  varmasti  kuin  tiedän,  että  Raa- 
mattu oli  Jumalan  inspiroima,  yhtä  varmasti  tiedän, 
että  modernismi  on  saatanan  inspiroima.  Anti-Kristus 
on  maailmassa,  emmekä  me  voi  veljeillä  hänen  jouk- 
konsa kanssa.  Emme  voi  puristaa  heidän  kättään, 
emme  voi  syödä  heidän  leipäänsä.  Ne,  jotka  nauttivat 
palkkaa  baptistikirkoilta  ja  samalla  julistavat  hävittä- 
viä oppejaan,  eivät  ole  arvokkaita  seurustelemaan 
tavallisten  kunniallisten  ihmisten  kanssa.»  Liberaalit 
eivät  ole  näin  jyrkkiä.  Vaikka  joka  viikko  kuulin 
heidän  saarnojaan,  en  huomannut  heidän  käyttä- 
vän niin  kiihkoisaa  puhetta.  He  eivät  oikein  osaa 
ottaa  fundamentalismia  vakavalta  kannalta.  He  usko- 
vat, että  se  ajan  mittaan  tulee  kuolemaan  omaan  mah- 
dottomuuteensa. 

Modernistit,  vaikka  eivät  ole  hyökkäysasennossa, 
tekevät  ankaraa  tutkimustyötä,  yrittäen  selittää  Raa- 
mattua ja  kristinuskoa  nykyajan  vaatimusten  mukai- 
sesti. Union  Theological  Seminary'ssa,  joka  on  moder- 
nistien pesäpaikka,  opetetaan  nuorille  papinkokelaille, 
että  Vanhan  ja  Uuden  Testamentin  kriitillinen  tutki- 
mus on  riistänyt  Raamatulta  sen  kirjaimellisen  aukto- 
riteetin. Raamattua  ei  selitetä  kirkolliskokousten 
uskontunnustusten  mukaisesti;  ei  keksitä  puolustuksia 
valmiiden  dogmien  tueksi,  vaan  koetellaan  kristin- 
uskon totuutta  tutkien,  miten  se  kykenee  auttamaan 
meitä  nykyajan  polttavien  kysymysten  ratkaisemi- 
sessa. Erittäinkin  koetetaan  yhdistää  nykyaikainen 
demokraattinen  ihanne  ja  Jeesuksen  opetus  taivasten 
valtakunnasta.  Tässä  kohden  onkin  kaikkein  jyrkin 
ristiriita  vapaamielisten  ja  vanhoillisten  välillä.  Fun- 
damentalistien mukaan  uskonnon  päätehtävä  on  yksi- 
lön sielun  pelastaminen.  Liberaalien  mukaan  taas 
yhteiskunnan  pelastaminen  on  yhtä  tärkeä.  Funda- 
mentalistit opettavat,  että  Jumala  on  kaikkivaltias  ja 
ihminen  syntinen  olento,  joka  ei  mihinkään  kykene 
ilman  Jumalan  apua.  Kristuksen  pelastustyö  oli  siinä, 
eitä  hän  sovitti  verikuolemallaan  ihmiset  Jumalan 
kanssa.  Pelastus  synnin  orjuudesta  on  kertakaikkiaan 
suoritettu.  Ihmisen  tehtävä  on  vain  uskoa  tämä,  jotta 
pääsy  taivaaseen  olisi  taattu.  Sentähden  on  persoo- 
nallinen evankeliumi  kristinuskon  ydin.  Liberaalit 
taas  opettavat,  ettei  ihminen  ole  kokonaan  paha,  vaan 
hänessä  on  myös  jumalallinen  puoli.  Jeesuskin  sanoi, 
että  me  olemme  Jumalan  poikia.  Tämä  käsitys  ei  hei- 
dän mielestään  lainkaan  alenna  Jumalan  arvoa.  Päin- 
vastoin se  kohottaa  sitä,  sillä  sen  mukaanhan  Jumala 
ei  ole  ainoastaan  transsendentti,  vaan  myös  imma- 
nentti  sekä  luonnossa  että  jokaisessa  lähimmäises- 

sämme.  Tästä  uskosta  tietysti  johtuu,  ettei  Jeesuksen 
ristinkuolema  ollut  lopullinen  pelastus.  Jeesus  ei  ollut 
vapahtaja  siinä  mielessä,  että  hän  olisi  pessyt  usko- 
vaiset puhtaaksi  heidän  synneistään.  Hän  on  vapah- 
taja siinä  mielessä,  että  hän,  toteuttaen  omassa  elä- 
mässään täydellisen  yhteyden  Isän  kanssa,  osoitti 
ihmisille  tien,  miten  tällainen  jumalakokemus  on  saa- 
vutettavissa. Sentähden  ei  riitä,  että  me  uskomme  Jee- 
sukseen, vaan  meidän  itsemme  täytyy  myös  jakaa 
hänen  jumalakokemuksensa,  meidän  täytyy  myös 
tulla  täydellisiksi,  niinkuin  taivaallinen  Isämme  on 
täydellinen.  Ei  riitä,  että  uskomme  Jeesuksen  olevan 
vapahtajan,  meidän  täytyy  myös  itsemme  tulla  vapah- 
tajiksi. Tässä  esiintyy  modernistien  kehitysajatus: 
pelastustyö  on  prosessi,  jota  ei  ole  vielä  loppuunsuori- 
tettu,  vaan  joka  yhä  jatkuu  ja  jonka  tulisi  muodostaa 
jokaisen  kristityn  elämänsisällys.  Tässä  annetaan 
myös  aivan  uusi  aines  kristilliselle  evankeliumille: 
sosiaalinen  pelastus  astuu  persoonallisen  pelastuksen 
rinnalle.  Fundamentalistit  julistavat  vain  jälkim- 
mäistä. Liberaalit  taas  panevat  pääpainon  edelliselle. 
Jotkut  saattavat  mennä  liian  pitkälle  toiseen  äärim- 
mäisyyteen sanoessaan,  että  sosiaalinen  pelastus  on 
ainoa  tärkeä,  että  yhteiskunnallinen  reformityö  on 
kirkon  ainoa  tehtävä.  Mutta  yleensä  liberaalit  eivät 
ole  näin  yksipuolisia. 

Keskustellessani  tästä  asiasta  sosiaalis-kristillisen 
liikkeen  johtajan  prof.  Wardin  kanssa,  sanoi  hän. 
ettei  hän  omasta  puolestaan  hyväksy  tuota  jyrkkää 
jakoa  sosiaaliseen  ja  persoonalliseen  evankeliumiin. 
Se  on  syntynyt  yksipuolisesta  painostuksesta,  kun 
on  koetettu  selvittää,  missä  kohdin  vastakkaiset 
käsityskannat  eroavat  toisistaan.  Itse  asiassa  sosiaa- 
linen ja  yksilöllinen    evankeliumi    ovat    vain  saman 


*  233  * 


kristillisen  julistuksen  kaksi  aspektia,  jotka  ovat 
toisistaan  erottamattomat.  Jos  ihminen  todella  ot- 
taa Jeesuksen  uskonnon  omakseen  ja  pyrkii  Jeesuk- 
sen kaltaiseen  yhteyteen  meidän  yhteisen  Isämme 
kanssa,  ei  hän  voi  siihen  päästä  muuta  tietä  kuin  mitä 
Jeesus  itse  pääsi  rakastaen  Jumalaa  ja  lähimmäisiä, 
palvellen  veljiä  ja  antaen  elämänsä  heidän  puoles- 
taan. Näin  taivasten  valtakunnan  sisäinen  kokemus 
pyrkii  purkautumaan  myös  ulkonaiseen  maailmaan. 
Ihmisethän  elävät  yhteiskunnassa  eivätkä  voi  tulla 
onnellisiksi,  ellei  heidän  keskuudessaan  vallitse  soli- 
daarinen henki,  joka  pyrkii  muuttamaan  ulkonaisetkin 
olosuhteet  rakkauden  lain  mukaisiksi.  Meidän  on 
ravittava  sekä  sieluja  että  ruumiita,  sillä  monta  ker- 
taa ei  sielua  voida  pelastaa,  elleivät  ulkonaiset  olosuh- 
teet ole  jossakin  määrin  siedettävät.  Tähän  vapaamie- 
liseen uudistustyöhön  eivät  fundamentalistit  ota  osaa, 
mikä  onkin  vallan  luonnollista  heidän  kannaltaan. 
Heidän  vanhoillisuutensa  ei  perustu  ainoastaan  heidän 
yksipuoliseen  pelastusoppiinsa,  vaan  myös  heidän  apo- 
kalyptiseen uskoonsa  Kristuksen  pikaiseen  tulemiseen. 
Mitä  hyödyttäisi  ihmisen  heikoilla  voimilla  parannella 
maailmaa,  kun  Kristus  kuitenkin  tulee  ja  uudistaa 
kaiken? 

Tämän  uskonnollisen  ristiriidan  syntyminen  mer- 
kitsee käännekohtaa  Amerikan  protestantismin  his- 
toriassa. Sen  lopullisesta  ratkaisusta  tai  paremminkin 
voimasuhteinen  asettumisesta  tulee  johtumaan  tär- 
keitä seurauksia  varsinkin  kristilliseen  lähetystyöhön. 
Ja  tuskin  kestää  kauan,  ennenkuin  samanlainen  pirs- 
toutuminen tulee  välttämättömäksi  myöskin  muissa 
protestanttisissa  maissa.  Sen  suuntaisia  oireita  on 
myös  huomattavissa  Euroopassa. 

Mitä  presidentti  Coffin  sanoo. 

Mainitsin  äsken,  että  Union  Theological  Seminary 
on  modernistisen  liikkeen  pesäpaikka.  Tällä  oppilai- 
toksella on  vanhat  vapaamieliset  traditsionit:  se  on 
alusta  saakka  ollut  seurakuntien  välinen:  inter-deno- 
minational,  ilman  mitään  määrättyä  uskontunnus- 
tusta: presbyteerit,  protestantit,  baptistit,  adventistit 
ja  »Disciples  of  Christ»,  kaikki  elävät  seminaarissa 
hyvässä  sovussa  ja  etsivät  totuutta  todellisessa  veljev- 
den  hengessä. 

Täältä  lähtevät  nuoret  papit  ovat  vapaamielisyyden 
esitaistelijoita.  He  ovat  oppineet  arvostelemaan  asioita 
itsenäisesti,  sillä  heidän  opettajansa  antavat  heille 
siihen  vapauden.  Mutta  uskoa  ei  heiltä  myöskään 
puutu.  Tätä  todistavat  seminaarin  v.  1926  valitun 
presidentin,  tri  Henry  Sloan  Coffinin  lausunto: 

»Nuorison  täytyy  kyetä  arvostelemaan.  Se  oppii 
siihen  jo  koulussa.  Mutta  uskoakaan  ei  puutu.  Sitä 
todistaa  seuraava  omituinen  tapaus.  Pidin  äskettäin 
puheen  eräässä  uskontokongressissa  ja  pyysin  niitä, 
jotka  uskoivat,  ja  niitä,  jotka  eivät  uskoneet  kuole- 
mattomuuteen, nostamaan  kätensä.  Pyysin  sitten  nai- 
misissa olevia  ja  naimisiin  aikovia  nostamaan  kätensä. 
Ilmeni  heti,  että  melkein  kaikki  naimisissa  tai  kihloissa 
olevat  uskoivat  kuolemattomuuteen.  Ne,  jotka  olivat 
astumassa  elämään,  uskoivat  kuolemanjälkeiseen  elä- 
mään. Ne,  jotka  olivat  kielteisellä  tai  epäilevällä  kan- 
nalla, eivät  yleensä  vielä  olleet  kokeneet  mitä  elämä 
tässä  maailmassa  merkitsee.» 

»Me  emme  vaadi  sokeata  uskoa,  mutta  me  emme 
myöskään  asetu  jalustalle  vanhoillisten  teologien  ylä- 
puolelle. Me  tutkimme  kaikkia  uskonnon  muotoja, 
katolilaisuutta,  juutalaisuutta  ja  muita  uskontoja  ja 

koetamme  ymmärtää,  miksi  he  uskovat,  kuten  usko- 
vat. Samalla  me  syvennämme  omaa  käsitystämme 
kristinuskon  todellisesta  hengestä.)) 

* 

Uuden  vapaamielisyyden  vaikutukset  Amerikan 
uskonnolliseen  elämään  kuvastuvat  selvimmin  ylioppi- 
laiden lähetystyön  viimeaikaisista  suuntaviivoista. 

XVII. 

VANHOILLISET  JA  VAPAAMIELISET  VASTAK- 
KAIN LÄHETYSTYÖSSÄ. 

merikkalaiset  käyttävät  mielellään  superlatii- 
veja puhuessaan  oman  maansa  ansioista.  Tä- 
hän kehumiseen  täytyy  puolueettoman  ulko- 
maalaisen luonnollisesti  suhtautua  tarpeellisen  varo- 
vaisesti. Mutta  myönnettävä  on,  että  vaikka  amerik- 
kalaiset eivät  olekaan  ensimmäisiä  joka  alalla,  ryhty- 
vät he  kuitenkin  kaikkiin  hommiinsa  suuremmassa 
mittakaavassa  kuin  muut.  Tämä  johtuu  osaksi  maan 
laajuudesta,  melkein  rajattomista  taloudellisista  mah- 
dollisuuksista ja  kansan  omasta  luonteesta,  jonka 
ominaisuuksiin  kuuluu,  että  mitä  tehdään,  se  on 
tehtävä  niin,  että  se  näkyy.  Kun  näihin  syihin  vielä 
lisäämme  harvinaisen  vilkkaan  uskonnollisen  harras- 
tuksen, ymmärrämme  hyvin,  miksi  Amerikka  kristilli- 
sen lähetystyön  alallakin  on  maailman  ensimmäinen. 
Amerikassa  harjoittavat  lukemattomat  kirkot,  kirkolli- 
set ja  kirkoista  riippumattomat  yhdistykset  ulko- 
maista lähetystyötä.  Kaikki  nämä  järjestöt  käyttivät 
vuonna  1923  työhönsä  38  671  158  dollaria,  mikä 
summa  oli  keräyksillä  ja  lahjoilla  koottu.  Nämä 
numerot  osoittavat,  miten  suurisuuntaista  työ  on. 
Sitäpaitsi  käytetään  vielä  suunnattomasti  varoja 
lähetyssaarnaajien  kasvattamiseen  yliopistoissa  ja  teo- 
logisissa seminaareissa.  Kun  vielä  otetaan  huomioon, 
että  vuosittain  lähetetään  työntekijöitä  kaikkiin  ei- 

kristillisiin  maihin,  on  ilmeistä,  että  kristillinen  lähetys- 
työ ei  suinkaan  ole  vähäpätöinen  tekijä  nykyaikaisessa 
maailmassa. 

Pakanain  puolesta. 

Lähetystyöpolitiikassa  on  kaksi  tärkeää  kohtaa: 
varojen  hankkiminen  ja  halukkaiden  lähetyssaarnaa- 
jien kasvattaminen.  Jos  näissä  hommissa  onnistu- 
taan, tulee  lähetystyö  ainakin  ulkonaisesti  kantamaan 
hyviä  hedelmiä.  Amerikassa,  niinkuin  muissakin  kris- 
tillisissä maissa,  on  tähän  saakka  vedottu  ihmisten 
sääliin.  On  kuvattu  niitä  kurjia  aineellisia  ja  siveelli- 
siä oloja,  joissa  »pakanat»  elävät.  On  esitetty  räikein 
värein  sitä  henkistä  pimeyttä,  tietämättömyyttä  ja 
karkeaa  taikauskoa,  jotka  peittävät  näiden  onnetto- 
mien sieluparat  totuuden  hengeltä.  Eikö  meidän  kris- 
tittyjen korkein  velvollisuutemme  ole  jakaa  muillekin 
sitä  valoa,  jonka  itse  olemme  Jumalan  armosta  saa- 
neet, eikö  meidän  pyhä  tehtävämme  ole  käännyttää 
nuo  pakanuuden  pimeydessä  vaeltajat  ainoaan  oikeaan 
uskoon  ja  antaa  heille  mahdollisuus  tulla  kastetuiksi 
Jeesuksen  Kristuksen  nimeen?  Tämäntapainen  henki 
on  suurin  piirtein  katsoen  siinä  vetoomuksessa,  jolla 
yleensä  koetetaan  saada  ihmisiä  uhraamaan  roponsa 
pakanalähetyksen  hyväksi. 

Apostoleita  etsitään. 

Ja  samanlaista  puhetapaa  käytetään  myös,  kun  tah- 
dotaan innostaa  nuoria  miehiä  ja  naisia  antautumaan 
kristinuskon  apostoleiksi  vieraisiin  maihin.  Tätä  meto- 
dia käytettiin,  kuten  tavallisesti,  Amerikan  Student 

Volunteer  Movement'in  konferenssissa  10  vuotta  sitten. 
Liike  on  toiminut  jo  yli  40  vuotta  ylioppilaiden  keskuu- 
dessa, ja  sen  tarkoituksena  on  levittää  lähetystyöhar- 
rastusta  erikoisesti  akateemisen  nuorison  piirissä.  Vuo- 
den 1919  konferenssi  pidettiin  Des  Moines'ssa.  Yli- 
oppilailla ei  ollut  itsellään  juuri  mitään  sananvaltaa, 
koska  vain  johtajat  pitivät  puheita  ja  keskusteluun  ei 
oltu  valmistettu  tilaisuutta.  Puheissa  koetettiin  van- 
haan tapaan  herättää  innostusta  lähetystyöhön,  vii- 
taten ei-kristittyjen  kansojen  suureen  hätään  ja  niihin 
uhrautuvan  urhoollisuuden  tilaisuuksiin,  joita  lähetys- 
kenttä tarjoaa  todelliselle  Jumalan  miehelle. 

Mutta  innostus  ei  ollut  niin  valtava  kuin  oli  toivottu. 
Tai  oikeammin,  se  oli  suurempi  kuin  johtajat  olivat 
osanneet  uneksia.  Ylioppilaat  olivat  näet  alkaneet  itse 
ajatella  asiaa.  He  eivät  enää  olleet  tyytyväisiä  tvh- 
jään  ylistykseen  ja  hymistykseen.  Sota  oli  aukaissut 
heidän  silmänsä  näkemään,  että  tämä  kristillinen 
maailmakin  on  vielä  kaukana  omasta  ihanteestaan. 
Miten  mahdamme  oikeastaan  olla  kykeneviä  toisia 
opettamaan,  kun  itsekin  olemme  vielä  niin  paljossa 
puutteellisia.  Mutta  nämä  mietteet  eivät  päässeet, 
kuten  sanottu,  tuossa  kongressissa  esille,  sillä  siinähän 
ei  sallittu  keskustelua.  Seuraus  oli,  niin  kertoivat 
mukana  olleet,  että  hajaannuttiin  verraten  sekavin 
tuntein,  ja  vapaaehtoisten  ilmoittautuminen  elinkau- 
tiseen lähetystyöhön  oli  pienempi  kuin  milloinkaan 
ennen.  Oli  näet  ollut  tapana,  että  kongressin  jälkeen 
merkittiin  muistiin  kaikkien  niiden  nimet,  jotka  aikoi- 
vat ruveta  lähetyssaarnaajiksi.  Moni  epäili,  voisiko 
koko  iäkseen  lupautua  tähän  paljon  voimia  vaativaan 
työhön.  Olihan  kysymys  elämäntehtävän  valinnasta. 
Tämä  koko  elämän  ajan  kestävä  palvelus  herätti  siis 
vakavia  arveluja  ylioppilaiden  mielissä.  Uskollisesta 

palveluksesta  koituva  kunnia  ei  myöskään  ollut  kyllin 
voimakas  kiihoitin.  Paitsi  palvelusaikaa  otetaan  näet 
myös  huomioon  kääntyneiden  lukumäärä.  Joka  on 
saanut  useimpia  »pakanoita»  kastetuksi,  hän  on  sankari 
lähetysmaalla.  Kaiken  tämän  propagandan  perustana 
oli  siis  usko  kristinopin  ehdottomaan  etevämmyyteen. 
Mutta  tämän  uskon  yksipuolinen  saarnaaminen  pani 
epäilemään  sen  totuutta. 


Nuoret  ottavat  ohjakset  käsiinsä. 

Täten  voidaankin  yhtyä  prof.  Coe'n  lausuntoon,  että 
Des  Moines'n  kongressi  merkitsi  käännekohtaa  Ameri- 
kan lähetystyön  historiassa  Uuden  suunnan  vaiku- 
tuksen saattoi  huomata  siinä  tavassa,  miten  Student 
Volunteer-liikkeen  seuraavaa  kongressia  alettiin  val- 
mistella. Vanhat  johtajat  olivat  huomanneet,  ettei 
heillä  enää  ollut  samaa  vaikutusvaltaa  ylioppilaisiin 
kuin  ennen.  Sentähden  he  antoivatkin  y  ioppilaille 
vapauden  suunnitella  tulevan  kongressin  ohjelmaa. 
Julkaistiin  pieniä  kirjasia,  joissa  selostettiin  ajan  polt- 
tavia kysymyksiä  ja  kehoitettiin  ylioppilaita  pienissä 
ryhmissä  keskustelemaan  niistä  kristinuskon  kannalta 
ja  vetämään  johtopäätökset  lähetystyöhön  nähden. 
Tarkoituksena  oli  siis  valmistavasti  pohtia,  missä  mää- 
rin kristinusko  kykenee  vastaamaan  nykymaailman 
tarpeita.  Kristinuskon  totuusarvo  oli  uudelleen  punnit- 
tava sen  käytännöllisen  arvon  perusteella.  Jos  vastaus 
olisi  positiivinen,  olisi  uskonnon  arvo  entisestään 
kohonnut.  Yritettiin  siis  kristinuskon  arvon  määrää- 
misessä sovittaa  käytäntöön  pragmaattista  metodia, 
joka  Amerikassa  on  hyvin  suosittu,  sensijaan,  että 
tähän  saakka  oli  melkein  yksinomaan  käytetty  apolo- 
geettista  metodia. 

Indianapoliksen  kongressi. 

Näissä  merkeissä  valmisteltu  Indianapoliksen  kong- 
gressi  merkitsee  uuden  aikakauden  alkamista  Ameri- 
kan kristillisen  lähetystyön  historiassa.    Tietysti  oli 
aikaisemminkin  pohdittu  samoja  kysymyksiä,  mutta 
ne  eivät  koskaan  ennen  olleet  saavuttaneet  sellaista 
julkisuutta  eikä  niistä  oltu  vedetty  niin  ratkaisevia 
johtopäätöksiä.    Indianapolikseen  saapuivat  ylioppi- 
laat ja  heidän  vanhat  johtajansa  jännittynein  mielin 
kaikista  Amerikan  yliopistoista.    Eikä  vain  Ameri- 
kasta  vaan  myös  Euroopasta,  kuten  Englannista  ja 
Kaiiskasta.   Ja  sitäpaitsi  saapui  eri  rotujen  edustajia 
kaikista  lähetysmaista,  hinduista  ja  kiinalaisista  aina 
neekereihm  saakka.  Se  oli  siis  kaikin  puolin  kansain- 
välinen kokous,  kuten  lähetyskongressin  tuleekin  olla. 
ja  osanottajia  oli  yli  7000  henkeä. 

Kongressin   keskustelut  ja   esitelmät  keskittyivät 
seuraaviin  meidän  aikamme  ydinkysymyksiin: 

Sota, 

rotu  ja 

industrialismi. 

Sotakysymys  herätti  luonnollisesti  paljon  väittelyä, 
mutta  tulos  oli,  että  vaikka  yksityiskohdista  ei  voitu- 
kaan päästä  yksimielisyyteen,  saattoivat  osanottajat 
kuitenkin  yhtyä  seuraaviin  yleisiin  päätöslauselmiin: 

1)  Tulevien  sotien  valmistelu  on  epäkristillistä. 

2)  Oppia  pahan  vastustamattomuudesta  ei  ole  mah- 
dotonta toteuttaa. 

Sitäpaitsi  hyväksyi  huomattava  osa  kongressin  osan- 
ottajista sen  käsityksen,  että  täydellinen  pasifismi  on 
ainoa  oikea  kristillinen  suhtautuminen  sotaan  ja  myös 
amoa  todella  tepsivä  keino  pysyväisen  rauhan  saa- 
vuttamiseksi.  Merkillisintä  kaikesta  oli  se.  että  kon- 


241  * 


gressin  vapailla  keskusteluilla  oli  niin  voimakas  vaiku- 
tus, että  useat  osanottajat  avoimesti  tunnustivat  kon- 
gressin aikana  täydellisesti  muuttaneensa  mielipiteensä 
ja  tulleensa  aivan  uuteen  vakaumukseen  sodan  ja  us- 
konnon suhteesta.  Kokous  ei  siis  vain  särkenyt  van- 
hoja ennakkoluuloja,  vaan  se  loi  myös  uusia  vakau- 
muksia. 

Rotukysymys  oli  ehkä  kovin  pähkinä  purtavaksi, 
sillä  sehän  on  Amerikan  yhteiskunnallisessa  elämässä 
jatkuvasti  päiväjärjestyksessä  neekeriprobleemin  muo- 
dossa. Rotukysymys  jakautui  useaan  eri  alakysymyk- 
seen, joista  mainittakoon  seuraavat: 

Mihin  rotuennakkoluulo  perustuu? 

Perustuuko  se  rotujen  eri  kehitystasoon?  Jos  niin 
on,  millä  perusteella  rodut  on  luokiteltava  kehitys- 
asteikossa? 

Perustuuko  rotuennakkoluulo  ihonväriin? 

Vai  perustuuko  se  uskontoon? 

Keskustelussa  todettiin,  että  kaikki  nämä  näkö- 
kohdat on  otettava  lukuun.  Huomautettiin,  että 
lähetyssaarnaajat  tekevät  itsensä  usein  syypäiksi  tör- 
keihin  väärinkäytöksiin,  kun  menevät  elämään  kansan 
keskuuteen,  jonka  ikivanhasta  sivistyksestä  he  eivät 
tiedä  mitään  ja  esiintyvät  ylimielisesti,  ikäänkuin  oli- 
sivat äärettömän  paljon  yläpuolella  noita  pakanarauk- 
koja.  Näin  saadaan  usein  aikaan  pahaa  verta  valveu- 
tuneiden tummaihoisten  keskuudessa.  Lähetyssaarnaa- 
jat unohtavat  myös  usein,  että  tummaihoisilla  saattaa 
olla  aivan  yhtä  voimakas  rotuennakkoluulo  valkoihoi- 
siin nähden.  Eräs  neekeri  sanoi  kokouksessa  sattuvasti, 
että  hänen  rotunsa  jäsenet  tuntevat  sanomatonta  inhoa 
eurooppalaisten  valkoista  ruumista  kohtaan. 

Ja  mistä  tiedetään,  onko  toinen  rotu  perusolemuk- 
seltaan alempana  tai  ylempänä  toista?  Monet  Ameri- 

Amerikassa  —  16 


*  242  * 


kan  neekereistä  ovat  saavuttaneet  aikansa  korkeim- 
man sivistyksen.  Eikä  olisi  ehkä  mahdotonta  kasvat- 
taa suoraan  Afrikasta  tuotua  nuorukaista  »meikäläisen» 
sivistyksen  mukaisesti.  Esimerkkinä  mainittiin  myös 
filippiiniläiset,  jotka  aikojen  kuluessa  ovat  omaksu- 
neet länsimaisen  kulttuurin  ja  kykenisivät  jo  omin 
voimin  maataan  hallitsemaan,  kunhan  Yhdysvallat 
vain  antaisivat  heille  vapauden. 

Kokous  tuli  siihen  tulokseen,  että  rotukysymystä 
on  perusteellisesti  tutkittava  ja  siihen  on  suhtaudut- 
tava mahdollisimman  avomielisesti  ja  ennakkoluulot- 
tomasti. Lähetyssaarnaajien  on  asetuttava  tasa-arvoi- 
siksi  toisiin  uskontoihin  kuuluvien  kanssa  ja  opittava 
heiltä  kaikki,  mitä  voivat.  Siten  saavutetulta  vhteiseltä 
pohjalta  on  vasta  lähdettävä  esittämään  oman  uskon- 
tomme erikoisuuksia. 

Industrialismi  oli  kokouksen  laajin  keskustelun- 
aihe, joka  herätti  lukemattomia  sivukysymyksiä.  Huo- 
mautettiin niistä  vaikeuksista,  mitkä  länsimaisen  teol- 
lisuuden leviäminen  itämaille  aiheuttaa  lähetystyön 
tekijöille.  Missä  uranaukaisija-lähetyssaarnaajat  ker- 
ran työskentelivät,  siellä  näemme  nyt  sakeain  savu- 
pilvien  kohoavan  muutamista  maailman  suurimmista 
tehtaista.  Länsimainen  teollisuus  tunkeutuu  itämaille. 
Tehtaat  tuovat  mukanaan  kaikki  teollisuuden  varjo- 
puolet: —  lasten  ja  naisten  säännöstelemättömän 
työn,  liika-asutetun  tehdaskaupungin  huonoine  asunto- 
oloineen,  epäterveelliset  tehtaat,  pitkän  työpäivän  ja 
huonot  palkat.  Näin  kohtaa  kristillistä  lähetystyötä 
siirtomaissa  uusi  ja  tärkeä  probleemi:  valveutuneet 
kiinalaiset  sanovat:  »Emme  halua  sellaista  uskontoa, 
joka  tulee  tänne  vain  saadakseen  puristaa  naisistamme 
ja  lapsistamme  viimeisenkin  elinvoiman.  Ellei  uskon- 
tonne  pysty   kasvattamaan   parempia   ihmisiä  kuin 


Presbyteerinen  (maailman  rikkain)  kirkko  Wall 
Streetin  (maailman   rikkaimman  kadun)  päässä. 
Lähinnä   oikealla  kuuluisa  pörssirakennus,  joka 
ei  ole  pilvenpiirtäjä. 

kapitalistiset  nylkijät,  emme  halua  kuulla  siitä  puhut- 
tavankaan.» Mitä  tähän  on  vastattava?  Ratkaisu  ei 
ole  mahdollinen  ilman  kaikkien  arvojen  uudelleen 
arvioimista.  Sitä  ei  voida  suorittaa  jonkin  kongressin 
kokoushuoneessa,  vaan  se  vaatii  vuosikausia  kestävää 
ankaraa  työtä. 

Suurteollisuuden  varjopuolien  havaitseminen  siirto- 
maissa herätti  kongressin  osanottajat  myös  huomaa- 
maan, etteivät  asiat  kotonakaan  olleet  oikealla  tolalla. 
»Virta  on  samea  lähdettään  myöten.»  »Vapauden  maa» 
on  täynnä  työttömyyttä  ja  monenlaista  kurjuutta. 
Kun  olosuhteet  kotonakin  siis  ovat  kaikkea  muuta 
kuin  ihanteelliset,  silloin  on  paikallaan  kysyä:  eikö 
ole  parasta  ensin  lakaista  oman  ovensa  edustaa  ja 
vasta  sitten  lähteä  puhdistamaan  toisten  pihoja?  Tai 
niinkuin  eräs  kongressin  huomattavimmista  puhu- 
jista, englantilainen  Studdert  Kennedy  sanoi:  meidän 
on  laajennettava  koskemattomat  lähetysalueet  käsit- 
tämään myös  Kiinan  tehtaat,  Afrikan  kaivokset,  oma 
suurteollisuutemme,  »hiotusjärjestelmän»  työpajat  ja 
muutamat  5.  Avenue'n  kirkoista  ja  annettava  »pakana- 
raukkojen»  elää  rauhassa. 

Näiden  tosiasioiden  perusteella  oli  siis  kristinuskon 
uudelleen  arvioiminen  suoritettava,  kuten  kongressin 
valmistavissa  julkaisuissa  jo  yleispiirtein  oli  huo- 
mautettu. 

Nuorten,  elämänhalua  ja  auttamistahtoa  uhkuvien 
ylioppilaiden  eteen  oli  asetettu  vakava  kysymys: 
minkäarvoinen  kristinusko  oikeastaan  on  ja  mikä  on 
sen  todellisen  arvon  mitta?  Heille  selveni  yhä  elä- 
vämmin, että  tähän  kysymykseen  oli  ensin  saatava 
tyydyttävä  vastaus,  ennenkuin  lähetystyötä  voitaisiin 
menestyksellä  harjoittaa.  He  kysyivät  itseltään:  te- 
keekö kristinusko  n.s.  pakanakansoille  enemmän  hait- 

taa  kuin  hyötyä?  Ja  eikö  länsimaiden  käännyttäminen 
kristinuskon  tosihenkeen  ole  yhtä  tärkeää  kuin  ulko- 
lähetys?  Ellei  kristinusko  pysty  ratkaisemaan  omaa 
yhteiskunnallista  pulmaansa,  niin  kuinka  se  kykenisi 
auttamaan  itämaita  parempaan  elämään?  Eikö  sen- 
tähden  koko  lähetystyökysymystä  ole  laajennettava 
koko  maailmaa  käsittäväksi?  Eikö  ole  tunnustettava, 
että  n. s.  »kristityt»  kansat  ovat  vielä  hyvin  kaukana 
Jeesuksen  siveellisestä  ihanteesta,  ja  eikö  siis  kerta 
kaikkiaan  ole  kysymys  koko  ihmiskunnan  pelastami- 
sesta eikä  vain  jonkun  neekerin  kastamisesta? 

Jo  yksin  näiden  ydinkysymysten  julkinen  ja  avo- 
mielinen esittäminen  merkitsee  uskonnollisen  vallan- 
kumouksen alkamista,  jolla  epäilemättä  tulee  olemaan 
kauaskantava  vaikutus.  Ja  kun  kysymys  kerran  on 
sinkautettu  maailmaan,  ei  sitä  voida  syrjäyttää,  ennen- 
kuin tyydyttävä  ratkaisu  on  löydetty.  Eivätkä  In- 
dianapoliksen  kokouksen  osanottajat  jättäneetkään 
näitä  uusia  ihanteita  vain  päätöslauselmien  varaan. 
Heti  kokouksen  jälkeen  muodostettiin  erikoinen  yh- 
tymä, jonka  tarkoituksena  on  pienissä  paikallisissa  tut- 
kimusryhmissä ryhtyä  seikkaperäisesti  kokoamaan 
ainehistoa  kongressin  herättämistä  kysymyksistä  sekä 
siten  saatujen  tosiseikkojen  perusteella  muodostaa 
ohjelma,  miten  kristinuskon  rakkaus-,  veljeys-  ja 
yhdenvertaisuusoppi  saataisiin  toteutetuksi  ensin 
omassa  kristillisessä  yhteiskunnassamme  ja  sitten  koko 
maailmassa. 

Lähtö  uudelle  taipalelle. 

Ei  siis  ole  kumma,  että  vanhat  ylioppilaiden  lähetys- 
työn johtajat  ilmaisivat  halunsa  siirtyä  syrjään  ja 

jättää  paikkansa  nuorien  voimien  täytettäviksi.  Nuo- 
ret tunsivat  suuren  edesvastuun  laskeutuvan  hartioil- 
leen, mutta  mitään  perääntymisen  mahdollisuutta  ei 
ollut.  Tie  oli  viitoitettu  ja  sitä  oli  seurattava.  Toinen 
—  eikä  suinkaan  vähäpätöisempi  —  isku  on  vielä 
odotettavissa,  ja  se  on  taloudellista  laatua.  Jos  nuoret 
eivät  vetoaisi  avunsaantitarkoituksessa  hyvinvoivien 
kunnon  kansalaisten  säälintunteisiin  pakanaraukkoja 
kohtaan,  luvaten  hyväntekijöilleen  maallista  kunniaa 
ja  taivaallisen  palkan  armeliaisuudestaan,  vaan  jos  he 
sensijaan  kolehtipuheissaan  kolkuttavat  pörssihuija- 
rien  omaatuntoa  ja  pilkkaavat  miljonäärien  paraati- 
uskonnollisuutta  ja  järjestettyä  kirkossa  käyntiä,  niin 
eipä  silloin  taida  montakaan  kolikkoa  kilahtaa  lähetys- 
kolehdin  pussiin.  —  Tämä  ei  ole  turhaa  puhetta  eikä 
haaveilua,  vaan  totisinta  totta.  Siitä  on  hyvänä  esi- 
merkkinä äskettäin  New  Yorkissa  sattunut  tapaus. 
Tässä  kaupungissa  vaikutusvaltainen  presbyteriläinen 
lähetysyhdistys  oli  järjestänyt  tavanmukaisen  kolehti- 
tilaisuuden  erääseen  New  Yorkin  suurimmista  kir- 
koista, jonne  puhujaksi  oli  pyydetty  tunnettua  Kii- 
nassa toimivaa  lähetystyöntekijää,  tri  Porteria,  joka 
parhaillaan  oli  täydentämässä  opintojaan  Columbia- 
yliopistossa.  Sen  sijaan,  että  olisi  tavallisuuden  mu- 
kaan kuvaillut  kiinalaisen  pakanuuden  pimeyttä  ja 
taikauskon  ja  epäjumalanpalveluksen  julmuutta,  ker- 
toikin tri  Porter  omista  kokemuksistaan  lähetysken- 
tällä, kuvaten  erikoisesti  niitä  vaikeuksia,  joihin  ame- 
rikkalainen lähetyssaarnaaja  joutuu  Kiinassa,  siellä 
vallitsevan  amerikkalaisen  teollisuuskurjuuden  takia. 
Seuraus  oli,  että  keräysajan  päätyttyä  ilmoitettiin 
tri  Porterille  presbyteerisen  yhdistyksen  taholta,  että 
keräys  oli  tuottanut  10  000  dollaria  vähemmän  kuin 
edellisenä  vuonna  ja  että  häntä  ei  enää  toistamiseen 
tultaisi  pyytämään  puhujaksi. 

Kristillinen  lähetystyö  on  todella  tullut  ratkaisevaan 
käännekohtaan.  Ensimmäinen  askel  uudella  taipa- 
lella on  jo  astuttu,  mutta  tulevaisuus  on  vielä  hämärän 
peitossa. 

* 

Käytännöllisen  uskonnon  uudistamisen  rinnalla  on 
persoonallinen  uskonto  ja  varsinkin  sen  jumalausko 
ankaran  pohdinnan  alaisena,  valveutuneissa  ylioppilas- 
piireissä, mistä  seuraava  keskustelu  olkoon  pienenä 
esimerkkinä. 

XVIII. 

KESKUSTELU  JUMALAN  KAIKKI- 
VALTIUDESTA 

tapahtui  hiljaisessa  ylioppilasruokalassa  aamiaista  syö- 
dessä. Osanottajat:  2  amerikkalaista  teologia,  1  kiina- 
lainen, 1  ranskalainen  ja  1  suomalainen.  Viimeksimai- 
nittu toimi  puheenjohtajana  ja  laati  keskustelusta  seu- 
raavan yhteenvedon. 

Onko  Jumala  kaikkivaltias?  Valmistava  kysymys: 

Mitä  kaikkivaltius  merkitsee? 

Huomattiin,  että  kaikkivaltias  Jumala  on  käsite, 
joka  useimpiin  meistä  on  juurrutettu  pienestä  pitäen, 
joten  siitä  on  vaikea  vapautua,  jos  se  huomattaisiin 
paikkansa  pitämättömäksi. 

Todettiin,  että  vanha,  esi-isiltä  peritty  jumaluusoppi 
tekee  Jumalasta  huonon  luojan,  joka  muovailee  luon- 
non ja  ihmisen  itsensä  kaltaiseksi.  Ja  juuri  kun  hän 
luulee,  että  kaikki  on  ali  right,  rikkoo  ihminen  hänen 
ensimmäistä  käskyänsä  vastaan,  ja  kaikki  menee 
myttyyn.  Sovittiin  myös  siitä,  että  vanha  teologia 
sietää  paholaisen  vaikutusta  liian  kauan  eikä  tyydyttä- 
västi selitä  tämän  herrasmiehen  alkuperää. 

Näiden  tosiseikkojen  edessä  näytti  välttämättö- 
mältä heittää  vanha  teologia  yli  laidan,  mutta  se  oli 
hyvin  vaikeata,  tuon  rakkaan  »kaikkivaltias»-sanan 
takia.  Tästä  alkaen  pidettiin  parhaimpana  käyttää 
sanaa  »kaikkivoipa». 

Kysyttiin:  jos  Jumala  olisi  kaikkivoipa,  niin  mitä 
se  merkitsisi?  Voisiko  kaikkivoipa  Jumala  olla  rakas- 

tava?  Jos  hän  on  sekä  rakastava  että  kaikkivoipa,  niin 
miksei  hän  hävitä  pahaa? 

Ehdotettiin  vastaukseksi:  hän  voisi  poistaa  pahan, 
muttei  tahdo,  mahdollisesti  kasvattaakseen  sen  avulla 
ihmisiä. 

Kysyttiin:  mutta  jos  Jumala  on  kaikkivoipa,  niin 
miten  käy  luonnonlakien? 

Vastattiin:  Jumala  on  vapaasta  tahdostaan  rajoit- 
tunut toimimaan  luonnonlakien  alaisena  ja  pitänyt 
parhaimpana  toimia  niiden  kautta  kuin  niitä  uhmaa- 
malla. Vastaus  tuntui  epätyydyttävältä.  Parempaa 
ei  keksitty. 

Kysyttiin:  jos  Jumala  on  kaikkivoipa,  täytyy  hänen 
kai  olla  kaikkitietävä.  Itse  asiassa  edellinen  näyttää 
edellyttävän  jälkimmäistä.  Jos  hän  on  sekä  kaikki- 
voipa että  kaikkitietävä,  on  hän  moraaliton.  Huo- 
mautettiin, että  olla  moraalinen  merkitsee  mahdolli- 
suutta valita  hyvän  ja  pahan  välillä  ja  valinnan  jäl- 
keen työskennellä  hyvän  toteuttamiseksi.  Mutta  täy- 
dellisellä olennolla  ei  voi  olla  mitään  valittavaa  eikä 
taisteltavaa. 

Kysyttiin:  jos  Jumala  on  kaikkivoipa,  on  hänelle 
ja  ihmiselle  vaikeata  löytää  mitään  tarkoitusta.  Jos 
Jumala  on  kaikkitietävä,  joudumme  determinismiin, 
koko  kehityssuunnitelma  on  silloin  auttamattomasti 
ennakolta  määrätty.  Hän  tietää  menneisyyden,  nykyi- 
syyden ja  tulevaisuuden.  Hän  sallii  luonnon  lakien  toi- 
mia siten  kuin  ne  toimivat  aikaisemmin  tekemänsä 
päätöksen  mukaisesti.  Mikä  silloin  on  meidän  tehtä- 
vämme elämässä? 

Ehdotettiin  vastaukseksi:  hylättyämme  ehdotto- 
man determinismin  ja  mekanismin  meidän  täyty v 
myös  hylätä  Jumalan  kaikkivaltius. 

Tässä  ryhmä  oli  syönyt  loppuun  kukkakaalit  ja  alkoi 

maistella  suklaajäätelöä.  Samalla  huomattiin  toivotto- 
maksi löytää*  kysymykselle  tyydyttävä  teoreettinen 
vastaus  logiikan  avulla,  minkä  vuoksi  asiaa  alettiin 
pohtia  pragmaattiselta  kannalta.  Kysyttiin  siis:  mitä 
käytännöllistä  arvoa  on  sillä  käsityksellä  että  Jumala 
on  kaikkivoipa? 

Ensimmäinen  vastaus:  se  on  takuu  voiton  varmuu- 
desta. Kaikki  tunnemme,  että  maailmassa  on  jotakin 
hullusti.  Uskoessamme  kaikkivoipaan  Jumalaan 
voimme  luottaa,  että  hänen  avullansa  kerran  voi- 
tamme. Tämän  takuun  arvoa  valaistiin  esimerkillä 
armeijasta,  joka  on  varma  voitostaan  ja  joka  silloin 
myös  saavuttaa  toivotun  tuloksen.  Väitettiin  vastaan, 
että  armeija  ei  aina  voita,  vaikka  uskookin.  Vastattiin, 
että  tämä  saattaa  pitää  paikkansa  erinäisissä  tapauk- 
sissa, mutta  ihmiskunnalla  on  runsaasti  aikaa,  ja  vhtä 
häviötä  saattaa  seurata  monta  voittoa. 

Tähän  lisättiin,  että  uskoamme  lopulliseen  voittoon 
vahvistavat  menneisyyden  kokemukset,  jotka  osoitta- 
vat, että  kaikki  käy  lopultakin  melko  hyvin,  vaikka 
ehkä  hiukan  liian  hitaasti.  Mutta  pääasia  on,  että  van- 
hat laivat  liikkuvat  eteenpäin  ja  uskomme  niiden  jat- 
kuvastikin  liikkuvan  ja  pääsevän  lopullisesti  perille 
rauhan  satamaan. 

Tässä  syntyi  jälleen  teoreettinen  vaikeus:  jos  Juma- 
lan kaikkivaltius  takaa  voiton,  niin  mitä  merkitsevät 
meidän  ponnistuksemme?  Voitto  on  verraten  varma, 
jos  teemme  parhaamme.  Mutta  olettakaamme,  ete- 
emme sitä  tee.  Tämä  mahdollisuus  on  jälleen  mahdo- 
ton, jos  Jumala  kerran  on  kaikkivoipa. 

Toinen  vastaus:  lopullisen  voiton  takuu  voi  myös 
moraaliselta  kannalta  johtaa  huonoihin  tuloksiin.  Se 
voi  aiheuttaa  laiskuutta  ja  fatalismia.  Myönnettiin, 
ettei  tämä  ollut  Jumalan,  vaan  ihmisen  vika.  Jokai- 

seJla  totuudella  voi  olla  pahoja  seurauksia  ja  se  voi 
olla  vaarallinen,  ellei  ihminen  kykene  käyttämään 
sitä . 

Ryhmä  piti  kaikkia  näitä  johtopäätöksiä  epätyydyt- 
tävinä. Ennen  viimeistä  jäätelölusikkaa  sanottiin  jota- 
kin Jumalan  immanenssista  eli  kaikkialla  läsnäolosta 
ja  osanotosta  itse  kehitysprosessiin  ja  ihmisen  tehtä- 
västä tajuta  tämä  immanenssi  joka  ikinen  hetki.  Arvel- 
tiin, että  tämä  aate  olisi  voinut  ratkaista  arvoituksen, 
mutta  se  oli  myöhäistä.  Tarjoilija  tuli  perimään  mak- 
sua ja  kokous  loppui. 

»Pöytäkirja»  esitettiin  ylläolevassa  muodossa  us- 
kontofilosofian tunnilla,  ja  se  herätti  äänekästä  naurua 
ja  vilkasta  väittelyä.  Tämä  ei  ole  mikään  harvinainen 
esimerkki,  vaan  yksi  monista  samanlaisista. 

* 

Henkinen  uudestiluominen  on  voimakkaassa  käyn- 
nissä myös  maallikkopiireissä,  puhtaasti  loogillisen 
ajattelun  pohjalla. 

XIX. 

AMERIKASSA  AJATELLAAN  AJAN- 
KYSYMYKSIÄ 

muultakin  kuin  joukkotuotannon,  mekaniikan  ja  ennä- 
tysten kannalta.  Tällainen  uuden  ajan  vapaa  ajatte- 
lija ja  vapaan  ajatuksen  esitaistelija  on  James  Harvev 
Robinson,  johon  seitsemäntoista  kansan  edustajat 
saivat  tutustua  uskontofilosofian  tunnilla. 

»The  Minä  in  the  Making»  on  Robinsonin  kirjan 
nimi.  Se  tarkoittaa,  että  uudenlainen  tajuntatyyppi 
on  nyt  ihmiskunnassa  syntymässä. 

Tarkoitus  on,  että  meidän  on  luotava  ennen  tunte- 
maton tajunnan  asenne,  jotta  voisimme  suoriutua 
ennen  tuntemattomista  olosuhteista  ja  kykenisimme 
omaksumaan  ennen  tuntematonta  tietoa.  Meidän  on 
avattava  mielemme.  Sillä  nykyajan  tilanne  tarvitsee 
ennakkoluulotonta  mielenasennetta . 

Vaikeus  asioiden  onnellisessa  ratkaisemisessa  on 
siinä,  että  vaikka  tiede  on  suunnattomasti  kehittynyt, 
ei  ihmisiin  ja  heidän  välisiin  suhteisiin  ole  kiinnitetty 
kylliksi  huomiota.  Ihmisen  luonne  ja  ihmisten  väliset 
henkilökohtaiset  suhtautumistavat  on  myös  otettava 
tieteellisen  tutkimuksen  alaiseksi.  Muuten  on  mahdo- 
tonta päästä  siitä  perikadosta,  johon  länsimainen  sivis- 
tys näyttää  olevan  menossa. 

Keinoja  tarkoituksen  aikaansaamiseksi  on  useita. 
Pelin  sääntöjä  tahdotaan  muuttaa.  Tämä  ei  paranna 
asiaa,  ellei  ihmisten  mieli  samalla  muutu.  Henkisen 
parannuksen  tarpeellisuutta  on  kirkko  yrittänyt  saar- 

nata  2000  vuotta  ja  epäonnistunut  surkuteltavasti 
tärkeimmässä  tarkoituksessaan:  veljeyshengen  käy- 
tännöllisessä toteuttamisessa.  Kirkkojen  kannattama 
sota  ja  väkivalta  on  tästä  eittämättömänä  todistuk- 
sena. Kasvatus  on  kolmas  keino,  mutta  ei  sekään  aina- 
kaan alkuasteilla  näytä  lupaavan  paljoa:  kuinka  voi- 
simme opettaa  lapsillemme  totuudenmukaisesti,  miten 
alhaisilla  perusteilla  yhteiskuntamme  todellisuudessa 
seisoo. 

Ainoa  keino  on  älyn  vapauttaminen.  Täytyy  uskal- 
taa katsoa  totuutta  suoraan  silmiin. 

Menneisyyden  perintöä  varsinkin  täytyy  katsoa  suo- 
raan silmiin  ja  olla  selvillä  siitä,  mikä  on  omaamme, 
mikä  on  opittua.  Mutta  useimmat  meistä  eivät  vielä 
edes  ole  oppineet  ajattelemaan.  On  kolmenlaista 
ajattelua.  Haaveilu,  uneksiminen,  jolloin  ajatukset 
saavat  vapaasti  liidellä  asiasta  toiseen.  Monet  eivät 
tiedäkään  muunlaisesta  ajattelusta.  Järkeily  kohdis- 
tuu useimmiten  siihen,  että  koetamme  löytää  syitä, 
miksi  meidän  on  edelleenkin  uskottava  siten  kuin  jo 
uskomme  ja  toimittava  siten  kuin  aina  olemme  tottu- 
neet toimimaan.  Luova  ajatus  on  kolmas  ja  harvinai- 
nen, mutta  ainoa  edistyksen  turva,  ja  tämän  ajattelun 
varassa  ihmiskunta  on  tehnyt  kaikki  edistysaskelensa. 

Kehitys  on  tapahtunut  hitaasti  suurten  näkijäin 
aloitteesta.  Mutta  enemmistö  on  edelleenkin  villi- 
ajalta  perimiemme  mielikuvien  vallassa.  Alkuihminen 
personoi  luonnonvoimat,  taivaankappaleet,  esineet. 
Me  personoimme  aatteet,  kansakunnan.  Meillä  on 
Uncle  Sam,  englantilaisilla  on  John  Bull.  Meidän  on 
vielä  vaikea  ajatella  asioita  asioina,  henkilöistä  irralli- 
sina, ja  ellei  ole  henkilöä,  luomme  sen  mielikuvitukses- 
samme. Villi-ihmisiltä  on  myös  peräisin  yleismaail- 
mallinen usko  sieluun  ja  sen  kuolemattomuuteen  muo- 

dossa  tai  toisessa.  Samaten  uskomme  me  tabuun  yhtä 
sokeasti  kuin  primitiiviset  kansatkin.  Jos  jokin  esine 
on  tabu,  ei  siihen  saa  koskea,  se  aiheuttaa  onnetto- 
muutta. Jos  »periaatteemme»  kieltävät  meitä  teke- 
mästä jotakin,  pelkäämme  periaatteemme  rikkomista 
yhtä  vilpittömästi  kuin  viili  tabus äännöstä  poikkea- 
mista. Ja  vanhoillisuuskin  on  esi-isiltämme  perittyä. 
Alkuyhteiskunnassa  ei  mikään  ollut  niin  vaikeata  kuin 
tavanomaisista  elämäntavoista  poikkeaminen. 

Kriitillinen  ajattelu  alkoi  Kreikassa.  Plato  ja  Aris- 
toteles olivat  sellaisia  hengen  jättiläisiä,  että  monilla 
sukupolvilla  oli  yllin  kyllin  tehtävää  vain  heidän  aja- 
tuksensa selvittämisessä.  Ja  heidän  vaikutuksensa 
ulottuu  meidän  omaan  aikaamme.  Sillä  keskiaika  ei 
tuottanut  montakaan  itsenäistä  ajattelijaa.  Keskiajan 
kristitty  oli  esim  .  enemmän  polyteisti  kuin  hänen  paka- 
nalliset edeltäjänsä  Luottamus  auktoriteettiin  on  poh- 
jaltaan primitiivinen  piirre,  jonka  tapaamme  kaikkien 
villikansojen  uskonnoissa.  Meidän  aivomekanismimme 
näyttää  paljon  paremmin  soveltuvan  herkkäuskoisuu- 
teen kuin  epäilyyn.  Ihmisellä  on  yleensä  suuri  taipu- 
mus suvaitsemattomuuteen. 

Meidän  nykyajan  ihmisten  on  vaikea  kuvitella  aikaa, 
jolloin  uskonnon  dogmit  määräsivät  koko  ihmisen  toi- 
minnan, sekä  yksityisen  että  julkisen.  Nyt  kaikki  asiat 
järjestetään  kunkin  oman  maun  ja  yleisen  edun  kan- 
nalta. Emme  helposti  käsitä,  miten  suunnaton  henki- 
nen vallankumous  tässä  on  muutaman  sadan  vuoden 
aikana  tapahtunut.  Ja  koska  tällaista  on  voinut  tapah- 
tua menneisyydessä,  miksei  sitä  voisi  tapahtua  nykyi- 
syydessäkin? Miksemme  mekin  voisi  vapautua  nykyi- 
sistä rajoituksista  ja  suorittaa  jälleen  vallankumousta, 
joka  henkisiltä  mittasuhteiltaan  vastaisi  keskiaikaisen 
maailmankuvan  kumoamista  ja  tieteellisen  elämän- 
selityksen  omaksumista? 

Viimeisen  tieteellisen  vallankumouksen  panivat 
alulle  sellaiset  miehet  kuin  Bacon,  Galilei,  Descartes. 
Nämä  nykyaikaisen  luonnontieteen  perustajat  tiesi- 
vät, että  heidän  oli  aloitettava  aivan  alusta.  Heidän 
päätöksensä  uuden  maailmankuvan  luomisesta  oli 
rohkea,  mutta  vielä  enemmän  rohkeutta  vaaditaan 
nykyajan  ihmiskunnan  tutkijalta,  joka  päättää  vapaut- 
taa itsensä  menneisyyden  kahleista. 

Tiede  on  noista  ajoista  suunnattomasti  edistynyt 
muuttaen  kokonaan  käsityksemme  luonnosta  ja  saaden 
aikaan  uudet  olosuhteet  maailmaan.  Mutta  näihin 
uusiin  olosuhteisiin  ei  ihmisen  tajunta  ole  vielä  oikein 
ehtinyt  sopeutua.  Vanhat  lauma-  ja  heimovaistot 
ovat  vielä  vallalla  heimojenvälisissä  suhteissa. 

Meitä  kahlehtii  nyt  usko  nykyisen  järjestelmän  ja 
ajatustavan  erehtymättömyyteen.  Uskomme  siihen 
samoin  kuin  uskomme  koneisiimme,  matematiik- 
kaamme ja  kieliopin  lakeihin.  Mutta  meidän  täytyy 
vapautua  ja  uskaltaa  arvostella  nykyistäkin  järjes- 
telmää.   Vain  siten  on  jatkuva  edistys  mahdollinen. 

Liikemiehet  hallitsevat  oikeastaan  nykyistä  maail- 
maa eikä  siinä  itse  asiassa  ole  mitään  pahaa.  Mutta 
niin  pian  kuin  liikemoraalista  tehdään  dogmi,  silloin 
olemme  vaarassa.  Nykyjään  pidetään  liike-elämän 
arvostelua  loukkauksena  isänmaata,  hyvää  moraalia, 
jopa  uskontoakin  kohtaan.  Olevien  olojen  arvostelua 
ei  pitäisi  kieltää  eikä  pitää  yhteiskuntavastaisena. 
Pelko  estää  kehitystä.  Pelkäämme  toisiamme  ja  pel- 
käämme itseämme,  ja  siksi  emme  uskalla  ottaa  asioita 
sellaisina  kuin  ne  ovat. 

Tähän  tapaan  puhuu  Robinson  maassa,  jossa  »busi- 
ness» on  kaikki  kaikessa,  jossa  kaikki  on  hyvää,  kun- 
han se  vain  on  hyvä  »business»,  ja  jossa  hyväkin  asia 

tuomitaan,  jos  se  on  huono  »business».  Vastarinta  on 
hirvittävän  voimakas,  ja  sen  takia  nuoret  aikovatkin 
tehdä  henkisen  vallankumouksen,  aikovat  vapaasti 
arvostella  liike-elämää,  joka  itsekin  on  saavuttanut 
valta-asemansa  juuri  vapauden  voimalla,  mutta  joka 
puolestaan  nyt  on  tullut  vapauden  sortajaksi. 

XX. 
LOPPU VETO. 

Mitä  tuomisia  meillä  oli  Amerikan  matkalta  tul- 
lessamme? 
Emme  tuoneet  konekulttuurin  ihailua  em- 
mekä Taylorin  järjestelmän  nerokkaita  oppeja.  Sillä 
emme  käyneet  ainoassakaan  tehtaassa  (paitsi  nukke- 
tehtaassa,  jossa  ei  tehty  työtä  koneilla,  vaan  sivelti- 
mellä ja  nuppineuloilla). 

Emme  tuoneet  liikemiestaidon  salaisuuksia  tai  pörssi- 
keinottelun  »niksejä»,  sillä  emme  käyneet  ainoassakaan 
suuressa  liikekonttorissa  emmekä  Wall  Streetin  kreik- 
kalaistyylisessä  Mammonan  temppelissä. 

Emmekä  tuoneet  keksintöjen  viimeisiä  saavutuksia, 
emme  edes  omaa  autoa,  joita  Amerikassa  sanoma- 
lehtipojatkin ostavat  säästörahoillaan. 

Ei,  tuomisemme  olivat  toista  laatua:  työ  opetti,  sekä 
opinto-  että  kliinaustyö,  että  jos  Suomessa  työsken- 
neltäisiin  niin  tarmokkaasti,  keskitetysti  ja  antaumuk- 
sellisesti kuin  Amerikassa,  niin  silloin  saisimme  täällä 
ihmeitä  aikaan.  Maamme  kukoistaisi  taloudellisesti,  ja 
tieteemme  veisi  kulttuuria  eteenpäin  nopeassa  tahdissa. 

Seurustelu  ihmisten  kanssa  opetti,  että  luonnollisuus 
ja  toverillisuus  erilaisten  yhteiskuntaluokkien  välillä 
on  mahdollista  ja  tekee  yhteiselämän  onnellisemmaksi 
ja  hedelmällisemmäksi. 

Julkiset  väittelyt  ja  keskustelut  osoittivat,  että 
ajatuksen  lausumisen  vapaus  selventää  käsitteitä  ja 
edistää  yhteisymmärrystä  toisin  ajattelevien  välillä. 

Amerikassa  —  17 

Kansainväliset  seurat  ja  kongressit  todistivat,  että 
amerikkalaiset  ovat  vapautumassa  sadanprosentin 
amerikkalaisuuden  itsetyytyväisyydestä  ja  ymmärtä- 
vät jo  ehkä  selvemmin  kuin  muut  kansainvälisten 
sivistysrientojen  siunauksen  ja  yleisen  pysyväisen 
maailmanrauhan  välttämättömyyden  ihmiskunnan  jat- 
kuvalle, menestykselliselle  kehitykselle  korkeata, 
useimmille  vielä  tuntematonta  päämääräänsä  kohti. 

Vapauden  ja  veljeyden  soveltaminen  sekä  teoreetti- 
sissa että  käytännöllisissä  uskonnollisissa  asioissa 
osoitti,  että  olemme  astumassa  uskonnolliseen  ja  hen- 
kiseen vallankumoukseen,  jolloin  tullaan  uudelleen 
arvioimaan  kaikki  arvot,  joita  ihmiskunta  on  pitänyt 
lopullisina  enemmän  kuin  kahdentuhannen  vuoden 
ajan. 


SISÄLLYSLUETTELO. 

Sivu 

Esittely    5 

I.  Kunpa  jo  olisimme  Nejv  Yorkissa    7 

II.  Yliopistoista  ja  opinnoista    28 

III.  Paikanhaussa   44 

IV.  Vanha  ja  uusi  Vassar  College    67 

i,V.  Ystävätär  Suomesta    77 

VI.  Sanskritin  tunti   83 

VII.  »The  Intercollegiate  Cosmopolitan  Club»    90 

VIII.  Taas  työhön    100 

IX.  Amerikkalaiset  voivat  olla  tällaisiakin    127 

X.  Seminaarin  seuraelämää    147 

XI.  Henkisiä  ja  taiteellisia  boheemeja    156 

XII.  Vapaapäivien  viettoa    166 

XIII.  Huvitukset   184 

XIV.  Fifth  Avenue  päästä  päähän    190 

XV.  Käynti  »mystillisissä»  keskuksissa    207 

XVI.  Modernit  ja  fundamentalistit  vastakkain    226 

XVII.  Vanhoilliset  ja  vapaamieliset  vastakkain  lähetystyössä  236 

XVIII.  Keskustelu  Jumalan  kaikkivaltiudesta    248 

XIX.  Amerikassa  ajatellaan  ajankysymyksiä    252 

XX.  Loppuveto    257 


7cT 


